

**ავტორები: პოლ მოკლერი ©Aflatoun ©CYFI ©NBG**

**ფოტო გარეკანზე: გიორგი შერმაზანაშვილი**

**შინაარსი**

[1.რატომ ვზოგავთ? 4](#_Toc527103563)

[2.საბანკო პროდუქტები და ტერმინები 10](#_Toc527103564)

[3.რა ხდება ბანკში? 19](#_Toc527103565)

[4.ფინანსური სისტემა 37](#_Toc527103566)

[5.როგორ მივიღოთ გადაწყვეტილება? 49](#_Toc527103567)

[6. მომხმარებლის უფლებები: შესავალი 62](#_Toc527103568)

[7.ბანკი და მომხმარებლის უფლებები 72](#_Toc527103569)

[8.მომხმარებლის პასუხისმგებლობები (ნაწილი I) 88](#_Toc527103570)

[9.მომხმარებლის პასუხისმგებლობები (ნაწილი II) 99](#_Toc527103571)

[10.ფინანსური თაღლითობა (ნაწილი I) 112](#_Toc527103572)

[11.ფინანსური თაღლითობა (ნაწილი II) 139](#_Toc527103573)

[12.შესავალი ფულისა და ვალუტის სამყაროში 150](#_Toc527103574)

[13.საბანკო ბარათები 161](#_Toc527103575)

[14.საბანკო ამონაწერი 175](#_Toc527103576)

[15. პირადი ბიუჯეტი 188](#_Toc527103577)



გაკვეთილი

**# 1**

# 1.რატომ ვზოგავთ?

**გაკვეთილის მოკლე შინაარსი**

ამ გაკვეთილზე მოსწავლეები განიხილავენ, თუ რა არის დაზოგვა და რა მიზნით ზოგავენ ადამიანები. „პრობლემების ხის“ მეთოდის გამოყენებით, ბავშვები იმსჯელებენ მიზეზებზე, რომელთა გამოც ადამიანებს ხშირად არ გამოსდით დაზოგვა, და იმ შედეგებზე, რომლებიც დანაზოგების ნაკლებობას შეიძლება მოჰყვეს. ეს გაკვეთილი მოამზადებს ნიადაგს იმისთვის, რომ შემდეგ გაკვეთილებზე ბავშვებმა საბანკო საანაბრე პროდუქტებზე ისაუბრონ.

**გაკვეთილის მიზნები**

* ბავშვები ისწავლიან, რომ ადამიანები ბევრი სხვადასხვა მიზნისთვის ინახავენ ფულს; თუმცაღა, ყველა თანხმდება, რომ დაზოგვა გვეხმარება მოულოდნელ ფინანსურ გამოწვევებთან განმკლავებაში და საშუალებას გვაძლევს ჩვენი ჩანაფიქრები სისრულეში მოვიყვანოთ.
* მოსწავლეები განიხილავენ, თუ რა უარყოფითი შედეგები შეიძლება მოჰყვეს დაზოგვისთვის თავის არიდებას.

**მასალა**

* 1 ლურჯი და 1 მწვანე ბურთი.
* დაფა (ან ე.წ. „ფლიპჩარტი“/Flipchart) და ფერადი მარკერები.

**ხანგრძლივობა**

* 1 საათი.

**ინსტრუქციები ფასილიტატორისთვის**

* გირჩევთ, „პრობლემების ხე“ დაფაზე გაკვეთილის დაწყებამდე დახაზოთ.

**სავარჯიშოების განრიგი**

1. გამამხნევებელი სავარჯიშო: მიწისძვრა!                                                 10 წთ

2. თამაში ბურთით: რატომ ვზოგავთ?                                                                           15 წთ

3. პრობლემების ხე: დანაზოგების ნაკლებობა 30 წთ

4. გაკვეთილის შეჯამება                                                                                       5 წთ

|  |  |
| --- | --- |
| სავარჯიშო | 1. გამამხნევებელი სავარჯიშო: მიწისძვრა! |
| მიზანი | მოსწავლეებისთვის განწყობის ამაღლება და ახალი მასალის განსახილველად მომზადება |
| მასალა | არა |
| დრო | 10 წთ |

1. გამოყავით კლასიდან 1 მოხალისე და სთხოვეთ მას დადგეს ოთახის ცენტრში - მან შემდგომ უნდა გასცეს სხვადასხვა მითითება. შემდეგ კი დაყავით კლასი 3-ბავშვიან გუნდებად.
2. თითოეული გუნდიდან ორ–ორ მოსწავლეს სთხოვეთ დადგნენ ერთმანეთის პირისპირ, ხელები მაღლა ასწიონ და ერთმანეთს ისე ჩასჭიდონ, რომ სახლს დაემსგავსონ „კედლებითა“ და „სახურავით“. ჯგუფის მესამე მონაწილე „სახლში“, ანუ პირველ ორ მოსწავლეს შორის დადგება – ეს მოსწავლე იქნება „მდგმური.“
3. სთხოვეთ მოხალისეს დადგეს ოთახის ცენტრში. აუხსენით, რომ მას შეუძლია რიგრიგობით გასცეს (ანუ, ხმამაღლა დაიძახოს) შემდეგი მითითებები:
   * თუ ის გასცემს მითითებას – „**კედელი!“**, მაშინ „კედლები“ სწრაფად უნდა განცალკევდნენ ერთმანეთისგან, გაიქცნენ და „ააგონ“ ახალი „სახლი“ რომელიმე ახალი „მდგმურის“ გარშემო.  „მდგმურები“ გაუნძრევლად რჩებიან ადგილზე.
   * თუ  ის გასცემს მითითებას – „**მდგმური!“**, მაშინ „მდგმურები“ გაიქცევიან საკუთარი „სახლებიდან“ და სხვა „სახლში“ დაიდებენ ბინას. „კედლები“ გაუნძრევლად რჩებიან ადგილზე.
   * თუ ის გასცემს მითითებას – „**მიწისძვრა!“**, მაშინ ყველა მოსწავლე ერთდროულად იწყებს მოძრაობას და იცვლის ადგილს. თუ აქამდე რომელიმე მოსწავლე იყო „კედელი“, მას ახლა შეუძლია გახდეს „მდგმური“ და პირიქით. ამავდროულად, თვითონ მოხალისეც რომელიმე ჯგუფს უნდა შეუერთდეს, როგორც „კედელი“, ან „მდგმური“ – ეს ნიშნავს, რომ ახლა რომელიმე სხვა მოსწავლე დარჩება მეწყვილეების გარეშე და შემდეგ ტურში სწორედ ის მოირგებს მოხალისის როლს.

**ალტერნატიული სავარჯიშო უფროსკლასელთათვის: „ჩაწერე ინტერვიუ მეწყვილესთან“**

* სთხოვეთ ბავშვებს, დასხდნენ წრეზე;
* დაყავით კლასი 2–ბავშვიან გუნდებად გათვლის პრინციპით;
* მიეცით ბავშვებს ორ-ორი წუთი იმისთვის, რომ თითოეულმა ჩაატაროს „ინტერვიუ“ მეწყვილესთან. აუხსენით ბავშვებს, რომ მათ (ა) უნდა დაადგინონ მეწყვილის სახელი, (ბ) მეწყვილეს უნდა მოაყოლონ ერთი საინტერესო ისტორია, რომელიც მას შეემთხვა, და (გ) გამოიგონონ ერთი დიდი, მაგრამ დამაჯერებელი ტყუილი მეწყვილის შესახებ;
* ამის შემდეგ, სათითაოდ სთხოვეთ ბავშვებს დაახასიათონ თავიანთი მეწყვილე სამი ნიშნით: სახელი, დასამახსოვრებელი ისტორია და „დიდი“ ტყუილი. მნიშვნელოვანია, რომ ტყუილი იყოს დამაჯერებელი, მეწყვილის შესახებ ინფორმაცია კი ისე იყოს წარმოდგენილი, რომ დანარჩენი ბავშვები ვერ მიხვდნენ რა იყო ტყუილი, და რა იყო მართალი. თითოეული ბავშვის ისტორიის მოსმენის შემდეგ, ჰკითხეთ კლასს: რაში მდგომარეობდა ტყუილი?

მაგ: ეს არის თორნიკე. გასულ კვირას თორნიკემ მოიგო სასკოლო ოლიმპიადა მათემატიკაში. თორნიკეს ასევე უყვარს მტკვარზე გემით სეირნობა.

|  |  |
| --- | --- |
| სავარჯიშო | 2. თამაში ბურთით: რატომ ვზოგავთ? |
| მიზანი | მოსწავლეები განიხილავენ გავრცელებულ მიზნებს, რომელთა მისაღწევადაც ადამიანები ხშირად ზოგავენ ფულს და მსჯელობენ, თუ რა სარგებელი მოაქვს რეგულარულ დაზოგვას. |
| მასალა | ბურთი, დაფა და ფერადი მარკერები |
| დრო | 15 წთ |

1. სთხოვეთ მოსწავლეებს დადგნენ წრეზე. აუხსენით, რომ თქვენ დაიწყებთ წინადადებას, და შემდეგ, ბურთს რომელიმე მათგანს გადაუგდებთ. იმ მოსწავლემ, რომელიც ბურთს დაიჭერს, უნდა დაასრულოს თქვენ მიერ დაწყებული წინადადება. მაგალითისთვის, წინადადება შეიძლება ასე დაიწყოს: „ადამიანები ხშირად იმისთვის ზოგავენ, რომ...“
2. წინადადების დასრულების შემდეგ, ეს მოსწავლე თავიდან იწყებს იმავე წინადადებას. შემდეგ, ის ბურთს წრეზე მდგომ რომელიმე სხვა მოსწავლეს გადაუგდებს, რომელმაც, თავის მხრივ, ასევე უნდა დაასრულოს წინადადება. თამაშის პროცესში, შესაძლებელია წინადადების დასაწყისის დროდადრო შეცვლა.
3. სთხოვეთ რამდენიმე მოხალისეს, ჩაიწერონ თანაკლასელების მიერ გაჟღერებული პასუხები (ან შესაძლებელია, თქვენ ჩაინიშნოთ).
4. დაიწყეთ თამაში და გაითვალისწინეთ, რომ ეს სავარჯიშო აუცილებლად ცოცხლად და დინამიურად უნდა მიმდინარეობდეს. იმისთვის, რომ არ განელდეს მოსწავლეების ინტერესი, პერიოდულად უნდა ცვალოთ წინადადების დასაწყისი. წინადადება შეგიძლიათ ასე დაიწყოთ:

* „ადამიანები ხშირად იმისთვის ზოგავენ, რომ...“
* „დანაზოგი შეიძლება იმაში დამეხმაროს, რომ...“
* „მე დამიზოგავს იმისთვის, რომ...“

1. ჩამოწერეთ შემდეგი კატეგორიები დაფაზე:

* **პირადი მოხმარება** (მაგ. ახალი ჩანთა ჩემთვის, ველოსიპედი პატარა ძმისთვის, დაბადების დღის საჩუქარი მეგობრისთვის).
* **მოულოდნელი მოვლენები**  (მაგ. მოულოდნელი ავადმყოფობა; გაფუჭებული კომპიუტერი).
* **სამომავლო შესაძლებლობები** (მაგ. ცურვაზე სიარული; სათხილამურო ბანაკში წასვლა; ახალი სახლის შეძენა; ).

1. დასასრულს, თქვენი ამოცანაა დაეხმაროთ ბავშვებს შეაჯამონ გაჟღერებული პასუხები, რათა ერთად გადაწყვიტონ, თუ რომელ კატეგორიას განეკუთვნება ესა თუ ის პასუხი, და ჩამოწერონ ეს პასუხები დაფაზე შესაბამისი კატეგორიის ქვეშ. გავიმეოროთ:

* რატომ ზოგავენ ადამიანები?
* რატომ არის დაზოგვა მნიშვნელოვანი?
* რა სარგებელი მოაქვს რეგულარულ დაზოგვას?
* მხოლოდ ფულის დაზოგვა არის შესაძლებელი? *(შესაძლო პასუხებია: შეგვიძლია ასევე დავზოგოთ დრო, ელექტროენერგია, წყალი, და ა.შ.).*

|  |  |
| --- | --- |
| სავარჯიშო | 3. პრობლემების ხე: დანაზოგების ნაკლებობა |
| მიზანი | მოსწავლეები განიხილავენ, თუ რა იწვევს დანაზოგების ნაკლებობას და რა შედეგები შეიძლება მოჰყვეს დაზოგვისთვის თავის არიდებას |
| მასალა | დაფაზე ან „ფლიპჩარტზე“ წინასწარ დახატული „პრობლემების ხის“ მოდელი ფესვებითა და ტოტებით; 2 ტიპის წებოვანი მისაკრავი ქაღალდები სამ სხვადასხვა ფერში; კალმები. |
| დრო | 30 წთ |

1. დაყავით ბავშვები სამ გუნდად, თითოეულ გუნდს დაურიგეთ თითო ფერის ორი სხვადასხვა ფორმის წებოვანი ფურცლების წყება.
2. აუხსენით მოსწავლეებს, რომ დაფაზე მოცემული ილუსტრაცია ხეს წარმოადგენს. დარწმუნდით, რომ მოსწავლეები კარგად არჩევენ ხის ტოტებს და ფესვებს.
3. ჰკითხეთ ბავშვებს: რა როლს ასრულებს ფესვები ხის ცხოვრებაში? *(ერთ–ერთი შესაძლო პასუხია: „ფესვები ხეს კვებავს და ეხმარება გაიზარდოს“)*.
4. ხის ტანზე დაწერეთ და ბავშვებს აუხსენით დღევანდელი გაკვეთილის პრობლემის დასახელება: „დანაზოგების ნაკლებობა“.
5. ამის შემდეგ, სთხოვეთ გუნდებს, დაადგინონ პრობლემის გამომწვევი მიზეზები (რატომ, რა მიზეზით არ ზოგავენ ადამიანები?) და ჩამოწერონ თითო წებოვან ფურცელზე თითო მიზეზი (მინიმუმ 5 მიზეზი). დაუსვით მათ შემდეგი შეკითხვები, რათა მიზეზების აღმოჩენაში დაეხმაროთ: „საიდან გაჩნდა ეს პრობლემა?“ „რამ შეუწყო ხელი ამ პრობლემის გაჩენას?“.
6. 5 წუთის შემდეგ, სთხოვეთ გუნდებს, მათ მიერ ჩამოწერილი მიზეზები ხის ფესვებზე მიაკრან.
7. ახლა, სთხოვეთ გუნდებს, მოიფიქრონ დანაზოგების ნაკლებობის შესაძლო შედეგები (რა შედეგი მოჰყვება იმას, როცა ადამიანებს დანაზოგი არ აქვთ?) და კვლავ ჩამოწერონ სხვა ფორმის წებოვან ქაღალდებზე (მინიმუმ 5 შედეგი). შეგიძლიათ დაეხმაროთ გუნდებს დანაზოგების ნაკლებობის კონკრეტული შედეგების აღმოჩენაში, ამისთვის შეგიძლიათ შემდეგი კითხვები დაუსვათ:
   * თუ მაქვს კომპიუტერი, რომელსაც ვიყენებ სასკოლო დავალებების შესასრულებლად და ანიმაციების შესაქმნელად (რაც ჩემი ჰობია), რა პრობლემები შეიძლება შემექმნას, თუ ფულს არ დავზოგავ? *(შესაძლო პასუხია: თუ მოულოდნელად გამიფუჭდება კომპიუტერი, მე კი არ მექნება დანაზოგი, მაშინ ვერ შევძლებ მის შეკეთებას, რაც შემიშლის ხელს სწავლასა და ანიმაციების შექმნაში).*
   * თუ ჩემი ოჯახი ატმის მეურნეობით ირჩენს თავს, რა პრობლემები შეიძლება შეგვექმნას, თუ ფულს არ დავზოგავთ? *(შესაძლო პასუხია: თუ იქნება გვალვა, არ გვექნება საკმარისი მოსავალი და შესაბამისად, ფინანსურად ძალიან გაგვიჭირდება. ასეთ დროს, თუ არ გვექნება დანაზოგი, ვერ შევძლებთ ჩვენი ხარჯების დაფარვას, შეიძლება ქონების, მაგ. ავტომობილის,) გაყიდვა მოგვიწიოს და ა.შ.).*
   * თუ ჩემი ოჯახი გუდაურში პატარა სასტუმროს და კაფის მართვით ირჩენს თავს, რა პრობლემები შეიძლება შეგვექმნას, თუ ფულს არ დავზოგავთ? *(შესაძლო პასუხია: თუ არ მოთოვს, გუდაურში არ ჩამოვლენ ტურისტები და არ გვექნება შემოსავალი. ასეთ დროს, თუ არ გვექნება დანაზოგი, ვერ შევძლებთ ჩვენი ხარჯების ჯეროვნად დაფარვას, სასტუმროს/კაფის გარემონტებას შემდეგი სეზონისთვის და ა.შ.).*
8. 5 წუთის შემდეგ სთხოვეთ გუნდებს, მათ მიერ ჩამოწერილი შედეგები ხეს ტოტებზე მიაკრან.
9. როდესაც „პრობლემების ხის“ სურათი შეივსება, ხმამაღლა წაიკითხეთ მიზეზები და შედეგები. სთხოვეთ ბავშვებს, მთლიანობაში გაიაზრონ და ახსნან დაფაზე მოცემული მოვლენების ჯაჭვი. სთხოვეთ მათ, კიდევ ერთხელ დაფიქრდნენ დანაზოგების ნაკლებობის გამომწვევ მიზეზებსა და შესაძლო შედეგებზე, და უპასუხონ შეკითხვას: საბოლოოდ, რა მნიშვნელობა აქვს დაზოგვას?
10. დასასრულს, თქვენი ამოცანაა, ბავშვები დააფიქროთ როგორც პრობლემის გამომწვევი მიზეზების, ისე პრობლემის შედეგების გამოსწორების გზებზე. აუხსენით, რომ გამოსწორების გზების მოფიქრება ხშირად სწორად მათი პასუხისმგებლობაა. შესაძლო გამოსავლებზე მსჯელობის შემდგომ, სთხოვეთ დაასახელონ კონკრეტული ნაბიჯები, რომლებიც უნდა გადადგან სიტუაციის გამოსასწორებლად. შესაძლო გამოსავლები შეგიძლიათ ხილის სახით მიახატოთ/მიაწეროთ „პრობლემების ხეს.“

|  |  |
| --- | --- |
| სავარჯიშო | 4. გაკვეთილის შეჯამება |
| მიზანი | ბავშვების მიერ გაკვეთილზე ნასწავლი მასალის შეჯამება |
| მასალა | ერთი მწვანე და ერთი ლურჯი ბურთი |
| ბურთი | 5 წთ |

1. მოუხმეთ ბავშვებს წრეზე და სწრაფად ჩამოატარეთ მწვანე და ლურჯი ბურთები ერთმანეთის საპირისპირო მიმართულებით.

2. როდესაც დაიძახებთ „შეჩერდით!“, მოსწავლე, რომლის ხელშიც იმ მომენტში ლურჯი ბურთი აღმოჩნდება, სთხოვს მოსწავლეს, რომლის ხელშიც მწვანე ბურთი აღმოჩნდება დაასახელოს ერთი რამ, რაც დღევანდელ გაკვეთილზე ისწავლა.



გაკვეთილი

**# 2**

# 2.საბანკო პროდუქტები და ტერმინები

**გაკვეთილის მოკლე შინაარსი**

ეს გაკვეთილი მოსწავლეებს საანაბრე საბანკო პროდუქტებსა და ზოგიერთ საბანკო ტერმინს გააცნობს, რაც მათ მომდევნო გაკვეთილებზე საბანკო საკითხების უფრო სიღრმისეულად შესასწავლად მოამზადებს. ამ გაკვეთილზე ბავშვები ფორმალური გზით დაზოგვაზე გაამახვილებენ ყურადღებას, მე–3 გაკვეთილიდან კი სასესხო პროდუქტების შესწავლას დაიწყებენ. ბავშვებს კვლავაც მოუწევთ ჯგუფურად მუშაობა და გაკვეთილის დასასრულს, ნასწავლი მასალის შეჯამება.

**გაკვეთილის მიზნები**

* მოსწავლეები საანაბრე საბანკო პროდუქტებსა და რიგ საბანკო ტერმინებს გაეცნობიან, როგორიცაა დეპოზიტი და საპროცენტო სარგებელი.
* მოსწავლეები სხვადასხვა ტიპის დეპოზიტებს შეადარებენ ერთმანეთს.

**გაკვეთილზე გამოსაყენებელი მასალა**

* სავარჯიშოს „საბანკო საკითხების მოზაიკა“ ფარგლებში ბარათების ერთი წყება ყოველი ექვსი მოსწავლისთვის.
* ბურთი

**გაკვეთილის ხანგრძლივობა**

* 1 საათი და 5 წთ.

**ინსტრუქციები ფასილიტატორისთვის**

* ამ გაკვეთილზე გამოიყენება აქტიური სწავლების მეთოდი – „საბანკო საკითხების მოზაიკა“ – რომლისთვისაც ბარათების წინასწარ მომზადება დაგჭირდებათ.

**სავარჯიშოების განრიგი**

1. წინა გაკვეთილის მიმოხილვა 5 წთ

2. ჯგუფური სავარჯიშო: „საბანკო საკითხების მოზაიკა“ 50 წთ

3. გაკვეთილის შეჯამება 10 წთ

|  |  |
| --- | --- |
| სავარჯიშო | 1. წინა გაკვეთილის მიმოხილვა |
| მიზანი | წინა გაკვეთილზე ნასწავლი ძირითადი საკითხების გახსენება. |
| მასალა | არა |
| დრო | 5 წთ. |

მოუხმეთ ბავშვებს წრეზე და დაუსვით შემდეგი შეკითხვები:

* რომელი აქტივობით დავიწყეთ წინა გაკვეთილი?
* რა მოხდა ამის შემდეგ?
* წინა გაკვეთილიდან რომელი სავარჯიშო გახსოვთ ყველაზე კარგად?
* რატომ არის მნიშვნელოვანი დაზოგვა?

|  |  |
| --- | --- |
| სავარჯიშო | 2. „საბანკო საკითხების მოზაიკა“ |
| მიზანი | მოსწავლეები ეცნობიან საანაბრე საბანკო პროდუქტებსა და ძირითად საბანკო ტერმინებს. |
| მასალა | „საბანკო საკითხების მოზაიკის“ ბარათების ერთი წყება ყოველი ექვსი მოსწავლისთვის. |
| დრო | 50 წთ. |

1. აუხსენით ბავშვებს, რომ ამ სავარჯიშოს ფარგლებში 6–მოსწავლიან გუნდებში იმუშავებენ. თითოეული გუნდი პასუხისმგებელია საკუთარი წევრებისთვის ახალი ტერმინის სწავლებაზე. გუნდებს სავარჯიშოს დასასრულს რამდენიმე კითხვას დაუსვამთ; იმისათვის, რომ გუნდმა წარმატებით უპასუხოს კითხვებს, მისი თითოეული წევრი უნდა იყოს როგორც კარგი მასწავლებელი, ისე კარგი მოსწავლე.
2. დაყავით ბავშვები 6–კაციან გუნდებად გათვლის პრინციპით: 1–2–3-4-5-6. დაარქვით თითოეულ გუნდს სახელი, მაგალითად, „მწვანე გუნდი“, „ლურჯი გუნდი“, „წითელი გუნდი“ და ა.შ.
3. მიეცით თითოეულ გუნდს 6 ბარათი (იხ. დანართი) და სთხოვეთ გუნდის თითოეულ წევრს, ერთი ბარათი აიღოს.
4. ამის შემდეგ, კიდევ ერთხელ უნდა დაყოთ ახლადშექმნილი გუნდები; სთხოვეთ მოსწავლეებს, რომლებსაც ერთი და იგივე ბარათი შეხვდათ (*ბარათი 1*, *ბარათი 2* ან *ბარათი 3 და ა.შ.* ), ერთად დასხდნენ.
5. აუხსენით ბავშვებს, რომ 10 წუთი აქვთ მათ ბარათზე მოცემული ინფორმაციის კარგად შესასწავლად. ამისთვის, ყურადღებით უნდა წაიკითხონ ტექსტი, დაუსვან ერთმანეთს შეკითხვები, ერთმანეთში განიხილონ და დაიმახსოვრონ მასალა.
6. 10 წუთის შემდეგ, სთხოვეთ ბავშვებს დაუბრუნდნენ თავიანთ თავდაპირველ გუნდებს. აუხსენით, რომ თითოეული მათგანი რიგ–რიგობით მოირგებს როგორც „მასწავლებლის“, ისე „მოსწავლის“ როლს. თავდაპირველად, ის ბავშვი, რომელსაც შეხვდა *ბარათი 1* იქნება „მასწავლებელი“. ის მის გუნდში მყოფ დანარჩენ ორ ბავშვს (ანუ, „მოსწავლეებს“) მის ბარათზე მოცემულ ინფორმაციას გააცნობს. „მოსწავლეები“ უსმენენ „მასწავლებელს“, სვამენ შეკითხვებს და აკეთებენ ჩანაწერებს. უთხარით ბავშვებს, რომ ეს ჩანაწერები გამოადგებათ გამოკითხვისას, რომელიც ამ სავარჯიშოს ბოლოს ჩატარდება. როდესაც პირველი „მასწავლებელი“ დაასრულებს სწავლებას, ახლა ის ბავშვი, რომელსაც *ბარათი 2* შეხვდა, მოირგებს „მასწავლებლის“ როლს და დანარჩენ ბავშვებს იმ მასალას ასწავლის, რომელიც საკუთარი ბარათიდან ისწავლა. დანარჩენები კვლავ უსმენენ, სვამენ შეკითხვებს და იწერენ შენიშვნებს. როდესაც მე–2 „მასწავლებელი“ დაასრულებს სწავლებას, უკვე მე–3 „მასწავლებლის“ ჯერი დგება და ა.შ., ვიდრე გუნდის 6-ივე წევრი არ აღმოჩნდება „მასწავლებლის“ როლში.
7. მას შემდეგ, რაც თითოეული ბავშვი მოირგებს „მასწავლებლის“ როლს, სთხოვეთ გუნდებს, დააბრუნონ ბარათები. დაურიგეთ მოსწავლეებს კალმები და ფურცლები და დაუსვით კითხვები ბარათებში მოცემული ინფორმაციის შესახებ (შეკითხვები შემდეგ პუნქტშია მოცემული). ბავშვებს შეუძლიათ დაეხმარონ თავიანთი გუნდის წევრებს და გამოიყენონ ის ჩანაწერები, რაც „გაკვეთილის“ მსვლელობის დროს გააკეთეს.
8. წაუკითხეთ ბავშვებს შეკითხვები და მიეცით დაახლოებით 30 წამი თითოეულ შეკითხვაზე პასუხის მოსაფიქრებლად და ჩასაწერად *[შენიშვნა ფასილიტატორს: შეკითხვები შეგიძლიათ თავად მოიფიქროთ; შეკითხვები უნდა მოითხოვდეს კრიტიკულ აზროვნებას. მაგალითისთვის შეგიძლიათ გამოიყენოთ ქვემოთ მოცემული შეკითხვები]*:
9. რა ტიპის დეპოზიტები ვისწავლეთ დღეს?[[1]](#footnote-1)
10. რით განსხვავდება ერთმანეთისგან ვადიანი დეპოზიტი და უვადო დეპოზიტი?
11. რატომაა უმჯობესი თანხის დეპოზიტზე დაზოგვა მიმდინარე ანგარიშზე დაზოგვასთან შედარებით?
12. რას ნიშნავს ნაშთი?
13. თუ მიმდინარე ანგარიშზე მქონდა 50 ლარი, გამოვიტანე 20 ლარი და დავამატე 122 ლარი, რამდენს შეადგენს ჩემი ნაშთი ამ ოპერაციების შემდეგ?
14. რას ნიშნავს ანგარიშიდან ფულის გამოტანა?
15. ჩვეულებრივ, რა შემთხვევაში გერიცხებათ უფრო მაღალი სარგებელი:
    * + მიმდინარე ანგარიშზე თუ ვადიან დეპოზიტზე?
      + ვადიან დეპოზიტზე თუ უვადო დეპოზიტზე?
16. რისთვის გამოიყენება საბანკო საგადახდო ბარათი?
17. რისთვის გამოიყენება ბანკომატი?
18. რა სიფრთხილის ზომები უნდა დავიცვათ საბანკო საგადახდო ბარათით სარგებლობისას?
19. თუ დეპოზიტზე შევიტანე 160 ლარი ერთი წლით, საპროცენტო განაკვეთი კი წლიური 8%–ია, რა თანხა დამიგროვდება დეპოზიტზე 1 წლის შემდეგ?
20. თუ ერთ დეპოზიტზე განათავსებ 250 ლარს და მასზე გერიცხება წლიური 8%-იანი სარგებელი, ხოლო მეორე დეპოზიტზე განათავსებ 280 ლარს და მასზე გერიცხება წლიური 7%-იანი სარგებელი - რომელ დეპოზიტზე დაგიგროვდება წლის ბოლოს უფრო მეტი თანხა?
21. თუკი ზუსტად არ იცი, როდის და რა რაოდენობის თანხა დაგჭირდება, რომელი დეპოზიტი უფრო გამოგადგება: ვადიანი დეპოზიტი თუ უვადო დეპოზიტი?
22. როდესაც გუნდები დაასრულებენ წერას, მათ თავიანთი პასუხების ფურცელი ერთმანეთში უნდა გაცვალონ, რის შემდეგაც მასწავლებელი ხმამაღლა წაიკითხავს თითოეულ შეკითხვას და მოისმენს გუნდებისგან პასუხს. ამ დროს გუნდები ფურცლებზე ჩამოწერილ ერთმანეთის პასუხებს შეამოწმებენ და შეაფასებენ (თითო სწორი პასუხი - 1 ქულა).

|  |
| --- |
| **შენიშვნა ფასილიტატორს:**   * მას შემდეგ, რაც ბავშვები გაეცნობიან ბარათზე მოცემულ ინფორმაციას, და სანამ ისინი თავდაპირველ გუნდებს დაუბრუნდებიან, შეგიძლიათ გამოართვათ მათ ბარათები. ამ გზით, თავდაპირველ გუნდებში დაბრუნებული ბავშვები ერთმანეთს ნასწავლ ინფორმაციას მოუყვებიან, ნაცვლად იმისა, რომ ეს ინფორმაცია პირდაპირ ბარათებიდან წაიკითხონ. ამ შემთხვევაში, აუცილებლად თავიდანვე აცნობეთ მათ, რომ გუნდებში დაბრუნებამდე ჩამოერთმევათ ბარათები. თუმცა, თუ ატყობთ, რომ ბავშვებს უჭირთ ინფორმაციის დამახსოვრება და მისი მოყოლით გადაცემა, შეგიძლიათ დართოთ ნება, დაიტოვონ ბარათები; თუმცა, ყურადღება მიაქციეთ, რომ ბარათის მფლობელი ნამდვილად ასწავლიდეს თანაგუნდელებს ახალ ინფორმაციას და ბავშვები ამ ინფორმაციას პირდაპირ ერთმანეთის ბარათებიდან არ კითხულობდნენ. * ამოცანები 8.11. და 8.12 ბავშვებისგან პროცენტის გამოთვლის ცოდნას მოითხოვს. ჯგუფის ასაკის მიხედვით, შეგიძლიათ გაამარტივოთ ან გაართულოთ ამოცანების პირობა. * შეგიძლიათ კითხვების დასმისას აღარ სთხოვოთ მოსწავლეებს პასუხების ჩაწერა, არამედ ზეპირად გასცენ პასუხები შეკითხვებს. |

|  |  |
| --- | --- |
| სავარჯიშო | 3. გაკვეთილის შეჯამება |
| მიზანი | გაკვეთილზე ნასწავლი ძირითადი საკითხების შეჯამება |
| მასალა | ბურთი |
| დრო | 10 წთ. |

აუხსენით მოსწავლეებს, რომ ყველა ჯგუფური სამუშაო, მათ შორის, დღევანდელი მოზაიკაც, იმ შემთხვევაშია ეფექტური, თუ გუნდის ყველა წევრი პასუხისმგებლობით ეკიდება საკუთარ როლს გუნდში. მაგალითად, დღევანდელი მოზაიკის ფარგლებში ყველა ბავშვი უნდა ყოფილიყო როგორც კარგი „მასწავლებელი“, ისე კარგი „მოსწავლე“, რათა გუნდს წარმატებისთვის მიეღწია. შემდეგი კითხვები ბავშვებს დაეხმარება ჯგუფურ სამუშაოებში საკუთარი პასუხისმგებლობის გააზრებაში და მომავალში, ხელს შეუწყობს ამ ტიპის სავარჯიშოების ეფექტურად წარმართვას:

* რომელმა გუნდმა მიიღო ყველაზე მაღალი შეფასება?
  + ჰკითხეთ გამარჯვებულ გუნდს: როგორ ფიქრობთ, რატომ მიაღწიეთ წარმატებას?
* რომელი გუნდი გავიდა ქულების მიხედვით მე–2 ადგილზე? რა გააკეთა სწორად ან არასწორად ამ გუნდმა?
* რომელმა გუნდმა მიიღო დაბალი ქულა?
  + ჰკითხეთ ყველაზე დაბალი ქულის მქონე გუნდს: როგორ ფიქრობთ, რატომ ჰქონდა თქვენს გუნდს პრობლემები? რას გააკეთებდით სხვანაირად, კიდევ ერთხელ რომ გეთამაშათ?

ამის შემდეგ მოუხმეთ ბავშვებს წრეზე და სთხოვეთ, რიგრიგობით გადაუგდონ ერთმანეთს ბურთი. იმ მოსწავლემ, რომლის ხელშიც ბურთი აღმოჩნდება, უნდა დაასახელოს ერთი რამ, რაც ამ გაკვეთილიდან ისწავლა, შემდეგ კი გადაუგდოს ბურთი სხვა მოსწავლეს. თამაში გაგრძელდება მანამ, სანამ 5-6 მოსწავლე მაინც არ უპასუხებს შეკითხვას.

**დანართი: ბარათები მე–2 სავარჯიშოსთვის: „საბანკო საკითხების მოზაიკა“**


|  |
| --- |
| **ბარათი 1. რამდენიმე ძირითადი საბანკო ტერმინი**  **თანხის ანგარიშზე ჩარიცხვა**  როდესაც თანხა საბანკო ანგარიშზე შეგაქვს, ამ პროცესს *თანხის ანგარიშზე ჩარიცხვა* ეწოდება. მაგალითად, თუ ბანკში, შენს ანგარიშზე შეიტან 80 ლარს, ვიტყვით, რომ შენს ანგარიშზე 80 ლარი ჩარიცხე. დაიმახსოვრე, რომ მიუხედავად იმისა, რომ თანხას ტოვებ ბანკში, ეს შენი ფულია!  **თანხის ანგარიშიდან გატანა**  ფული, რომელიც საბანკო ანგარიშზე გაქვს, შეიძლება დაგჭირდეს სასუსნავის, ახალი წიგნის, ველოსიპედის ან სხვა რამის შესაძენად. ამ შემთხვევაში *თანხის ანგარიშიდან გამოტანა* დაგჭირდება. თუ ბანკომატიდან შენი ბარათით წიგნის შესაძენად 5 ლარს გაანაღდებ, ვიტყვით, რომ ანგარიშიდან 5 ლარი გამოიტანე.  **ნაშთი**  თანხას, რომელიც მოცემულ მომენტში საბანკო ანგარიშზე გაქვს, „ნაშთი“ ეწოდება. მაგალითად, თუ ანგარიშზე 80 ლარი გაქვს, ეს ნიშნავს, რომ შენი ნაშთი 80 ლარს უდრის. თუ ანგარიშზე კიდევ შეიტან 150 ლარს, მაშინ შენი ნაშთი გაუტოლდება 80+150 ლარს, ანუ 230 ლარს. მეორე მაგალითიც განვიხილოთ: ვთქვათ, ანგარიშზე გაქვს 200 ლარი, და გამოიტანე 30 ლარი, მაშინ შენი ნაშთი გახდება 200–30, ანუ 170 ლარი. |
| **ბარათი 2. მიმდინარე ანგარიში**  **რისთვის გამოიყენება მიმდინარე ანგარიში?**  მიმდინარე ანგარიში იმ ადამიანებისთვისაა განკუთვნილი, რომლებიც იყენებენ ბანკის მომსახურებებს და სურთ ბანკში თანხის უსაფრთხოდ შენახვა. მიმდინარე ანგარიშზე შესაძლებელია თანხის შეტანა (ჩარიცხვა), გატანა, გადარიცხვა (ერთი ანგარიშიდან მეორეზე) და კონვერტაცია (ანუ, ფულის გადაცვლა, მაგ., დოლარიდან ლარში). ამ აქტივობებს საბანკო ოპერაციები ეწოდება. მიმდინარე ანგარიშები შეიძლება ორ ჯგუფად დავყოთ: ანგარიშები, რომლებსაც ადამიანები იყენებენ პირადი საჭიროებისათვის და ანგარიშები, რომლებიც ბიზნესის საჭიროებისთვის გამოიყენება. მაგალითად, საცხობის მფლობელს შეიძლება ჰქონდეს ანგარიში, რომელზე განთავსებულ თანხას ოჯახის საჭიროებებისთვის ხარჯავს და ასევე, ჰქონდეს ანგარიში, რომელზე განთავსებული თანხითაც ყიდულობს ფქვილს საცხობისათვის.  **საპროცენტო სარგებელი და მიმდინარე ანგარიში**  როგორც წესი, მიმდინარე ანგარიშზე არ ხდება პროცენტის, ანუ საპროცენტო სარგებლის დარიცხვა; პროცენტი მომხმარებლებს დეპოზიტზე ერიცხებათ. ამრიგად, თუ თანხის დაგროვება გსურს, და გინდა, რომ მასზე დაგერიცხოს სარგებელი, გირჩევ, გახსნა დეპოზიტი!  **მიმდინარე ანგარიშის გახსნა და დახურვა**  მიმდინარე ანგარიშის გახსნა ძირითადად ფასიანია (თუმცა, ზოგ შემთხვევაში, მაგ., ბავშვებისთვის, ის შეიძლება უფასო იყოს) და ის ძირითადად უვადოდ იხსნება. უნდა გავითვალისწინოთ, რომ ბანკმა შესაძლებელია დახუროს მიმდინარე ანგარიში თუ მფლობელი ამ ანგარიშით არ ახორციელებს ოპერაციებს დიდი ხნის, მაგ., 1 წლის განმავლობაში და იმავდროულად, ანგარიშზე თანხაც არ არის (ანუ, ნაშთი ნულის ტოლია). |

|  |
| --- |
| **ბარათი 3. რა უნდა ვიცოდეთ საბანკო ბარათების შესახებ?**  **საბანკო საგადახდო ბარათი**  საბანკო საგადახდო ბარათი დაკავშირებულია შენს ანგარიშთან, რომელზეც შენი თანხაა განთავსებული და რომლითაც სხვადასხვა ოპერაციას ახორციელებ. შესაბამისად, ეს ბარათი შესაძლებელს ხდის, გამოიტანო თანხა ბანკომატიდან, ან თანხის გამოტანის გარეშე მაღაზიაში შეიძინო ესა თუ ის ნივთი. მაღაზიებში თანხას ბარათისა და პოს–ტერმინალის საშუალებით იხდი („ბარათს ატარებ“); პოს ტერმინალი მოწყობილობაა, რომელშიც ბარათს ათავსებ და პინ კოდი შეგყავს, რათა განახორციელო ტრანზაქცია (ანუ, საბანკო ოპერაცია). საბანკო საგადახდო ბარათი ნაღდი, ანუ ქაღალდის ფულის კარგი ალტერნატივაა! ბარათი ნაღდ ფულთან შედარებით ბევრად მოსახერხებელი და დაცულია, რადგან არ გიწევს თან დიდი თანხის ტარება, ბარათის დაკარგვის ან მოპარვის შემთხვევაში კი შესაძლებელია მისი დაბლოკვა, შესაბამისად, შენი თანხა არ დაიკარგება, განსხვავებით ნაღდი ფულისგან, რომელიც შესაძლოა დაგეკარგა თუ მაგალითად, საფულეს დაკარგავდი.  **ბარათის პინ კოდი**  როდესაც ბანკი გაძლევს ბარათს, ის ასევე დალუქული კონვერტით გადმოგცემს, ან SMS შეტყობინებით გამოგიგზავნის 4–ნიშნა პინ–კოდს, ანუ შენი ბარათის პერსონალურ პაროლს, რომლის მითითების გზითაც შეძლებ ბანკომატიდან გამოიტანო თანხა ან მაღაზიაში შეიძინო ესა თუ ის ნივთი. პინ კოდი ბარათის მიღებისთანავე უნდა დაიმახსოვრო და არავის უნდა გაანდო! თუ მოგეჩვენა, რომ პინ კოდი რთული დასამახსოვრებელია შენთვის, მისი შეცვლა, როგორც წესი, შესაძლებელია ბანკომატის დახმარებით. არ დაგრჩეს ბარათი ბანკომატში და არავის ათხოვო ის! გაითვალისწინე, რომ პოს ტერმინალის გამოყენებით გადახდისას, ზოგჯერ საკმარისია ბარათი უბრალოდ გადაატარო მოწყობილობას და პინ კოდის შეყვანა არც არის საჭირო; ამიტომ, ორმაგად უნდა გაუფრთხილდე შენს ბარათს, რომ ის სხვა ადამიანების ხელში არ აღმოჩნდეს! |

|  |
| --- |
| **ბარათი 4: ბანკომატი**  **რისთვის გამოიყენება ბანკომატი?**  ბანკომატი არის სპეციალური მოწყობილობა, რომელიც იმისთვის გამოიყენება, რომ მომხმარებელმა საკუთარი საბანკო საგადახდო ბარათის გამოყენებით ანგარიშიდან გამოიტანოს თანხა ან შეამოწმოს, რა თანხა აქვს ანგარიშზე (ანუ, შეამოწმოს ნაშთი). ბანკომატის გამოყენებისას აუცილებლად უნდა მიუთითო 4–ნიშნა პინ კოდი (რომელიც შენ გარდა არავინ უნდა იცოდეს!) და თანხა, რომლის გამოტანაც გსურს. ბანკომატი ძალზე მოსახერხებელი გამოგონებაა, რადგან შეგიძლია, მისი დღის ნებისმიერ დროს გამოყენება, მაშინაც კი, როცა ბანკები დახურულია.  **რა უნდა გავითვალისწინოთ ბანკომატის გამოყენებისას?**  დაიმახსოვრე, რომ ბანკომატის გამოყენებისას უნდა გამოიჩინო სიფრთხილე! არავის გაანდო შენი პინ კოდი, არ დაგრჩეს ბარათი ბანკომატში ფულის გამოტანის შემდეგ, არ დაკარგო ბარათი ან გამოტანილი ფული და დარწმუნდი, რომ ბარათის გამოყენებისას შენთან ზედმეტად ახლოს არავინ დგას და არავინ ხედავს შენს პირად მონაცემებს. |

|  |
| --- |
| **ბარათი 5: რა უნდა ვიცოდეთ დეპოზიტების შესახებ?**  **რა არის დეპოზიტი?**  თუ გაქვს დეპოზიტი ბანკში, ეს ნიშნავს, რომ ბანკთან გაქვს შეთანხმება, რომლის მიხედვითაც, ის შენს ფულს მცირე ან დიდი დროის განმავლობაში უსაფრთხოდ ინახავს. ამასთან, დეპოზიტზე გერიცხება საპროცენტო სარგებელი (პროცენტი). გაითვალისწინე, რომ არსებობს რამდენიმე სახის დეპოზიტი, და არჩევანი შენი მიზნების მიხედვით უნდა გააკეთო.  **რას ნიშნავს საპროცენტო სარგებელი დეპოზიტზე?**  საპროცენტო სარგებელი ის თანხაა, რომელსაც ბანკი ამატებს (ანუ, არიცხავს) შენს დეპოზიტზე არსებულ თანხას. ეს სარგებელი მომხმარებლისთვის დამატებითი სტიმულია, რომ მეტი ფული დაზოგოს. ბანკები ყოველთვის აცნობებენ მომხმარებელს, თუ რამდენ პროცენტს არიცხავენ მათ დეპოზიტზე არსებულ თანხას – ანუ, რამდენს შეადგენს დეპოზიტზე საპროცენტო განაკვეთი. საპროცენტო სარგებელი პროცენტის სახითაა გამოსახული: მაგ., ბანკმა შეიძლება გითხრას, რომ შენს დეპოზიტზე არსებულ თანხას 5%–იან სარგებელს დაარიცხავს. სწორედ ამ 5%–ს უწოდებენ საპროცენტო განაკვეთს. თუ დეპოზიტზე 1 წლით 100 ლარს განათავსებ, ხოლო საპროცენტო განაკვეთი წლიურ 5%–ს უდრის, მაშინ წლის განმავლობაში ბანკი შენს 100 ლარს 100–ის 5%–ს, ანუ 5 ლარს დაარიცხავს, ჯამში კი 105 ლარი გექნება. |

|  |
| --- |
| **ბარათი 6: დეპოზიტის ტიპები**  **რა არის ვადიანი დეპოზიტი?**  ვადიანი დეპოზიტი ისეთი ტიპის დეპოზიტია, რომელზეც ფული წინასწარ განსაზღვრული დროით შეგვაქვს – მაგ., 6 თვით ან 1 წლით – და ბანკს ვუთანხმდებით, რომ ამ ვადის ამოწურვამდე ამ თანხას არც მოვაკლებთ და არც დავამატებთ რამეს. ვადიან დეპოზიტზე ძირითადად უფრო მაღალი პროცენტი, ანუ სარგებელი ერიცხება მომხმარებელს, ვიდრე სხვა ტიპის დეპოზიტებზე. თანაც, რაც უფრო გრძელ ვადაზე ხსნის მომხმარებელი ვადიან დეპოზიტს, მით უფრო მაღალია სარგებელი. ამ გზით ჭკვიანურია თანხის გრძელვადიანი და ძვირადღირებული მიზნისთვის დაზოგვა – მაგ., სწავლის დასაფინანსებლად ან მანქანის საყიდლად. ვადიანი დეპოზიტი შეიძლება იყოს **ზრდადი,** რაც ნიშნავს, რომ მას წინასწარ განსაზღვრული ვადით ვხსნით, მაგრამ მასზე დროდადრო შეგვიძლია დავამატოთ თანხა. ამასთან, ზრდად ვადიან დეპოზიტზე საპროცენტო სარგებელი უფრო ნაკლებია ვიდრე სტანდარტულ, ანუ ჩვეულებრივ ვადიან დეპოზიტზე. **საბავშვო დეპოზიტიც** ზრდადი დეპოზიტის სახეა და მასზეც შესაძლებელია პერიოდულად თანხის დამატება. საბავშვო დეპოზიტი, როგორც წესი, ბავშვის სრულწლოვანებამდე, ანუ 18 წლამდე იხსნება და ის მშობლებს შესაძლებლობას აძლევს, ბავშვის მომავლისთვის თანხის დაგროვება ბავშვის დაბადებისთანავე დაიწყონ.  **რა არის უვადო დეპოზიტი?**  უვადო დეპოზიტი ისეთი დეპოზიტია, რომელსაც არა წინასწარ განსაზღვრული, შეზღუდული დროით, არამედ უვადოდ ვხსნით – ანუ, არ ვუთითებთ, თუ რა თარიღამდე გვინდა რომ შეგვინახოს ბანკმა თანხა. უვადო დეპოზიტს „მოთხოვნამდე“დეპოზიტს უწოდებენ და ის ძალიან მოსახერხებელია, რადგან, როგორც სახელი მიუთითებს, შეგვიძლია დეპოზიტს მაშინ მოვაკლოთ ან დავამატოთ თანხა, როცა დაგვჭირდება. ამრიგად, მოთხოვნამდე დეპოზიტი მოსახერხებელია ყოველდღიურ და მოულოდნელ ხარჯებთან გასამკლავებლად. თუმცა, უნდა გავითვალისწინოთ, რომ როგორც წესი, მოთხოვნამდე დეპოზიტზე საპროცენტო სარგებელი უფრო ნაკლებია, ვიდრე ვადიან დეპოზიტზე. |



გაკვეთილი

**# 3**

# 3.რა ხდება ბანკში?

**გაკვეთილის მოკლე შინაარსი**

ეს გაკვეთილი მოსწავლეებს ბანკის ძირითადი ფუნქციებისა და პროდუქტების გააზრებაში დაეხმარება და მათ მომავალში ბანკთან თანამშრომლობისთვის მოამზადებს. ბავშვები ასევე განიხილავენ, თუ როგორ ხდება საბანკო ანგარიშის გახსნა. ეს გაკვეთილი განავრცობს იმ ცოდნას, რომელიც მოსწავლეებმა მე–2 გაკვეთილზე მიიღეს.

**გაკვეთილის მიზნები**

* მოსწავლეები განიხილავენ, თუ რას საქმიანობს ბანკი.
* მოსწავლეები განიხილავენ, თუ როგორ უნდა გაიხსნას ანგარიში ბანკში.

**მასალა**

* დაფაზე (ან ე.წ. „ფლიპჩარტზე“ / flipchart) წინასწარ მომზადებული **‘ვვვ’** (‘**ვ**იცოდი, მინდა **ვ**იცოდე, **ვ**ისწავლე’) ცხრილი
* საკლასო ოთახის კედლებზე წინასწარ გაკრული ბარათები თამაშისთვის „სავარჯიშო სირბილში“

**ხანგრძლივობა**

* 1 საათი და 10 წუთი

**ინსტრუქციები ფასილიტატორისთვის**

ბევრი (განსაკუთრებით, პატარა ასაკის) მოსწავლე ალბათ მიიჩნევს, რომ ბანკის ერთადერთი ფუნქცია მომხმარებლების ფულის შენახვაა. ჩვენი ამოცანაა ამ გაკვეთილზე ბავშვებმა გაიაზრონ, რომ ბანკი მომხმარებლების ფულს არამხოლოდ ყველაზე უსაფრთხოდ ინახავს, არამედ ამა თუ იმ მნიშვნელოვან საქმიანობაშიც იყენებს: გასცემს სესხებს, აკეთებს ინვესტიციებს და ა.შ. ამ გზით იზრდება სარგებელი როგორც ბანკისთვის, ისე მომხმარებლებისთვის.

**აქტივობების განრიგი**

1. წინა გაკვეთილის მიმოხილვა 5 წთ

2. **ვვვ** ცხრილი ბანკების შესახებ 10 წთ

3. „სავარჯიშო სირბილში“ - საბანკო ტერმინების შესახებ 35 წთ

4. 6 ნაბიჯი ანგარიშის გასახსნელად 15 წთ

5. გაკვეთილის შეჯამება: „**ვვვ“** ცხრილი  5 წთ

|  |  |
| --- | --- |
| სავარჯიშო | * + - 1. წინა გაკვეთილის მიმოხილვა |
| მიზანი | წინა გაკვეთილზე ნასწავლი ძირითადი საკითხების გახსენება |
| მასალა | არა |
| დრო | 5 წთ. |

მოუხმეთ ბავშვებს წრეზე და დაუსვით შემდეგი შეკითხვები:

* რომელი აქტივობით დავიწყეთ წინა გაკვეთილი?
* რა მოხდა ამის შემდეგ?
* წინა გაკვეთილიდან რომელი სავარჯიშო გახსოვთ ყველაზე კარგად?
* წინა გაკვეთილიდან რომელი საბანკო პროდუქტები და ტერმინები დაგამახსოვრდათ ყველაზე მეტად?

|  |  |
| --- | --- |
| სავარჯიშო 2. | „ვვვ“ ცხრილი ბანკების შესახებ |
| მიზნები | მოსწავლეები განახორციელებენ „გონებრივ იერიშს“ არსებული ცოდნის გამოსავლენად და მათი ცნობისმოყვარეობის წასახალისებლად. |
| მასალა | დაფაზე წინასწარ გამზადებული „**ვვვ**“ ცხრილი |
| დრო | 10 წთ |

|  |  |  |
| --- | --- | --- |
| რა **ვ**იცით ბანკების შესახებ? | რა გვინდა **ვ**იცოდეთ ბანკების შესახებ? | რა **ვ**ისწავლეთ ბანკების შესახებ? |
|  |  |  |

1. მოუხმეთ ჯგუფს დაფასთან.
2. სთხოვეთ მოსწავლეებს, გაუზიარონ თანატოლებს, თუ რა იციან ბანკების შესახებ და ჩამოწერეთ მათი პასუხები ცხრილის პირველ სვეტში.
3. შემდგომ, ჰკითხეთ მოსწავლეებს, თუ რა ინფორმაციის მიღება სურთ ბანკების შესახებ და ჩამოწერეთ მათი პასუხები მეორე სვეტში.
4. აუხსენით მოსწავლეებს, რომ მესამე სვეტს შეავსებთ გაკვეთილის დასასრულს.
5. დაასრულეთ ეს აქტივობა მოსწავლეებისთვის მოკლე ინფორმაციის მიწოდებით იმის შესახებ, თუ რას საქმიანობს ბანკი:

*ყველამ ვიცით, რომ ბანკი ის ადგილია, სადაც ფულს ყველაზე უსაფრთხოდ ვაგროვებთ. თუმცა, ფულის შენახვა ბანკის ფუნქციების მხოლოდ ერთ–ერთ ნაწილს წარმოადგენს. როდესაც თანხას ბანკში ვინახავთ, ჩვენი ფული სეიფში უმოქმედოდ არასოდეს არის გაჩერებული; ბანკი ჩვენს ფულს მუდმივად იყენებს სხვადასხვა საქმიანობაში, რის შედეგადაც ხდება ფულის „გაბევრება“ და იზრდება სარგებელი როგორც ბანკისთვის, ისე მომხმარებლებისთვის.*

*ბანკი ბიზნესია, რაც გულისხმობს, რომ ის მოგების მიღების მიზნით მუშაობს. ფულს, რომელსაც მომხმარებლები დეპოზიტზე ინახავენ, ბანკი სხვადასხვა მომგებიან საქმიანობაში დებს, ან სესხების სახით გასცემს სხვა ადამიანებსა და ბიზნესებზე. ეს ადამიანები და ბიზნესები ამ ფულს საკუთარი მიზნებისთვის იყენებენ - როგორიცაა, სახლის შეძენა, ახალი საცხობის გახსნა და ა.შ. თუმცა, გარკვეული დროის შემდეგ, მათ არა მხოლოდ უნდა დააბრუნონ ბანკისგან აღებული თანხა, არამედ ბანკს დამატებით უნდა გადაუხადონ შესაბამისი საფასური, ანუ პროცენტი. თავის მხრივ, ბანკი სარგებელს უხდის იმ მომხმარებლებს, რომლებიც ბანკში დეპოზიტზე ფულს ინახავენ. ამრიგად, ჩვენი ფული ბანკში მუდმივად „დასაქმებულია“ იმისთვის, რომ მეტი და მეტი სარგებელი შექმნას.*

|  |  |
| --- | --- |
| სავარჯიშო | 3. თამაში: „სავარჯიშო სირბილში“ |
| მიზანი | მოსწავლეები დინამიური და სახალისო გზით სწავლობენ მნიშვნელოვან საბანკო ტერმინებს |
| მასალა | იხ. დანართი 1: *კედლის ბარათები* და *პასუხის ფურცლები* თამაშისთვის „სავარჯიშო სირბილში“. |
| დრო | 35 წთ |

1. გაკვეთილის დაწყებამდე კედლებზე გააკარით *კედლის ბარათები* თამაშისთვის „სავარჯიშო სირბილში“ (იხ. დანართი 1).
2. დაყავით მოსწავლეები 3–ბავშვიან გუნდებად. გაითვალეთ თითოეულ გუნდში: 1–2–3!
3. აუხსენით ბავშვებს, რომ ყველა მოსწავლე, რომელსაც N2 შეხვდა, იქნება „მწერალი“. დაურიგეთ N2–ებს *პასუხის ფურცლები*, და დარწმუნდით, რომ ყველა მათგანსაქვს კალამი ან ფანქარი.
4. აუხსენით ბავშვებს, რომ ყველა ის მოსწავლე, რომელსაც N1 ან N3 შეხვდა, არის „მორბენალი“. მათი დავალებაა მიირბინონ კედელზე გაკრულ ბარათებთან, წაიკითხონ მათზე მოცემული ინფორმაცია და დაიმახსოვრონ. მათ არ აქვთ ამ ინფორმაციის ჩაწერის, ან ფოტოს გადაღების უფლება. მათ უბრალოდ უნდა დაიმახსოვრონ წაკითხული ინფორმაციის შინაარსი (განუმარტეთ ბავშვებს, რომ არ არის აუცილებელი ინფორმაციის სიტყვა-სიტყვით დამახსოვრება, მთავარია წაკითხულის გააზრება). შემდეგ, „მორბენლები“ უნდა გაიქცნენ თავიანთი გუნდის „მწერალთან“ და მიაწოდონ მას ბარათზე მოცემული ინფორმაცია. „მწერალმა“, თავის მხრივ, უნდა ჩაიწეროს ეს ინფორმაცია *პასუხის ფურცელზე.*
5. გაიმარჯვებს ის გუნდი, რომელიც პირველი შეავსებს *პასუხის ფურცელს.* შემდეგ სავარჯიშოზე გადასვლამდე მიეცით ყველა გუნდს დრო იმისთვის, რომ შეავსონ თავიანთი *პასუხების ფურცელი.*
6. სთხოვეთ გუნდებს, ხმამაღლა გაუზიარონ ერთმანეთს პასუხის საკუთარ ფურცლებზე ჩაწერილი ინფორმაცია. ამისთვის, დაუსვით მათ შესაბამისი კითხვები: რა არის მიმდინარე ანგარიში? რისთვის გამოიყენება ბანკომატი? რა ფუნქციებს ასრულებს ბანკი? ვინ არის თავდები? რისთვის იღებენ იპოთეკურ სესხს? რა არის საპროცენტო განაკვეთი? დ ა.შ. კითხვები შეგიძლიათ თავადაც მოიფიქროთ კედლის ბარათებზე მოცემული ინფორმაციის შესაბამისად.

|  |  |
| --- | --- |
| სავარჯიშო | 4. „6 ნაბიჯი ანგარიშის გასახსნელად“ |
| მიზანი | მოსწავლეები ბანკში ანგარიშის გასახსნელად ემზადებიან |
| მასალა | ბარათების 1 წყება თითოეული ჯგუფისთვის |
| დრო | 15 წთ |

1. დაყავით მოსწავლეები 6–ბავშვიან გუნდებად.
2. დაურიგეთ გუნდებს მე–2 დანართში მოცემული ბარათების წყება ისე, რომ თითო ბავშვს თითო ბარათი შეხვდეს.
3. აუხსენით ბავშვებს, რომ გუნდებს შიგნით უნდა განიხილონ თითოეულ ბარათზე მოცემული ინფორმაცია და ისე გადანაწილდნენ, რომ სწორი თანმიმდევრობით წარმოაჩინონ ანგარიშის გასახსნელად აუცილებელი 6 ნაბიჯი. ამისთვის, 5 წუთი მიეცით.
4. რიგში მდგომმა გუნდის წევრებმა ხმამაღლა უნდა წაიკითხონ მათ ბარათებზე მოცემული ინფორმაცია.
5. თუ რომელიმე გუნდმა ნაბიჯების განსხვავებული თანმიმდევრობა დააფიქსირა, სთხოვეთ მათ, აუხსნან დანარჩენებს, თუ რა პრინციპით გადაანაწილეს ბარათები.
6. ჰკითხეთ მოსწავლეებს:
   * თქვენი აზრით, ანგარიშის გახსნამდე რატომ უნდა ვესტუმროთ სხვადასხვა ბანკს და ერთმანეთს შევადაროთ რამდენიმე შემოთავაზება?
   * თქვენი აზრით, რატომ უნდა განვიხილოთ ანგარიშის გახსნის საკითხი მშობლებთან ერთად?
   * თქვენი აზრით, რატომ უნდა დავხიოთ ფურცელი, რომელზეც ბარათის პინ–კოდია მოცემული და/ან შევცვალოთ პინ–კოდი? რატომ არ უნდა გავუზიაროთ პინ–კოდი სხვებს?
   * რატომ უნდა ვადევნოთ თვალყური ჩვენს ანგარიშზე თანხების მოძრაობას?
7. სავარჯიშოს დასასრულს, აუხსენით მოსწავლეებს, რომ შემდეგ გაკვეთილებზე უფრო დეტალურად განვიხილავთ რიგ საბანკო საკითხებს – როგორიცაა საბანკო უსაფრთხოება და საბანკო ბარათებით სარგებლობა – რომლებსაც დღეს ზოგადად შევეხეთ.

|  |  |
| --- | --- |
| სავარჯიშო | 5. გაკვეთილის შეჯამება |
| მიზანი | გაკვეთილზე მიღებული ახალი ინფორმაციის შეჯამება |
| მასალა | **ვვვ** ცხრილი (რომელიც გაკვეთილის დასაწყისში დახაზეთ) |
| დრო | 5 წთ |

1. მოიხმეთ მოსწავლეები **ვვვ** ცხრილის გარშემო და აუხსენით, რომ ევალებათ ცხრილის მე–3 სვეტის შევსება.
2. ჰკითხეთ მოსწავლეებს: „რა ვისწავლეთ დღეს ბანკების შესახებ?“ ჩამოწერეთ, ან სთხოვეთ თავად ჩამოწერონ პასუხები ცხრილის მე–3 სვეტში.

**დანართი 1: კედლის ბარათები და პასუხის ფურცლები თამაშისთვის „სავარჯიშო სირბილში“**

*კედლის ბარათები*

|  |
| --- |
| **ბანკი** – ფინანსური ორგანიზაცია, რომელიც ინახავს მომხმარებლების ფულს, გასცემს სესხებს, ახორციელებს გადახდებს, ფულად გადარიცხვებს და გზავნილებს, ახდენს ვალუტის კონვერტაციას და ასრულებს სხვა ფინანსურ მომსახურებებს. |

|  |
| --- |
| **ოპერატორი (კონსულტანტი)** – ბანკის თანამშრომელი, რომელიც მომხმარებლებს ემსახურება. ის მომხმარებლებს აწვდის ინფორმაციას საბანკო პროდუქტების შესახებ და მათ სხვადასხვა მომსახურებას უწევს, როგორიცაა, მაგალითად, ანგარიშზე თანხის შეტანა. |

|  |
| --- |
| **მიმდინარე ანგარიში** – მიმდინარე ანგარიში ყველაზე გავრცელებული საბანკო პროდუქტია. მიმდინარე ანგარიშზე შესაძლებელია სხვადასხვა ოპერაციის განხორციელება: თანხის შეტანა (ჩარიცხვა), გატანა, გადარიცხვა და კონვერტაცია (ანუ, ფულის გადაცვლა, მაგ., დოლარიდან ლარში). საბანკო საგადახდო ბარათები ძირითადად მიმდინარე ანგარიშზეა „მიბმული“, რათა მომხმარებელმა ადვილად შეძლოს ანგარიშზე არსებული თანხების განკარგვა. როგორც წესი, მიმდინარე ანგარიშზე არ ხდება პროცენტის, ანუ სარგებლის დარიცხვა. მიმდინარე ანგარიშის გახსნა ძირითადად ფასიანია (თუმცა, ზოგ შემთხვევაში, მაგ. ბავშვებისთვის, ის შეიძლება უფასო იყოს) და ის უმეტეს შემთხვევაში უვადოდ იხსნება. |

|  |
| --- |
| **ბანკომატი** – ბანკის სალარო-ავტომატი, რომლის დახმარებითაც, პინ–კოდის სწორად მითითების შემთხვევაში, ხდება ანგარიშიდან სასურველი თანხის გამოტანა ანუ განაღდება. ბანკომატები 24 საათის განმავლობაში მუშაობენ. ინგლისურად ბანკომატი, ანუ ATM, იშიფრება, როგორც „ავტომატურად მოსაუბრე მანქანა“. |

|  |
| --- |
| **ვალუტის კონვერტაცია** - ვალუტა ფულადი ერთეულია, რომელიც კონკრეტულ ქვეყანაში ან კონკრეტულ ტერიტორიაზე გამოიყენება. მაგალითად, როგორც საქართველოში გამოიყენება ლარი. ვალუტის კონვერტაცია კი, ერთი ვალუტის (მაგ., ლარის) სხვა ქვეყნის ვალუტაში (მაგ., აშშ დოლარში) გადაცვლას ნიშნავს. ვალუტის კონვერტაცია აუცილებლად დაგჭირდება თუ საზღვარგარეთ სამოგზაუროდ წასვლას აპირებ. |

|  |
| --- |
| **საკომისიო** - თანხა, რომელსაც ვუხდით ბანკს ამა თუ იმ პროდუქტითა და მომსახურებით სარგებლობის სანაცვლოდ. მაგალითად, საბანკო-საგადახდო ბარათით სარგებლობისთვის, ბანკმა შეიძლება მოგთხოვოს ბარათის ყოველწლიური ან ყოველთვიური საკომისიოს გადახდა. ასევე, მიმდინარე ანგარიშიდან თანხის ბანკომატით გამოტანისას, შესაძლოა ჩამოგეჭრას გარკვეული რაოდენობის თანხა „განაღდების“ საკომისიოს სახით და ა.შ. |

|  |
| --- |
| **საპროცენტო განაკვეთი (პროცენტი)** – მარტივად, საპროცენტო განაკვეთი ის გადასახადი, ანუ სარგებელია, რომელსაც თანხის მიმღები თანხის გამცემს უხდის. საპროცენტო განაკვეთი პროცენტის სახით არის წარმოდგენილი.  **თუ ბანკისგან სესხს ვიღებთ,** მაშინ საპროცენტო განაკვეთი ის გადასახდელია, რომელსაც ბანკს იმის სანაცვლოდ ვუხდით, რომ ის გარკვეულ თანხას გვასესხებს. ეს თანხა ჩვენ წინასწარ შეთანხმებული დროის განმავლობაში უნდა დავაბრუნოთ.  **თუ ბანკში დეპოზიტს ვხსნით,** მაშინ საპროცენტო განაკვეთი ის სარგებელია, რომელსაც ბანკი დეპოზიტზე ფულის შენახვის სანაცვლოდ გვიხდის. ბანკი ჩვენს დეპოზიტზე არსებულ ფულს სხვადასხვა მიზნისთვის იყენებს - შესაბამისად, ბანკისთვისაც მომგებიანია, თუ ჩვენს ფულს დეპოზიტზე შევინახავთ. |

|  |
| --- |
| **დეპოზიტი** - თანხა, რომელსაც ბანკში გარკვეული პერიოდით ვინახავთ და რომელზეც ბანკი საპროცენტო სარგებელს გვიხდის. ალბათ გსმენია **საბავშვო დეპოზიტის** შესახებ, რომელიც ბავშვის სახელზე და, როგორც წესი, მის სრულწლოვანებამდე, ანუ 18 წლამდე იხსნება. საბავშვო ანაბრის გახსნა და მასზე თანხის შეტანა შეუძლია მშობელს, მეურვეს, ან ნებისმიერ სხვა პირს. საბავშვო დეპოზიტზე თანხის შეტანა შეიძლება ნებისმიერ დროს ნებისმიერი მოცულობით, თუმცა ზოგიერთმა ბანკმა შეიძლება დააწესოს შესატანი თანხის მინიმალური ოდენობა (მაგ., 10 ლარი). საბავშვო დეპოზიტი კარგი საშუალებაა იმისთვის, რომ მშობელმა თავისი შვილის მომავლისთვის დროულად დაიწყოს თანხის დაგროვებაზე ზრუნვა. |

|  |
| --- |
| **დეპოზიტის მინიმალური შენატანი** – ამა თუ იმ ტიპის დეპოზიტის გახსნისას ბანკმა შეიძლება მოითხოვოს, რომ მომხმარებელმა ანგარიშზე განათავსოს განსაზღვრული თანხა. მასზე ნაკლები თანხის არსებობისას კი ანაბრის გახსნა არ იყოს შესაძლებელი. სწორედ ამ თანხას ეწოდება მინიმალური შენატანი. მაგალითად, თუ რომელიმე ბანკი ამბობს, რომ დეპოზიტის გასახსნელად მინიმალური შენატანი 100 ლარია, ეს იმას ნიშნავს, რომ 90 ლარით ამ ანაბარს ვერ გავხსნით. არსებობს ასევე, ყოველთვიური მინიმალური შენატანებიც, რომელიც ხელშეკრულებით მოითხოვება. მაგალითად, ზრდად ანაბარზე ბანკმა შეიძლება მოითხოვოს მასზე ყოველთვიურად 50 ლარის დამატება, წინააღმდეგ შემთხვევაში, ჩათვალოს რომ დაირღვა ხელშეკრულება. |

|  |
| --- |
| **სესხი** - თანხა, რომელსაც ვიღებთ ვალის სახით. ამ დროს ვდებთ პირობას, რომ ამ თანხას, წინასწარ შეთანხმებულ ვადებში, უკან დავაბრუნებთ. დამატებით კი, მასზე დარიცხულ პროცენტსაც გადავიხდით. სესხის პირობები ხელშეკრულებაში იწერება, რომელსაც გამსესხებელი და მსესხებელი აწერენ ხელს. ხელშეკრულების კარგად წაკითხვა აუცილებელია გაუგებრობების თავიდან ასაცილებლად!  სანამ სესხს აიღებდე, კარგად უნდა დაფიქრდე, რამდენად შეძლებ მის გადახდას. სესხის გაცემამდე ბანკიც ამოწმებს სესხის მსურველის **გადახდისუნარიანობას,** ანუ იმას, თუ რამდენად შეძლებს მსესხებელი სესხის გადახდას, თავისი შემოსავლებიდან და ხარჯებიდან გამომდინარე. ასევე, ამოწმებს, რამდენად დროულად იხდიდა მსესხებელი წარსულში სესხებს და ახლაც აქვს თუ არა მას სხვა სესხი. |

|  |
| --- |
| **იპოთეკური სესხი** - სესხი, რომლითაც მომხმარებლებს შეუძლიათ სახლის (ან მიწის ნაკვეთის) შეძენა, აშენება და გარემონტება. იშვიათად შეხვდები ადამიანს, რომელსაც ახალი სახლის საფასურის ერთიანად გადახდის შესაძლებლობა აქვს - სწორედ ამიტომაც, იპოთეკური სესხები საკმაოდ გავრცელებულია. იპოთეკური სესხი, ჩვეულებრივ, გრძელვადიანია. ის უმეტეს შემთხვევაში, იმ ქონებით არის უზრუნველყოფილი, რომლის შესაძენად, ან ასაშენებლადაც გაიცა. ძალიან მარტივად, უზრუნველყოფა ნიშნავს, რომ თუ მომხმარებელი ვეღარ შეძლებს სესხის გადახდას, ბანკს უფლება აქვს გაყიდოს უზრუნველყოფაში არსებული ქონება (ანუ ეს სახლი, ბინა, ან ნაკვეთი) – ანუ, მოახდინოს ქონების „რეალიზაცია“ – და ამ გზით დაიბრუნოს საკუთარი თანხა. |

|  |
| --- |
| **სამომხმარებლო სესხი** – სესხი, რომელსაც მომხმარებელი პირადი მოხმარებისთვის იღებს. სამომხმარებლო სესხები ხშირად გამოიყენება საყოფაცხოვრებო ნივთების შესაძენად, სამოგზაუროდ, მიმდინარე ხარჯების დასაფარად (მაგ., მოულოდნელად გაფუჭებული ტექნიკის შესაკეთებლად). სამომხმარებლო სესხი ჩვეულებრივ, მოკლევადიანი და შედარებით ძვირია, ვიდრე სხვა ტიპის სესხები. როგორც წესი, ბანკი გვეკითხება, თუ რა მიზნით ვიღებთ სამომხმარებლო სესხს. სანამ სესხს მოგვცემდეს, ბანკი ამოწმებს რიგ ფინანსურ მონაცემებს ჩვენ შესახებ: ჩვენს შემოსავალს, გვაქვს თუ არა სხვა სესხები ამ ეტაპზე, დროულად ვაბრუნებთ ჩვენს სესხებს თუ დაგვიანებით და ა.შ. |

|  |
| --- |
| **განვადება** – განვადებაც სესხია, რომელსაც რაიმე საქონლის (მაგ., ლეპტოპი) ან მომსახურების (მაგ., მოგზაურობა) შესაძენად ვიღებთ. ხშირად, სასწრაფოდ გვჭირდება ესა თუ ის ნივთი, მაგრამ იმ მომენტში არ გვაქვს საკმარისი თანხა. ამ შემთხვევაში, შეგვიძლია ეს ნივთი შევიძინოთ განვადებით. ეს ნიშნავს, რომ სასურველი ნივთს იმ დღესვე მივიღებთ, ხოლო მის საყიდლად აღებული სესხი გარკვეული დროის განმავლობაში უნდა დავფაროთ. განვადება, როგორც წესი, მოკლევადიანია, და მისი საშუალო ვადა ერთი წელია. დაიმახსოვრე, რომ ძირითად შემთხვევაში განვადებით შეძენილი ნივთის ფასი აღემატება საკუთარი სახსრებით შეძენილი ნივთის ფასს. რადგან განვადებაც სესხია, ბანკები, სანამ განვადებით ნივთს გადმოგცემდნენ, შეაფასებენ, თუ რამდენად შეძლებ მის გადახდას. |

|  |
| --- |
| **თავდები –** იმისთვის, რომ სესხი გასცენ, ბანკები ზოგჯერ მოითხოვენ თავდების წარმოდგენას. თავდები ის პირია, რომელიც საკუთარ თავზე იღებს ვალდებულებას, დაფაროს სესხი იმ შემთხვევაში, თუ მსესხებელი ვეღარ ფარავს მას. ამ გზით, ბანკი ამცირებს გადაუხდელობის რისკს. თავდებობა ძალიან დიდი პასუხისმგებლობაა და კარგად უნდა დაფიქრდე, სანამ თავდებობას დათანხმდებოდე! თავდებობის ხელშეკრულებაზე ხელმოწერით შენ უბრალოდ კი არ უჭერ მხარს მსესხებელს, არამედ პირდაპირ იღებ ვალდებულებას, რომ შენი ჯიბიდან დაფარავ მის სესხს, თუ ის თავად ვეღარ შეძლებს სესხის დაფარვას. ხელმოწერამდე ყურადღებით უნდა წაიკითხო თავდებობის ხელშეკრულებაც. **18 წლამდე ასაკის ახალგაზრდას არ აქვს უფლება, დამოუკიდებლად აიღოს სესხი ან იყოს თავდები სხვის სესხზე.** |

*პასუხების ფურცელი*

|  |
| --- |
| **ბანკი** |
| **ოპერატორი** **(კონსულტანტი)** |
| **მიმდინარე ანგარიში** |
| **ბანკომატი** |
| **ვალუტის კონვერტაცია** |
| **საკომისიო** |
| **საპროცენტო განაკვეთი (პროცენტი)** |
| **დეპოზიტი** |
| **მინიმალური შენატანი** |
| **სესხი** |
| **იპოთეკური სესხი** |
| **სამომხმარებლო სესხი** |
| **განვადება** |
| **თავდები** |

**დანართი 2: ბარათები მე–3 სავარჯიშოსთვის: „6 ნაბიჯი ანგარიშის გასახსნელად“**

|  |  |  |
| --- | --- | --- |
| 1 |  | მშობლებთან ერთად განიხილე ანგარიშის გახსნის საკითხი. |
| 2 |  | ესტუმრე რამდენიმე ბანკს, გაეცანი სხვადასხვა ტიპის შემოთავაზებას და ერთმანეთს შეადარე ისინი. |
| 3 |  | გაეცანი სასურველი ანგარიშის ყველა პირობას. ყურადღებით შეავსე განაცხადი და კარგად წაიკითხე ხელშეკრულება. დასვი რაც შეიძლება მეტი შეკითხვა! |
| 4 |  | განათავსე თანხა ანგარიშზე. |
| 5 |  | თუ ბანკი საგადახდო ბარათს გადმოგცემს, მოაწერე ბარათის უკანა მხარეს ხელი, გაააქტიურე და შეცვალე პინ–კოდი, შემდეგ კი დახიე ის ფურცელი, რომელზეც პინ–კოდი იყო მითითებული. დაიმახსოვრე, რომ პინ–კოდი არავის უნდა გაანდო! |
| 6 |  | თვალყური ადევნე შენს ანგარიშზე თანხების მოძრაობას. თუ უცხო ტრანზაქციებს შენიშნავ, დაუყოვნებლივ აცნობე ბანკს. არავის გაანდო შენი საბანკო ბარათის დეტალები! |

**შენიშვნა ფასილიტატორს:** ბარათებზე არ უნდა გამოჩნდეს რიგითი ნომრები!



გაკვეთილი

**# 4**

# 4.ფინანსური სისტემა

**გაკვეთილის მოკლე შინაარსი**

ეს გაკვეთილი მიმოიხილავს ფინანსურ სისტემას და მოსწავლეებს ამ სისტემის ისეთ საკვანძო მონაწილეებს გააცნობს, როგორიცაა კომერციული ბანკები, ეროვნული ბანკი, მიკროსაფინანსო ორგანიზაციები, სადაზღვევო კომპანიები და საფონდო ბირჟა.

**გაკვეთილის მიზნები**

* ბავშვები ისწავლიან, რომ ფინანსური სისტემა კომპლექსური სტრუქტურაა და მის თითოეულ ნაწილს განსაკუთრებული როლი ენიჭება.
* მოსწავლეები გაეცნობიან ეროვნული/ცენტრალური ბანკის, კომერციული ბანკების, მიკროსაფინანსო ორგანიზაციების, სადაზღვევო კომპანიებისა და საფონდო ბირჟის ფუნქციებს.

**მასალა**

* „ფინანსური სისტემის მოზაიკის“ ბარათების 1 წყება ყოველი 5 მოსწავლისთვის.

**ხანგრძლივობა**

* 1 საათი და 5 წუთი

**სავარჯიშოების განრიგი**

1.წინა გაკვეთილის მიმოხილვა 5 წთ

2. თეატრალური სავარჯიშო: „მანქანა“/ „გაითამაშე სცენა“ 10 წთ

3. ჯგუფური სამუშაო: „ფინანსური სისტემის მოზაიკა“ 30 წთ

4. გამოკითხვა ფინანსური სისტემის შესახებ 15 წთ

5. თამაში: „ფინანსური მანქანა“ / „გაითამაშე ფინანსური სცენა“ 5 წთ

|  |  |
| --- | --- |
| სავარჯიშო | 1. წინა გაკვეთილის მიმოხილვა |
| მიზანი | წინა გაკვეთილზე ნასწავლი ძირითადი საკითხების გახსენება |
| მასალა | არა |
| დრო | 5 წთ. |

მოუხმეთ ბავშვებს წრეზე და დაუსვით შემდეგი შეკითხვები:

* რომელი აქტივობით დავიწყეთ წინა გაკვეთილი?
* რა მოხდა ამის შემდეგ?
* წინა გაკვეთილიდან რომელი სავარჯიშო გახსოვთ ყველაზე კარგად?
* წინა გაკვეთილიდან რომელი საბანკო პროდუქტები დაგამახსოვრდათ ყველაზე მეტად?

|  |  |
| --- | --- |
| სავარჯიშო | 2. თეატრალური სავარჯიშო :„მანქანა“ |
| მიზანი | ეს მხიარული და შემოქმედებითი სავარჯიშო მოსწავლეებს საშუალებას მისცემს, გაიაზრონ, რომ ყველა ადამიანს საკუთარი ძლიერი მხარე აქვს. თუმცა, გაცილებით ძლიერები ვართ, როცა ერთად ვმუშაობთ |
| მასალა | არა |
| დრო | 10 წთ |

1. აუხსენით მოსწავლეებს, რომ ახლა ითამაშებთ „მანქანას“. ეს არის თეატრალური თამაში, რომლის ფარგლებშიც კლასის თითოეული მონაწილე გამოსცემს საკუთარ, განსხვავებულ ხმას და აკეთებს გამორჩეულ, დამახასიათებელ მოძრაობას.
2. სთხოვეთ მოსწავლეებს, რომ წარმოიდგინონ დიდი მანქანა, ან ტექნიკა – მაგალითად, ტრაქტორი – რომელიც ბევრი პატარა ნაწილისგან შედგება. ტრაქტორის თითოეული ნაწილი სხვადასხვა მოძრაობას აკეთებს და განსხვავებულ ხმას გამოსცემს. აუხსენით ჯგუფს, რომ, ბავშვების დახმარებით სწორედ ასეთი „მანქანის“ აწყობას აპირებთ.
3. სთხოვეთ ბავშვებს, დადგნენ წრეზე. პირველი მოსწავლე შედის წრეში და იწყებს რაიმე მოძრაობას შეუჩერებლად კეთებას და, პარალელურად, რაიმე ხმის გამოცემას. 5 წამის შემდეგ, მას უერთდება წრეზე მდგომი შემდეგი მოსწავლე, რომელიც ასევე იწყებს განსხვავებული მოძრაობის კეთებას და ხმის გამოცემას. კიდევ 5 წამის შემდეგ მათ შემდეგი მოსწავლე უერთდება. გააგრძელეთ ეს აქტივობა მანამ, სანამ ყველა მოსწავლე არ შეუერთდება „მანქანას“.

**რჩევა ფასილიტატორს:** ძალიან მნიშვნელოვანია, რომ მოსწავლეებმა 5 წამი დაიცადონ, სანამ „მანქანას” შეუერთდებიან. ეს მათ მისცემს დროს, ისეთი მოძრაობის და ხმის მოსაფიქრებლად, რომელიც განსხვავდება წინა მოსწავლის მოძრაობისა და ხმისგან. ამასთან, მნიშვნელოვანია, რომ წრეს გაჰყვეთ საათის ისრის მიმართულებით, რათა ყველა ერთობლივად არ მიაწყდეს წრის ცენტრს – ეს თამაში განსაკუთრებით სახალისოა, თუ „მანქანის“ აწყობა ყურადღებით და ნელ–ნელა ხდება. შეეცადეთ, რომ „მანქანის“ არც ერთი „ნაწილი“ არ იყოს გამორჩეულად ხმაურიანი, რათა არ დაჩრდილოს დანარჩენი ნაწილები. ყველა მოსწავლეს უნდა შეეძლოს ერთმანეთის დანახვა და მოსმენა.

**რჩევა ფასილიტატორს:** უფროსკლასელთათვის შეგიძლიათ გამოიყენოთ თეატრალური სავარჯიშო „გაითამაშე სცენა“:

* დაყავით კლასი 3 ან 4–ბავშვიან გუნდებად;
* სთხოვეთ ბავშვებს გამოკითხონ თავიანთი გუნდის წევრები, გაარკვიონ, თუ რა საერთო ინტერესები აქვთ, და გაითამაშონ სცენა, რომელიც აღწერს ამ ინტერესს (მაგ., თუ ჯგუფის საერთო ინტერესია ფეხბურთის თამაში, მაშინ მათ უნდა გაითამაშონ ფეხბურთის სცენა). ამისთვის, ჯგუფებს 3-3 წუთი მიეცით;
* 3 წუთის შემდგომ მოუხმეთ ჯგუფებს, და სთხოვეთ სათითაოდ გაითამაშონ დადგმული სცენები კლასის წინაშე. კლასმა უნდა გამოიცნოს გათამაშებული სცენა. გაიმარჯვებს გუნდი, რომლის დადგმულ სცენასაც ყველაზე მცირე დროში გამოიცნობს კლასი.

|  |  |
| --- | --- |
| სავარჯიშო | 3. „ფინანსური სისტემის მოზაიკა“ |
| მიზანი | მოსწავლეები ეცნობიან ქვეყნის ფინანსურ სისტემას და განიხილავენ მისი ძირითადი მონაწილეების ფუნქციებს |
| მასალა | ბარათების 1 წყება ყოველი 4 მოსწავლისთვის |
| დრო | 30 წთ |

1. აუხსენით მოსწავლეებს, რომ ჯგუფურ თამაშს იწყებთ, რომლისთვისაც საჭიროა მოსწავლეები 4–ბავშვიან[[2]](#footnote-2) გუნდებად გადანაწილდნენ. სავარჯიშოს ფარგლებში, ყველა მოსწავლე რიგ–რიგობით შეითავსებს ჯერ მასწავლებლის (და თავისი ჯგუფის წევრებს ამა თუ იმ საკითხს ასწავლის), შემდეგ კი მოსწავლის როლს (თავად ისწავლის თავისი ჯგუფის „მასწავლებლისგან“). სავარჯიშოს დასასრულს კი, მათ ბარათებში მოცემულ ინფორმაციასთან დაკავშირებით დაუსვამთ შეკითხვებს, რომლებზე საპასუხოდაც გუნდის წევრებს ერთად მოუწევთ მუშაობა.
2. დაყავით მოსწავლეები 4–ბავშვიან გუნდებად და თითოეულ გუნდს სახელი დაარქვით, მაგ., ლომები, ვეფხვები, ა.შ.
3. გადაეცით თითოეულ ჯგუფს 4–ბარათიანი წყება და სთხოვეთ თითოეულ ბავშვს ერთი ბარათი აირჩიოს (იხ. დანართი).
4. შემდეგ, რაც შეიძლება სწრაფად დაშალეთ გუნდები. სთხოვეთ ყველა იმ მოსწავლეს, რომელსაც ბარათი N1 შეხვდა, დასხდნენ ერთად; ყველას, ვისაც ბარათი N2 შეხვდა –ერთად, და ა.შ.
5. აუხსენით მოსწავლეებს, რომ ახალ ჯგუფებს (N1–ებს, N2–ებს, ა.შ.) 10 წუთი აქვთ იმისთვის, რომ კარგად შეისწავლონ მათ ბარათზე მოცემული საკითხი და გახდნენ მოცემული სფეროს „ექსპერტები“. მათ ყურადღებით უნდა წაიკითხონ ბარათზე მითითებული ინფორმაცია და დაეხმარონ ერთმანეთს ინფორმაციის გააზრებაში, დისკუსიისა და ერთმანეთისთვის კითხვების დასმის გზით.
6. 10 წუთის შემდეგ სთხოვეთ მონაწილეებს, დაუბრუნდნენ თავიანთ თავდაპირველ გუნდებს – ლომებს, ვეფხვებს, ა.შ. აუხსენით, რომ ყველა მოსწავლე, რომელსაც შეხვდა ბარათი N1 ახლა მასწავლებლის როლს მოირგებს და ჯგუფის დანარჩენ წევრებს საკუთარ ბარათზე მოცემულ ინფორმაციას ასწავლის. „მასწავლებელი“ დეტალურად აუხსნის „მოსწავლეებს“ ბარათის შინაარსს, „მოსწავლეები“ კი გააკეთებენ ჩანაწერებს და დასვამენ შეკითხვებს. შემდეგ, ბარათი N2-ის მფლობელები მოირგებენ მასწავლებლის როლს და თავისი გუნდის წევრებს თავის ბარათზე მოცემულ ინფორმაციას ასწავლიან, როგორც ეს პირველი „მასწავლებლის“ შემთხვევაში მოხდა. „მოსწავლეები“ კვლავ გააკეთებენ ჩანაწერებს და დასვამენ შეკითხვებს. ეს პროცესი გაგრძელდება მანამ, სანამ გუნდის 4–ვე წევრი არ მოირგებს მასწავლებლის როლს.
7. შეაგროვეთ საინფორმაციო ბარათები და აუხსენით მოსწავლეებს, რომ უნდა გააგრძელონ გუნდური მუშაობა კითხვებზე პასუხის გასაცემად.

|  |
| --- |
| **შენიშვნა ფასილიტატორს:**   * მას შემდეგ, რაც ბავშვები გაეცნობიან ბარათზე მოცემულ ინფორმაციას და სანამ ისინი თავდაპირველ გუნდებს დაუბრუნდებიან, შეგიძლიათ, გამოართვათ მათ ბარათები. ამ გზით, თავდაპირველ გუნდებში დაბრუნებული ბავშვები ერთმანეთს ნასწავლ ინფორმაციას მოუყვებიან, ნაცვლად იმისა, რომ ეს ინფორმაცია პირდაპირ ბარათებიდან წაიკითხონ. ამ შემთხვევაში, აუცილებლად თავიდანვე აცნობეთ მათ, რომ გუნდებში დაბრუნებამდე ჩამოერთმევათ ბარათები. თუმცა, თუ ატყობთ, რომ ბავშვებს უჭირთ ინფორმაციის დამახსოვრება და მისი მოყოლით გადაცემა, შეგიძლიათ დართოთ ნება, დაიტოვონ ბარათები; თუმცა, ყურადღება მიაქციეთ, რომ ბარათის მფლობელი ნამდვილად ასწავლიდეს თანაგუნდელებს ახალ ინფორმაციას და ბავშვები ამ ინფორმაციას პირდაპირ ერთმანეთის ბარათებიდან არ კითხულობდნენ. |

|  |  |
| --- | --- |
| სავარჯიშო | 4. გამოკითხვა ფინანსური სისტემის შესახებ |
| მიზანი | მოსწავლეები ამოწმებენ საკუთარ ცოდნას და კიდევ ერთხელ იხსენებენ ამ გაკვეთილზე ნასწავლ მასალას |
| მასალა | კალმები და ფურცლები პასუხების ჩასაწერად |
| დრო | 15 წთ |

1. სთხოვეთ მოსწავლეებს, დარჩნენ თავიანთ გუნდებში. აუხსენით, რომ გამოკითხვის პროცესში გუნდის წევრებს შეუძლიათ, დაეხმარონ ერთმანეთს და გამოიყენონ ის ჩანაწერები, რომლებსაც წინა სავარჯიშოს ფარგლებში გააკეთეს.
2. ხმამაღლა წაიკითხეთ პირველი შეკითხვა და მიეცით თითოეულ გუნდს 2 წუთი შეკითხვის გასააზრებლად, პასუხის მოსაფიქრებლად და ჩასაწერად.
3. ეს აქტივობა დასრულდება მაშინ, როცა ყველა შეკითხვას ხმამაღლა წაიკითხავთ. ამ ეტაპზე, საკუთარ პასუხებს არც ერთი გუნდი ხმამაღლა არ აფიქსირებს.
4. სთხოვეთ გუნდებს, ერთმანეთში გაცვალონ პასუხები. ხმამაღლა განიხილეთ თითოეული კითხვა და ბავშვების მიერ გაცემული პასუხები. ამ დროს გუნდები შეამოწმებენ ერთმანეთის პასუხების ფურცელს.
5. გამოაცხადეთ გამარჯვებული ჯგუფი და სთხოვეთ გუნდებს, ტაში დაუკრან.

**გამოკითხვა ფინანსური სისტემის შესახებ**

|  |  |
| --- | --- |
| **შეკითხვები**  1. დაასახელეთ ხუთი მომსახურება, რომელსაც კომერციული ბანკი გვთავაზობს. | **პასუხები**  სწორ პასუხად მიიჩნევა ჩამოთვლილთაგან ნებისმიერი ხუთი:   * მომხმარებლებისგან ფულის მიღება და დეპოზიტზე განთავსება; * ფულის ფიზიკურ პირებზე ან ბიზნესებზე გასესხება; * ფულადი გადარიცხვების განხორციელება (მაგ. ფიზიკური პირის ანგარიშიდან ფიზიკური პირის ანგარიშზე, საწარმოს ანგარიშიდან საწარმოს ანგარიშზე და ა.შ.);        ფულადი გზავნილების განხორციელება (მაგალითად, საქართველოდან ესპანეთში);   * ინტერნეტით განხორციელებული გადახდების დამუშავება (მაგ. როდესაც ელექტროენერგიის გადასახადს ინტერნეტით იხდით); * ფულის სხვა ვალუტაში გადაცვლა/კონვერტაცია; * მომხმარებლის ანგარიშიდან ან მიღებული თანხით სხვადასხვა კომუნალური გადასახადის გადახდა (მაგ. წყლის, ელექტროენერგიის); * საკრედიტო და სადებეტო ბარათების გაცემა და მომსახურება; * სეიფებში მომხმარებლის ძვირფასეულობისა და დოკუმენტების შენახვა. |
| 2. ვინ უშვებს ლარის ბანკნოტებსა და მონეტებს? | საქართველოს ეროვნული ბანკი |
| 3. დაასახელეთ სამი სხვადასხვა ტიპის დაზღვევა. | მისაღებია ჩამოთვლილთაგან ნებისმიერი 3 პასუხი:   * ჯანმრთელობის დაზღვევა * სიცოცხლის დაზღვევა * ავტოდაზღვევა * ქონების დაზღვევა * აგროდაზღვევა |
| 4. რით განსხვავდება მიკროსაფინანსო ორგანიზაცია კომერციული ბანკისგან? | მიკროსაფინანსო ორგანიზაციები ჩვეულებრივ გასცემენ უფრო მცირე მოცულობის სესხებს, ვიდრე კომერციული ბანკები. ამასთან, მიკროსაფინანსო ორგანიზაციებს არ აქვთ მომხმარებლებისგან დეპოზიტების მიღების და მიმდინარე ანგარიშის გახსნის უფლება. |
| 5. სად ხდება ფასიანი ქაღალდებით ვაჭრობა? | საფონდო ბირჟაზე |

**შენიშვნა ფასილიტატორს:** შეკითხვები თავადაც შეგიძლიათ მოიფიქროთ ბარათებში მოცემული ინფორმაციის გამოყენებით. ამასთან, შესაძლებელია გამოკითხვისას გუნდებმა ზეპირად გასცენ კითხვებზე პასუხი და არ ჩაიწერონ ფურცლებზე.

|  |  |
| --- | --- |
| სავარჯიშო | 5. თამაში: „ფინანსური მანქანა“ |
| მიზნები | მოსწავლეები დღის განმავლობაში მიღებულ ცოდნას სახალისო და შემოქმედებითი გზით შეაჯამებენ |
| მასალა | არა |
| დრო | 5 წთ |

1. კიდევ ერთხელ შეკარით წრე და შეახსენეთ მოსწავლეებს ის თამაში, რომელიც გაკვეთილის დასაწყისში ითამაშეთ – „მანქანა.”
2. აუხსენით ბავშვებს, რომ ააწყობთ ახალ მანქანას, რომელიც ფინანსურ სისტემას გამოხატავს.
3. თითოეულმა მონაწილემ უნდა აირჩიოს რამდენიმე სიტყვა ან ფრაზა, რომელიც ფინანსური სისტემის რომელიმე ნაწილს უკავშირდება. მოსწავლეებმა უნდა წარმოთქვან ეს ფრაზა და პარალელურად, უნდა შეასრულონ ფინანსურ სისტემასთან დაკავშირებული მოძრაობა (მაგ. შეუძლიათ გაითამაშონ ბანკომატის გამოყენების პროცესი და პარალელურად, ხმამაღლა წარმოთქვან გამოგონილი პინ–კოდი, ან გაითამაშონ კარზე ზარის დარეკვის პროცესი და ხმამაღლა წამოიძახონ: ‘ავტომობილის დაზღვევას ხომ არ ისურვებდით?’). ამ შემთხვევაშიც, სასურველია წრეზე საათის ისრის მიმართულებით წახვიდეთ.

**რჩევა ფასილიტატორს:** უფროსკლასელთათვის შეგიძლიათ გამოიყენოთ თეატრალური სავარჯიშო „გაითამაშე ფინანსური სცენა“

1. შეკარით წრე და შეახსენეთ მოსწავლეებს ის თამაში, რომელიც გაკვეთილის დასაწყისში ითამაშეთ – „გაითამაშეთ სცენა.”
2. დაყავით მოსწავლეები 2 გუნდად;
3. დაურიგეთ გუნდებს სიტუაციის აღმწერი დავალებები. აუხსენით, რომ გუნდების მოვალეობაა გაითამაშონ თითოეულ დავალებაში მოცემული სიტუაცია. მიეცით გუნდებს 1 წუთი მოსამზადებლად, და 1 წუთიც – სცენის გასათამაშებლად.

**სიტუაცია 1**: გსურს სპორტული ველოსიპედის შეძენა, რომელიც 800 ლარი ღირს. დაბადების დღეზე გაჩუქეს 200 ლარი. მეგობართან განიხილავ, როგორ შეაგროვო თანხა.

**სიტუაცია 2:** მამამ შეიძინა ავტომობილი, თუმცა არ შეუძენია ავტომობილის დაზღვევა. დაარწმუნე მამა, რომ დააზღვიოს ავტომობილი.

|  |
| --- |
| **ბარათი 1. კომერციული ბანკი (ბანკი).**  **რა არის კომერციული ბანკი?**  კომერციული ბანკი ფინანსური ორგანიზაციაა, რომელიც მომხმარებლებს სხვადასხვა მომსახურებას სთავაზობს. ეს ის ადგილია, სადაც ვინახავთ ფულს და ვიღებთ სესხს, ვგზავნით ფულად გზავნილებს საქართველოსა და უცხოეთში, ვიღებთ (ვყიდულობთ) საგადახდო ბარათებს და ვიხდით სხვადასხვა გადასახადებს: მაგალითად, წყლის, ინტერნეტის ან ელექტროენერგიის გადასახადს. როდესაც საუბრობენ ბანკებზე, ძირითადად, სწორედ კომერციულ ბანკებს გულისხმობენ. კომერციული ბანკები ემსახურებიან როგორც ფიზიკურ პირებს, როგორიც თითოეული თქვენგანია - ისე იურიდიულ პირებს (ბიზნესებს, საწარმოებს).  **რა მომსახურებას გვთავაზობს ბანკი?**  ბანკები, ძირითადად, შემდეგ მომსახურებებს გვთავაზობენ:   * მომხმარებლებისგან ფულის მიღება და დეპოზიტზე განთავსება; * ფულის ფიზიკურ ან იურიდიულ პირებზე გასესხება; * ფულადი გადარიცხვების განხორციელება (მაგალითად, სხვადასხვა პირის ანგარიშებს შორის, ან ერთი პირის სხვადასხვა ანგარიშებს შორის და ა.შ.);        ფულადი გზავნილების განხორციელება (მაგალითად, საქართველოდან ესპანეთში);   * ინტერნეტით განხორციელებული გადახდების დამუშავება (მაგალითად, როდესაც სწავლის ან პარკირების გადასახადს ინტერნეტით იხდი); * ფულის სხვა ვალუტაში გადაცვლა/კონვერტაცია; * სხვადასხვა კომუნალური გადასახადების გადახდა (მაგალითად, წყლის, ელექტროენერგიის); * საკრედიტო და სადებეტო ბარათების გაცემა; * სეიფების გამოყოფა მომხმარებლებისთვის, მათ მიერ ძვირფასეულობისა და დოკუმენტების შესანახად.   **რა მნიშვნელობა აქვთ ბანკებს?**  ბანკებს დიდი მნიშვნელობა აქვს ქვეყნის ეკონომიკისათვის, რამდენადაც ისინი არიან შუამავლები დამზოგველებსა და მსესხებლებს შორის: კომერციული ბანკები იღებენ დეპოზიტებს მოსახლეობისა და კომპანიებისაგან, შემდეგ კი ამ თანხას გაასესხებენ სხვა ადამიანებსა და საწარმოებზე. ამ გზით, ფინანსდება ბევრი ახალი ბიზნეს-ინიციატივა, იქმნება ახალი და უმჯობესდება არსებული პროდუქტები, იქმნება ახალი სამუშაო ადგილები და. ა.შ.  გონივრულად აღებულ სესხს მოსახლეობის ფინანსური კეთილდღეობის მნიშვნელოვნად გაუმჯობესება შეუძლია. თუმცა გაითვალისწინეთ, რომ სესხება ძალიან საპასუხისმგებლო გადაწყვეტილებაა. სესხის აღებამდე კარგად უნდა ავწონ-დავწონოთ ჩვენი სურვილები და მიზნები, გონივრულად შევაფასოთ ჩვენი ფინანსური შესაძლებლობები. |


**დანართი: „ფინანსური სისტემის მოზაიკის“ ბარათები მე–2 სავარჯიშოსთვის**

|  |
| --- |
| **ბარათი 2. ეროვნული (ცენტრალური) ბანკი**  **ეროვნული ბანკი და ფასების სტაბილურობა**  საქართველოს ეროვნული ბანკი „ბანკთა ბანკია“ და მისი მთავარი მიზანია უზრუნველყოს ქვეყანაში ფასების სტაბილურობა. ეს ნიშნავს, რომ ეროვნული ბანკის ამოცანაა ქვეყანაში ინფლაცია, ანუ ფასების საერთო დონის ზრდა ზომიერი იყოს და ძალიან მკვეთრად არ განსხვავდებოდეს წინასწარ დაგეგმილი მაჩვენებლისგან (3%). ამ ფასებში იმ პროდუქტების ფასებიც იგულისხმება, რომლებსაც ბაზარში ან სუპერმარკეტში ვყიდულობთ.  **ეროვნული ბანკი და ფინანსური სტაბილურობა**  ფინანსური სტაბილურობის ხელშეწყობის მიზნით, ეროვნული ბანკი ზედამხედველობს საფინანსო სექტორს, რომლის ზოგიერთი მონაწილის შესახებაც სწორედ დღევანდელ გაკვეთილზე ვისწავლით. ზედამხედველობა გულისხმობს, რომ ეროვნული ბანკი არის ამ სექტორის „მსაჯი“ და მის მონაწილეებს (მაგ., ბანკებს, მიკროსაფინანსო ორგანიზაციებს და სხვა) უდგენს გარკვეულ წესებს. ეს წესები ფინანსური ორგანიზაციების უსაფრთხოდ და გამართულად მუშაობას უწყობს ხელს. წესების დარღვევის შემთხვევაში, ეროვნულ ბანკს შეუძლია ამ ორგანიზაციების გაფრთხილება, დაჯარიმება, ლიცენზიის გაუქმება ან სხვა სანქციების დაწესება.  **ეროვნული ბანკი და ფულის ემისია (გამოშვება)**  ეროვნული ბანკი ერთადერთი ორგანიზაციაა საქართველოში, რომელიც უშვებს ქართულ ბანკნოტებს (ანუ ქაღალდის ფულს) და მონეტებს. გარდა ამისა, ეროვნული ბანკი აქვეყნებს ოფიციალურ გაცვლით კურსს ქართულ ლარსა და სხვა ვალუტებს შორის, როგორიცაა დოლარი, ევრო და ა.შ.  **ეროვნული ბანკი და მომხმარებელთა უფლებების დაცვა**  ეროვნული ბანკი იცავს ჩვენს, როგორც საფინანსო სექტორის მომხმარებელთა უფლებებს. ამ მიზნით ის ფინანსურ ორგანიზაციებს გარკვეულ წესებს უდგენს. ამასთან ერთად, ეროვნული ბანკი მუშაობს მოსახლეობის ფინანსური განათლების ამაღლებაზეც. სწორედ ფინანსური განათლება ეხმარება ადამიანებს, გახდნენ ინფორმირებული და პასუხისმგებლიანი მომხმარებლები, რომლებმაც იციან, თუ როგორ დაიცვან საკუთარი უფლებები და მიიღონ გონივრული ფინანსური გადაწყვეტილებები.  **ეროვნული ბანკის სხვა ფუნქციები**  ეროვნული ბანკი გასცემს სესხებს კომერციულ ბანკებზე და საბანკო მომსახურებას უწევს როგორც საქართველოს მთავრობას, ისე სხვა ქვეყნების მთავრობებს, ცენტრალურ (ეროვნულ) ბანკებს, საერთაშორისო ორგანიზაციებს და ა.შ. |

|  |
| --- |
| **ბარათი 3. მიკროსაფინანსო ორგანიზაცია**  **რა არის მიკროსაფინანსო ორგანიზაცია?**  მიკროსაფინანსო ორგანიზაციაც ფინანსური ორგანიზაციაა, რომელიც ბანკის მსგავსად, მომხმარებლებს ფინანსურ მომსახურებას სთავაზობს. თუმცა, ბანკებთან შედარებით, მიკროსაფინანსო ორგანიზაციების მომსახურება ისეთივე მრავალფეროვანი არ არის და ისინი მხოლოდ გარკვეული ტიპის საქმიანობას ახორციელებენ.  **რა მომსახურებას გვთავაზობს მიკროსაფინანსო ორგანიზაცია?**  მიკროსაფინანსო ორგანიზაციები, ბანკების მსგავსად გასცემენ სესხებს როგორც ბიზნესებზე, ასევე ფიზიკურ პირებზე (როგორებიც თავად ხართ); სთავაზობენ მომხმარებლებს თანხის გადარიცხვას ფულადი გზავნილების სახით როგორც საქართველოში, ისე საზღვარგარეთ; თანხის სხვა ვალუტაში გადაცვლას (ანუ კონვერტაციას) და კომუნალური გადასახადების გადახდას.  **რა უნდა გავითვალისწინოთ მიკროსაფინანსო ორგანიზაციასთან ურთიერთობისას?**  დაიმახსოვრეთ, მიკროსაფინანსო ორგანიზაციებს არ აქვთ უფლება მიიღონ დეპოზიტები მომხმარებლებისგან! ასევე, არ შეუძლიათ გაუხსნან მომხმარებლებს მიმდინარე ანგარიში.  როგორც მიკროსაფინანსო ორგანიზაციის სახელწოდებიდან ჩანს, ეს ორგანიზაციები ძირითადად უფრო მცირე მოცულობის სესხებს გასცემენ, ვიდრე ბანკები და მათი მომხმარებლები ხშირად კონკრეტული სექტორის წარმომადგენლები არიან, როგორიცაა სასოფლო–სამეურნეო სექტორი და ა.შ. |

|  |
| --- |
| **ბარათი 4. სადაზღვევო კომპანია**  ზოგჯერ ისეთი რისკების წინაშე ვდგებით (მაგ., ავარია, ხანძარი, ან სტიქიური უბედურება და ა.შ.), რამაც შესაძლოა ფინანსური ზარალი მოგვაყენოს ჩვენ და ჩვენს საქმიანობას. სწორედ ასეთ რისკებთან გამკლავებაში დაგვეხმარება დაზღვევა.  **როგორ მუშაობენ სადაზღვევო კომპანიები?**  საკუთარი ჯანმრთელობის, ქონებისა თუ საქმიანობის დაზღვევა გონივრული გადაწყვეტილებაა. დაზღვევა ნიშნავს, რომ თუ დაზღვეული პირი მოულოდნელი შემთხვევის შედეგად დაზარალდება, სადაზღვევო კომპანია მას ამ ზარალის გამოსასწორებლად საჭირო თანხას აუნაზღაურებს. ამის სანაცვლოდ, დაზღვეული პირი სადაზღვევო კომპანიას პერიოდულად უხდის შესაბამის საფასურს, რომელსაც *სადაზღვევო პრემია* ეწოდება. დოკუმენტს კი, რომელშიც მოცემულია დაზღვევის პირობები - *სადაზღვევო პოლისი* ეწოდება*.*  **რატომ არის მნიშვნელოვანი დაზღვევა?**  ხშირად ადამიანებს ეჩვენებათ, რომ დაზღვევაში ფულის გადახდა ფულის უაზრო ხარჯვაა, რაც არასწორი მიდგომაა: მომავალს წინასწარ ვერ განვჭვრეტთ, ამიტომ, აჯობებს, თავიდანვე დავიჭიროთ თადარიგი და დაზღვევის დახმარებით ფინანსურად მზად ვიყოთ მოულოდნელობებისთვის. მაგალითად, თუ დავაზღვევთ საკუთარ ავტომობილს, მას კი ვიღაც დააზიანებს, მაშინ სადაზღვევო კომპანია აგვინაზღაურებს ზარალს.  დაზღვევის პოლისის შეძენამდე კარგად უნდა გავეცნოთ სადაზღვევო ხელშეკრულებით გათვალისწინებულ ყველა პირობას, მაგალითად, კონკრეტულად რა შემთხვევაში და რა ოდენობით აანაზღაურებს სადაზღვევო კომპანია თანხას?  **რა ტიპის დაზღვევა არსებობს?**  **ჯანმრთელობის დაზღვევა**: ჯანმრთელობის დაზღვევა გვეხმარება სამედიცინო მომსახურების ხარჯების დაფარვაში, რაც, დაზღვევის გარეშე, ძვირი დაჯდებოდა.  **სიცოცხლის დაზღვევა:** იმ შემთხვევაში, თუ სიცოცხლის დაზღვევის მქონე პირი გარდაიცვლება, სადაზღვევო კომპანია გარდაცვლილის ოჯახს უნაზღაურებს დაზღვევის პირობებით წინასწარ შეთანხმებულ თანხას.  **ქონების დაზღვევა:** ქონების დაზღვევა სხვადასხვა ქონებას, მაგ., საცხოვრებელ სახლს, გარკვეული რისკებისგან იცავს, როგორიცაა ხანძარი, წყალდიდობა, ან ყაჩაღობა.  **ავტომობილის დაზღვევა (ავტოდაზღვევა):** ავტოდაზღვევა ავტოსაგზაო შემთხვევებთან დაკავშირებულ ხარჯებს ფარავს, მაგალითად, ავტომობილის შეკეთების ხარჯებს.  **აგროდაზღვევა:** აგროდაზღვევა სასოფლო მეურნეობებს ისეთი რისკებისგან იცავს, როგორიცაა სტიქიური მოვლენები (მაგ. გვალვა, წყალდიდობა); შინაური ცხოველის, თევზის ან ფრინველის დაავადებები და ა.შ. |

|  |
| --- |
| **ბარათი 5. საფონდო ბირჟა[[3]](#footnote-3)**  **რა არის საფონდო ბირჟა?**  საფონდო ბირჟა არის სავაჭრო პლატფორმა, ანუ ადგილი, სადაც ხდება ფასიანი ქაღალდებით ვაჭრობა. ფასიანი ქაღალდების ძირითადი სახეებია აქციები და ობლიგაციები.  **რა არის აქცია?**  აქცია ფასიანი ქაღალდია, რომელიც ადასტურებს, რომ ესა თუ ის პირი ფლობს წილს კომპანიაში. აქციის მფლობელს აქციონერი ეწოდება. რაც უფრო მეტ აქციას ფლობს აქციონერი, კომპანიის მით უფრო დიდი ნაწილი ეკუთვნის მას. ზოგჯერ კომპანია თავის აქციონერებს მოგების ნაწილს უხდის. ამ თანხას **დივიდენდი** ეწოდება.  **რა არის ობლიგაცია?**  **ობლიგაცია**სუშვებენ კომპანიები და მთავრობებიც. თქვენ მიერ ობლიგაციის შეძენა ნიშნავს ფულის სესხებას იმ კომპანიისთვის ან მთავრობისთვის, რომელიც უშვებს ობლიგაციას. ობლიგაციის მფლობელი, ანუ ობლიგაციონერი გარკვეული პერიოდულობით იღებს შემოსავალს საპროცენტო სარგებლის სახით. თუმცა ის, აქციონერისგან განსხვავებით, კომპანიის წილის მფლობელი არ ხდება.აქციონერისგან განსხვავებით, ობლიგაციის გამომშვები კომპანიის წილის მფლობელი არ ხდება.  **რატომ უშვებენ კომპანიები აქციებსა და ობლიგაციებს?**  კომპანიის მიერ საკუთარი აქციების ან ობლიგაციების გაყიდვა ფულის მოზიდვის კარგი საშუალებაა. ეს ფული კომპანიას შეუძლია ახალი პროდუქტის შესაქმნელად, კვლევების ჩასატარებლად, ახალი თანამშრომლების დასაქირავებლად, კომპანიის განვითარებისთვის ან სხვა მიზნით გამოიყენოს.  **როგორ ხდება ფასიანი ქაღალდებით ვაჭრობა?**  ფასიანი ქაღალდებით ვაჭრობა საფონდო ბირჟაზე ხდება, სადაც ფასიანი ქაღალდების ფასი ყოველდღიურად იცვლება. როდესაც ინვესტორი ყიდულობს აქციას, მას აქვს იმედი, რომ სანამ ეს ფასიანი ქაღალდი მას ეკუთვნის, აქციის ფასი გაიზრდება და შემდგომ, შეძლებს ის გაყიდოს უფრო ძვირად, ვიდრე შეიძინა. თუ ასე არ მოხდება, მაშინ გამოვა, რომ ინვესტორმა თანხის გარკვეული ნაწილი დაკარგა.  **რას ნიშნავს ინვესტირება?**  ზოგადად, **ინვესტირება** ნიშნავს არსებული რესურსის (ფულის, დროის, ა.შ.) რაიმე საქმიანობასა ან რაიმე ნივთში (აქტივში) დაბანდებას მომავალში სარგებლის მიღების მიზნით. ფასიან ქაღალდებში ინვესტირებით შესაძლებელია სარგებლის მიღება. თუმცა ფასიანი ქაღალდებით ვაჭრობა შესაბამის ცოდნასა და გამოცდილებას საჭიროებს.  ფასიანი ქაღალდების შეძენაში ინვესტორებს შუამავლები - იგივე **ბროკერები** ეხმარებიან. ინვესტირებამდე, ბროკერი ინვესტორს აწვდის იმ ინფორმაციას, რომელიც ფასიან ქაღალდის რისკებს უკავშირდება. თავის მხრივ, ინვესტორმაც უნდა მოიძიოს საჭირო ინფორმაცია იმ კომპანიის შესახებ, რომლის აქციებსა ან ობლიგაციებშიც აპირებს თანხის დაბანდებას. |



გაკვეთილი

**# 5**

# 5.როგორ მივიღოთ გადაწყვეტილება?

**გაკვეთილის მოკლე შინაარსი**

ამ გაკვეთილზე ბავშვები იმსჯელებენ, თუ რა პრინციპით უნდა მიიღონ გადაწყვეტილება რაიმეს შეძენასთან დაკავშირებით. ბავშვები ასევე განიხილავენ ზოგად კრიტერიუმებს, რომელთა მიხედვითაც უნდა შეარჩიონ ბანკი, სადაც ანგარიშის გახსნას ისურვებდნენ. ბავშვები ისწავლიან, რომ **ნებისმიერი** ნივთის ან მომსახურების შეძენამდე კარგად უნდა დაფიქრდნენ, შეისწავლონ საკუთარი სურვილები და შემოთავაზებულ პროდუქტებთან დაკავშირებული პირობები, და გადაწყვეტილება მხოლოდ გარკვეულ კრიტერიუმებზე დაყრდნობით მიიღონ.

**გაკვეთილის მიზნები**

* ზოგადი კრიტერიუმების განხილვა, რომელთა მიხედვითაც უნდა მოხდეს როგორც ფინანსური, ისე არაფინანსური პროდუქტების შერჩევა.
* ბავშვებისთვის საბანკო ეთიკის ცნების გაცნობა.

**მასალა**

* დაფაზე (ან ე.წ. „ფლიპჩარტზე“/flipchart-ზე) წინასწარ დახაზული ცხრილი სავარჯიშოსთვის „როგორ შევარჩიო ბანკი“?
* ბანკის შერჩევის კრიტერიუმების ბარათების ერთი წყება თითოეული 5–ბავშვიანი გუნდისთვის.

**ხანგრძლივობა**

* 1 საათი და 15 წუთი

**ინსტრუქციები ფასილიტატორისთვის**

ამ გაკვეთილის ერთ–ერთი მიზანი მოსწავლეების ბანკში ვიზიტისთვის მომზადებაა. შესაბამისად, აუხსენით მოსწავლეებს, რომ ამ გაკვეთილზე ძალიან მნიშვნელოვან და პრაქტიკულ ცოდნას მიიღებენ. 1–ლი სავარჯიშოს („არჩევანის გაკეთება“) ფარგლებში, დაშვებულია სასურველი ნივთების/მომსახურების ჩამონათვალის ცვლილება სამიზნე აუდიტორიის ინტერესებიდან გამომდინარე. მეორე სავარჯიშოსთვის („როგორ შევარჩიო ბანკი?“) ფასილიტატორმა წინასწარ დაფაზე უნდა დახაზოს 2–სვეტიანი ცხრილი; ცხრილის ერთ–ერთი სვეტი („დამხმარე შეკითხვები“) აუცილებლად უნდა დაიფაროს.

**აქტივობების განრიგი**

1.წინა გაკვეთილის მიმოხილვა 5 წთ

2. არჩევანის გაკეთება 20 წთ

3. როგორ შევარჩიოთ ბანკი და საბანკო პროდუქტი? 25 წთ

4. ბანკის შერჩევის კრიტერიუმები 15 წთ

5. გაკვეთილის შეჯამება 10 წთ

|  |  |
| --- | --- |
| სავარჯიშო | 1. წინა გაკვეთილის მიმოხილვა |
| მიზანი | წინა გაკვეთილზე ნასწავლი ძირითადი საკითხების გახსენება |
| მასალა | არა |
| დრო | 5 წთ. |

მოუხმეთ ბავშვებს წრეზე და დაუსვით შემდეგი შეკითხვები:

* რომელი აქტივობით დავიწყეთ წინა გაკვეთილი?
* რა მოხდა ამის შემდეგ?
* წინა გაკვეთილიდან რომელი სავარჯიშო გახსოვთ ყველაზე კარგად?
* წინა გაკვეთილიდან ფინანსური სისტემის რომელი მონაწილე დაგამახსოვრდათ ყველაზე მეტად?

|  |  |
| --- | --- |
| სავარჯიშო | 2. არჩევანის გაკეთება |
| მიზანი | მოსწავლეები მსჯელობენ, თუ რა კრიტერიუმების მიხედვით უნდა შეარჩიონ ესა თუ ის პროდუქტი |
| მასალა | არა |
| დრო | 20 წთ |

1. დაფაზე დაწერეთ „კედები“ (ან „ჯინსები“).
2. სთხოვეთ მოსწავლეებს წარმოიდგინონ, რომ მათ ერთი დღე აქვთ იმისთვის, რომ შეიძინონ კედები. რა კრიტერიუმების მიხედვით უნდა შეარჩიონ სასურველი პროდუქტი? თქვენი მიზანია, რომ ბავშვებმა „გონებრივი იერიშის“ მეთოდს მიმართონ და სწრაფ–სწრაფად დაასახელონ შესაძლო კრიტერიუმები. მისაღები პასუხებია:

* ზომა;
* ფასი;
* ფერი;
* სტილი;
* ხარისხი/გამძლეობა;
* რამდენად მოუხდება ჩემს ტანისამოსს?
* და ა.შ.

1. მას შემდეგ, რაც დაფაზე 5-6 კრიტერიუმს ჩამოწერთ, აუხსენით ბავშვებს, რომ ნებისმიერი პროდუქტის შეძენამდე კარგად უნდა დაფიქრდნენ, ნამდვილად სჭირდებათ თუ არა ის. თუ პასუხი დადებითია, მაშინ აუცილებლად უნდა შეადგინონ ყველაზე მნიშვნელოვანი კრიტერიუმების სია, რათა მოცემულ ფასად საუკეთესო ვარიანტი შეარჩიონ.
2. დაყავით მოსწავლეები 4 გუნდად და თითოეულ გუნდს ქვემოთ მოცემულ დავალებათაგან ერთ–ერთი მიეცით. აუხსენით, რომ 5 წუთი აქვთ იმისთვის, რომ მოიფიქრონ და ჩამოწერონ კრიტერიუმები, რომლებიც მომხმარებლებმა მოცემული პროდუქტის შეძენამდე უნდა გაითვალისწინონ. უთხარით ბავშვებს, რომ გაიმარჯვებს ის გუნდი, რომელიც ყველაზე მეტ კრიტერიუმს მოიფიქრებს.

* მობილური ტელეფონის შეძენა;
* საზაფხულო ბანაკის შერჩევა;
* შესვენებაზე სასადილოდ კაფის შერჩევა;
* ნოუთბუქის შეძენა.

1. სთხოვეთ გუნდებს, დაასახელონ ის პროდუქტი/მომსახურება, რომელიც შეხვდათ, და იმ კრიტერიუმების ჩამონათვალი, რომლის მიხედვითაც უნდა აარჩიონ ყველაზე შესაფერისი შეთავაზება. თუ რომელიმე კრიტერიუმი შეუსაბამოა, ჰკითხეთ დანარჩენებს, ეთანხმებიან თუ არა მოცემულ კრიტერიუმს და, სადაც შესაძლებელია, შესთავაზონ კლასს ალტერნატიული, უფრო შესაფერისი პასუხი. ხაზი გაუსვით, რომ სანამ ამა თუ იმ პროდუქტს აირჩევდნენ, აუცილებლად უნდა გაისეირნონ მაღაზიებში და ერთმანეთს შეადარონ შემოთავაზებები: იქნებ უკეთესი პროდუქტი უფრო იაფად ვიპოვოთ?
2. შემდგომ, სთხოვეთ თითოეულ გუნდს 5 წუთი „გონებრივ იერიშს“ დაუთმონ თემაზე: რა კრიტერიუმების მიხედვით უნდა შევარჩიოთ ბანკი, რომელშიც ანგარიშის გახსნა გვსურს?
3. 5 წუთის შემდეგ სთხოვეთ გუნდებს, დანარჩენებს საკუთარი მოსაზრებები გაუზიარონ და უთხარით, რომ შემდეგ სავარჯიშოში სწორედ ამ საკითხზე იმსჯელებთ.

|  |  |
| --- | --- |
| სავარჯიშო | 3. ჯგუფური სამუშაო: როგორ შევარჩიოთ ბანკი და საბანკო პროდუქტი? |
| მიზანი | ბავშვები მსჯელობენ კრიტერიუმებზე, რომელთა მიხედვითაც უნდა შეარჩიონ მომსახურე ბანკი და საბანკო პროდუქტი |
| მასალა | დაფაზე წინასწარ მომზადებული 2–სვეტიანი ცხრილი |
| დრო | 25 წთ |

|  |
| --- |
| **რჩევა ფასილიტატორს:**  დარწმუნდით, რომ სავარჯიშოს დაწყებისას ცხრილის მხოლოდ „კრიტერიუმების“ სვეტი ჩანს. „დამხმარე შეკითხვების“ სვეტი შეგიძლიათ ფურცლით დაფაროთ. |

1. სთხოვეთ მოსწავლეებს, შეხედონ დაფაზე დახაზულ ცხრილს. შესთავაზეთ რომელიმეს, ხმამაღლა წაიკითხოს პირველი სტრიქონის პირველ სვეტში მოცემული კრიტერიუმი.
2. სთხოვეთ ბავშვებს, გაუზიარონ თანაკლასელებს, თუ რა შეკითხვები შეიძლება დაისვას ბანკის რეპუტაციის/სანდოობის შესახებ, მაგ. „იცნობთ სანდო ადამიანს, რომელსაც ამ ბანკში ანგარიში აქვს?“, „კმაყოფილია ეს ადამიანი ამ ბანკის მომსახურებით?“, „რაიმე უარყოფითი რეკლამა ან ახალი ამბავი ხომ არ გავრცელებულა ამ ბანკთან დაკავშირებით?“ და ა.შ.
3. ჩამოწერეთ ბავშვების მიერ შემოთავაზებული ყველა სავარაუდო შეკითხვა იმ ფურცელზე, რომელიც ფარავს დამხმარე შეკითხვების სვეტს.
4. განაგრძეთ სავარჯიშო იმავე მეთოდით ყველა სხვა კრიტერიუმთან მიმართებაში - რა კითხვები შეიძლება დაისვას ამა თუ იმ კრიტერიუმის შესახებ? მოისმინეთ მოსწავლეების მოსაზრებები. როგორც წინა კრიტერიუმის შემთხვევაში, ისევ ჩამოწერეთ ფურცელზე, რომელიც დამხმარე შეკითხვების სვეტს ფარავს.
5. როდესაც დაასრულებთ სავარჯიშოს, მოხსენით ფურცელი, რათა გამოაჩინოთ წინასწარ მომზადებული პასუხები. მოხსნილი ფურცელი მიამაგრეთ მე–2 სვეტის გვერდით, რათა თქვენს ცხრილს სულ 3 სვეტი ჰქონდეს.
6. ახლა, გადახედეთ მთლიან ცხრილს თქვენს მოსწავლეებთან ერთად; განიხილეთ, რამ გამოიწვია ყველაზე მეტი ინტერესი და/ან გაურკვევლობა? საჭიროებისამებრ, დამატებით ახსენით ესა თუ ის მაგალითი.

|  |  |
| --- | --- |
| **კრიტერიუმები** | **დამხმარე შეკითხვები** |
| რეპუტაცია და სანდოობა | * იცნობ ადამიანს, რომელსაც ამ ბანკში ანგარიში აქვს გახსნილი? * რას ფიქრობს ეს ადამიანი ამ ბანკზე? * კმაყოფილია თუ არა ის ამ ბანკის მომსახურებით და პირობებით? * ხომ არ გაგიგია უარყოფითი რეკლამა ან ახალი ამბავი ამ ბანკთან დაკავშირებით?   **შენიშვნა ფასილიტატორს:**  ბავშვებს დამატებით შეგიძლიათ მიაწოდოთ შემდეგი ინფორმაცია:  მანამ, სანამ რომელიმე ორგანიზაციასთან ურთიერთობას დაიწყებდეთ, მნიშვნელოვანია გაარკვიოთ და მოიძიოთ მის შესახებ მეტი ინფორმაცია. შესაძლებელია გადახედოთ მომხმარებლების შეფასებებს ინტერნეტში, ან თქვენს ნაცნობს, ვისაც ამ ორგანიზაციასთან აქვს ურთიერთობა, ჰკითხოთ მის შესახებ ინფორმაცია. |
| მოსახერხებლობა და ხელმისაწვდომობა | * აქვს თუ არა ამ ბანკს ფილიალი/ბანკომატი თქვენს სკოლასთან, სახლთან ან სამსახურთან ახლოს? * რა არის ფილიალის სამუშაო საათები? * გრძნობთ თუ არა თავს დაცულად იმ ქუჩაზე, სადაც ბანკის ფილიალი/ბანკომატია განთავსებული? * განათებულია ბანკომატის მიმდებარე ტერიტორია? * გთავაზობთ თუ არა ბანკი დისტანციურ მომსახურებას, მაგალითად ინტერნეტბანკს, რათა ფილიალში მიუსვლელად შეასრულოთ საბანკო ოპერაციები?   **შენიშვნა ფასილიტატორს:**  ბავშვებს დამატებით შეგიძლიათ მიაწოდოთ შემდეგი ინფორმაცია:  მნიშვნელოვანია, ბანკთან ურთიერთობა მოსახერხებელი იყოს თქვენთვის, არ შეფერხდეთ და დროულად მიიღოთ საბანკო მომსახურება. მაგალითად, თუ თანხის ხშირად განაღდება გიწევთ, მნიშვნელოვანია, ბანკომატი თქვენთვის ხელმისაწვდომი იყოს. ასევე ბანკი გთავაზობდეთ დისტანციურ არხებს, რათა ფილიალში მიუსვლელად განახორციელოთ საბანკო ოპერაციები. |
| ეთიკა | * იცავს თუ არა ბანკი ეთიკის წესებს? მაგ., ეპყრობიან თუ არა ბანკის თანამშრომლები ყველა მომხმარებელს პატივისცემით, მიუხედავად მისი ასაკის, სქესის და წარმომავლობისა? * არის თუ არა ბანკის პირობები გასაგები და გამჭვირვალე? რეკლამები ხომ არ არის შეცდომაში შემყვანი? * იცავს თუ არა ბანკი კონფიდენციალურობას და მომხმარებლის პერსონალურ მონაცემებს? * თუ მომსახურებით უკმაყოფილო ვარ, შემიძლია გამოვხატო პრეტენზია? სად და რა ფორმით? რამდენ ხანში გამცემს პასუხს ბანკი? * საკუთარი საქმიანობით ბანკი ზიანს ხომ არ აყენებს გარემოს და/ან საზოგადოებას?   **შენიშვნა ფასილიტატორს:**  ბავშვებს დამატებით შეგიძლიათ მიაწოდოთ შემდეგი ინფორმაცია:  ბანკი უნდა იცავდეს ეთიკის ნორმებს მომხმარებელთან ურთიერთობისას. უნდა მოგაწოდოთ სრულყოფილი ინფორმაცია, ამომწურავი პასუხები გასცეს თქვენს შეკითხვებს საბანკო პროდუქტებთან დაკავშირებით. თქვენ უფლება გაქვთ დააფიქსიროთ თქვენი პრეტენზია უკმაყოფილების შემთხევაში, ხოლო ბანკი ვალდებულია უპასუხოს თქვენს წერილობით პრეტენზიას წერილობითვე (დამატებით, პრეტენზიის დაფიქსირებასა და მომხმარებლის სხვა უფლებებზე, მომდევნო გაკვეთილებზე ისწავლით). |
| საკომისიოები, ჯარიმები და სხვა ხარჯები | * რა საკომისიოების გადახდა მომიწევს ანგარიშის გახსნის, ან ბარათის შეკვეთის შემთხვევაში? * არსებობს თუ არა ყოველთვიური ან ყოველწლიური გადასახადი ანგარიშზე/ბარათზე? * რამდენს შეადგენს თანხის გადარიცხვის საკომისიო? ანგარიშის დახურვის საკომისიო? თანხის ბარათიდან განაღდების საკომისიო? და ა.შ. * რა ჯარიმა დამეკისრება ხელშეკრულების ამა თუ იმ პუნქტის დარღვევისას? მაგალითად, თუ სესხის შენატანი დროულად არ გავაკეთე? * სხვა რა ხარჯი ახლავს სესხის აღებას? მაგალითად, დაზღვევის ხარჯი რამდენს შეადგენს?   **შენიშვნა ფასილიტატორს:**  ბავშვებს დამატებით შეგიძლიათ მიაწოდოთ შემდეგი ინფორმაცია:  ხელშეკრულების რომელიმე პუნქტის დარღვევისთვის ბანკმა შეიძლება დაგაკისროთ **ჯარიმა** - მაგ. თუ სესხის შენატანს დროულად არ გააკეთებთ, ბანკი დაგაკისრებთ ჯარიმას. თქვენი პასუხისმგებლობაა, პროდუქტის შეძენამდე, დასვათ შეკითხვები ყველა შესაძლო ჯარიმისა და მათ ოდენობის შესახებ, და, თუკი სამართლიანად დაგეკისრათ ჯარიმა, დროულად გადაიხადოთ ის, რათა არ გაგიჩნდეთ ფინანსური პრობლემები!  გარდა ამისა, ზოგიერთი პროდუქტის შეძენისას, შეიძლება დაგეკისროთ დამატებითი ხარჯებიც - მაგ. იპოთეკური სესხის გაცემის დროს, ბანკი ხშირად ითხოვს რომ მსესხებელმა შეიძინოს სიცოცხლის დაზღვევა, რაც მომხმარებლისთვის დამატებითი ხარჯია. შესაბამისად, ნებისმიერი საბანკო პროდუქტის ან მომსახურების შეძენამდე, აუცილებლად უნდა იკითხოთ, თუ რა საკომისიოები და ხარჯები უკავშირდება მას. |
| საპროცენტო განაკვეთი[[4]](#footnote-4) | * რამდენს შეადგენს საპროცენტო განაკვეთი ჩემ მიერ შერჩეულ დეპოზიტზე? სესხზე? * რომელი ტიპის დეპოზიტზეა შესაძლებელი ყველაზე მაღალი სარგებლის მიღება? * რა საპროცენტო განაკვეთებია შემოთავაზებული სტუდენტურ სესხებზე? ა.შ. * სესხის შემთხვევაში, რა ხარჯი მემატება პროცენტის სახით?   **შენიშვნა ფასილიტატორს:**  ბავშვებს დამატებით შეგიძლიათ მიაწოდოთ შემდეგი ინფორმაცია:  აღსანიშნავია, რომ ზოგიერთი ადამიანი ვერ იაზრებს, რომ ის პროდუქტი, რომლითაც სარგებლობს, სესხია, და რომ მის გამოყენებამდე აუცილებლად უნდა გაარკვიოს საპროცენტო განაკვეთი. მაგალითად, იმ ადამიანებს, ვისაც შემოსავალი აქვს, ბანკი ხშირად სთავაზობს ე.წ. „ოვერდრაფტს,“ რაც საშუალებას იძლევა მომხმარებლებმა დახარჯონ უფრო მეტი თანხა, ვიდრე ანგარიშზე აქვთ. თუმცა, ამ თანხას მომხმარებლები რეალურად ბანკისგან სესხულობენ და შესაბამისად, მოუწევთ მისი დაბრუნება და პროცენტის გადახდაც. ამიტომაც, არამხოლოდ „ოვერდრაფტით“, არამედ ნებისმიერი სესხით სარგებლობამდე, მომხმარებლებმა აუცილებლად უნდა გაარკვიონ ბანკთან საპროცენტო განაკვეთი. |
| შეზღუდვები | * რა შეზღუდვა აქვს ჩემს მიერ არჩეულ პროდუქტს? მაგალითად: * რა თანხის გატანა შემიძლია ანგარიშიდან 1 დღის განმავლობაში? * შემიძლია თუ არა დეპოზიტის თანხის ვადაზე ადრე გატანა? რა მოხდება ამ შემთხვევაში? * შემიძლია თუ არა ჩემი ბარათით ნებისმიერ ვებგვერდზე გადახდა?   **შენიშვნა ფასილიტატორს:**  ბავშვებს დამატებით შეგიძლიათ მიაწოდოთ შემდეგი ინფორმაცია:  ბანკები საკუთარ მომსახურებებზე რიგ **შეზღუდვებს** აწესებენ. თქვენი პასუხისმგებლობაა, დასვათ შეკითხვები, ხოლო ბანკის ვალდებულებაა სრული, დროული და ზუსტი ინფორმაცია მოგაწოდოთ!  მაგალითად, ბანკები ხშირად აწესებენ ზღვარს იმ თანხაზე, რომლის ანგარიშიდან გატანაც მომხმარებელს 1 დღის განმავლობაში შეუძლია. ჰკითხეთ ბანკს: რა თანხის გატანა შემიძლია ანგარიშიდან 1 დღის განმავლობაში? თუ ვადიანი დეპოზიტით სარგებლობთ, ჰკითხეთ ბანკს, რა მოხდება, თუ თანხას დეპოზიტის ვადის გასვლამდე გაიტანთ? სავარაუდოა, რომ სარგებელს სრულად ან ნაწილობრივ დაკარგავთ. ამასთან, შესაძლებელია ინტერნეტით ბარათების გამოყენებისას გარკვეულ შეზღუდვებს შეეჩეხოთ. |
| განსაკუთრებული პირობები და შემოთავაზებები | * შესაძლებელია თუ არა ჩემს პროდუქტზე რაიმე განსაკუთრებული პირობების მიღება? * მეკუთვნის თუ არა რომელიმე პროდუქტი უფასოდ? * მექნება თუ არა ფასდაკლება, ან თანხის გარკვეული ნაწილის უკან დაბრუნების შესაძლებლობა თქვენი ბარათით სარგებლობისას? * როგორც ერთგულ მომხმარებელს, შემიძლია თუ არა დეპოზიტზე უფრო მაღალი სარგებლის მიღება?   **შენიშვნა ფასილიტატორს:**  ბავშვებს დამატებით შეგიძლიათ მიაწოდოთ შემდეგი ინფორმაცია:  ბანკი თავის პროდუქტებზე ხშირად განსაკუთრებულ პირობებს გვთავაზობს, მაგალითად, უფასო სმს-ბანკი ანგარიშის გახსნისას, საჩუქრები ინტერნეტბანკის გამოყენებისას, სტუდენტური ფასდაკლება, დეპოზიტზე მაღალი სარგებელი ერთგული მომხმარებლებისთვის და ა.შ. არ მოგერიდოთ შეკითხვის პირდაპირ დასმა: შესაძლებელია თუ არა ჩემს პროდუქტზე რაიმე განსაკუთრებული პირობის მიღება? |

|  |  |
| --- | --- |
| სავარჯიშო | 4. ბანკის შერჩევის კრიტერიუმები |
| მიზანი | მოსწავლეები განიხილავენ და იმახსოვრებენ ბანკის შერჩევის კრიტერიუმებს |
| მასალა | კრიტერიუმების ბარათებისა და დამხმარე შეკითხვების ბარათების 1 წყება თითოეული 5–ბავშვიანი გუნდისთვის |
| დრო | 15 წთ |

1. დაყავით კლასი 4 ან 5–ბავშვიან გუნდებად და თითოეულ გუნდს ბარათების 1 წყება გადაეცით (იხ. დანართი). ბარათების ერთი ნახევარი „კრიტერიუმებს“ წარმოადგენს, ხოლო მეორე ნახევარი – „დამხმარე შეკითხვებს“. ყოველი „კრიტერიუმის“ ბარათისთვის მოიძებნება შესაბამისი „დამხმარე შეკითხვების“ ბარათი. (ერთი და იგივე კრიტერიუმი მითითებული იქნება ორ „კრიტერიუმის“ ბარათზე, თუმცა თითოეულ „კრიტერიუმის“ ბარათს სხვადასხვა შესაბამისი „დამხმარე შეკითხვების“ ბარათი დაუწყვილდება). სთხოვეთ ბავშვებს, რომ ბარათები ამოატრიალონ (წარწერით მაგიდისკენ) და იატაკზე ან მაგიდაზე გაშალონ. საჭიროა, რომ „კრიტერიუმების“ და „დამხმარე შეკითხვების“ ბარათები დალაგდეს ცალ-ცალკე.

2. პირველი მოთამაშე იღებს „დამხმარე შეკითხვების“ ბარათს და ხმამაღლა წაიკითხავს მასზე მოცემულ ინფორმაციას. შემდეგ ის იღებს „კრიტერიუმების“ ბარათს და ხმამაღლა წაიკითხავს მასზე მოცემულ ინფორმაციასაც. თუ ეს ორი ბარათი ერთმანეთს შეესაბამება, ანუ თუ შესაძლებელია ბარათების დაწყვილება, მაშინ ის მათ აიღებს მაგიდიდან ან იატაკიდან. ხოლო იმ შემთხვევაში, თუ ბარათები ერთმანეთს არ შეესაბამება, მაშინ მოსწავლე მათ საკუთარ ადგილას დააბრუნებს.

3. ახლა მეორე მოთამაშის ჯერი დგება: მეორე მოთამაშეც იღებს 2 ბარათს (ერთს „დამხმარე შეკითხვების“ ბარათებიდან და მეორეს - „კრიტერიუმების“ ბარათებიდან) და ხმამაღლა წაიკითხავს მათზე მოცემულ ინფორმაციას. თუ აღმოჩნდება, რომ ბარათები ერთმანეთს შეესაბამება, მაშინ ბარათები დარჩება ამ მოსწავლესთან, ხოლო თუ ბარათები ერთმანეთს არ შეესაბამება, მაშინ მოსწავლე მათ საკუთარ ადგილას დააბრუნებს.

4. მოთამაშეებს შეუძლიათ მიხვდნენ აიღეს თუ არა „წყვილი“ ბარათები ბარათების ინიციალების მიხედვით. თამაშის განმავლობაში, მოთამაშეები უნდა შეეცადონ დაიმახსოვრონ თითოეული ბარათის პოზიცია მაგიდაზე/იატაკზე. თამაში სრულდება მაშინ, როცა ყველა „დამხმარე შეკითხვების“ ბარათისთვის მოძებნილია შესაბამისი „კრიტერიუმების“ ბარათი. გაიმარჯვებს ის მოთამაშე, რომელსაც ყველაზე მეტი დაწყვილებული ბარათი ექნება თამაშის დასასრულს.

|  |  |
| --- | --- |
| სავარჯიშო | 5. გაკვეთილის შეჯამება |
| მიზანი | დღის განმავლობაში ნასწავლი მასალის შეჯამება |
| მასალა | არა |
| დრო | 10 წთ |

1. სთხოვეთ რამდენიმე მოსწავლეს დაასახელოს ერთი რამ, რაც დღეს ისწავლა.
2. მიეცით მოსწავლეებს დავალება, რომლის შესასრულებლადაც ერთი კვირა აქვთ. დაყავით მოსწავლეები 3 გუნდად. თითოეულ გუნდს სთხოვეთ მოიძიოს რომელიმე კონკრეტული პროდუქტის ან მომსახურების შემოთავაზება რამდენიმე ბანკიდან (მაგ. ერთ გუნდს ჩააბარეთ ვადიანი დეპოზიტი; მეორე გუნდს - ზრდადი დეპოზიტი; მესამე გუნდს - სადებეტო ბარათი, და ა.შ.) და წარმოადგინოს მაქსიმუმ 5-წუთიანი პრეზენტაცია კლასის წინაშე, რომელშიც ამ შემოთავაზებებს შეადარებს ერთმანეთს. პრეზენტაციისთვის ბავშვებმა უნდა მოამზადონ პოსტერი ან ააწყონ პრეზენტაცია რომელიმე პროგრამაში (მაგ. Microsoft Power Point). პრეზენტაციას 15 წუთი შეგიძლიათ შემდეგი გაკვეთილის დასასრულს დაუთმოთ.
3. გაამახვილეთ ყურადღება იმაზე, რომ ინფორმაცია ბავშვებმა უნდა მოიტანონ ბანკებიდან და არა სხვა ორგანიზაციებიდან. ინფორმაციის მოძიება კი შესაძლებელია როგორც ბანკში ვიზიტის, ისე ბანკის ვებგვერდის, ან ბანკის სატელეფონო მომსახურების ცენტრში დარეკვის საშუალებით.

**დანართი: ბარათები მე-4 სავარჯიშოსთვის**

*ბანკის შერჩევის კრიტერიუმების ბარათები*

|  |
| --- |
| კრიტერიუმის ბარათი A  **რეპუტაცია და სანდოობა** |
| კრიტერიუმის ბარათი A  **რეპუტაცია და სანდოობა** |
| კრიტერიუმის ბარათი B  **მოსახერხებლობა და ხელმისაწვდომობა** |
| კრიტერიუმის ბარათი B  **მოსახერხებლობა და ხელმისაწვდომობა** |
| კრიტერიუმის ბარათი C  **ეთიკა** |
| კრიტერიუმის ბარათი C  **ეთიკა** |
| კრიტერიუმის ბარათი D  **საკომისიოები, ჯარიმები და სხვა ხარჯები** |
| კრიტერიუმის ბარათი D  **საკომისიოები, ჯარიმები და სხვა ხარჯები** |
| კრიტერიუმის ბარათი E  **საპროცენტო განაკვეთი** |
| კრიტერიუმის ბარათი E  **საპროცენტო განაკვეთი** |
| კრიტერიუმის ბარათი F  **შეზღუდვები** |
| კრიტერიუმის ბარათი F  **შეზღუდვები** |
| კრიტერიუმის ბარათი G  **განსაკუთრებული პირობები და შემოთავაზებები** |
| კრიტერიუმის ბარათი G  **განსაკუთრებული პირობები და შემოთავაზებები** |

*დამხმარე შეკითხვების ბარათები*

|  |
| --- |
| **დამხმარე შეკითხვების ბარათი A**   * იცნობ ადამიანს, რომელსაც ამ ბანკში ანგარიში აქვს გახსნილი? * რას ფიქრობს ეს ადამიანი ამ ბანკზე? |
| **დამხმარე შეკითხვების ბარათი A**   * კმაყოფილია თუ არა ჩვენი ნაცნობი ადამიანი ამ ბანკის მომსახურებით და პირობებით? * ხომ არ გაგიგია უარყოფითი რეკლამა ან ახალი ამბავი ამ ბანკთან დაკავშირებით? |
| **დამხმარე შეკითხვების ბარათი B**   * აქვს თუ არა ამ ბანკს ფილიალი/ბანკომატი შენს სკოლასთან, სახლთან ან სამსახურთან ახლოს? * რა არის ფილიალის სამუშაო საათები? * გთავაზობს თუ არა ბანკი დისტანციურ მომსახურებას, მაგალითად ინტერნეტბანკს, რათა ფილიალში მიუსვლელად შეასრულო საბანკო ოპერაციები? |
| **დამხმარე შეკითხვების ბარათი B**   * გრძნობ თუ არა თავს დაცულად იმ ქუჩაზე, სადაც ბანკის ფილიალი/ბანკომატია განთავსებული? * განათებულია ბანკომატის მიმდებარე ტერიტორია? |
| **დამხმარე შეკითხვების ბარათი C**   * იცავს თუ არა ბანკი ეთიკის წესებს? მაგ., ეპყრობიან თუ არა ბანკის თანამშრომლები ყველა მომხმარებელს პატივისცემით, მიუხედავად მისი ასაკის, სქესის და წარმომავლობისა? * არის თუ არა ბანკის პირობები გასაგები და გამჭვირვალე? ხომ არ არის რეკლამები შეცდომაში შემყვანი? |
| **დამხმარე შეკითხვების ბარათი C**   * იცავს თუ არა ბანკი კონფიდენციალურობას და მომხმარებლის პერსონალურ მონაცემებს? * თუ მომსახურებით უკმაყოფილო ვარ, შემიძლია გამოვხატო პრეტენზია? სად და რა ფორმით? რამდენ ხანში გამცემს პასუხს ბანკი? * საკუთარი საქმიანობით ბანკი ზიანს ხომ არ აყენებს გარემოს და/ან საზოგადოებას? |
| **დამხმარე შეკითხვების ბარათი D**   * რა საკომისიოების გადახდა მომიწევს ანგარიშის გახსნის, ან ბარათის შეკვეთის შემთხვევაში? * არსებობს თუ არა ყოველთვიური ან ყოველწლიური გადასახადი ანგარიშზე/ბარათზე? * რამდენს შეადგენს თანხის გადარიცხვის საკომისიო? ანგარიშის დახურვის საკომისიო? თანხის ბარათიდან განაღდების საკომისიო? და ა.შ. |
| **დამხმარე შეკითხვების ბარათი D**   * რა ჯარიმა დამეკისრება ხელშეკრულების ამა თუ იმ პუნქტის დარღვევისას? მაგალითად, თუ სესხის შენატანი დროულად არ გავაკეთე? * სხვა რა ხარჯი ახლავს სესხის აღებას? მაგალითად, დაზღვევის ხარჯი რამდენს შეადგენს? |
| **დამხმარე შეკითხვების ბარათი E**   * რამდენს შეადგენს საპროცენტო განაკვეთი ჩემ მიერ შერჩეულ დეპოზიტზე? სესხზე? * რომელი ტიპის დეპოზიტზეა შესაძლებელი ყველაზე მაღალი სარგებლის მიღება? |
| **დამხმარე შეკითხვების ბარათი E**   * რა საპროცენტო განაკვეთებია შემოთავაზებული სტუდენტურ სესხებზე? ა.შ. * სესხის შემთხვევაში, რა ხარჯი მემატება პროცენტის სახით? |
| **დამხმარე შეკითხვების ბარათი F**   * რა შეზღუდვა აქვს ჩემ მიერ არჩეულ პროდუქტს? მაგალითად: * რა თანხის გატანა შემიძლია ანგარიშიდან 1 დღის განმავლობაში? |
| **დამხმარე შეკითხვების ბარათი F**   * შემიძლია თუ არა დეპოზიტის თანხის ვადაზე ადრე გატანა? რა მოხდება ამ შემთხვევაში? * შემიძლია თუ არა ჩემი ბარათით ნებისმიერ ვებგვერდზე გადახდა? |
| **დამხმარე შეკითხვების ბარათი G**   * შესაძლებელია თუ არა ჩემს პროდუქტზე რაიმე განსაკუთრებული პირობების მიღება? * მეკუთვნის თუ არა რაიმე პროდუქტი უფასოდ? |
| **დამხმარე შეკითხვების ბარათი G**   * მექნება თუ არა ფასდაკლება, ან თანხის გარკვეული ნაწილის უკან დაბრუნების შესაძლებლობა თქვენი ბარათით სარგებლობისას? * როგორც ერთგულ მომხმარებელს, შემიძლია თუ არა დეპოზიტზე უფრო მაღალი სარგებლის მიღება? |



გაკვეთილი

**# 6**

# 6. მომხმარებლის უფლებები: შესავალი

**გაკვეთილის მოკლე შინაარსი**

ეს გაკვეთილი მოსწავლეებს მომხმარებლის უფლებებს ზოგადად გააცნობს და შემდეგ გაკვეთილზე კონკრეტულად ფინანსური სექტორის მომხმარებლის უფლებების შესასწავლად მოამზადებს. გაკვეთილი იწყება ცნების „უფლება“ განხილვით, რასაც ინტერაქტიული სავარჯიშო მოჰყვება. ბავშვები განიხილავენ საკუთარ მოსაზრებებს იმასთან დაკავშირებით, თუ როგორ უნდა ეპყრობოდნენ მომხმარებლებს .

**გაკვეთილის მიზნები**

* მოსწავლეებმა გაიაზრონ, რომ მომხმარებლის უფლებები ადამიანის უფლებების ჩარჩოს ნაწილია.
* ბავშვებმა განიხილონ ის უფლებები, რომლებითაც მომხმარებელი ფინანსურ ინსტიტუტებთან მიმართებაში სარგებლობს.
* მოსწავლეებმა გამოიმუშაონ თავდაჯერებულობის გრძნობა, რათა მარტივად შეძლონ სხვადასხვა საქონლისა თუ მომსახურების გამყიდველთან ურთიერთობა და საკუთარი თავისთვის სასარგებლო გადაწყვეტილებების მიღება.

**მასალა**

* ფერადი ფურცლები (ან ე.წ. „ფლიპჩარტი“/Flipchart) და ფერადი მარკერები
* ბარათები სავარჯიშოსთვის „ადამიანის უფლებები და თავისუფლებები“
* 1 მწვანე და 1 ლურჯი ბურთი

**ხანგრძლივობა**

* 1 საათი

**ინსტრუქციები ფასილიტატორისთვის**

* აქტივობისთვის „მომხმარებელი ყოველთვის მართალია“ დროს დაზოგავთ, თუ დაფაზე წინასწარ ჩამოწერთ ინსტრუქციებს.

**აქტივობების განრიგი**

1. წინა გაკვეთილის მიმოხილვა 5 წთ

2. „გამამხნევებელი“ დისკუსია 10 წთ

3. სავარჯიშო: „ადამიანის უფლებები და თავისუფლებები“ 20 წთ

4. სავარჯიშო: „მომხმარებელი ყოველთვის მართალია?!“ 20 წთ

5. გაკვეთილის შეჯამება 5 წთ

|  |  |
| --- | --- |
| სავარჯიშო | 1. წინა გაკვეთილის მიმოხილვა |
| მიზანი | წინა გაკვეთილზე ნასწავლი ძირითადი საკითხების გახსენება |
| მასალა | არა |
| დრო | 5 წთ. |

მოუხმეთ ბავშვებს წრეზე და დაუსვით შემდეგი შეკითხვები:

* რომელი აქტივობით დავიწყეთ წინა გაკვეთილი?
* რა მოხდა ამის შემდეგ?
* წინა გაკვეთილიდან რომელი სავარჯიშო გახსოვთ ყველაზე კარგად?
* წინა გაკვეთილიდან ბანკის შერჩევის რომელი კრიტერიუმები დაგამახსოვრდათ ყველაზე მეტად?

|  |  |
| --- | --- |
| სავარჯიშო | 2. „გამამხნევებელი“ დისკუსია |
| მიზანი | ბავშვები საკუთარი სიტყვებით განიხილავენ, თუ რას ნიშნავს ცნება „უფლებები“ |
| მასალა | არა |
| დრო | 10 წთ |

1. დაყავით კლასი 3–ბავშვიან გუნდებად და მიეცით მათ 5 წუთი, რათა დაფიქრდნენ და განიხილონ შემდეგი შეკითხვები:

* რა ვიცით ზოგადად, უფლებების და თავისუფლებების შესახებ?
* შეგიძლიათ დაასახელოთ ადამიანის უფლებების რამდენიმე მაგალითი?
* შეგიძლიათ დაასახელოთ კონკრეტულად 18 წლამდე ასაკის ბავშვების უფლებების რამდენიმე მაგალითი?

1. სთხოვეთ რამდენიმე მოსწავლეს ხმამაღლა დაასახელონ საკუთარი მოსაზრებები. თუ ბავშვები თავად არ გააჟღერებენ იდეებს, შეგიძლიათ მიაწოდოთ მაგალითები:

* ადამიანებს აქვთ ჯანსაღ გარემოში ცხოვრების უფლება;
* ადამიანებს აქვთ უფლება, გამოთქვან და გაავრცელონ საკუთარი აზრი;
* ადამიანებს აქვთ პერსონალური მონაცემების დაცვის უფლება;
* ადამიანებს აქვს არჩევნებში ხმის მიცემის უფლება;
* ბავშვებს აქვთ სასკოლო განათლების უფასოდ მიღების უფლება

|  |  |
| --- | --- |
| სავარჯიშო | 3. „ადამიანის უფლებები და თავისუფლებები“ |
| მიზანი | ბავშვები განაგრძობენ დისკუსიას ცნების „უფლებები“ გარშემო |
| მასალა | ბარათები წინადადებების ასაწყობად (იხ. დანართი) |
| დრო | 20 წთ |

1. დაყავით კლასი 3 გუნდად. გამოუყავით სივრცე და სთხოვეთ მოსწავლეებს, რომ საკუთარი გუნდის წევრებთან ერთად დადგნენ.
2. აუხსენით მოსწავლეებს, რომ უნდა გადანაწილდნენ სიმაღლის მიხედვით: ყველაზე დაბალი მოსწავლე უნდა დადგეს მარცხნივ, ხოლო ყველაზე მაღალი – მარჯვნივ. გაიმარჯვებს ის გუნდი, რომელიც ყველაზე სწრაფად შეასრულებს ამ დავალებას.
3. უთხარით მოსწავლეებს, რომ უნდა გადანაწილდნენ ქვემოთ მოცემული კრიტერიუმების მიხედვით. გაიმარჯვებს გუნდი, რომელიც ყველაზე სწრაფად შეასრულებს ამ დავალებას.

* ასაკი (ყველაზე უმცროსი – მარცხნივ; ყველაზე უფროსი – მარჯვნივ);
* ანბანის მიხედვით (ის მოსწავლეები, რომელთა სახელებიც იწყება ანბანის პირველი ასოებით მარცხნივ დადგებიან, ხოლო ისინი, რომელთა სახელებიც იწყება ანბანის ბოლო ასოებით – მარჯვნივ);
* იმ მანძილის მიხედვით, რომელის გავლაც სკოლაში მისასვლელად სჭირდებათ (ის მოსწავლეები, რომლებიც სკოლასთან ყველაზე ახლოს ცხოვრობენ, მარცხნივ დადგებიან, ხოლო ისინი, ვინც სკოლიდან ყველაზე მოშორებით – მარცხნივ).

1. სთხოვეთ მოსწავლეებს, დარჩნენ თავიანთ გუნდებში. „აჭერით“ ბარათები და დააწყვეთ ბარათების თითო წყება თითოეული გუნდის წინ რათა ერთ გუნდს შეხვდეს *A წინადადების ბარათები,* მეორე გუნდს – *B წინადადების ბარათები* და მესამე გუნდს – *C წინადადების ბარათები*. აუხსენით ბავშვებს, რომ თითოეულმა მათგანმა უნდა აიღოს ერთი ბარათი, და შემდეგ ისე განლაგდნენ, რომ წინადადება შეკრან.

*A წინადადების ბარათები[[5]](#footnote-5)*

|  |  |  |  |  |  |
| --- | --- | --- | --- | --- | --- |
| ადამიანებს | აქვთ | არჩევნებში | ხმის | მიცემის | უფლება |

*B წინადადების ბარათები*

|  |  |  |  |  |  |  |
| --- | --- | --- | --- | --- | --- | --- |
| ბავშვებს | აქვთ | სასკოლო | განათლების | უფასოდ | მიღების | უფლება |

*C წინადადებების ბარათები*

|  |  |  |  |  |  |  |  |
| --- | --- | --- | --- | --- | --- | --- | --- |
| ადამიანებს | აქვთ | უფლება | გამოთქვან | და | გაავრცელონ | საკუთარი | აზრი |

1. როდესაც ბავშვები მოცემული ბარათებით წინადადებებს ააწყობენ, სთხოვეთ გუნდის თითოეულ წევრს, ხმამაღლა წაიკითხოს ის სიტყვა, რომელიც შეხვდა, რათა გუნდმა ერთობლივად გააჟღეროს სრული წინადადება.
2. ახლა სთხოვეთ, რომ შეეცადონ და თავიანთი სიტყვებით განმარტონ, თუ რას ნიშნავს ცნება „უფლება“ ან „თავისუფლება“. მიიღეთ ყველა პასუხი და დაეხმარეთ ბავშვებს, რათა სწორი პასუხისკენ წავიდნენ.
3. ახლა აუხსენით მოსწავლეებს, რომ ამ თამაშის ბოლო ტურს ითამაშებენ. ყველა მათგანის წინ დააწყვეთ *D წინადადების ბარათები.* შემდეგ, თქვით: ‘დავიწყეთ!’ და სთხოვეთ გუნდებს ააწყონ წინადადება. გაიმარჯვებს ის გუნდი, რომელიც ყველაზე სწრაფად დააწყობს სწორ წინადადებას.

*D წინადადების ბარათები*

|  |  |  |  |  |  |  |
| --- | --- | --- | --- | --- | --- | --- |
| ადამიანებს აქვთ | უფლებები და | თავისუფლებები, | რომლებიც განსაზღვრავს, | თუ რა არის ნებადართული მათთვის | და რა  ეკუთვნის | მათ |

1. სთხოვეთ რომელიმე გუნდს, რომ მისმა წევრებმა წაიკითხონ დაწყობილი წინადადება.
2. კიდევ ერთხელ სთხოვეთ მოსწავლეებს, მოიფიქრონ და დაასახელონ ადამიანის უფლებები და თავისუფლებები (მაგ. კანონის წინაშე ყველა ადამიანი თანასწორია განურჩევლად რასისა, კანის ფერისა, ენისა, სქესისა, რელიგიისა, პოლიტიკური შეხედულებებისა, ეროვნული, ეთნიკური და სოციალური კუთვნილებისა, წარმოშობისა, ქონებრივი და წოდებრივი მდგომარეობისა, საცხოვრებელი ადგილისა; ადამიანებს აქვთ სიტყვის, აზრის, სინდისის, აღმსარებლობისა და რწმენის თავისუფლება, ინტელექტუალური შემოქმედების თავისუფლება, ინფორმაციის მიღებისა და გავრცელების თავისუფლება, შეკრების თავისუფლება, გაერთიანების თავისუფლება, შრომის თავისუფლება).

|  |  |
| --- | --- |
| სავარჯიშო | 4. „მომხმარებელი ყოველთვის მართალია?!“ |
| მიზანი | მოსწავლეები იაზრებენ, რომ თითოეული მომხმარებელი პატივისცემით მოპყრობას იმსახურებს |
| მასალა | დაფა და ფერადი მარკერები |
| დრო | 20 წთ |

1. ჰკითხეთ მოსწავლეებს, მაღაზიაში ან კაფეში რაიმეს შეძენისას თუ ჰქონიათ უსიამოვნო გამოცდილება? ჩაეძიეთ: რა იყო უსიამოვნო გამოცდილების მიზეზი? უსიამოვნო გამოცდილება შესაძლოა იმით იყოს გამოწვეული, რომ მაღაზიის ან კაფის თანამშრომლები არასაკმარისად თავაზიანად ეპყრობიან მომხმარებლებს, რის შედეგადაც მომხმარებელი თავს არაკომფორტულად გრძნობდა. შეეცადეთ, სულ მცირე სამმა მოსწავლემ მაინც გაუზიაროს კლასს თავისი მოსაზრება.

|  |
| --- |
| **რჩევები ფასილიტატორს:**   * გაკვეთილის ეფექტურად ჩატარებაში დაგეხმარებათ ბავშვებისთვის ისეთი შემთხვევის გაზიარება, როდესაც თავად გახდით მომსახურე პერსონალის მხრიდან არასათანადო მოპყრობის მსხვერპლი, ან როდესაც კარგად ვერ ერკვეოდით იმ პროდუქტის დეტალებში, რომლის შეძენაც გსურდათ, თუმცა ვერ გაბედეთ შეკითხვების დასმა და არაგონივრულად შეიძინეთ პროდუქტი, რის შედეგადაც დაზარალდით. * დროს დაზოგავთ, თუ ინსტრუქციებს დაფაზე წინასწარ ჩამოწერთ. |

1. დაყავით მოსწავლეები 4 გუნდად და დაურიგეთ მათ ფერადი ფურცლები და მარკერები. მათ ასევე შეუძლიათ პასუხები საკუთარ რვეულებში ჩაინიშნონ. მიეცით თითოეულ გუნდს ქვემოთ მოცემულ სცენართაგან ერთ–ერთი:

* სპორტული ფეხსაცმლის მაღაზია;
* წიგნების მაღაზია;
* მობილური ტელეფონების მაღაზია;
* კაფე.

1. წაუკითხეთ მოსწავლეებს შემდეგი ინსტრუქციები:

|  |
| --- |
| წარმოიდგინეთ, რომ მიდიხართ მაღაზიაში, რათა შეიძინოთ კედები, წიგნი ან მობილური ტელეფონი, ან მიდიხართ კაფეში წასახემსებლად. როგორ გსურთ, რომ გეპყრობოდნენ მაღაზიის/კაფის თანამშრომლები იმისთვის, რომ თქვენი ვიზიტი იყოს სასიამოვნო:   * რა და რა გზით შეუძლია მომსახურე პერსონალს თქვენი დახმარება? * როგორ გინდათ, რომ გესაუბრებოდნენ? * რა შეკითხვები შეიძლება დაუსვათ მათ? * იმ შემთხვევაში, თუ მაღაზიის დატოვების შემდეგ აღმოაჩენთ, რომ შეძენილ ნივთს რაღაც პრობლემა აქვს, რის გაკეთება უნდა შეგეძლოთ? * თუ უკმაყოფილო ხართ მიღებული მომსახურებით,რის გაკეთების საშუალება უნდა გქონდეთ?   აუხსენით ბავშვებს, რომ 10 წუთი აქვთ იმისთვის, რომ მოიფიქრონ ამ შეკითხვებზე პასუხები და მოამზადონ მცირე პრეზენტაცია. პრეზენტაცია შესაძლებელია ჩატარდეს ნებისმიერი ფორმით (მოამზადონ პოსტერი დარიგებული მასალით, გაითამაშონ სცენა, ა.შ.). |

1. სთხოვეთ გუნდებს, გამოვიდნენ დაფასთან და წარმოადგინონ საკუთარი პასუხები.
2. როდესაც დაასრულებთ სავარჯიშოს, ხაზი გაუსვით იმ გარემოებას, რომ ყველა ბავშვის სურვილია, მაღაზიასა თუ კაფეში მომსახურე პერსონალი იყოს ზრდილობიანი, გამოიჩინოს პატივისცემა მომხმარებლების მიმართ, დაეხმაროს მომხმარებლებს, და მზად იყოს მომხმარებლების შეკითხვაზე პასუხის გასაცემად. ყურადღება გაამახვილეთ იმაზე, რომ რაიმე ნივთის ან მომსახურების შეძენამდე ყველა მომხმარებელმა უნდა დასვას შეკითხვები და მიიღოს ამომწურავი პასუხები.
3. ახლა ჰკითხეთ მოსწავლეებს, თუ როგორ მოპყრობას უნდა ელოდონ, როდესაც ბანკს ანგარიშის გასახსნელად ესტუმრებიან? თუ რომელიმე მოსწავლე ბანკთან მიმართებაში ისეთ განსხვავებულ აზრს დაასახელებს, რომელსაც სხვები არ ეთანხმებიან, ან რომელიც ჯერ არ გაჟღერებულა, ჩაეძიეთ მას: რატომ ელის ბანკის თანამშრომლებისგან განსხვავებულ მოპყრობას, ვიდრე მაღაზიის ან კაფის მომსახურე პერსონალისგან?

|  |  |
| --- | --- |
| სავარჯიშო | 5. გაკვეთილის შეჯამება |
| მიზანი | დღის განმავლობაში მიღებულ ინფორმაციას შეჯამება. |
| მასალა | 1 მწვანე და 1 ლურჯი ბურთი |
| დრო | 5 წთ |

1. სთხოვეთ მოსწავლეებს დადგნენ წრეზე და დაუკრან ტაში. ჩამოატარეთ მწვანე და ლურჯი ბურთები ერთმანეთის საპირისპირო მიმართულებით. სთხოვეთ ბავშვებს, სწრაფად გადააწოდონ ბურთი გვერდით მდგომ მეგობარს.
2. როდესაც დაიძახებთ „შეჩერდით“, იმ მოსწავლემ, რომლის ხელშიც ამ დროს აღმოჩნდება ლურჯი ბურთი, უნდა სთხოვოს მეორე მოსწავლეს, რომელსაც ხელშიც მწვანე ბურთი უჭირავს, დაასახელოს ერთი რამ, რაც დღევანდელ გაკვეთილზე ისწავლა.


**დანართი: ბარათები მე–2 სავარჯიშოსთვის:**

|  |
| --- |
| **ადამიანებს** |
| **აქვთ** |
| **არჩევნებში** |
| **ხმის** |
| **მიცემის** |
| **უფლება** |

|  |
| --- |
| **ბავშვებს** |
| **აქვთ** |
| **სასკოლო** |
| **განათლების** |
| **უფასოდ** |
| **მიღების** |
| **უფლება** |

|  |
| --- |
| **ადამიანებს** |
| **აქვთ** |
| **უფლება** |
| **გამოთქვან** |
| **და** |
| **გაავრცელონ** |
| **საკუთარი** |
| **აზრი** |

|  |
| --- |
| ადამიანებს აქვთ |
| უფლებები და |
| თავისუფლებები |
| რომლებიც განსაზღვრავს, |
| რომლებიც განსაზღვრავს, |
| თუ რა არის ნებადართული მათთვის |
| და რა ეკუთვნის |
| მათ |



გაკვეთილი

# 7

# 7.ბანკი და მომხმარებლის უფლებები

**გაკვეთილის მოკლე შინაარსი**

ეს გაკვეთილი მე–6 გაკვეთილზე მიღებულ ინფორმაციას განავრცობს და ბავშვებს ბანკებთან მიმართებაში მომხმარებლების უფლებებზე დააფიქრებს. ამ გაკვეთილზეც გამოვიყენებთ აქტიური სწავლების ისეთ ფორმებს, როგორიცაა ჯგუფური მოზაიკა.

**გაკვეთილის მიზნები**

* მოსწავლეებმა გაიაზრონ, რომ მომხმარებლები კონკრეტული უფლებებით სარგებლობენ ბანკებთან და ზოგადად, ფინანსურ ორგანიზაციებთან მიმართებაში.
* მოსწავლეებმა განიხილონ, თუ რაში მდგომარეობს მათი, როგორც ფინანსური სექტორის მომხმარებელთა ძირითადი უფლებები, და როგორ შეუძლიათ მოიქცნენ მათი უფლებების დარღვევის შემთხვევაში.

**მასალა**

* ფურცლები და მარკერები.
* ბარათები სავარჯიშოსთვის „მომხმარებლის უფლებების მოზაიკა“.

**ხანგრძლივობა**

* 1 საათი და 15 წთ.

**ინსტრუქციები ფასილიტატორისთვის**

* წინასწარ უნდა მოამზადოთ საკმარისი რაოდენობის ბარათები, რათა თითო მოსწავლეს თითო ბარათი შეხვდეს.

**აქტივობების განრიგი**

1. წინა გაკვეთილის მიმოხილვა 5 წთ

2. სავარჯიშო: „მომხმარებლის უფლებების მოზაიკა“ 25 წთ

3. სავარჯიშო: „დაეხმარეთ თეონას“ 20 წთ

4. როლური თამაში: „მომხმარებლის უფლებები“ 20 წთ

5. გაკვეთილის შეჯამება 5 წთ

|  |  |
| --- | --- |
| სავარჯიშო | 1. წინა გაკვეთილის მიმოხილვა |
| მიზანი | განვლილ გაკვეთილზე ნასწავლი ძირითადი საკითხების გახსენება |
| მასალა | არა |
| დრო | 5 წთ |

მოუხმეთ ბავშვებს წრეზე და დაუსვით შემდეგი შეკითხვები:

1. კიდევ ერთხელ გავიხსენოთ, რას ვგულისხმობთ, როდესაც ვსაუბრობთ „უფლებებზე“? როგორ ახსნიდით ცნებას „უფლება“? (ერთ–ერთი შესაძლო პასუხია: „უფლებები წესებია, რომლებიც გვეუბნება, თუ რის გაკეთება შეუძლია ადამიანს, ან რა ეკუთვნის მას“).
2. რა და რა სიტუაციები განვიხილეთ წინა გაკვეთილზე მომხმარებლის პოზიციიდან? *(სპორტული მაღაზია, წიგნების მაღაზია, მობილური ტელეფონების მაღაზია, კაფე).*
3. საბოლოო ჯამში, როგორ გვსურს, რომ გვეპყრობოდნენ ჩვენ, როგორც მომხმარებლებს?

|  |  |
| --- | --- |
| სავარჯიშო | 2. „მომხმარებლის უფლებების მოზაიკა“ |
| მიზანი | მოსწავლეები ერთმანეთს მომხმარებლის უფლებებს განუმარტავენ |
| მასალა | მოზაიკის ბარათების ერთი წყება თითოეული 5–ბავშვიანი გუნდისთვის |
| დრო | 25 წთ |

1. აუხსენით ბავშვებს, რომ ამ სავარჯიშოს ფარგლებში თითოეული მათგანი მოირგებს როგორც მასწავლებლის, ისე მოსწავლის როლს, რათა დანარჩენებს მომხმარებლის უფლებები ასწავლოს. უთხარით, რომ სავარჯიშოს ბოლოს დაგეგმილია ზეპირი გამოკითხვა, შესაბამისად, აუცილებელია, რომ მათ ერთად და ნაყოფიერად იმუშაონ.
2. დაყავით ბავშვები 5–ბავშვიან გუნდებად და დაარქვით თითოეულ გუნდს სახელი: მაგ. წითელი გუნდი; მწვანე გუნდი, ყვითელი გუნდი და ა.შ. დაურიგეთ თითოეულ გუნდს 5 ბარათის წყება, რათა თითოეულ მოსწავლეს თითო ბარათი შეხვდეს (იხ. დანართი 1).
3. სთხოვეთ ბავშვებს, ვისაც ერთი და იმავე ნომრის ბარათი შეხვდა (მაგ. ბარათი N1 ან ბარათი N2), ერთად დასხდნენ.
4. სთხოვეთ ბავშვებს, რომ ერთობლივად იმუშაონ რათა ყველა მათგანმა კარგად შეისწავლოს ბარათზე მოცემული ინფორმაცია. მათ შეუძლიათ დაუსვან ერთმანეთს შეკითხვები და განიხილონ პასუხები, რათა უკეთ გაიაზრონ ახალი ინფორმაცია. აუხსენით, რომ ამისთვის 5 წუთი აქვთ.
5. სთხოვეთ ბავშვებს, დაუბრუნდნენ თავიანთ თავდაპირველ გუნდებს (წითლები, ლურჯები, მწვანეები, ა.შ.). ის მოსწავლე, რომელსაც ბარათი N1 შეხვდა, მოირგებს მასწავლებლის როლს და თანაგუნდელებს მის ბარათზე მოცემულ ინფორმაციას აუხსნის. „მოსწავლეები“ მას მოუსმენენ, გააკეთებენ ჩანაწერებს რვეულებში და „მასწავლებელს“ შეკითხვებს დაუსვამენ. ამის შემდეგ, ის მოსწავლე გახდება „მასწავლებელი“, რომელსაც ბარათი N2 შეხვდა. კვლავაც, „მასწავლებელმა“ კარგად უნდა აუხსნას „მოსწავლეებს“ მის ბარათზე მოცემული ინფორმაცია, ხოლო „მოსწავლეებმა“ უნდა მოუსმინონ, გააკეთონ ჩანაწერები და აქტიურად დასვან შეკითხვები. ეს პროცესი გაგრძელდება მანამ, სანამ თითოეული გუნდის 5–ვე მოსწავლე არ მოირგებს მასწავლებლის როლს.
6. შეაგროვეთ ბარათები. აუხსენით ბავშვებს, რომ გამოკითხვისას შეუძლიათ საკუთარი ჩანაწერები გამოიყენონ.

|  |
| --- |
| **შენიშვნა ფასილიტატორს:**  მას შემდეგ, რაც ბავშვები გაეცნობიან ბარათზე მოცემულ ინფორმაციას, და სანამ ისინი თავდაპირველ გუნდებს დაუბრუნდებიან, შეგიძლიათ გამოართვათ მათ ბარათები. ამ გზით, თავდაპირველ გუნდებში დაბრუნებული ბავშვები ერთმანეთს ნასწავლ ინფორმაციას მოუყვებიან, ნაცვლად იმისა, რომ ეს ინფორმაცია პირდაპირ ბარათებიდან წაიკითხონ. ამ შემთხვევაში, აუცილებლად თავიდანვე აცნობეთ მათ, რომ გუნდებში დაბრუნებამდე ჩამოერთმევათ ბარათები. თუმცა, თუ ატყობთ, რომ ბავშვებს უჭირთ ინფორმაციის დამახსოვრება და მისი მოყოლით გადაცემა, შეგიძლიათ დართოთ ნება, დაიტოვონ ბარათები; თუმცა, ყურადღება მიაქციეთ, რომ ბარათის მფლობელი ნამდვილად ასწავლიდეს თანაგუნდელებს ახალ ინფორმაციას და ბავშვები ამ ინფორმაციას პირდაპირ ერთმანეთის ბარათებიდან არ კითხულობდნენ. |

1. ზეპირი გამოკითხვა: სთხოვეთ თითოეული გუნდიდან რომელიმე მოსწავლეს, რომ დაასახელოს და განმარტოს ერთი ძირითადი უფლება, რომლითაც მომხმარებელი ბანკთან ურთიერთობაში სარგებლობს.

|  |
| --- |
| **მითითება ფასილიტატორისთვის:**  შემდეგი პასუხები ჩაითვლება მისაღებად:   * ეთიკურად მოპყრობის უფლება; * უფლება თავად აარჩიოს, თუ რომელი პროდუქტის შეძენა სურს; * უფლება მიიღოს სრული, ზუსტი, ადვილად გასაგები და თავისდროული ინფორმაცია; * უფლება გამოთქვას საკუთარი აზრი; * პერსონალური მონაცემების დაცვის უფლება. |

|  |  |
| --- | --- |
| სავარჯიშო | 3. „დაეხმარეთ თეონას“ |
| მიზანი | ბავშვები განიხილავენ მომხმარებლის უფლებების დარღვევის შემთხვევებს |
| მასალა | არა |
| დრო | 20 წთ |

აუხსენით მოსწავლეებს, რომ ახლა წაუკითხავთ მოთხრობას გოგონას შესახებ, რომელიც ბანკში დეპოზიტის გასახსნელად მივიდა. უთხარით, რომ როდესაც მოისმენენ ისეთ წინადადებას, რომელიც, მათი აზრით, მომხმარებლის უფლებების დარღვევას გამოხატავს, უნდა წამოდგნენ და დაიყვირონ: „არა!“ გაივარჯიშეთ რამდენჯერმე: დაიწყეთ საუბარი ნებისმიერ თემაზე და სთხოვეთ ბავშვებს წამოდგნენ და დაიყვირონ „არა“ ყოველ ჯერზე, როცა არასწორ წინადადებას წარმოთქვამთ. მაგალითისთვის შეგიძლიათ შემდეგი არასწორი წინადადებები გამოიყენოთ:

1. ქუთაისი საქართველოს დედაქალაქია;
2. ნილოსი ყველაზე გრძელი მდინარეა საქართველოში;
3. გორი ზღვისპირა ქალაქია.

|  |
| --- |
| **თეონას ისტორია**  როდესაც თეონა 16 წლის გახდა, კომპიუტერის საყიდლად ფულის შეგროვება გადაწყვიტა. თეონამ დაიწყო შაბათ–კვირას სანაყინეში ნახევარ განაკვეთზე მუშაობა და ამ გზით ფულის გამომუშავება. სანამ მუშაობას დაიწყებდა, თეონას საკუთარი ფული არასოდეს ჰქონია, გარდა იმ შემთხვევებისა, როდესაც ჯიბის ფულს მშობლები აძლევდნენ, ან ახლობლები სჩუქნიდნენ მცირე თანხას დაბადების დღეზე. შესაბამისად, აქამდე თეონა ფულს ყოველთვის სახლში ინახავდა. მაგრამ ახლა, როცა თეონამ მუშაობა დაიწყო და რეგულარული შემოსავალი გაუჩნდა, გაიაზრა, რომ ფულის სახლში შენახვას ჯობდა მისი უფრო უსაფრთხო ადგილას დაგროვება და სარგებლის მიღება. სწორედ ამიტომ თეონამ დეპოზიტის გახსნა გადაწყვიტა და სთხოვა დედას, ბანკში გაჰყოლოდა.  თეონამ და დედამ ქალაქში გაისეირნეს და შევიდნენ პირველსავე ბანკში, რომელიც გზად შეხვდათ. თეონა ერთ–ერთ ოპერატორთან (კონსულტანტთან) მივიდა და უთხრა, რომ დეპოზიტის გახსნა სურდა. წარბშეკრულმა კონსულტანტმა ჯერ თეონას შეხედა, შემდეგ – თეონას დედას. „თუ დეპოზიტის გახსნა გინდოდა, შეგეძლო მხოლოდ დედა გამოგეშვა, შენ კი არ მოსულიყავი - ასე ყველა ნაკლებ დროს დავკარგავდით!“ – ამოიხვნეშა კონსულტანტმა და თეონას საჩვენებელი თითით სკამისაკენ მიუთითა: „აქ დაჯექი და არ იხმაურო. როდესაც რომელიმე თანამშრომელი გათავისუფლდება, დაგეხმარება.“ თეონა ისე მოიქცა, როგორც კონსულტანტმა უთხრა **(აქ ბავშვებმა უნდა დაიყვირონ ‘არა!’ ბანკის კონსულტანტი თეონას არაეთიკურად ეპყრობა).**  ერთი საათის შემდეგ, მეორე კონსულტანტი მივიდა თეონასა და თეონას დედასთან და მათ ხელით ანიშნა, კაბინეტში გამომყევითო. კაბინეტში კონსულტანტმა თეონასა და თეონას დედას, კვლავაც უსიტყვოდ, სკამზე მიანიშნა, დასხედითო. ამის შემდეგ, კონსულტანტმა ამოიღო უჯრიდან უამრავი ფორმა, თეონას დედას გახედა, და უთხრა: როგორც გავიგე, გოგონასთვის დეპოზიტის გახსნა გსურთ. ძალიან კარგი. მოდი, თეონას სახელზე 1–წლიანი დეპოზიტი გავხსნათ. მე თქვენგან თეონას შესახებ გარკვეული ინფორმაცია დამჭირდება. გთხოვთ, სწრაფ–სწრაფად მიპასუხოთ, ძალიან დაკავებული ვარ. **(აქ ბავშვებმა უნდა დაიყვირონ „არა!“ ბანკის კონსულტანტი არღვევს თეონას უფლებას, გამოხატოს საკუთარი აზრი და თავად აირჩიოს პროდუქტი).**  კონსულტანტმა ფორმები მაგიდაზე დაალაგა და მათი შევსება დაიწყო. პერიოდულად იგი მარტივ შეკითხვებს უსვამდა თეონას დედას – გოგონას სახელი? ასაკი? მისამართი? რა თანხით გსურთ გოგონასთვის დეპოზიტის გახსნა? ტელეფონის ნომერი?  მიუხედავად იმისა, რომ თეონა ძალიან დაბნეული და მორიდებული იყო, მაინც მოუხმო სიმამაცეს და ჰკითხა კონსულტანტს: „უკაცრავად, ჩემს დეპოზიტზე რა საპროცენტო განაკვეთი მეკუთვნის? ყოველ კვირას შემიძლია დავამატო დეპოზიტზე თანხა თუ ყოველ თვე?“ ამ შეკითხვებზე კონსულტანტმა უპასუხა: „გთხოვ, ნუ მაწყვეტინებ. ვიცი, რასაც ვაკეთებ; ზუსტად ისეთსავე დეპოზიტს გაგიხსნი, როგორსაც სხვა არასრულწლოვანებს ვუხსნი ხოლმე. თანაც, შენ რა იცი საპროცენტო განაკვეთის და თანხის დამატების შესახებ? დეტალებს დედასთან გავივლი.“ **(აქ ბავშვებმა უნდა დაიყვირონ „არა!“ ბანკის კონსულტანტი არღვევს თეონას უფლებას, მიიღოს სრული, ზუსტი, ადვილად გასაგები და თავისდროული ინფორმაცია და ამასთან, თავად აირჩიოს პროდუქტი).**  ამის შემდეგ, კონსულტანტმა თეონას დედას ძალიან მოკლედ და რთული ტერმინებით აუხსნა დეპოზიტის რამდენიმე პირობა. როდესაც თეონას დედა მას კითხვებს უსვამდა, კონსულტანტი უკმაყოფილო სახით ძალიან მოკლე პასუხებს სცემდა. ბოლოს, კონსულტანტმა თეონას დედას უთხრა: „ყველა საბუთი შევსებულია. აქ მომიწერეთ ხელი, შემდეგ კი შეგიძლიათ მოლარესთან მიხვიდეთ და გადასცეთ თანხა, რომლის დეპოზიტზე შეტანაც გსურთ.“ თეონას დედისთვის, და მით უმეტეს თეონასთვის, ბევრი რამ კვლავაც ბუნდოვანი იყო. გოგონას სურდა კონსულტანტისთვის ეკითხა, თუ შეეძლო წაეკითხა ის დოკუმენტი, რომელსაც დედა ხელს აწერდა, მაგრამ კონსულტანტმა ხელით ანიშნა, ამისთვის არ მცალიაო და დასძინა, მთავარია, დედას ძირითადი პირობები ესმისო. **(აქ ბავშვებმა უნდა დაიყვირონ „არა!“ ბანკის კონსულტანტი არღვევს თეონას უფლებას, მიიღოს სრული, უტყუარი, დროული და გასაგები ინფორმაცია და ამასთან, უპატივცემულოდ ეპყრობა გოგონას).**  სალაროში თანხის გადახდის შემდეგ თეონა და თეონას დედა კონსულტანტთან დაბრუნდნენ, რომელმაც თეონას დედას უთხრა: „ახლა შეგიძლიათ წახვიდეთ და იცოდეთ, რომ სანამ 1 წელი არ გავა, თანხა არ გამოიტანოთ ბავშვის დეპოზიტიდან!“ **(აქ ბავშვებმა უნდა დაიყვირონ „არა!“ კვლავაც, ბანკის კონსულტანტმა დაარღვია თეონას უფლება, მიიღოს სრული, ზუსტი, ადვილად გასაგები და თავისდროული ინფორმაცია).**    თეონა და თეონას დედა სახლში წავიდნენ. რამდენიმე თვეში თეონას უფროს დას, რომელიც 20 წლის არის, დაურეკეს და მოახსენეს, თუ რა თანხა დაგროვდა თეონას დეპოზიტზე. **(აქ ბავშვებმა უნდა დაიყვირონ „არა!“ ბანკმა სათანადოდ არ დაიცვა თეონას პერსონალური მონაცემები და მის დას შეატყობინა თეონას ფინანსური ინფორმაცია).** |

|  |  |
| --- | --- |
| სავარჯიშო | 4. როლური თამაში: მომხმარებლის უფლებები |
| მიზანი | მოსწავლეები სწავლობენ, თუ როგორ ამოიცნონ მომხმარებლის უფლებების დარღვევები |
| მასალა | არა |
| დრო | წთ |

დაყავით კლასი ორ გუნდად. დაარქვით გუნდებს სახელები, მაგალითად, „ლურჯები“ და „მწვანეები“. დაურიგეთ გუნდებს დანართ 2-ში მოცემული „თეონას ისტორია“.

აუხსენით, „ლურჯებს“, რომ მათი დავალებაა, მოამზადონ თეატრალური წარმოდგენა თეონას ისტორიის მიხედვით. წარმოდგენაში კარგად უნდა გამოჩნდეს, **თუ როგორ მოემსახურა ბანკი თეონას.** ამისათვის 5 წუთი მიეცით.

აუხსენით „მწვანეებს“, რომ მათი დავალებაა, დადგან წარმოდგენა, რომელშიც გამოჩნდება, თუ **როგორ უნდა ემსახურებოდეს ბანკი თეონას** ისე, რომ არ დაირღვეს მისი უფლებები. ამისათვის 5 წუთი მიეცით.

დაურიგეთ გუნდებს დანართ 3-ში მოცემული დეპოზიტის ხელშეკრულების თავსართი. აუხსენით ბავშვებს, რომ თავსართი ერთგვერდიანი დოკუმენტია, რომელიც თან ერთვის ხელშეკრულებას და რომელშიც ნათლად და მოკლედ მოცემულია ხელშეკრულების ყველაზე მნიშვნელოვანი პირობები. თავსართი იმისთვის გამოიგონეს, რომ მომხმარებელს გაუმარტივდეს ხელშეკრულების ძირითად პირობებში გარკვევა. დანართში მოცემული თავსართი ძალიან ჰგავს ნამდვილ თავსართს, რომელიც ნამდვილ ხელშეკრულებებს ერთვის თან. უთხარით მოსწავლეებს, რომ თავსართში მოცემული ინფორმაცია მათ დაეხმარება სცენის გათამაშებაში, თუმცა არ არის აუცილებელი, რომ ბავშვებმა თავსართში მოცემული ყველა შეკითხვა გამოიყენონ წარმოდგენაში.

|  |
| --- |
| **რჩევა ფასილიტატორს:**  ბავშვებს თვითონ შეუძლიათ გადაინაწილონ როლები. თუ გუნდში ბევრი ბავშვი აღმოჩნდა და როლები არ არის საკმარისი, მაშინ გუნდის ერთ ნახევარს შეუძლია წარმოდგენისპირველი ნაწილი გაითამაშოს, გუნდის მეორე ნახევარს კი - მეორე ნაწილი. ამასთან, შესაძლებელია ბავშვების მეტ გუნდად დაყოფა. ამ შემთხვევაში, ყურადღება მიაქციეთ დროით ფაქტორს.  „მწვანეების“ წარმოდგენაში სასურველია გამოჩნდეს, რომ:   * ბანკის თანამშრომელი თეონას ზრდილობიანად ესალმება; * ბანკის თანამშრომელი დროულად აწვდის თეონას სრულ, ზუსტ და ადვილად გასაგებ ინფორმაციას სხვადასხვა ტიპის დეპოზიტების შესახებ, რომელთაგანაც თეონას თავად, დედასთან კონსულტაციით, შეუძლია აირჩიოს სასურველი პროდუქტი; * ბანკის თანამშრომელი აცნობებს თეონას და თეონას დედას, თუ რა მოხდება, თუ გოგონა თანხის დეპოზიტიდან გატანას გადაწყვეტს, და ასევე იმას, თუ როგორ გამოიყენებს ბანკი თეონას პერსონალურ მონაცემებს.   მიდით „მწვანეებთან“ და დაეხმარეთ წარმოდგენის შესაბამისად დადგმაში. |

1. სთხოვეთ ჯერ „ლურჯ“ გუნდს, გამოვიდეს დაფასთან და გაითამაშოს წარმოდგენა. შემდეგ სთხოვეთ „მწვანე“ გუნდს, რომ საკუთარი წარმოდგენა გაითამაშოს. ბოლოს, ჰკითხეთ მოსწავლეებს: რა განსხვავებები აღმოაჩინეს ნაჩვენებ 2 სცენარს შორის? რაში გამოიხატებოდა მომხმარებლის მიმართ გაუმჯობესებული მოპყრობა?

|  |  |
| --- | --- |
| სავარჯიშო | 5. გაკვეთილის შეჯამება |
| მიზანი | გაკვეთილზე მიღებული ცოდნის შეჯამება. |
| მასალა | 1 მწვანე და 1 ლურჯი ბურთი |
| დრო | 5 წთ |

1. სთხოვეთ ბავშვებს, დადგნენ წრეზე და დაუკრან ტაში. ჩამოატარეთ ლურჯი და მწვანე ბურთები წრეზე, საპირისპირო მიმართულებით.
2. დაიძახეთ „შეჩერდი“!’ იმ მოსწავლემ, რომლის ხელშიც ლურჯი ბურთი აღმოჩნდება, უნდა სთხოვოს იმ მოსწავლეს, რომლის ხელშიც მწვანე ბურთი აღმოჩნდება, დაასახელოს ერთი რამ, რაც დღევანდელ გაკვეთილზე ისწავლა.

**დანართი 1: ბარათები სავარჯიშოსთვის „მომხმარებლის უფლებების მოზაიკა“**

|  |
| --- |
| **ბარათი 1:**  შენ, როგორც მომხმარებელი, **ეთიკურად** **მოპყრობას** იმსახურებ – ეს შენი უფლებაა. ფინანსური ორგანიზაციის ყველა წარმომადგენელი ვალდებულია, გამოიჩინოს პატივისცემა შენ მიმართ მიუხედავად შენი ასაკის, სქესის, კანის ფერის, რელიგიის, ეროვნებისა და სხვა მახასიათებლებისა. |

|  |
| --- |
| **ბარათი 2:**  შენ, როგორც მომხმარებელს, გაქვს უფლება, **თავად გადაწყვიტო,** თუ რომელი საქონლის ან მომსახურების შეძენა გსურს. შესაბამისად, უნდა შეგეძლოს სხვადასხვა შემოთავაზების შედარება სანამ ისეთ ვარიანტს აირჩევდე, რომელიც ყველაზე მეტად შეგეფერება. შენ გაქვს უფლება, აარჩიო პროდუქტი ფინანსური ორგანიზაციის მხრიდან ზეწოლის გარეშე. ამასთან, ფინანსური ორგანიზაცია ვალდებულია, ამ პროდუქტის შესახებ მოგაწოდოს ამომწურავი, ზუსტი და ადვილად გასაგები ინფორმაცია იმისთვის, რომ შენთვის ყველაზე ხელსაყრელი და გონივრული გადაწყვეტილება მიიღო. |

|  |
| --- |
| **ბარათი 3:**  შენი უფლებაა, **მიიღო სრული, ზუსტი, ადვილად გასაგები და თავისდროული ინფორმაცია,** რათა კარგად გაერკვე შემოთავაზებული პროდუქტის პირობებში. შენ გაქვს უფლება მიიღო ამომწურავი პასუხები შენს შეკითხვებზე. თანამშრომლებმა, რომლებიც გემსახურებიან, საკმარისი დრო უნდა დაგითმონ, რათა კარგად გაერკვე პროდუქტის ყველა მახასიათებელში. მაგალითად, უნდა მიიღო ინფორმაცია:   * საპროცენტო განაკვეთზე - ანუ, რა სარგებელს მიიღებ ბანკში ფულის დაზოგვისას, და რა თანხის გადახდა მოგიწევს ბანკისგან ფულის სესხების შემთხვევაში. * საკომისიოებსა და ჯარიმებზე – რა ჯარიმები და საკომისიოებია გათვალისწინებული შენ მიერ არჩეულ პროდუქტის ხელშეკრულებაში? მაგალითად, რა გადასახადს დაგაკისრებს ბანკი, თუ დეპოზიტს შეთანხმებულ ვადაზე ადრე გაიტან, თუ გადააცილებ სესხის შენატანის თარიღს და ა.შ. * პრეტენზიის დაფიქსირების ფორმებზე- რა ფორმით შეგიძლია დააფიქსირო პრეტენზია? * და ა.შ. |

|  |
| --- |
| **ბარათი 4:**  შენ გაქვს უფლება, **გამოთქვა შენი აზრი.** როდესაც უკმაყოფილო ხარ, ან როდესაც თვლი, რომ ბანკი შენს უფლებებს არღვევს, აუცილებლად უნდა აცნობო ფინანსურ ორგანიზაციას ამის შესახებ – სხვა სიტყვებით, შენ უნდა დააფიქსირო პრეტენზია. პრეტენზიის დაფიქსირება მომსახურე კომპანიისთვისაც სასარგებლოა – ის შეისწავლის პრობლემას და იმუშავებს მის გამოსწორებაზე.  როდესაც ფინანსური ორგანიზაციის პროდუქტს ყიდულობთ, მისმა თანამშრომელმა აუცილებლად უნდა გაგაცნოს პრეტენზიის განცხადების პირობები. პრეტენზიის დაფიქსირება შეგიძლია როგორც ელ. ფოსტით, ისე წერილობით და ზეპირად, ფინანსური ორგანიზაცია ვალდებულია მიიღოს შენი პრეტენზია და დროულად გიპასუხოს.  პრეტენზიის დაფიქსირება, ასევე, შენი უფლებების შესახებ დამატებითი ინფორმაციის მიღება შესაძლებელია საქართველოს ეროვნულ ბანკშიც: ცხელი ხაზის (2 406 406) ან ვებ–გვერდის საშუალებითაც (www.nbg.gov.ge/cp).  საქართველოში, ბანკის მომხმარებელთა უფლებებს საქართველოს ეროვნული ბანკი იცავს. |

|  |
| --- |
| **ბარათი 5:**  შენი **პერსონალური მონაცემები** დაცულია კანონით. პერსონალური მონაცემი მოიცავს, მაგალითად, სახელს, გვარს, პირად ნომერს, ინფორმაციას შენი ფინანსების შესახებ, ბანკის ამონაწერს და ა.შ. შენი თანხმობის გარეშე შენი პირადი მონაცემების შემოწმების და გამოყენების უფლება არავის აქვს. მაგალითად, ბანკს არ აქვს უფლება, შენი პერსონალური მონაცემები შენი ნებართვის გარეშე გაუზიაროს შენს და–ძმას, ნათესავებს, მეზობლებს, მასწავლებლებს, და ა.შ.  როდესაც მომხმარებელი იღებს სესხს, ინფორმაცია მსესხებლის და სესხის შესახებ გადაეცემა ორგანიზაციას, რომელსაც *საკრედიტო-საინფორმაციო ბიურო* ეწოდება. სანამ ბანკი გადაწყვეტდეს, გასცეს თუ არა სესხი, ის აუცილებლად ამოწმებს მსესხებლის შესახებ ინფორმაციას *ბიუროში,* რათა გაარკვიოს რამდენად დროულად ფარავს მსესხებელი ფინანსურ ვალდებულებებს. თუ ბანკმა აღმოაჩინა, რომ სესხის მსურველს ისედაც ბევრი ან დიდი ოდენობით სესხი აქვს, ან დროულად არ ფარავს მათ, მაშინ ბანკმა შეიძლება მას ახალი სესხი არ მისცეს! |

**დანართი 2: „თეონას ისტორია“**

|  |
| --- |
| **თეონას ისტორია**  როდესაც თეონა 16 წლის გახდა, კომპიუტერის საყიდლად ფულის შეგროვება გადაწყვიტა. თეონამ დაიწყო შაბათ–კვირას სანაყინეში ნახევარ განაკვეთზე მუშაობა და ამ გზით ფულის გამომუშავება. სანამ მუშაობას დაიწყებდა, თეონას საკუთარი ფული არასოდეს ჰქონია, გარდა იმ შემთხვევებისა, როდესაც მშობლები ჯიბის ფულს აძლევდნენ ან დაბადების დღეზე ახლობლები მცირე თანხას სჩუქნიდნენ . შესაბამისად, აქამდე თეონა ფულს ყოველთვის სახლში ინახავდა. მაგრამ ახლა, როცა თეონამ მუშაობა დაიწყო და რეგულარული შემოსავალი გაუჩნდა, გაიაზრა, რომ ფულის სახლში შენახვას ჯობდა მისი უფრო უსაფრთხო ადგილას დაგროვება და სარგებლის მიღება. სწორედ ამიტომ თეონამ დეპოზიტის გახსნა გადაწყვიტა და სთხოვა დედას ბანკში გაჰყოლოდა.  თეონამ და დედამ ქალაქში გაისეირნეს და შევიდნენ პირველსავე ბანკში, რომელიც გზად შეხვდათ. თეონა ერთ–ერთ ოპერატორთან (კონსულტანტთან) მივიდა და უთხრა, რომ დეპოზიტის გახსნა სურდა. წარბშეკრულმა კონსულტანტმა ჯერ თეონას შეხედა, შემდეგ – თეონას დედას. „თუ დეპოზიტის გახსნა გინდოდა, შეგეძლო მხოლოდ დედა გამოგეშვა, შენ კი არ მოსულიყავი. ასე ყველა ნაკლებ დროს დავკარგავდით!“ – ამოიხვნეშა კონსულტანტმა და თეონას საჩვენებელი თითით სკამისაკენ მიუთითა: „აქ დაჯექი და არ იხმაურო. როდესაც რომელიმე თანამშრომელი გათავისუფლდება, დაგეხმარება.“ თეონა ისე მოიქცა, როგორც კონსულტანტმა უთხრა.  ერთი საათის შემდეგ, მეორე კონსულტანტი მივიდა თეონასა და თეონას დედასთან და მათ ხელით ანიშნა, კაბინეტში გამომყევითო. კაბინეტში კონსულტანტმა თეონას და თეონას დედას, კვლავაც უსიტყვოდ, სკამზე მიანიშნა, დასხედითო. ამის შემდეგ, კონსულტანტმა ამოიღო უჯრიდან უამრავი ფორმა, თეონას დედას გახედა, და უთხრა: როგორც გავიგე, გოგონასთვის დეპოზიტის გახსნა გსურთ. ძალიან კარგი. მოდი, თეონას სახელზე 1–წლიანი დეპოზიტი გავხსნათ. მე თქვენგან თეონას შესახებ გარკვეული ინფორმაცია დამჭირდება. გთხოვთ, სწრაფ–სწრაფად მიპასუხოთ, ძალიან დაკავებული ვარ.  კონსულტანტმა ფორმები მაგიდაზე დაალაგა და მათი შევსება დაიწყო. პერიოდულად იგი მარტივ შეკითხვებს უსვამდა თეონას დედას – გოგონას სახელი? ასაკი? მისამართი? რა თანხით გსურთ გოგონას დეპოზიტის გახსნა? ტელეფონის ნომერი?  მიუხედავად იმისა, რომ თეონა ძალიან დაბნეული და მორიდებული იყო, მაინც მოუხმო სიმამაცეს და ჰკითხა კონსულტანტს: „უკაცრავად, ჩემს დეპოზიტზე რა საპროცენტო განაკვეთი მეკუთვნის? ყოველ კვირას შემიძლია დავამატო დეპოზიტზე თანხა თუ ყოველ თვე?“ ამ შეკითხვებზე კონსულტანტმა უპასუხა: „გთხოვ, ნუ მაწყვეტინებ. ვიცი რასაც ვაკეთებ. ზუსტად ისეთსავე დეპოზიტს გაგიხსნი, როგორსაც სხვა არასრულწლოვანებს ვუხსნი ხოლმე. თანაც, შენ რა იცი საპროცენტო განაკვეთისა და თანხის დამატების შესახებ? დეტალებს დედასთან გავივლი.“  ამის შემდეგ, კონსულტანტმა თეონას დედას ძალიან მოკლედ და რთული ტერმინებით აუხსნა დეპოზიტის რამდენიმე პირობა. როდესაც თეონას დედა მას კითხვებს უსვამდა, კონსულტანტი უკმაყოფილო სახით ძალიან მოკლე პასუხებს სცემდა. ბოლოს, კონსულტანტმა თეონას დედას უთხრა: „ყველა საბუთი შევსებულია. აქ მომიწერეთ ხელი, შემდეგ კი შეგიძლიათ, მოლარესთან მიხვიდეთ და გადასცეთ თანხა, რომლის დეპოზიტზე შეტანაც გსურთ.“ თეონას დედისთვის, და მით უმეტეს, თეონასთვის, ბევრი რამ კვლავაც ბუნდოვანი იყო. გოგონას სურდა, კონსულტანტისთვის ეკითხა, თუ შეეძლო წაეკითხა ის დოკუმენტი, რომელსაც დედა ხელს აწერდა, მაგრამ კონსულტანტმა ხელით ანიშნა, ამისთვის არ მცალიაო და დასძინა, მთავარია, დედას ძირითადი პირობები ესმისო.  სალაროში თანხის გადახდის შემდეგ თეონა და თეონას დედა კონსულტანტთან დაბრუნდნენ, რომელმაც თეონას დედას უთხრა: „ახლა შეგიძლიათ წახვიდეთ და იცოდეთ, რომ სანამ 1 წელი არ გავა, თანხა არ გამოიტანოთ ბავშვის დეპოზიტიდან!“    თეონა და თეონას დედა სახლში წავიდნენ. რამდენიმე თვეში თეონას უფროს დას, რომელიც 20 წლის არის, დაურეკეს და მოახსენეს, თუ რა თანხა დაგროვდა თეონას დეპოზიტზე. |

**დანართი 3: დეპოზიტის თავსართის ნიმუშები**

**ნიმუში მე-8-9 კლასელებისთვის**

**თუ ბანკს ჩემთან დაკავშირება უნდა, როგორ მოხდება ეს?**

**როგორ მოვიქცე, თუ ბანკის მომსახურებით უკმაყოფილო ვარ, და პრეტენზია მინდა გამოვთქვა?**

**ჩემი თანხა დაზღვეული იქნება? ეს რას ნიშნავს?**

**შემიძლია თანხა ვადაზე ადრე გავიტანო? რა მოხდება თუ ასე მოვიქცევი?**


**რაიმე საკომისიო მექნება გადასახდელი?**

**რა სარგებელს მივიღებ ყველა ხარჯის გათვალისწინებით?**

**რა არის ჩემი დეპოზიტის საპროცენტო განაკვეთი?**

|  |
| --- |
| **ხელშეკრულების მნიშვნელოვანი პირობები**  ზრდადი დეპოზიტის ხელშეკრულება N 12345678 27.09.2018  **დეპოზიტის საპროცენტო განაკვეთი**  ▪ დეპოზიტის წლიური საპროცენტო განაკვეთი = 9%  ▪ დეპოზიტის ეფექტური საპროცენტო განაკვეთი = 7%  **ფინანსური ხარჯები**  ▪ დეპოზიტის მომსახურების ყოველთვიური საკომისიო = 0.5 ლარი  **რა თანხით ვხსნი დეპოზიტს?**  **სხვა სახელშეკრულებო ინფორმაცია**  ▪ დეპოზიტის ერთჯერადი შენატანი = 300 ლარი  ▪ ვადაზე ადრე გამოტანილ თანხაზე დარიცხული წლიური პროცენტი = 3%  ბანკში თქვენი დეპოზიტი დაზღვეულია.  საპროცენტო განაკვეთის ან ხელშეკრულების სხვა პირობების ცვლილების შემთხვევაში, ასევე, ხელშეკრულების ვადის გასვლის შემთხვევაში მომხმარებლის ინფორმირება მოხდება ელექტრონული ფოსტით და ინტერნეტ-ბანკით 2 თვით ადრე  ▪ მომხმარებელს უფლება აქვს წარადგინოს პრეტენზია ფინანსური ორგანიზაციის პრეტენზიების სამსახურში ზეპირი, წერილობითი, სტანდანდარტული წერილობითი ან ელექტრონული ფორმით  გაეცანით მომხმარებელთათვის სასარგებლო ინფორმაციას საქართველოს ეროვნული ბანკის ვებ-გვერდსა – [www.nbg.gov.ge/cp](http://www.nbg.gov.ge/cp) და ცხელ ხაზზე – 032 2 406 406 |

**სად შეიძლება მივიღო ჩემთვის სასარგებლო დამატებითი ინფორმაცია?**



გაკვეთილი

**# 8**

# 8.მომხმარებლის პასუხისმგებლობები (ნაწილი I)

**გაკვეთილის მოკლე შინაარსი**

ამ გაკვეთილზე ბავშვები ისწავლიან, რომ მომხმარებლებს, უფლებების გარდა, პასუხისმგებლობებიც ეკისრებათ. მოსწავლეები გაიაზრებენ, რომ ყველა სიტუაციაში უნდა გამოიჩინონ პროაქტიულობა და პასუხისმგებლობის გრძნობა, რათა მათი ინტერესები და უფლებები იქნეს დაცული. გაკვეთილი იწყება უფლებების თანმდევი პასუხისმგებლობების განხილვით.

**გაკვეთილის მიზნები**

* მოსწავლეები იმსჯელებენ ადამიანის უფლებების, და ამ უფლებების შესაბამისი პასუხისმგებლობების მაგალითებზე; ამ გზით, ისინი გაიაზრებენ, რომ ჩვეულებრივ, უფლებებს პასუხისმგებლობებიც ახლავს თან.
* მოსწავლეები დაფიქრდებიან იმაზე, თუ რა პასუხისმგებლობები შეიძლება ეკისრებოდეთ ბანკებთან და ზოგადად, ფინანსურ ორგანიზაციებთან მიმართებაში.

**მასალა**

* ბარათები და პასუხის ფურცლის შაბლონები თამაშისთვის „სავარჯიშო სირბილში“.
* ფურცლები და კალმები.
* ერთი ბურთი.

**ხანგრძლივობა**

* 1 საათი

**ინსტრუქციები ფასილიტატორისთვის**

* ბარათები „სავარჯიშოსთვის სირბილში“ კედლებზე გაკვეთილის დაწყებამდე უნდა გააკრათ.

**აქტივობების განრიგი**

1. წინა გაკვეთილის მიმოხილვა 5 წთ

2. სავარჯიშო სირბილში : „მომხმარებლის პასუხისმგებლობები“ 35 წთ

3. „კიდევ ერთხელ დავეხმაროთ თეონას“ 15 წთ

4. გაკვეთილის შეჯამება 5 წთ

|  |  |
| --- | --- |
| სავარჯიშო | 1. წინა გაკვეთილის მიმოხილვა |
| მიზანი | წინა გაკვეთილზე ნასწავლი ძირითადი საკითხების გახსენება |
| მასალა | არა |
| დრო | 5 წთ |

მოუხმეთ ბავშვებს წრეზე და დაუსვით შემდეგი შეკითხვები:

1. მომხმარებლის რომელ უფლებებზე ვისაუბრეთ წინა შეხვედრაზე? (ეთიკურად მოპყრობის უფლება; მომხმარებლის უფლება თავად აირჩიოს რომელი პროდუქტის შეძენა სურს; მომხმარებლის უფლება მიიღოს სრული, ადვილად გასაგები, ზუსტი, აუცილებელი და დროული ინფორმაცია; მომხმარებლის უფლება გამოხატოს საკუთარი აზრი; პერსონალური მონაცემების დაცვის უფლება).
2. თეონას ისტორიაში რა კუთხით დაარღვია ბანკმა მისი, როგორც მომხმარებლის, უფლებები? (ბანკის წარმომადგენლები თეონას არ მოეპყრნენ პატივისცემით; არ მისცეს საშუალება დამოუკიდებლად გადაეწყვიტა, თუ რა ტიპის დეპოზიტი უნდა გაეხსნა; არ დაიცვეს მისი პერსონალური მონაცემები; არ მიაწოდეს სრული, ადვილად გასაგები, ზუსტი, აუცილებელი და დროული ინფორმაცია).

|  |  |
| --- | --- |
| სავარჯიშო | 2. სავარჯიშო სირბილში : „მომხმარებლის პასუხისმგებლობები“ |
| მიზანი | დინამიკური და სახალისო აქტივობის მეშვეობით ბავშვები მომხმარებლის ძირითად პასუხისმგებლობებს აღმოაჩენენ. |
| მასალა | კედლებზე წინასწარ გაკრული ბარათები (იხ. დანართი); კალმები, პასუხების ფურცლის შაბლონი თითოეული ჯგუფისთვის. |
| დრო | 35 წთ |

1. დაყავით კლასი 3–ბავშვიან გუნდებად და გაითვალეთ: 1, 2, 3.
2. აუხსენით თითოეულ გუნდს, რომ ის მოსწავლე, რომელსაც შეხვდა ნომერი 2, არის „მწერალი“. მიეცით მას პასუხების ფურცელი და კალამი.
3. აუხსენით თითოეულ გუნდს, რომ მოსწავლეები ნომრით 1 და 3 არიან „მორბენლები“.
4. „მორბენლები“ დარბიან ოთახის გარშემო და ეძებენ კედლებზე წინასწარ გაკრულ ბარათებს (როგორც პასუხისმგებლობის ლურჯ ბარათებს, ისე განმარტებით თეთრ ბარათებს). მათ არ აქვთ ამ ინფორმაციის ჩაწერის, ან ფოტოს გადაღების უფლება. მათ უბრალოდ უნდა დაიმახსოვრონ წაკითხული ინფორმაციის შინაარსი (განუმარტეთ, ბავშვებს, რომ არ არის აუცილებელ ინფორმაციის სიტყვა-სიტყვით დამახსოვრება, მთავარია გაიაზრონ წაკითხული ინფორმაციის შინაარსი). ამის შემდეგ, ისინი უნდა დაბრუნდნენ თავიანთი გუნდის „მწერლებთან“ და მოუყვნენ დამახსოვრებული ინფორმაცია. „მწერალმა“, თავის მხრივ, უნდა ჩაიწეროს ეს ინფორმაცია *პასუხის ფურცელზე.*
5. გაიმარჯვებს ის გუნდი, რომელიც პირველი შეავსებს *პასუხის ფურცელს.* შემდეგ სავარჯიშოზე გადასვლამდე მიეცით ყველა გუნდს დრო იმისთვის, რომ შეავსონ თავიანთი *პასუხების ფურცელი.*
6. როდესაც გუნდები დაასრულებენ მუშაობას, თხოვეთ თითოეულ გუნდს, მისმა წევრებმა წაიკითხონ ერთი რომელიმე პასუხისმგებლობა და მისი თანმდევი განმარტება. ჩამოიარეთ ოთახი და დარწმუნდით, რომ გუნდებმა მაგალითები პასუხისმგებლობებს სწორად მიუსადაგეს.

|  |
| --- |
| **რჩევა ფასილიტატორს:**   * ბავშვებს განუმარტეთ, რომ პასუხების ფურცელში, პასუხისმგებლობის ნომრის გასწვრივ, კედლის ლურჯი ბარათიდან უნდა გადმოიტანონ შესაბამისი პასუხისმგებლობის დასახელება. ამის შემდეგ, თითოეული პასუხიმგებლობის ქვეშ, კედლის თეთრი ბარათებიდან უნდა გადმოიტანონ შესაბამისი განმარტებები. აღსანიშნავია, რომ თითოეულ პასუხისმგებლობას იმდენი განმარტება უნდა შეუსაბამონ, რამდენი შესაბამისი ველიცაა პასუხების ფურცელში (ზოგიერთი პასუხისმგებლობის ქვეშ - ერთი ველია, ზოგიერთის ქვეშ - ორი, და ზოგიერთის ქვეშაც - 3). * ქვემოთ მოცემული ჩამონათვალი პასუხების შემოწმების პროცესში გამოგადგებათ. |

|  |
| --- |
| **პასუხისმგებლობა 1. შენი პასუხისმგებლობაა გარშემომყოფებს ეთიკურად მოეპყრო.** |
| ბანკის თითოეული თანამშრომელი შენგან ეთიკურ მოპყრობას იმსახურებს, მიუხედავად მისი ასაკის, კულტურის, ენის, სქესის, რელიგიის ან სხვა მახასიათებლისა. |
| შენი პასუხისმგებლობაა ბანკის თანამშრომლის მხრიდან ეთიკური მოპყრობა მოითხოვო. თუ თვლი, რომ ბანკის თანამშრომელი უპატივცემულოდ გეპყრობა, აუცილებლად უნდა გამოხატო უკმაყოფილება, დააფიქსირო პრეტენზია და შესაძლოა, მომავალში საერთოდ სხვა ბანკთან გადაწყვიტო თანამშრომლობა. |

|  |
| --- |
| **პასუხისმგებლობა 2. შენი პასუხისმგებლობაა გაეცნო იმ ფინანსური პროდუქტის ყველა პირობას, რომლის შეძენაც გსურს და ერთმანეთს შეადარო სხვადასხვა შემოთავაზება.** |
| ფინანსური პროდუქტის შეძენამდე ეწვიე რამდენიმე ბანკს, ერთმანეთს შეადარე სხვადასხვა პროდუქტი, და მხოლოდ ამის შემდეგ მიიღე გადაწყვეტილება! |
| იმ შემთხვევაშიც კი, თუ ფინანსური პროდუქტი (მაგ., ვადიანი დეპოზიტი) ერთი შეხედვით შენთვის შესაფერისად გამოიყურება, შენი პასუხისმგებლობაა შეისწავლო ამ პროდუქტის (და მისი ხელშეკრულების) ყველა პირობა, შეაფასო პროდუქტის ხარჯები და სარგებელი. |
| პროდუქტის შეძენამდე, დასვი რაც შეიძლება მეტი შეკითხვა პროდუქტის შესახებ. დარწმუნდი, რომ იღებ სრულ და ადვილად გასაგებ ინფორმაციას, რაც სწორი გადაწყვეტილების მისაღებად აუცილებელია! თუ ხელშეკრულების რომელიმე პუნქტი ან პროდუქტის რომელიმე პირობა შენთვის გაუგებარია, აუცილებლად დასვი შეკითხვები. ამასთან, აუცილებლად გაიარე კონსულტაცია მშობლებთან ან უფროს და–ძმასთან. |

|  |
| --- |
| **პასუხისმგებლობა 3. შენი პასუხისმგებლობაა შეასრულო შენ მიერ შეძენილი პროდუქტის ყველა პირობა.** |
| როდესაც ხელს აწერ ხელშეკრულებას, შენ იღებ ვალდებულებას რომ შეასრულო ხელშეკრულებით გათვალისწინებული ყველა პირობა. ხელის მოწერამდე ხელშეკრულების ნიმუში შეგიძლია სახლში წაიღო, რათა შეძლო ყველა პირობის ყურადღებით შესწავლა, და მხოლოდ ამის შემდეგ შეგიძლია რაიმეს დათანხმდე. |
| სანამ პროდუქტს აირჩევ და ხელშეკრულებას ხელს მოაწერ, დარწმუნდი, რომ გესმის პროდუქტის ყველა პირობა, რადგანაც მომავალში, თუკი არ შეასრულებ რომელიმე პირობას, შესაძლოა დაკარგო მისაღები სარგებელი ან ბანკმა ჯარიმა დაგაკისროს! |

|  |
| --- |
| **პასუხისმგებლობა 4. შენი პასუხისმგებლობაა ბანკს მიაწოდო ზუსტი და დროული ინფორმაცია.** |
| ბანკის შეკითხვებზე ზუსტი და დროული პასუხების გაცემა შენი პასუხისმგებლობაა. მაგალითად, თუ ბანკს დროულად არ აცნობებ, რომ დაკარგე საბანკო საგადახდო ბარათი, მაშინ ბანკი ვერ დაბლოკავს ბარათს, და შეიძლება ფული დაკარგო; ამასთან, თუ ბანკს არასწორ ტელეფონის ნომერს ჩააწერინებ, ბანკი ვერ შეძლებს დროულად დაგიკავშირდეს და ვერ მოგაწვდის მნიშვნელოვან ინფორმაციას, რის შედეგადაც თავად დაზარალდები და ა.შ. |
| შენგან მიღებული გულწრფელი და დროული შეფასება (მაგ., პრეტენზიის ფორმით) ბანკს დაეხმარება გააუმჯობესოს საკუთარი მომსახურება და აღმოფხვრას დარღვევები. |

|  |
| --- |
| **პასუხისმგებლობა 5.** **შენი პასუხისმგებლობაა გაუფრთხილდე პერსონალურ მონაცემებს** |
| გარდა ბანკისა, თავადაც გეკისრება პასუხისმგებლობა გაუფრთხილდე პერსონალურ მონაცემებს! არ გაანდო მეგობრებს შენი საბანკო ბარათის მონაცემები; არ გაანდო უცნობებს შენი პირადი ნომერი, სახელი და გვარი; საბანკო ბარათი და პირადობის დამადასტურებელი მოწმობა კარგად შეინახე საფულეში ან სახლში და ა.შ. |

|  |  |
| --- | --- |
| სავარჯიშო | 3. „კიდევ ერთხელ დავეხმაროთ თეონას!“ |
| მიზანი | მოსწავლეები კიდევ ერთხელ დაფიქრდებიან მომხმარებლის პასუხისმგებლობებზე და ისეთ შემთხვევებს განიხილავენ, როდესაც მომხმარებელმა არ შეასრულა საკუთარი პასუხისმგებლობები |
| მასალა | არა |
| დრო | 15 წთ |

მოსწავლეებს კიდევ ერთხელ წაუკითხეთ თეონას ოდნავ სახეცვლილი ისტორია (იხ. შემდეგ გვერდზე). სთხოვეთ, რომ როდესაც ისეთ წინადადებას გაიგებენ, რომლის მიხედვითაც თეონა არ ასრულებს საკუთარ პასუხისმგებლობებს, წამოდგნენ და დაიყვირონ „არა!“. შეახსენეთ, რომ წინა გაკვეთილზე ყვიროდნენ „არა“-ს მაშინ, როდესაც *ბანკის ოპერატორი (კონსულტანტი)* არღვევდა თეონას **უფლებებს**, ახლა კი თეონას **პასუხისმგებლობებზე** უნდა გაამახვილონ ყურადღება და მაშინ დაიყვირონ „არა“, როდესაც *თეონა* არ ასრულებს საკუთარ პასუხისმგებლობებს.

|  |
| --- |
| **თეონას ისტორია**  როდესაც თეონა 16 წლის გახდა, კომპიუტერის საყიდლად ფულის შეგროვება გადაწყვიტა. თეონამ დაიწყო შაბათ–კვირას სანაყინეში ნახევარ განაკვეთზე მუშაობა და ამ გზით ფულის გამომუშავება. სანამ მუშაობას დაიწყებდა, თეონას საკუთარი ფული არასოდეს ჰქონია, გარდა იმ შემთხვევებისა, როდესაც ჯიბის ფულს მშობლები აძლევდნენ, ან ახლობლები ჩუქნიდნენ მცირე თანხას დაბადების დღეზე. შესაბამისად, აქამდე თეონა ფულს ყოველთვის სახლში ინახავდა. მაგრამ ახლა, რადგანაც თეონამ მუშაობა დაიწყო, მას რეგულარული შემოსავალი გაუჩნდა და გაიაზრა, რომ ფულის სახლში შენახვას სჯობს მისი უფრო უსაფრთხო ადგილას დაგროვება და სარგებლის მიღება. სწორედ ამიტომ, თეონამ დეპოზიტის გახსნა გადაწყვიტა და სთხოვა დედას ბანკში გაჰყოლოდა.  თეონამ დედასთან ერთად ქალაქში გაისეირნა, და პირველსავე შემხვედრ ბანკში შევიდა, „რა აზრი აქვს სხვა ბანკების მოძებნას?“ გაიფიქრა თეონამ, „ეს ბანკიც ზუსტად ისე გამოიყურება, როგორც ნებისმიერი სხვა ბანკი.“ **(აქ ბავშვებმა უნდა დაიყვირონ „არა“. თეონას პასუხისმგებლობაა არჩევანის გაკეთებამდე ესტუმროს რამდენიმე ბანკს და ერთმანეთს შეადაროს სხვადასხვა შემოთავაზება).**  თეონა ბანკის ერთ–ერთ ოპერატორთან (კონსულტანტთან) მივიდა და უთხრა, რომ დეპოზიტის გახსნა სურდა. წარბშეკრულმა კონსულტანტმა ჯერ თეონას შეხედა, შემდეგ – თეონას დედას. „თუ დეპოზიტის გახსნა გინდოდა, შეგეძლო თავად არც მოსულიყავი, და მარტო დედა გამოგეშვა. ასე ყველანი ნაკლებ დროს დავკარგავდით!“ – ამოიხვნეშა კონსულტანტმა და თეონას საჩვენებელი თითით სკამისაკენ მიუთითა: „აქ დაჯექი და არ იხმაურო. როდესაც რომელიმე თანამშრომელი გათავისუფლდება, დაგეხმარება.“ თეონა ისე მოიქცა, როგორც კონსულტანტმა უთხრა **(აქ ბავშვებმა უნდა დაიყვირონ „არა!“. თეონას პასუხისმგებლობაა, მოითხოვოს ბანკის თანამშრომლისგან ეთიკური მოპყრობა. თეონას ამ შემთხვევაში პრეტენზიის დაფიქსირებაც შეუძლია).**  ერთი საათის შემდეგ, მეორე კონსულტანტი მივიდა თეონასთან და თეონას დედასთან და მათ ხელით ანიშნა, კაბინეტში გამომყევითო. კაბინეტში, კვლავაც უსიტყვოდ, კონსულტანტმა თეონას და თეონას დედას სკამზე მიანიშნა, დასხედითო. ამის შემდეგ, კონსულტანტმა ამოიღო უჯრიდან უამრავი ფორმა, თეონას დედას გახედა, და უთხრა: „როგორც გავიგე, გოგონასთვის დეპოზიტის გახსნა გსურთ. ძალიან კარგი. მოდი, თეონას სახელზე 1–წლიანი დეპოზიტი გავხსნათ. მე თქვენგან თეონას შესახებ გარკვეული ინფორმაცია დამჭირდება. გთხოვთ, სწრაფ–სწრაფად მიპასუხოთ, ძალიან დაკავებული ვარ.“ **(აქ ბავშვებმა უნდა დაიყვირონ „არა!“. თეონამ ბანკის თანამშრომელს მისცა უფლება მის ნაცვლად აერჩია პროდუქტი. თეონას პასუხისმგებლობაა გაეცნოს შემოთავაზებული პროდუქტის ყველა პირობას, დასვას რაც შეიძლება მეტი შეკითხვა).**  კონსულტანტმა ფორმები მაგიდაზე დაალაგა და მათი შევსება დაიწყო. პერიოდულად იგი მარტივ შეკითხვებს უსვამდა თეონას დედას – გოგონას სახელი? ასაკი? პირადი ნომერი? მისამართი? რა თანხით გსურთ გოგონას დეპოზიტის გახსნა? ტელეფონის ნომერი? თეონას აინტერესებდა, თუ რაში სჭირდებოდა ბანკს მის შესახებ ამდენი ინფორმაცია, ან როგორ აპირებდა ბანკი თეონას პერსონალური მონაცემების დაცვას, თუმცა მოერიდა კითხვის დასმა. **(აქ ბავშვებმა უნდა დაიყვირონ „არა!“ თეონას პასუხისმგებლობაა თავად იზრუნოს პერსონალური მონაცემების დაცვაზე. ამრიგად, მან ბანკს უნდა ჰკითხოს, თუ როგორ დაიცავს ბანკი მის პერსონალურ მონაცემებს).**  როგორც იქნა, თეონამ მოიკრიბა მთელი თავისი გამბედაობა და იკითხა: „უკაცრავად, ჩემს დეპოზიტზე რა საპროცენტო განაკვეთი მეკუთვნის? ყოველ კვირას შემიძლია დავამატო დეპოზიტზე თანხა თუ ყოველ თვე?“ ამ შეკითხვებზე კონსულტანტმა უპასუხა: „გთხოვ, ნუ მაწყვეტინებ. ვიცი რასაც ვაკეთებ; ზუსტად ისეთივე დეპოზიტს გაგიხსნი, როგორსაც სხვა არასრულწლოვანს ვუხსნი. თანაც, შენ რა იცი საპროცენტო განაკვეთის და თანხის დამატების შესახებ? დეტალებს დედასთან გავივლი.“ ამაზე თეონას არაფერი უთქვამს **(აქ ბავშვებმა უნდა დაიყვირონ „არა!“ კვლავაც, პასუხისმგებლობაა დასვას რაც შეიძლება მეტი შეკითხვა, გაეცნოს შემოთავაზებული პროდუქტის ყველა პირობას და შეადაროს ეს პროდუქტი სხვა პროდუქტებს. მომავალში თეონას მოუწევს შეძენილი პროდუქტის ყველა პირობის შესრულება. ამრიგად, ხელშეკრულებაზე ხელის მოწერამდე აუცილებელია, რომ მან მიიღოს ამომწურავი პასუხები).**  ამის შემდეგ, კონსულტანტმა თეონას დედას ძალიან მოკლედ და რთული ტერმინებით აუხსნა დეპოზიტის რამდენიმე პირობა. როდესაც თეონას დედა მას კითხვებს უსვამდა, კონსულტანტი უკმაყოფილო სახით ძალიან მოკლე პასუხებს სცემდა. ბოლოს, კონსულტანტმა თეონას დედას უთხრა: „ყველა საბუთი შევსებულია. აქ მომიწერეთ ხელი, შემდეგ კი შეგიძლიათ მოლარესთან მიხვიდეთ და გადასცეთ თანხა, რომლის დეპოზიტზე შეტანაც გსურთ.“ ამის თქმის შემდეგ, ბანკის თანამშრომელი კაბინეტიდან გავიდა. თეონა და თეონას დედა ისე მოიქცნენ, როგორც ბანკის თანამშრომელმა დაარიგა. ბანკიდან გასვლისას, თეონას და თეონას დედას ფილიალის მმართველი შეხვდათ. ფილიალის მმართველი თავაზიანად მიესალმა მომხმარებლებს და მიუგო: „ძალიან მიხარია, რომ ახალგაზრდა მომხმარებლებს ვხედავ. იმედია დღეს ჩვენს ბანკში კარგი მომსახურება მიიღეთ!“ „დიახ, ყველაფერმა კარგად ჩაიარა“ – უპასუხა თეონამ. გოგონას არ სურდა საკუთარი უკმაყოფილების გამოხატვა **(ბავშვებმა უნდა დაიყვირონ „არა!“ თეონას პასუხისმგებლობაა ბანკს გულწრფელი შეფასება დროულად მიაწოდოს და ამ გზით, დაიცვას საკუთარი უფლებები).** |

|  |  |
| --- | --- |
| სავარჯიშო | 4. გაკვეთილის შეჯამება |
| მიზანი | გაკვეთილზე განხილული მასალის შეჯამება |
| მასალა | ბურთი |
| დრო | 5 წთ |

1. სთხოვეთ მოსწავლეებს, დადგნენ წრეზე და დაუკრან ტაში. გადააწოდეთ ბურთი წრეზე.

2. როდესაც დაიძახებთ „შეჩერდი!“, იმ მოსწავლემ, რომლის ხელშიც იმ მომენტში ბურთი აღმოჩნდება, უნდა დაასახელოს ერთიო რამ, რაც დღევანდელ გაკვეთილზე ისწავლა.

**დანართი: კედლის ბარათები და პასუხის ფურცლები „სავარჯიშოსთვის სირბილში“**

|  |
| --- |
| **პასუხისმგებლობა 1.**  **შენი პასუხისმგებლობაა გარშემომყოფებს ეთიკურად მოეპყრო.** |

|  |
| --- |
| ბანკის თითოეული თანამშრომელი შენგან **ეთიკურ** მოპყრობას იმსახურებს, მიუხედავად მისი ასაკის, სქესის, კულტურის, ენის, რელიგიის ან სხვა მახასიათებლისა. |

|  |
| --- |
| შენი პასუხისმგებლობაა ბანკის თანამშრომლის მხრიდან **ეთიკური** მოპყრობა მოითხოვო. თუ თვლი, რომ ბანკის თანამშრომელი უპატივცემულოდ გეპყრობა, აუცილებლად უნდა გამოხატო უკმაყოფილება, დააფიქსირო პრეტენზია, და მომავალში, სხვა ბანკთან ითანამშრომლო. |

|  |
| --- |
| **პასუხისმგებლობა 2.**  **შენი პასუხისმგებლობაა გაეცნო იმ ფინანსური პროდუქტის ყველა პირობას, რომლის შეძენაც გსურს და ერთმანეთს შეადარო სხვადასხვა შემოთავაზება** |

|  |
| --- |
| ფინანსური პროდუქტის შეძენამდე ეწვიე რამდენიმე ბანკს, ერთმანეთს **შეადარე** სხვადასხვა პროდუქტი, და მხოლოდ ამის შემდეგ მიიღე გადაწყვეტილება. |

|  |
| --- |
| იმ შემთხვევაშიც კი, თუ ფინანსური პროდუქტი (მაგ. ვადიანი დეპოზიტი) ერთი შეხედვით შენთვის შესაფერისად გამოიყურება, შენი პასუხისმგებლობაა შეისწავლო ამ პროდუქტის (და მისი ხელშეკრულების) **ყველა** **პირობა,** შეაფასო პროდუქტის ხარჯები და სარგებელი. |

|  |
| --- |
| პროდუქტის შეძენამდე, დასვი რაც შეიძლება მეტი შეკითხვა პროდუქტის შესახებ. დარწმუნდი, რომ იღებ **სრულ და ადვილად გასაგებ ინფორმაციას,** რაც სწორი გადაწყვეტილების მისაღებად აუცილებელია! თუ ხელშეკრულების რომელიმე პუნქტი ან პროდუქტის რომელიმე პირობა შენთვის გაუგებარია, აუცილებლად **დასვი შეკითხვები.** ამასთან, აუცილებლად გაიარე კონსულტაცია მშობლებთან ან უფროს და–ძმასთან. |

|  |
| --- |
| **პასუხისმგებლობა 3.**  **შენი პასუხისმგებლობაა შეასრულო შენს მიერ შეძენილი პროდუქტის ყველა პირობა.** |

|  |
| --- |
| როდესაც ხელს აწერ ხელშეკრულებას, შენ იღებ ვალდებულებას რომ **შეასრულო** ხელშეკრულებით გათვალისწინებული ყველა პირობა. ხელის მოწერამდე ხელშეკრულების ზოგადი ნიმუში შეგიძლია სახლში წაიღო, რათა შეძლო ყველა პირობის ყურადღებით შესწავლა, და მხოლოდ ამის შემდეგ შეგიძლია რაიმეს დათანხმდე. |

|  |
| --- |
| სანამ პროდუქტს აირჩევ და ხელშეკრულებას ხელს მოაწერ, დარწმუნდი, რომ გესმის პროდუქტის ყველა პირობა, რადგანაც მომავალში, თუკი **არ შეასრულებ** რომელიმე პირობას, შესაძლოა დაკარგო სარგებელი, ან ბანკმა ჯარიმა დაგაკისროს! |

|  |
| --- |
| **პასუხისმგებლობა 4.**  **შენი პასუხისმგებლობაა ბანკს მიაწოდო ზუსტი და დროული ინფორმაცია.** |

|  |
| --- |
| ბანკის შეკითხვებზე **ზუსტი და დროული პასუხების** გაცემა შენი პასუხისმგებლობაა. მაგალითად, თუ ბანკს დროულად არ აცნობებ, რომ დაკარგე საბანკო ბარათი, მაშინ ბანკი ვერ დაბლოკავს ბარათს, და შეიძლება ფული დაკარგო; ამასთან, თუ ბანკს არასწორ ტელეფონის ნომერს ჩააწერინებ, ბანკი ვერ შეძლებს დროულად დაგიკავშირდეს და ვერ მოგაწვდის მნიშვნელოვან ინფორმაციას, რის შედეგადაც თავად დაზარალდები, და ა.შ. |


|  |
| --- |
| შენგან მიღებული **გულწრფელი და დროული შეფასება** (მაგ. პრეტენზიის ფორმით) ბანკს დაეხმარება გააუმჯობესოს საკუთარი მომსახურება და აღმოფხვრას დარღვევები. |

|  |
| --- |
| **პასუხისმგებლობა 5.**  **შენი პასუხისმგებლობაა გაუფრთხილდე პერსონალურ მონაცემებს** |

|  |
| --- |
| გარდა ბანკისა, თავადაც გეკისრება პასუხისმგებლობა **გაუფრთხილდე პერსონალურ მონაცემებს!** არ გაანდო მეგობრებს შენი საბანკო ბარათის მონაცემები; არ გაანდო უცნობებს შენი პირადი ნომერი, სახელი და გვარი; საბანკო ბარათი და პირადობის დამადასტურებელი მოწმობა კარგად შეინახე საფულეში ან სახლში და ა.შ. |

***პასუხის ფურცლის შაბლონი***

|  |
| --- |
| **პასუხისმგებლობა 1.** |
|  |
|  |
| **პასუხისმგებლობა 2.** |
|  |
|  |
|  |
| **პასუხისმგებლობა 3.** |
|  |
|  |
| **პასუხისმგებლობა 4.** |
|  |
|  |
| **პასუხისმგებლობა 5.** |
|  |



გაკვეთილი

# 9

# 9.მომხმარებლის პასუხისმგებლობები (ნაწილი II)

**გაკვეთილის მოკლე შინაარსი**

ამ გაკვეთილზე მოსწავლეები მომხმარებლის უფლებებსა და პასუხისმგებლობებს შეაჯამებენ. ამასთან, ბავშვები ისწავლიან, თუ როგორ უნდა აღმოაჩინონ დროულად, ირღვევა თუ არა მომხმარებლის უფლებები და პასუხისმგებლობები. ამ გაკვეთილზე გამოიყენება აქტიური პედაგოგიკის მეთოდები, რათა მოსწავლეებმა გაიაზრონ, რომ მომხმარებლის უფლებები და პასუხისმგებლობები ერთი მედლის ორ მხარეს წარმოადგენს.

**გაკვეთილის მიზნები**

* მოსწავლეები გაიაზრებენ, რომ მომხმარებლის უფლებებისა და პასუხისმგებლობების ცოდნა მათ ბანკებთან ურთიერთობაში რისკებისგან დაიცავს და სწორი გადაწყვეტილებების მიღებაში დაეხმარება.
* ბავშვები შეაჯამებენ, თუ რა კონკრეტული უფლებები და პასუხისმგებლობები აქვთ მომხმარებლებს ბანკებთან და ზოგადად, ფინანსურ ორგანიზაციებთან მიმართებაში.

**მასალა**

* „მეხსიერების ბარათების“ ერთი წყება ყოველი 5 მოსწავლისთვის

**ხანგრძლივობა**

* 45 წუთი

**აქტივობების განრიგი**

1. წინა გაკვეთილის მიმოხილვა 5 წთ

2. „მეხსიერების ბარათები“: მომხმარებლის უფლებები და პასუხისმგებლობები 15 წთ

3. როლური თამაში: მომხმარებლის პასუხისმგებლობები 20 წთ

4. გაკვეთილის შეჯამება 5 წთ

|  |  |
| --- | --- |
| სავარჯიშო | 1. წინა გაკვეთილის მიმოხილვა |
| მიზანი | წინა გაკვეთილზე განხილული ძირითადი საკითხების გახსენება |
| მასალა | არა |
| დრო | 5 წთ |

მოუხმეთ ბავშვებს წრეზე და ჰკითხეთ: რა პასუხისმგებლობები ეკისრებათ მომხმარებლებს? *(პასუხისმგებლობა მოეპყროს ბანკის თანამშრომლებს ეთიკურად; პასუხისმგებლობა გაეცნოს ფინანსურ პროდუქტთან დაკავშირებულ ყველა პირობას და შეადაროს შემოთავაზებული პროდუქტები ერთმანეთს; პასუხისმგებლობა შეასრულოს ფინანსურ პროდუქტთან დაკავშირებული პირობები; პასუხისმგებლობა ბანკს მიაწოდოს ზუსტი, აუცილებელი და დროული ინფორმაცია; პასუხისმგებლობა დაიცვას პერსონალური მონაცემები).*

|  |  |
| --- | --- |
| სავარჯიშო | 2.„მეხსიერების ბარათები“: მომხმარებლის უფლებები და პასუხისმგებლობები |
| მიზანი | მოსწავლეები უკეთ იაზრებენ, თუ რა იგულისხმება მომხმარებლის უფლებებსა და პასუხისმგებლობებში. |
| მასალა | წინასწარ მომზადებული „მეხსიერების ბარათები“ (დანართი 1) |
| დრო | 15წთ |

1. დაყავით კლასი 4 ან 5–ბავშვიან გუნდებად და გადაეცით თითოეულ გუნდს ბარათების 1 წყება (დანართი 1–დან). აუხსენით მოსწავლეებს, რომ ბარათების ნახევარი წარმოადგენს „მომხმარებლის უფლებების ბარათებს“, ხოლო მეორე ნახევარი – „მომხმარებლის პასუხისმგებლობების ბარათებს.“ ყოველი „უფლების ბარათისთვის“ არსებობს შესაბამისი „პასუხისმგებლობის ბარათი“. სთხოვეთ მოსწავლეებს აურიონ, გადმოატრიალონ (წარწერით ქვემოთ) და იატაკზე ან მაგიდაზე გაშალონ ბარათები.
2. პირველი მოთამაშე იღებს რომელიმე ბარათს და ხმამაღლა წაიკითხავს მასზე მოცემულ ინფორმაციას. შემდეგ ის იღებს მეორე ბარათს და ხმამაღლა წაიკითხავს მასზე მოცემულ ინფორმაციასაც. თუ ეს ორი ბარათი ერთმანეთს შეესაბამება, ანუ თუ შესაძლებელია ბარათების დაწყვილება, მაშინ ის მათ აიღებს მაგიდიდან ან იატაკიდან. ხოლო იმ შემთხვევაში, თუ ბარათები ერთმანეთს არ შეესაბამება, მაშინ მოსწავლე მათ საკუთარ ადგილას დააბრუნებს.
3. ახლა მეორე მოთამაშის ჯერი დგება: მეორე მოთამაშეც იღებს 2 ბარათს და ხმამაღლა წაიკითხავს მათზე მოცემულ ინფორმაციას. თუ აღმოჩნდება, რომ ბარათები ერთმანეთს შეესაბამება, მაშინ ბარათები დარჩება ამ მოსწავლესთან, ხოლო თუ ბარათები ერთმანეთს არ შეესაბამება, მაშინ მოსწავლე მათ საკუთარ ადგილას დააბრუნებს.
4. მოთამაშეებს შეუძლიათ მიხვდნენ აიღეს თუ არა „წყვილი“ ბარათები ბარათების ინიციალების მიხედვით. თამაშის განმავლობაში, მოთამაშეები უნდა შეეცადონ დაიმახსოვრონ თითოეული ბარათის პოზიცია მაგიდაზე/იატაკზე. თამაში სრულდება მაშინ, როცა ყველა ბარათი დაწყვილდება. გაიმარჯვებს ის მოთამაშე, რომელსაც ყველაზე მეტი დაწყვილებული ბარათი ექნება თამაშის დასასრულს.

|  |
| --- |
| **რჩევა ფასილიტატორს:** შესაძლებელია ეს აქტივობა მეორენაირადაც ჩაატაროთ: მას შემდეგ, რაც ყველა ბარათს გაშლით იატაკზე (წარწერით ქვემოთ), გუნდებს თხოვეთ ერთდროულად ამოატრიალონ ყველა ბარათი და დააწყვილონ შესაბამისი ბარათები. შემდეგ სთხოვეთ, ხმამაღლა წაიკითხონ დაწყვილებული „უფლებების ბარათები“ და „პასუხისმგებლობის ბარათები“. **გაითვალისწინეთ:** ამ შემთხვევაში, მოგიწევთ ინიციალები (A, B, C, D, E) წაშალოთ ბარათებიდან, რადგან ინიციალების მიხედვით ბავშვებს ზედმეტად გაუმარტივდებათ ბარათების დაწყვილება და სავარჯიშო აზრს დაკარგავს. |

|  |  |
| --- | --- |
| სავარჯიშო | 3. როლური თამაში: მომხმარებლის პასუხისმგებლობები |
| მიზანი | ბავშვები სწავლობენ, თუ როგორ უნდა შეასრულონ მომხმარებლის პასუხისმგებლობები |
| მასალა | არა |
| დრო | 20 წთ |

* 1. შეახსენეთ ბავშვებს, რომ წინა გაკვეთილზე წავიკითხეთ თეონას ისტორია, სადაც ის არ ასრულებდა თავის პასუხისმგებლობებს. აუხსენით, რომ ამჯერადაც დადგამთ თეატრალურ წარმოდგენას, ოღონდ თუ წინა წარმოდგენისას ყურადღება გამახვილდა ბანკის მხრიდან თეონას **მომსახურებაზე,** დღეს ყურადღება გამახვილდება **თეონას პასუხისმგებლობებზე.**
  2. ამის შემდგომ, დაყავით კლასი ორ გუნდად. დაარქვით გუნდებს სახელები: „წითლები“ და „მწვანეები“ და დაურიგეთ მათ თეონას ისტორია (იხ. დანართი 2).
  3. აუხსენით „წითლებს“, რომ მათი დავალებაა დადგან მცირე წარმოდგენა თეონას ისტორიის მიხედვით: მოსწავლეები გაითამაშებენ სცენას, რომლის მიხედვითაც, თეონა ცდილობს გახსნას დეპოზიტი, თუმცა არ ასრულებს საკუთარ პასუხისმგებლობებს. ამ დავალების შესასრულებლად მოსწავლეებს 5 წუთი მიეცით.
  4. აუხსენით „მწვანეებს“, რომ მათი დავალებაა დადგან მცირე, განსხვავებული წარმოდგენა თეონას ისტორიის შესახებ, რომლის მიხედვითაც თეონა პირნათლად ასრულებს მისი, როგორც მომხმარებლის პასუხისმგებლობებს. ამ დავალების შესასრულებლად მოსწავლეებს 5 წუთი მიეცით.
  5. დაურიგეთ გუნდებს დანართ 3-ში მოცემული დეპოზიტის ხელშეკრულების თავსართი. ამ დროისთვის, ბავშვებმა უკვე იციან თუ რა არის თავსართი. ყოველი შემთხვევისთვის, შეგიძლიათ შეახსენოთ, ან თხოვოთ, თვითონ გაიხსენონ და დანარჩენებს გაუზიარონ. თავსართში მოცემული ინფორმაცია ბავშვებს დაეხმარება სცენის გათამაშებაში, თუმცა არ არის აუცილებელი, რომ ბავშვებმა წარმოდგენის პროცესში თავსართში მოცემული ყველა შეკითხვა გამოიყენონ.
  6. გამოიყვანეთ წითელი გუნდი „სცენაზე“ (დაფასთან, ან კლასის ცენტრში), და სთხოვეთ გაითამაშონ „თეონას ისტორია“. შემდეგ, სთხოვეთ „მწვანე“ გუნდს, გაითამაშონ „თეონას ალტერნატიული ისტორია“.
  7. სთხოვეთ ბავშვებს განიხილონ, თუ რა განსხვავებები დაინახეს მოცემულ ორ სცენარს შორის. თქვენი აზრით, თეონა რომელ შემთხვევაში მიიღებს უკეთეს მომსახურებას ბანკისგან? რომელ შემთხვევაში იქნება მისი უფლებები უკეთ დაცული? რატომ?

|  |
| --- |
| **რჩევა ფასილიტატორს:** ბავშვებს თვითონ შეუძლიათ გადაინაწილონ როლები. თუ გუნდში ბევრი ბავშვი აღმოჩნდა და როლები არ არის საკმარისი, მაშინ გუნდის ერთ ნახევარს შეუძლია წარმოდგენისპირველი ნაწილი გაითამაშოს, გუნდის მეორე ნახევარს კი - მეორე ნაწილი. ამასთან, შესაძლებელია ბავშვების მეტ გუნდად დაყოფა. ამ შემთხვევაში, ყურადღება მიაქციეთ დროით ფაქტორს.  „მწვანეების“ წარმოდგენაში სასურველია გამოჩნდეს, რომ:  თეონა ცდილობს გაეცნოს რამდენიმე ბანკის შემოთავაზებას და ისე აკეთებს არჩევანს.  თეონა პატივისცემით ეპყრობა ბანკის კონსულტანტს, და მისგანაც ითხოვს პატივისცემით მოპყრობას.  თეონა ეცნობა ხელშეკრულებას და ცდილობს გაიგოს შემოთავაზებული პროდუქტის ყველა პირობა.  თეონა კითხვებს უსვამს კონსულტანტს.  თეონა გულწრფელად აფასებს კონსულტანტის მიერ გაწეულ მომსახურებას ფილიალის მმართველთან, ან თავად კონსულტანტს სთხოვს დააფიქსიროს თავისი პრეტენზია.  მიდით „მწვანეებთან“ და დაეხმარეთ წარმოდგენის შესაბამისად დადგმაში. |

|  |
| --- |
| **თეონას ისტორია**  როდესაც თეონა 16 წლის გახდა, კომპიუტერის საყიდლად ფულის შეგროვება გადაწყვიტა. თეონამ დაიწყო შაბათ–კვირას სანაყინეში ნახევარ განაკვეთზე მუშაობა და ამ გზით ფულის გამომუშავება. სანამ მუშაობას დაიწყებდა, თეონას საკუთარი ფული არასოდეს ჰქონია, გარდა იმ შემთხვევებისა, როდესაც ჯიბის ფულს მშობლები აძლევდნენ, ან ახლობლები ჩუქნიდნენ მცირე თანხას დაბადების დღეზე. შესაბამისად, აქამდე თეონა ფულს ყოველთვის სახლში ინახავდა. მაგრამ ახლა, რადგანაც თეონამ მუშაობა დაიწყო, მას რეგულარული შემოსავალი გაუჩნდა და გაიაზრა, რომ ფულის სახლში შენახვას სჯობს მისი უფრო უსაფრთხო ადგილას დაგროვება და სარგებლის მიღება. სწორედ ამიტომ, თეონამ დეპოზიტის გახსნა გადაწყვიტა და სთხოვა დედას ბანკში გაჰყოლოდა.  თეონამ დედასთან ერთად ქალაქში გაისეირნა, და პირველსავე შემხვედრ ბანკში შევიდა, „რა აზრი აქვს სხვა ბანკების მოძებნას?“ გაიფიქრა თეონამ, „ეს ბანკიც ზუსტად ისე გამოიყურება, როგორც ნებისმიერი სხვა ბანკი.“ **(აქ ბავშვებმა უნდა დაიყვირონ „არა“. თეონას პასუხისმგებლობაა არჩევანის გაკეთებამდე ესტუმროს რამდენიმე ბანკს და ერთმანეთს შეადაროს სხვადასხვა შემოთავაზება).**  თეონა ბანკის ერთ–ერთ ოპერატორთან (კონსულტანტთან) მივიდა და უთხრა, რომ დეპოზიტის გახსნა სურდა. წარბშეკრულმა კონსულტანტმა ჯერ თეონას შეხედა, შემდეგ – თეონას დედას. „თუ დეპოზიტის გახსნა გინდოდა, შეგეძლო თავად არც მოსულიყავი, და მარტო დედა გამოგეშვა. ასე ყველანი ნაკლებ დროს დავკარგავდით!“ – ამოიხვნეშა კონსულტანტმა და თეონას საჩვენებელი თითით სკამისაკენ მიუთითა: „აქ დაჯექი და არ იხმაურო. როდესაც რომელიმე თანამშრომელი გათავისუფლდება, დაგეხმარება.“ თეონა ისე მოიქცა, როგორც კონსულტანტმა უთხრა. **(აქ ბავშვებმა უნდა დაიყვირონ „არა!“. თეონას პასუხისმგებლობაა, მოითხოვოს ბანკის თანამშრომლისგან ეთიკური მოპყრობა. თეონას ამ შემთხვევაში პრეტენზიის დაფიქსირებაც შეუძლია).**  ერთი საათის შემდეგ, მეორე კონსულტანტი მივიდა თეონასთან და თეონას დედასთან და მათ ხელით ანიშნა, კაბინეტში გამომყევითო. კაბინეტში, კვლავაც უსიტყვოდ, კონსულტანტმა თეონას და თეონას დედას სკამზე მიანიშნა, დასხედითო. ამის შემდეგ, კონსულტანტმა ამოიღო უჯრიდან უამრავი ფორმა, თეონას დედას გახედა, და უთხრა: „როგორც გავიგე, გოგონასთვის დეპოზიტის გახსნა გსურთ. ძალიან კარგი. მოდი, თეონას სახელზე 1–წლიანი დეპოზიტი გავხსნათ. მე თქვენგან თეონას შესახებ გარკვეული ინფორმაცია დამჭირდება. გთხოვთ, სწრაფ–სწრაფად მიპასუხოთ, ძალიან დაკავებული ვარ.“ **(აქ ბავშვებმა უნდა დაიყვირონ „არა!“. თეონამ ბანკის თანამშრომელს მისცა უფლება მის ნაცვლად აერჩია პროდუქტი. თეონას პასუხისმგებლობაა გაეცნოს შემოთავაზებული პროდუქტის ყველა პირობას, დასვას რაც შეიძლება მეტი შეკითხვა).**  კონსულტანტმა ფორმები მაგიდაზე დაალაგა და მათი შევსება დაიწყო. პერიოდულად იგი მარტივ შეკითხვებს უსვამდა თეონას დედას – გოგონას სახელი? ასაკი? პირადი ნომერი? მისამართი? რა თანხით გსურთ გოგონას დეპოზიტის გახსნა? ტელეფონის ნომერი? თეონას აინტერესებდა, თუ რაში სჭირდებოდა ბანკს მის შესახებ ამდენი ინფორმაცია, ან როგორ აპირებდა ბანკი თეონას პერსონალური მონაცემების დაცვას, თუმცა მოერიდა კითხვის დასმა. **(აქ ბავშვებმა უნდა დაიყვირონ „არა!“ თეონას პასუხისმგებლობაა თავად იზრუნოს პერსონალური მონაცემების დაცვაზე. ამრიგად, მან ბანკს უნდა ჰკითხოს, თუ როგორ დაიცავს ბანკი მის პერსონალურ მონაცემებს).**  როგორც იქნა, თეონამ მოიკრიბა მთელი თავისი გამბედაობა და იკითხა: „უკაცრავად, ჩემს დეპოზიტზე რა საპროცენტო განაკვეთი მეკუთვნის? ყოველ კვირას შემიძლია დავამატო დეპოზიტზე თანხა თუ ყოველ თვე?“ ამ შეკითხვებზე კონსულტანტმა უპასუხა: „გთხოვ, ნუ მაწყვეტინებ. ვიცი რასაც ვაკეთებ; ზუსტად ისეთივე დეპოზიტს გაგიხსნი, როგორსაც სხვა არასრულწლოვანს ვუხსნი. თანაც, შენ რა იცი საპროცენტო განაკვეთის და თანხის დამატების შესახებ? დეტალებს დედასთან გავივლი.“ ამაზე თეონას არაფერი უთქვამს. **(აქ ბავშვებმა უნდა დაიყვირონ „არა!“ კვლავაც, პასუხისმგებლობაა დასვას რაც შეიძლება მეტი შეკითხვა, გაეცნოს შემოთავაზებული პროდუქტის ყველა პირობას და შეადაროს ეს პროდუქტი სხვა პროდუქტებს. მომავალში თეონას მოუწევს შეძენილი პროდუქტის ყველა პირობის შესრულება. ამრიგად, ხელშეკრულებაზე ხელის მოწერამდე აუცილებელია, რომ მან მიიღოს ამომწურავი პასუხები).**  ამის შემდეგ, კონსულტანტმა თეონას დედას ძალიან მოკლედ და რთული ტერმინებით აუხსნა დეპოზიტის რამდენიმე პირობა. როდესაც თეონას დედა მას კითხვებს უსვამდა, კონსულტანტი უკმაყოფილო სახით ძალიან მოკლე პასუხებს სცემდა. ბოლოს, კონსულტანტმა თეონას დედას უთხრა: „ყველა საბუთი შევსებულია. აქ მომიწერეთ ხელი, შემდეგ კი შეგიძლიათ მოლარესთან მიხვიდეთ და გადასცეთ თანხა, რომლის დეპოზიტზე შეტანაც გსურთ.“ ამის თქმის შემდეგ, ბანკის თანამშრომელი კაბინეტიდან გავიდა. თეონა და თეონას დედა ისე მოიქცნენ, როგორც ბანკის თანამშრომელმა დაარიგა. ბანკიდან გასვლისას, თეონას და თეონას დედას ფილიალის მმართველი შეხვდათ. ფილიალის მმართველი თავაზიანად მიესალმა მომხმარებლებს და მიუგო: „ძალიან მიხარია, რომ ახალგაზრდა მომხმარებლებს ვხედავ. იმედია დღეს ჩვენს ბანკში კარგი მომსახურება მიიღეთ!“ „დიახ, ყველაფერმა კარგად ჩაიარა“ – უპასუხა თეონამ. გოგონას არ სურდა საკუთარი უკმაყოფილების გამოხატვა. **(ბავშვებმა უნდა დაიყვირონ „არა!“ თეონას პასუხისმგებლობაა ბანკს გულწრფელი შეფასება დროულად მიაწოდოს და ამ გზით, დაიცვას საკუთარი უფლებები).** |

|  |  |
| --- | --- |
| სავარჯიშო | 4. გაკვეთილის შეჯამება |
| მიზანი | გაკვეთილზე მიღებული ცოდნის შეჯამება. |
| მასალა | 1 ლურჯი ბურთი და 1 მწვანე ბურთი |
| დრო | 5 წთ |

1. მოუხმეთ ბავშვებს წრეზე და სთხოვეთ დაუკრან ტაში. ჩამოატარეთ ბურთი წრეზე.
2. როდესაც დაიყვირებთ „შეჩერდი!“, ის მოსწავლე, რომლის ხელშიც აღმოჩნდება მწვანე ბურთი, სთხოვს მეორე მოსწავლეს, რომლის ხელშიც აღმოჩნდება ლურჯი ბურთი, დაასახელოს ერთი რამ, რაც დღევანდელ გაკვეთილზე ისწავლა.

**დანართი 1: „მეხსიერების ბარათები“: მომხმარებლის უფლებები და პასუხისმგებლობები**

|  |  |
| --- | --- |
| **A**  შენ გაქვს უფლება პატივისცემითა და ღირსებით მოგეპყრონ მიუხედავად შენი ასაკისა, ენისა, კულტურისა, სქესისა, რელიგიისა, კანის ფერისა, ეთნიკური წარმომავლობისა და სხვა მახასიათებლებისა. | **A**  შენი პასუხისმგებლობაა გარშემომყოფებს პატივისცემითა და ღირსებით მოეპყრო მიუხედავად მათი ასაკისა, კულტურისა, ენისა, სქესისა, რელიგიისა, კანის ფერისა, ეთნიკური წარმომავლობისა და სხვა მახასიათებლებისა. |
| **B**  შენ გაქვს უფლება თავად აარჩიო, თუ რომელი ფინანსური პროდუქტის შეძენა გსურს. ბანკს არ აქვს უფლება მოახდინოს შენზე ზეწოლა. | **B**  შენი პასუხისმგებლობაა გაეცნო სასურველი ფინანსური პროდუქტის ყველა პირობას და გადაწყვეტილების მიღებამდე ერთმანეთს შეადარო სხვადასხვა შემოთავაზება. |
| **C**  შენ გაქვს უფლება ბანკისგან მიიღო სრული, ზუსტი, ადვილად გასაგები, აუცილებელი და თავისდროული ინფორმაცია. | **C**  შენი პასუხისმგებლობაა ბანკს მიაწოდო ზუსტი, აუცილებელი და თავისდროული ინფორმაცია. |
| **D**  შენ გაქვს უფლება, გამოთქვა შენი აზრი, ბანკმა კი უნდა მოგისმინოს. როდესაც შენი რომელიმე უფლება ირღვევა, ან უკმაყოფილო ხარ მომსახურებით, უნდა გქონდეს შესაძლებლობა, დაუყოვნებლივ აცნობო ამის შესახებ ბანკს, და დააფიქსირო პრეტენზია. | **D**  შენი პასუხისმგებლობაა შეასრულო ის პირობები და ვალდებულებები, რომლებიც შენს პროდუქტს უკავშირდება, და რომლებიც შენსა და ბანკს შორის დადებული ხელშეკრულებით არის გათვალისწინებული.[[6]](#footnote-6) |
| **E**  შენ გაქვს უფლება, რომ ბანკმა დაიცვას შენი პერსონალური მონაცემები. | **E**  შენი პასუხისმგებლობაა გაუფრთხილდე შენს პერსონალურ მონაცემებს. |

|  |
| --- |
| **დანართი 2: თეონას ისტორია**  **თეონას ისტორია**  როდესაც თეონა 16 წლის გახდა, კომპიუტერის საყიდლად ფულის შეგროვება გადაწყვიტა. თეონამ დაიწყო შაბათ–კვირას სანაყინეში ნახევარ განაკვეთზე მუშაობა და ამ გზით ფულის გამომუშავება. სანამ მუშაობას დაიწყებდა, თეონას საკუთარი ფული არასოდეს ჰქონია, გარდა იმ შემთხვევებისა, როდესაც ჯიბის ფულს მშობლები აძლევდნენ, ან ახლობლები ჩუქნიდნენ მცირე თანხას დაბადების დღეზე. შესაბამისად, აქამდე თეონა ფულს ყოველთვის სახლში ინახავდა. მაგრამ ახლა, რადგანაც თეონამ მუშაობა დაიწყო, მას რეგულარული შემოსავალი გაუჩნდა და გაიაზრა, რომ ფულის სახლში შენახვას სჯობს მისი უფრო უსაფრთხო ადგილას დაგროვება და სარგებლის მიღება. სწორედ ამიტომ, თეონამ დეპოზიტის გახსნა გადაწყვიტა და სთხოვა დედას ბანკში გაჰყოლოდა.  თეონამ დედასთან ერთად ქალაქში გაისეირნა, და პირველსავე შემხვედრ ბანკში შევიდა, „რა აზრი აქვს სხვა ბანკების მოძებნას?“ გაიფიქრა თეონამ, „ეს ბანკიც ზუსტად ისე გამოიყურება, როგორც ნებისმიერი სხვა ბანკი.“  თეონა ბანკის ერთ–ერთ ოპერატორთან (კონსულტანტთან) მივიდა და უთხრა, რომ დეპოზიტის გახსნა სურდა. წარბშეკრულმა კონსულტანტმა ჯერ თეონას შეხედა, შემდეგ – თეონას დედას. „თუ დეპოზიტის გახსნა გინდოდა, შეგეძლო თავად არც მოსულიყავი, და მარტო დედა გამოგეშვა. ასე ნაკლებ დროს დავკარგავდით!“ – ამოიხვნეშა კონსულტანტმა და თეონას საჩვენებელი თითით სკამისაკენ მიუთითა: „აქ დაჯექი და არ იხმაურო. როდესაც რომელიმე თანამშრომელი გათავისუფლდება, დაგეხმარება.“ თეონა ისე მოიქცა, როგორც კონსულტანტმა უთხრა.  ერთი საათის შემდეგ, მეორე კონსულტანტი მივიდა თეონასთან და თეონას დედასთან და მათ ხელით ანიშნა, კაბინეტში გამომყევითო. კაბინეტში, კვლავაც უსიტყვოდ, კონსულტანტმა თეონას და თეონას დედას სკამზე მიანიშნა, დასხედითო. ამის შემდეგ, კონსულტანტმა ამოიღო უჯრიდან უამრავი ფორმა, თეონას დედას გახედა, და უთხრა: „როგორც გავიგე, გოგონასთვის დეპოზიტის გახსნა გსურთ. ძალიან კარგი. მოდი, თეონას სახელზე 1–წლიანი დეპოზიტი გავხსნათ. მე თქვენგან თეონას შესახებ გარკვეული ინფორმაცია დამჭირდება. გთხოვთ, სწრაფ–სწრაფად მიპასუხოთ, ძალიან დაკავებული ვარ.“  კონსულტანტმა ფორმები მაგიდაზე დაალაგა და მათი შევსება დაიწყო. პერიოდულად იგი მარტივ შეკითხვებს უსვამდა თეონას დედას – გოგონას სახელი? ასაკი? პირადი ნომერი? მისამართი? რა თანხით გსურთ გოგონას დეპოზიტის გახსნა? ტელეფონის ნომერი? თეონას აინტერესებდა, თუ რაში სჭირდებოდა ბანკს მის შესახებ ამდენი ინფორმაცია, ან როგორ აპირებდა ბანკი თეონას პერსონალური მონაცემების დაცვას, თუმცა მოერიდა კითხვის დასმა.  როგორც იქნა, თეონამ მოიკრიბა მთელი თავისი გამბედაობა და იკითხა: „უკაცრავად, ჩემს დეპოზიტზე რა საპროცენტო განაკვეთი მეკუთვნის? ყოველ კვირას შემიძლია დავამატო დეპოზიტზე თანხა თუ ყოველ თვე?“ ამ შეკითხვებზე კონსულტანტმა უპასუხა: „გთხოვ, ნუ მაწყვეტინებ. ვიცი რასაც ვაკეთებ; ზუსტად ისეთივე დეპოზიტს გაგიხსნი, როგორსაც სხვა არასრულწლოვანს ვუხსნი. თანაც, შენ რა იცი საპროცენტო განაკვეთის და თანხის დამატების შესახებ? დეტალებს დედასთან გავივლი.“ ამაზე თეონას არაფერი უთქვამს**.**  ამის შემდეგ, კონსულტანტმა თეონას დედას ძალიან მოკლედ და რთული ტერმინებით აუხსნა დეპოზიტის რამდენიმე პირობა. როდესაც თეონას დედა მას კითხვებს უსვამდა, კონსულტანტი უკმაყოფილო სახით ძალიან მოკლე პასუხებს სცემდა. ბოლოს, კონსულტანტმა თეონას დედას უთხრა: „ყველა საბუთი შევსებულია. აქ მომიწერეთ ხელი, შემდეგ კი შეგიძლიათ მოლარესთან მიხვიდეთ და გადასცეთ თანხა, რომლის დეპოზიტზე შეტანაც გსურთ.“ ამის თქმის შემდეგ, ბანკის თანამშრომელი კაბინეტიდან გავიდა. თეონა და თეონას დედა ისე მოიქცნენ, როგორც ბანკის თანამშრომელმა დაარიგა. ბანკიდან გასვლისას, თეონას და თეონას დედას ფილიალის მმართველი შეხვდათ. ფილიალის მმართველი თავაზიანად მიესალმა მომხმარებლებს და მიუგო: „ძალიან მიხარია, რომ ახალგაზრდა მომხმარებლებს ვხედავ. იმედია დღეს ჩვენს ბანკში კარგი მომსახურება მიიღეთ!“ „დიახ, ყველაფერმა კარგად ჩაიარა“ – უპასუხა თეონამ. გოგონას არ სურდა საკუთარი უკმაყოფილების გამოხატვა. |

**დანართი 3: დეპოზიტის თავსართის ნიმუში**

**სად შეიძლება მივიღო ჩემთვის სასარგებლო დამატებითი ინფორმაცია?**

**რა სარგებელს მივიღებ ყველა ხარჯის გათვალისწინებით?**

**ჩემი თანხა დაზღვეული იქნება? ეს რას ნიშნავს?**

**როგორ მოვიქცე, თუ ბანკის მომსახურებით უკმაყოფილო ვარ, და პრეტენზია მინდა გამოვთქვა?**

**თუ ბანკს ჩემთან დაკავშირება უნდა, როგორ მოხდება ეს?**

**შემიძლია თანხა ვადაზე ადრე გავიტანო? რა მოხდება თუ ასე მოვიქცევი?**

**დამატებით, რაიმე საკომისიო მექნება გადასახდელი?**

**რა არის ჩემი დეპოზიტის საპროცენტო განაკვეთი?**

|  |
| --- |
| **ხელშეკრულების მნიშვნელოვანი პირობები**  ზრდადი დეპოზიტის ხელშეკრულება N 12345678 27.09.2018  **დეპოზიტის საპროცენტო განაკვეთი**  ▪ დეპოზიტის წლიური საპროცენტო განაკვეთი = 9%  ▪ დეპოზიტის ეფექტური საპროცენტო განაკვეთი = 7%  **ფინანსური ხარჯები**  ▪ დეპოზიტის მომსახურების ყოველთვიური საკომისიო = 0.5 ლარი  **რა თანხით ვხსნი დეპოზიტს?**  **სხვა სახელშეკრულებო ინფორმაცია**  ▪ დეპოზიტის ერთჯერადი შენატანი = 300 ლარი  ▪ ვადაზე ადრე გამოტანილ თანხაზე დარიცხული წლიური პროცენტი = 3%  ბანკში თქვენი დეპოზიტი დაზღვეულია.  საპროცენტო განაკვეთის ან ხელშეკრულების სხვა პირობების ცვლილების შემთხვევაში, ასევე, ხელშეკრულების ვადის გასვლის შემთხვევაში მომხმარებლის ინფორმირება მოხდება ელექტრონული ფოსტით და ინტერნეტ-ბანკით 2 თვით ადრე  ▪ მომხმარებელს უფლება აქვს წარადგინოს პრეტენზია ფინანსური ორგანიზაციის პრეტენზიების სამსახურში ზეპირი, წერილობითი, სტანდანდარტული წერილობითი ან ელექტრონული ფორმით    გაეცანით მომხმარებელთათვის სასარგებლო ინფორმაციას საქართველოს ეროვნული ბანკის ვებგვერდსა – [www.nbg.gov.ge/cp](http://www.nbg.gov.ge/cp) და ცხელ ხაზზე – 032 2 406 406 |



გაკვეთილი

**# 10**

# 10.ფინანსური თაღლითობა (ნაწილი I)

**გაკვეთილის მოკლე შინაარსი**

ამ გაკვეთილზე ბავშვები ფინანსური თაღლითობის რამდენიმე ზოგად ფორმას გაეცნობიან და თითოეულის თავისებურებებს განიხილავენ. ეს გაკვეთილი მოსწავლეების მაქსიმალურ ჩართულობის საჭიროებს და აქტიური სწავლების ისეთ ფორმებს მოიცავს, როგორიცაა „ვვვ“ („ვიცი, მინდა ვიცოდე, ვისწავლე“) სავარჯიშო და „სავარჯიშო სირბილში“.

**გაკვეთილის მიზნები**

* მოსწავლეები განიხილავენ თაღლითობის რამდენიმე ზოგად ფორმას, რომელთა ცოდნაც ყველა მომხმარებლისთვის მნიშვნელოვანია.
* მოსწავლეები ისწავლიან, თუ როგორ უნდა მიხვდნენ, რომ შესაძლოა თაღლითობის მსხვერპლნი გახდნენ.

**მასალა**

* ფერადი მარკერები
* მწვანე და წითელი ბარათების თითო წყება „სავარჯიშოსთვის სირბილში“
* ყოველი 3 მოსწავლისთვის პასუხების 1 ფურცელი „სავარჯიშოსთვის სირბილში“

**ხანგრძლივობა**

* 1 საათი და 10 წუთი

**ინსტრუქციები ფასილიტატორისთვის**

* ამ გაკვეთილზე მოსწავლეები იმუშავებენ როგორც დამოუკიდებლად, ისე ერთობლივად. თქვენი ამოცანაა, წინასწარ მოამზადოთ გარემო ეფექტური მუშაობისთვის და ხელი შეუწყოთ ბავშვების მიერ ერთმანეთისთვის ახალი მასალის სწავლებას.
* გირჩევთ, „ვვვ“ ცხრილი დაფაზე (ან ე.წ. „ფლიპჩარტზე“/flipchart) გაკვეთილის დაწყებამდე დახაზოთ.
* გირჩევთ, კედლებზე წითელი და ლურჯი ბარათები „სავარჯიშოსთვის სირბილში“ ბავშვების მოსვლამდე გააკრათ.
* თაღლითობის თემაზე ზეპირი გამოკითხვის მიზანია არა ბავშვების გამოცდა, არამედ მათი წახალისება *საკუთარი სიტყვებით* გადმოსცენ ნასწავლი მასალა. მასწავლებლის ამოცანაა შეეცადოს, რომ ბავშვებმა პასუხები ფორმულის სახით არ დაიზეპირონ;ამრიგად,მიიღეთ პასუხი ნებისმიერი ფორმით – მთავარია, შინაარსი იყოს სწორი.

**აქტივობების განრიგი**

1. წინა გაკვეთილის შეჯამება 5 წთ

2. „ვვვ“ ცხრილი თაღლითობის თემაზე 5 წთ

3. „სავარჯიშო სირბილში“ თაღლითობის თემაზე 25 წთ

4. ჯგუფური სამუშაო: ცოდნის გაცვლა–გამოცვლა 20 წთ

5. ზეპირი გამოკითხვა თაღლითობის თემაზე 10 წთ

6. გაკვეთილის შემაჯამებელი სავარჯიშო 5 წთ

|  |  |
| --- | --- |
| სავარჯიშო | 1. წინა გაკვეთილის შეჯამება |
| მიზანი | წინა გაკვეთილზე განხილული ძირითადი საკითხების გახსენება. |
| მასალა | არა |
| დრო | 5 წთ |

1. მოუხმეთ ბავშვებს წრეზე და დაუსვით შემდეგი შეკითხვები:

ა. რა პასუხისმგებლობები ეკისრება მომხმარებელს ბანკთან მიმართებაში?

ბ. რა შეცდომები დაუშვა თეონამ ბანკთან ურთიერთობისას?

|  |  |
| --- | --- |
| სავარჯიშო | 2. „ვვვ“ ცხრილი თაღლითობის თემაზე |
| მიზანი | მოსწავლეები თაღლითობის თემაზე გონებრივ იერიშს განახორციელებენ, რაც ამ საკითხის გარშემო მათი ინტერესის გაღვივებას ემსახურება. |
| მასალა | დაფაზე წინასწარ მომზადებული „ვვვ“ ცხრილი. |
| დრო | 5 წთ |

|  |  |  |
| --- | --- | --- |
| რა **ვ**იცით ფინანსური თაღლითობის შესახებ? | რა გვინდა **ვ**იცოდეთ ფინანსური თაღლითობის შესახებ? | რა **ვ**ისწავლეთ ფინანსური თაღლითობის შესახებ? |
|  |  |  |

1. მოუხმეთ მოსწავლეებს დაფასთან.
2. სთხოვეთ ჩამოთვალონ, თუ რა იციან ფინანსური თაღლითობის შესახებ. ჩამოწერეთ მათი პასუხები პირველ სვეტში.
3. სთხოვეთ მოსწავლეებს, დაასახელონ, თუ რის სწავლას ისურვებდნენ ფინანსური თაღლითობის შესახებ. ჩამოწერეთ პასუხები მეორე სვეტში.
4. მოსწავლეებს აუხსენით, რომ მესამე სვეტი გაკვეთილის დასასრულს შეივსება.

|  |  |
| --- | --- |
| სავარჯიშო | 3. „სავარჯიშო სირბილში“ |
| მიზანი | მოსწავლეები აქტიური და სახალისო გზით ფინანსური თაღლითობის გავრცელებული ფორმების შესახებ შეისწავლიან. |
| მასალა | წითელი და მწვანე ბარათები; პასუხის ფურცლები. |
| დრო | 25 წთ |

1. გაკვეთილის დაწყებამდე კედლებზე გააკარით წითელი და მწვანე ბარათები (იხ. დანართი 1[[7]](#footnote-7)).
2. გაყავით კლასი ორ გუნდად. პირველ გუნდს დაარქვით „წითლები“, მეორეს – „მწვანეები“.
3. სთხოვეთ ორივე გუნდს 3–ბავშვიან ჯგუფებად გადანაწილდნენ. გაითვალეთ თითოეულ ჯგუფში: 1 – 2 – 3. აუხსენით ყველა იმ მოსწავლეს, რომელსაც ნომერი 2 შეხვდა, რომ ის არის „მწერალი“. დაურიგეთ „მწერლებს“ მათი გუნდის შესაბამისი ფერის პასუხების ფურცლები (იხ. დანართი 1). დარწმუნდით, რომ ყველა ნომერ 2–ს აქვს კალამი ან ფანქარი.
4. აუხსენით ბავშვებს, რომ ჯგუფის ის წევრები, რომლებსაც ნომერი 1 და ნომერი 3 შეხვდათ, „მორბენლები“ არიან. მათი ამოცანაა კლასის გარშემო სირბილი, კედელზე თავისი გუნდის შესაბამისი ბარათების („წითლებისთვის“ – წითელი, ხოლო „მწვანეებისთვის“ – მწვანე ბარათები) მოძებნა, ბარათებზე მოცემული ინფორმაციის წაკითხვა და დამახსოვრება. მათ არ აქვთ ამ ინფორმაციის ჩაწერის, ან ფოტოს გადაღების უფლება. მათ უბრალოდ უნდა დაიმახსოვრონ წაკითხული ინფორმაციის შინაარსი (განუმარტეთ, ბავშვებს, რომ არ არის აუცილებელ ინფორმაციის სიტყვა-სიტყვით დამახსოვრება, მთავარია გაიაზრონ წაკითხული ინფორმაციის შინაარსი). ამის შემდეგ, „მორბენლები“ ბრუნდებიან საკუთარი ჯგუფის „მწერალთან“ და იმ ინფორმაციას გააცნობენ, რომელიც ბარათებიდან დაიმახსოვრეს. „მწერალმა“, თავის მხრივ, უნდა ჩაიწეროს ეს ინფორმაცია *პასუხის ფურცელზე.*
5. გაიმარჯვებს ის გუნდი, რომლის ყველა „მწერალიც“ პირველი შეავსებს პასუხების ფურცელს და ამასთან, გაცემული პასუხები იქნება სწორი. შემდეგ სავარჯიშოზე გადასვლამდე გუნდებს საკმარისი დრო დაუთმეთ პასუხების ფურცლის შესავსებად, უთხარით, რომ ეს პასუხების ფურცლები შემდეგ სავარჯიშოსთვისაც დაჭირდებათ.

|  |  |
| --- | --- |
| სავარჯიშო | 4. ჯგუფური სამუშაო: ინფორმაციის გაცვლა–გამოცვლა |
| მიზანი | მოსწავლეები ერთმანეთს ახალ ინფორმაციას ასწავლიან. |
| მასალა | არა |
| დრო | 20 წთ |

1. სთხოვეთ თითოეულ „წითელ“ ჯგუფს, რომ მისი წევრები რომელიმე „მწვანე“ ჯგუფის წევრებთან ერთად დასხდნენ. აუხსენით, რომ თითოეულ ჯგუფს 10 წუთი აქვს იმისთვის, რომ მეორე ჯგუფს ის ინფორმაცია ასწავლოს, რომელსაც თავი საკუთარ პასუხების ფურცლებში მოუყარა. განუმარტეთ ბავშვებს, რომ 10 წუთის გასვლის შემდეგ, ახლა „მწვანე“ ჯგუფებს მოუწევთ წითელი ჯგუფებისთვის სწავლება. კიდევ 10 წუთის გასვლის შემდეგ კი, ჯგუფები პასუხების ფურცლებს გადმოაბრუნებენ და ზეპირ გამოკითხვას დაიწყებთ.
2. გადახედეთ ოთახს, რათა დარწმუნდეთ, რომ „წითელი“ და „მწვანე“ ჯგუფები მართლაც ასწავლიან ერთმანეთს. შეახსენეთ ბავშვებს, რომ სხვებისთვის სწავლების გზით ჩვენც უკეთ ვსწავლობთ. ეს პროცესი არ იქნება ნაყოფიერი, თუ „წითელი“ და „მწვანე“ გუნდები ერთმანეთში უბრალოდ გაცვლიან ბარათებს.
3. სავარჯიშოს დასასრულს, სთხოვეთ მოსწავლეებს, რომ გადმოაბრუნონ პასუხების ფურცლები ისე, რომ ჩანაწერებს ვერ ხედავდნენ და მოემზადონ გამოკითხვისთვის.

|  |  |
| --- | --- |
| სავარჯიშო | 5. ზეპირი გამოკითხვა თაღლითობის თემაზე |
| მიზანი | ბავშვები ერთმანეთს ასწავლიან და ერთმანეთისგან სწავლობენ ახალ მასალას. |
| მასალა | არა |
| დრო | 10 წთ |

|  |
| --- |
| **რჩევა ფასილიტატორს:**  ამ სავარჯიშოს მიზანი არ არის ბავშვებისთვის გამოცდის მოწყობა. ამიტომაც, გირჩევთ, დასვათ ღია შეკითხვები, რათა ბავშვებს ხელი შეუწყოთ დამოუკიდებლად აზროვნებასა და სწორი პასუხის ჩამოყალიბებაში. შეეცადეთ, რომ ერთ შეკითხვაზე რამდენიმე მოსწავლემ ნაწილობრივ გიპასუხოთ, რათა შეიკრას ერთი, სრული პასუხი. დაიმახსოვრეთ, რომ ძალიან მნიშვნელოვანია ბავშვებმა საკუთარი სიტყვებით შეძლონ ახალი ინფორმაციის გადმოცემა. |

**1. რა ინფორმაციაა დატანილი ბარათზე?**

ბარათის ნომერი, მოქმედების ვადა, უკანა მხარეს კი უსაფრთხოების კოდი.

**2. რატომ არ უნდა გავუზიაროთ ბარათის მონაცემები არავის?**

ბარათის მონაცემების მოპოვებით, თაღლითს ბარათის ფიზიკურად მოპარვის გარეშეც შეუძლია მომხმარებლის ბარათზე არსებული თანხის მითვისება. მაგალითად, ინტერნეტით რაიმეს ყიდვა მომხმარებლის თანხით.

**3. როგორ შეიძლება ბარათის მონაცემების მოპარვა?**

ბარათის მონაცემების მოპარვა შესაძლებელია ბარათისთვის სურათის გადაღებით, ბარათის მონაცემების ჩაწერით ან მარტივად, მონაცემების დამახსოვრებით, მაგალითად, როდესაც მომხმარებელი ბარათს უყურადღებოდ ტოვებს, ან როდესაც მაღაზიაში ან კვების ობიექტში გადახდისას ბარათს პერსონალს აწვდის. ბარათის მონაცემების მოპარვა შესაძლებელია ასევე ფიშინგის გზითაც, როდესაც მომხმარებელს ბარათის მონაცემები შეყავს თაღლითების მიერ შექმნილ ყალბ ვებგვერდზე.

**4. როგორი უნდა იყოს დაცული ვებგვერდის მისამართი?**

დაცული ვებგვერდის მისამართი უნდა იწყებოდეს http**s**://-ით (და არა http://-ით) და მისამართის ველში უნდა ჩანდეს მწვანე ჩაკეტილი ბოქლომის სიმბოლო.

**5. რა უნდა მოვიმოქმედოთ, თუკი ბარათი დავკარგეთ ან მოგვპარეს?**

სასწრაფოდ უნდა დავუკავშირდეთ ბანკს და ვთხოვოთ ბარათის დაბლოკვა ან თუ ამის საშუალება არსებობს, დავბლოკოთ ის ჩვენ თვითონვე ინტერნეტბანკის საშუალებით.

**6. რა არის სკიმინგი?**

სკიმინგის დროს თაღლითი ბანკომატზე ამონტაჟებს სპეციალურ მოწყობილობას - სკიმერს. როდესაც მომხმარებელს თანხა ბანკომატიდან გამოაქვს, თაღლითს შეუძლია სკიმერის საშუალებით მოიპაროს მისი ბარათის მონაცემები: ბარათის ნომერი, მოქმედების ვადა, უსაფრთხოების კოდი, პინ-კოდი. ამ მონაცემებს კი თაღლითი მომხმარებლის თანხის მისათვისებლად გამოიყენებს.

**7. როგორ შეიძლება დავიცვათ თავი პერსონალურ მონაცემებთან დაკავშირებული თაღლითობისგან?**

თაღლითობისგან თავის დასაცავად ყოველთვის უნდა გავუფრთხილდეთ პერსონალურ მონაცემებს! არ გავაზიაროთ პირადი ნომერი, ბარათის მონაცემები და სხვადასხვა ანგარიშების (მაგ., ინტერნეტბანკის, ფეისბუქის, ელ.ფოსტის და ა.შ.) პაროლები; არავის ვათხოვოთ ჩვენი საბანკო საგადახდო ბარათი და პირადობის დამადასტურებელი მოწმობა; მოვერიდოთ საეჭვო ვებგვერდებზე ბარათის მონაცემების შეყვანას. ამასთან, მნიშვნელოვანია ვაკონტროლოთ ჩვენს ანგარიშზე თანხების მოძრაობა, მაგალითად, SMS მომსახურების გააქტიურებით და საბანკო ამონაწერის ნახვით.

**8. რა არის და როგორ ხორციელდება ფიშინგი?**

ფიშინგი ინტერნეტთაღლითობაა, რომელიც მომხმარებელს მოტყუებით უბიძგებს, გაამჟღავნოს საკუთარი პერსონალური მონაცემები ყალბ ვებგვერდზე.

ფიშინგის დროს ელექტრონული ფოსტით, ან სოციალური ქსელით მომხმარებელთან მიდის წერილი, რომელიც ნამდვილი ორგანიზაციისგან გამოგზავნილს ჰგავს. თაღლითები მოტყუებით ცდილობენ, გადაიყვანონ მომხმარებელი წერილში მოცემულ ბმულზე, რომელიც სინამდვილეში ყალბ ვებგვერდზე გადადის. თაღლითის მიერ შექმნილი ვებგვერდი ვიზუალურად ძალიან ჰგავს ნამდვილი ორგანიზაციის ვებგვერდს (მაგალითად, ინტერნეტბანკის ან გადახდის გვერდს), თუმცა მასზე შეყვანილი ნებისმიერი ინფორმაცია (მაგალითად, ბარათისა და ინტერნეტბანკის მონაცემები) თაღლითის ხელში ხვდება. ეს კი მათ საშუალებას აძლევს, მსხვერპლის თანხა მიითვისონ.

**9. როგორ შეიძლება დავიცვათ თავი ფიშინგისგან?**

ფიშინგისგან თავის დასაცავად, სიფრთხილე უნდა გამოვიჩინოთ უცნობ და მოულოდნელ ელექტრონულ წერილებთან, თუნდაც ის ერთი შეხედვით, სანდო წყაროსგან იყოს. მნიშვნელოვანია გვახსოვდეს, რომ არ უნდა გადავიდეთ ელექტრონულ წერილში მოცემულ ვებგვერდზე და არ შევიყვანოთ პერსონალური მონაცემები, როგორიცაა, მაგალითად, ბარათის მონაცემები, ინტერნეტბანკის სახელი და პაროლი. თუ კი სოციალურ ქსელში გვხვდება რეკლამა, რომელიც რაიმეს მოგებას გვპირდება და ამისთვის ჩვენი ინტერნეტბანკის, ან ბარათის მონაცემების შეყვანას ითხოვს, არასდროს შევიყვანოთ ასეთ ვებგვერდებზე ჩვენი პერსონალური ინფორმაცია, რათა არ გახვდეთ ფიშინგის მსხვერპლი.

***დამატებითი კითხვები მე-9 კლასელებისთვის:***

**10. როგორ ხორციელდება ინვესტიციებთან დაკავშირებული თაღლითობა?**

ბაზარზე გვხვდება არალიცენზირებული კომპანიები, რომლებიც მომხმარებლებს სთავაზობენ დააბანდონ დანაზოგი ფორექს პლატფორმაზე, ან ივაჭრონ უცხოური ვალუტით, რა შემთხვევაშიც, დიდი შანსია, მათ სრულად დაკარგონ ინვესტირებული თანხა. ასეთი კომპანიები, მომხმარებლების შეცდომაში შეყვანის მიზნით, დასახელებაში ხშირად იყენებენ ისეთ ტერმინებს, როგორიცაა „საბროკერო“, „საინვესტიციო“ და ა.შ.

მომხმარებლების მოსაზიდად, ასეთი კომპანიები ხშირად მათ ბონუსებს, უფასო სწავლებას და გარანტირებულად დიდ მოგებას პირდებიან. ამ დროს ისინი სავაჭროდ იყენებენ გაურკვეველი წარმომავლობის პლატფორმებს, სადაც ხშირად არაკეთილსინდისიერი გზით ხდება კლიენტების სავაჭრო გარიგებებში ჩარევა და მათ მიერ „ინვესტირებული“ თანხის წაგება. ეს წაგებული თანხა კი ფსევდო „ბროკერის“ შემოსავლად რჩება.

**11. რა არის და როგორ მუშაობს „ფინანსური პირამიდა“?**

ე.წ. „ფინანსური პირამიდა“ ერთ–ერთი გავრცელებული თაღლითური სქემაა, რომლის ფარგლებშიც, ორგანიზაცია იზიდავს თანხას მოსახლეობისგან და მათ სანაცვლოდ მაღალ სარგებელს (საპროცენტო განაკვეთს) ჰპირდება. ხშირად, ის სარგებელი, რომელსაც ფინანსური პირამიდა გვთავაზობს, გაცილებით უფრო მაღალია, ვიდრე საპროცენტო განაკვეთები, რომლებიც ბაზარზეა გავრცელებული (მაგ., რომლებსაც ბანკები გვთავაზობენ).

ფინანსური პირამიდა რეალურ ბიზნესს არ აწარმოებს. ერთადერთი გზა იმისთვის, რომ პირამიდამ მიიღოს შემოსავალი და შესაბამისად, საკუთარ წევრებს გადაუხადოს დაპირებული სარგებელი, ეს არის ახალი ან უკვე არსებული წევრებისაგან დამატებითი თანხის მოზიდვა. სწორედ ახალი და/ან არსებული წევრებისგან მოზიდულ თანხებს ანაწილებს ფინანსური პირამიდა ძველ მონაწილეებზე. ამიტომ, ადრე თუ გვიან, როდესაც ახალი წევრების და შესაბამისად, ახალი თანხების მოძიება შეუძლებელი ხდება, ფინანსური პირამიდა აუცილებლად იშლება, ხოლო მისი მონაწილეები ზარალდებიან.

|  |
| --- |
| **შენიშვნა ფასილიტატორს:** შეკითხვები N10 და N11, ისევე, როგორც დანართ 2-ში მოცემული კედლის ბარათები განკუთვნილია მხოლოდ მე-9 კლასელებისთვის. შესაბამისად, ეს შეკითხვები ბავშვებს შეგიძლიათ დაუსვათ იმ შემთხვევაში, თუ წინა სავარჯიშოში დანართი 2 გამოიყენეთ. |

|  |  |
| --- | --- |
| სავარჯიშო | 6. „ვვვ“ ცხრილი |
| მიზანი | მოსწავლეები გაკვეთილს მიღებული ინფორმაციის შეჯამებით დაასრულებენ |
| მასალა | „ვვვ“ ცხრილი (გაკვეთილის დასაწყისიდან) |
| დრო | 5 წთ |

კიდევ ერთხელ მოუხმეთ ბავშვებს გაკვეთილის დასაწყისში დახაზული „ვვვ“ ცხრილის გარშემო და სთხოვეთ, ყურადღება მე–3 სვეტზე გაამახვილონ. ჰკითხეთ, თუ რა ისწავლეს დღეს ფინანსური თაღლითობის შესახებ. ჩამოწერეთ მათი პასუხები მე–3 სვეტში.

**დანართი 1: წითელი და მწვანე გუნდის ბარათები (მე-7 და მე-8 კლასელებისთვის)**

*წითელი გუნდის ბარათები*

1. **საბანკო ბარათებთან დაკავშირებული თაღლითობა**[[8]](#footnote-8)

|  |
| --- |
| **1ა.** ბარათზე მნიშვნელოვანი ინფორმაციაა დატანილი:  ბარათის ნომერი, მოქმედების ვადა, უკანა მხარეს კი უსაფრთხოების კოდი. ამ მონაცემების მოპოვებით, თაღლითს ბარათის ფიზიკურად მოპარვის გარეშეც შეუძლია შენს ბარათზე არსებული თანხის მითვისება. მაგალითად, ინტერნეტით რაიმეს ყიდვა შენი თანხით. |

|  |
| --- |
| **1ბ.** ბარათის მონაცემების მოპარვა შესაძლებელია ბარათისთვის სურათის გადაღებით, ბარათის მონაცემების ჩაწერით ან მარტივად, მონაცემების დამახსოვრებით. ეს მაშინ შეიძლება მოხდეს, თუ ბარათს კარგად არ ინახავ და ნებისმიერს შეუძლია მისი აღება. ასევე მაშინ, როცა, მაგალითად, მაღაზიაში ან კვების ობიექტში საფასურს ბარათით იხდი. ამიტომ, ძალიან მნიშვნელოვანია, ამ დროს არ გადასცე ბარათი პერსონალს, არამედ ითხოვო პოსტერმინალის მოტანა და თავად გადაიხადო. |

|  |
| --- |
| **1გ.** ბარათის მონაცემების მოპარვა **ფიშინგის** გზითაც არის შესაძლებელი. ფიშინგის დროს, თაღლითი ნამდვილი ორგანიზაციის ვებგვერდის ყალბ ასლს ქმნის. ასეთ ყალბ ვებგვერდზე შეყვანილი ბარათის მონაცემები კი თაღლითის ხელში ხვდება. ამიტომ აუცილებელია, დარწმუნდე, რომ ვებგვერდი ნამდვილად სანდოა. დააკვირდი ვებგვერდის მისამართის ველსაც: ის უნდა იწყებოდეს http**s**://-ით და ველში უნდა ჩანდეს მწვანე ჩაკეტილი ბოქლომის სიმბოლო. |

|  |
| --- |
| **1დ.** მიუხედავად იმისა, რომ თაღლითობის რისკი არსებობს, შენ შეგიძლია მისგან თავის დაცვა. არავის ათხოვო ბარათი და არავის გაანდო ბარათზე დატანილი მონაცემები, ასევე ბარათის პინ-კოდი და ბარათით გადარიცხვისას ტელეფონზე მოსული ერთჯერადი კოდი.  თუ ვერ პოულობ ბარათს, ან ეჭვი გაქვს, რომ ბარათის მონაცემები მოპარულია, აუცილებლად დაუკავშირდი ბანკს და დაბლოკე ბარათი, რადგან თაღლითი მანამ შეძლებს მოპარული ბარათით სარგებლობას, სანამ მას არ დაბლოკავ. ბარათის დაბლოკვა ხშირად ინტერნეტბანკითაც არის შესაძლებელი. |

|  |
| --- |
| **1ე.** ბარათებთან დაკავშირებულ თაღლითობასთან საბრძოლველად ერთ–ერთი პრაქტიკული იდეაა სმს–მომსახურების გააქტიურება: ამ გზით, ყოველ ჯერზე, როდესაც შენი ანგარიშიდან რაიმე ოპერაცია განხორციელდება, აუცილებლად მიიღებ ტექსტურ შეტყობინებას და უკეთ შეძლებ როგორც საკუთარი ფინანსების კონტროლს, ისე თაღლითობისგან თავის დაცვას. |

1. **ბანკომატთან დაკავშირებული თაღლითობა**

|  |
| --- |
| **2ა.** ბანკომატთან დაკავშირებული თაღლითობა **სკიმინგის** გზით ხორციელდება. ამ დროს თაღლითი ბანკომატზე ამონტაჟებს სპეციალურ მოწყობილობას - **სკიმერს.** როდესაც თანხა ბანკომატიდან გამოგაქვს, თაღლითს შეუძლია, სკიმერის საშუალებით მოიპაროს შენი ბარათის მონაცემები: ბარათის ნომერი, მოქმედების ვადა, უსაფრთხოების კოდი, პინ-კოდი. ამ მონაცემებს კი თაღლითი შენი თანხის მისათვისებლად გამოიყენებს, მაგალითად, ინტერნეტით შესყიდვებისთვის. |

|  |
| --- |
| **2ბ.** შენ შეგიძლია თავი დაიცვა **სკიმინგისგან.** ამისთვის კი, ბანკომატის გამოყენებისას, სიფრთხილე უნდა გამოიჩინო: დააკვირდი ბანკომატს, ხომ არ ემჩნევა დაზიანებები? ხომ არ არის გადაკრული ბანკომატის კლავიატურაზე რაიმე მოწყობილობა? ხომ არ არის ჩამონტაჟებული ბარათის წამკითხველში თაღლითური მოწყობილობა? ასეთ დროს ბარათის წამკითხველი ხშირად გამოწეულია, მოძრაობს, მყარად არ არის დამაგრებული. ზოგჯერ ბანკომატზე ან მის მიმდებარე ტერიტორიაზე შეიძლება დამონტაჟებული იყოს კამერა, რომელიც ბანკს არ ეკუთვნის და რომელსაც ბარათის მონაცემების დაფიქსირება შეუძლია. თუ არ ხარ დარწმუნებული, რომ ბანკომატის გამოყენება უსაფრთხოა, მაშინ არ გამოიყენო ის! პრობლემის არსებობის შესახებ კი ბანკს უნდა აცნობო. |

*მწვანე გუნდის ბარათები*

* + - 1. **პერსონალურ მონაცემებთან დაკავშირებული თაღლითობა**

|  |
| --- |
| **1ა.** პერსონალურ მონაცემებთან დაკავშირებული თაღლითობის შემთხვევაში, თაღლითი არამხოლოდ ბარათის ან ინტერნეტბანკის მონაცემების მოპოვებას ცდილობს, არამედ, მოქმედებს მსხვერპლის სახელით: თუ თაღლითმა საჭირო პერსონალური ინფორმაცია მოიპოვა (მაგალითად, სახელი, გვარი, პირადი ნომერი, ინტერნეტბანკის პაროლი და სხვა), მან შეიძლება მომხმარებლის სახელით განახორციელოს საბანკო ოპერაციებიც, მაგალითად, აიღოს სესხი ან საკრედიტო ბარათი, გახსნას ახალი ანგარიში, გადარიცხოს და მიითვისოს თანხა. |

|  |
| --- |
| **1ბ.** მომხმარებლის პერსონალური ინფორმაცია თაღლითებმა შეიძლება მოიპოვონ როგორც ფიზიკურად, მაგალითად, ჩვეულებრივი ფოსტიდან პერსონალური მონაცემების შემცველი წერილების მოპარვით ან სანაგვე ურნაში გადაყრილი საბანკო ინფორმაციის შემცველი დოკუმენტებიდან; ასევე ონლაინ - ფიშინგისა თუ ჯაშუშური პროგრამების გამოყენებით. თაღლითებისთვის პერსონალური მონაცემების შეგროვების ერთ-ერთი საშუალება ასევე სოციალური ქსელია, სადაც მომხმარებლები ყოველდღიურად აზიარებენ პირად ინფორმაციას. |

|  |
| --- |
| **1გ.** თაღლითობისგან თავის დასაცავად ყოველთვის გაუფრთხილდი პერსონალურ მონაცემებს! არ გააზიარო შენი პირადი ნომერი, ბარათის მონაცემები და სხვადასხვა ანგარიშების (მაგ., ინტერნეტბანკის, ფეისბუქის, ელ.ფოსტის და ა.შ.) პაროლები; არავის ათხოვო შენი საბანკო საგადახდო ბარათი და პირადობის დამადასტურებელი მოწმობა; მოერიდე საეჭვო ვებგვერდებზე ბარათის მონაცემების შეყვანას. ამასთან, მნიშვნელოვანია, აკონტროლო შენს ანგარიშზე თანხების მოძრაობა.  აუცილებლად აცნობე ბანკს, თუ მისამართს, ტელეფონის ნომერს ან ელ. ფოსტის მისამართს შეიცვლი, რათა ბანკმა შეძლოს შენთან დაკავშირება და მნიშვნელოვანი ინფორმაციის მოწოდება. |

* + - 1. **ინტერნეტ-თაღლითობა და „ფიშინგი“**

|  |
| --- |
| **2ა.** ფიშინგი ინტერნეტთაღლითობაა, რომელიც მომხმარებელს მოტყუებით აიძულებს, გაამჟღავნოს თავისი პერსონალური მონაცემები ყალბ ვებგვერდზე. |

|  |
| --- |
| **2ბ.** ფიშინგის დროს ელექტრონული ფოსტით, ან სოციალური ქსელით მოდის წერილი, რომელიც ნამდვილი ორგანიზაციისგან გამოგზავნილს ჰგავს. თაღლითები მოტყუებით ცდილობენ, გადაგიყვანონ წერილში მოცემულ ბმულზე, რომელიც ყალბ ვებგვერდზე გადადის. თაღლითის მიერ შექმნილი ვებგვერდი ვიზუალურად ძალიან ჰგავს ნამდვილი ორგანიზაციის ვებგვერდს (მაგალითად, ინტერნეტბანკის ან გადახდის გვერდს), თუმცა მასზე შეყვანილი ნებისმიერი ინფორმაცია (მაგალითად, ბარათისა და ინტერნეტბანკის მონაცემები) თაღლითის ხელში ხვდება. ეს კი მათ საშუალებას აძლევს, შენი თანხა მიითვისონ. |

|  |
| --- |
| **2გ.** ფიშინგისგან თავის დასაცავად, სიფრთხილე უნდა გამოიჩინო უცნობ და მოულოდნელ ელექტრონულ წერილებთან, თუნდაც ის ერთი შეხედვით, სანდო წყაროსგან იყოს. არ გადახვიდე ელექტრონულ წერილში მოცემულ ვებგვერდზე და არ შეიყვანო პერსონალური მონაცემები, როგორიცაა, მაგალითად, ბარათის მონაცემები, ინტერნეტბანკის სახელი და პაროლი. |

|  |
| --- |
| **2დ.** ზოგჯერ შეიძლება, სოციალურ ქსელში შეგხვდეს რეკლამა, რომელიც რაიმეს მოგებას გპირდება, თუ კი შენი ინტერნეტბანკის, ან ბარათის მონაცემებს შეიყვან. არასდროს შეიყვანო ასეთ ვებგვერდებზე შენი პერსონალური ინფორმაცია, რათა არ გახდე ფიშინგის მსხვერპლი! ყოველთვის გადაამოწმე ინფორმაცია იმ ბანკთან, რომლის სახელითაც ვრცელდება რეკლამა, ან რომლის სახელითაც მიიღე წერილი. |

**პასუხის ფურცლები (მე-7 და მე-8 კლასელებისთვის)**

*წითელი გუნდის პასუხის ფურცლები*

|  |
| --- |
| 1. **საბანკო ბარათებთან დაკავშირებული თაღლითობა** |
| 1ა. |
| 1ბ. |
| 1გ. |
| 1დ. |
| 1ე |

|  |
| --- |
| 1. **ბანკომატთან დაკავშირებული თაღლითობა** |
| 2ა. |
| 2ბ. |

*მწვანე გუნდის პასუხის ფურცლები*

|  |
| --- |
| **1. პერსონალურ მონაცემებთან დაკავშირებული თაღლითობა** |
| 1ა. |
| 1ბ. |
| 1გ. |

|  |
| --- |
| 2. **ინტერნეტ–თაღლითობა და „ფიშინგი“** |
| 2ა. |
| 2ბ. |
| 2გ |
| 2დ |

**დანართი 2: წითელი და მწვანე გუნდის ბარათები (მე-9 კლასელებისთვის)**

*წითელი გუნდის ბარათები*

**1. ბანკომატთან დაკავშირებული თაღლითობა**

|  |
| --- |
| **1ა.** ბანკომატთან დაკავშირებული თაღლითობა **სკიმინგის** გზით ხორციელდება. ამ დროს თაღლითი ბანკომატზე ამონტაჟებს სპეციალურ მოწყობილობას - **სკიმერს.** როდესაც თანხა ბანკომატიდან გამოგაქვს, თაღლითს შეუძლია, სკიმერის საშუალებით მოიპაროს შენი ბარათის მონაცემები: ბარათის ნომერი, მოქმედების ვადა, უსაფრთხოების კოდი, პინ-კოდი. ამ მონაცემებს კი თაღლითი შენი თანხის მისათვისებლად გამოიყენებს, მაგალითად, ინტერნეტით შესყიდვებისთვის. |

|  |
| --- |
| **1ბ.** შენ შეგიძლია თავი დაიცვა **სკიმინგისგან.** ამისთვის კი, ბანკომატის გამოყენებისას, სიფრთხილე უნდა გამოიჩინო: დააკვირდი ბანკომატს, ხომ არ ემჩნევა დაზიანებები? ხომ არ არის გადაკრული ბანკომატის კლავიატურაზე რაიმე მოწყობილობა? ხომ არ არის ჩამონტაჟებული ბარათის წამკითხველში თაღლითური მოწყობილობა? ასეთ დროს ბარათის წამკითხველი ხშირად გამოწეულია, მოძრაობს, მყარად არ არის დამაგრებული. ზოგჯერ ბანკომატზე ან მის მიმდებარე ტერიტორიაზე შეიძლება დამონტაჟებული იყოს კამერა, რომელიც ბანკს არ ეკუთვნის და რომელსაც ბარათის მონაცემების დაფიქსირება შეუძლია. თუ არ ხარ დარწმუნებული, რომ ბანკომატის გამოყენება უსაფრთხოა, მაშინ არ გამოიყენო ის! პრობლემის არსებობის შესახებ კი ბანკს უნდა აცნობო. |

**2. ინტერნეტ-თაღლითობა და „ფიშინგი“**

|  |
| --- |
| **2ა.** ფიშინგი ინტერნეტთაღლითობაა, რომელიც მომხმარებელს მოტყუებით უბიძგებს, შეიყვანოს საკუთარი პერსონალური მონაცემები ყალბ ვებგვერდზე. |

|  |
| --- |
| **2ბ.** ფიშინგის დროს ელექტრონული ფოსტით, ან სოციალური ქსელით მოდის წერილი, რომელიც ნამდვილი ორგანიზაციისგან გამოგზავნილს ჰგავს. თაღლითები მოტყუებით ცდილობენ, გადაგიყვანონ წერილში მოცემულ ბმულზე, რომელიც ყალბ ვებგვერდზე გადადის. თაღლითის მიერ შექმნილი ვებგვერდი ვიზუალურად ძალიან ჰგავს ნამდვილი ორგანიზაციის ვებგვერდს (მაგალითად, ინტერნეტბანკის ან გადახდის გვერდს), თუმცა მასზე შეყვანილი ნებისმიერი ინფორმაცია (მაგალითად, ბარათისა და ინტერნეტბანკის მონაცემები) თაღლითის ხელში ხვდება. ეს კი მათ საშუალებას აძლევს, შენი თანხა მიითვისონ. |

|  |
| --- |
| **2გ.** ფიშინგისგან თავის დასაცავად, სიფრთხილე უნდა გამოიჩინო უცნობ და მოულოდნელ ელექტრონულ წერილებთან, თუნდაც ის ერთი შეხედვით, სანდო წყაროსგან იყოს. არ გადახვიდე ელექტრონულ წერილში მოცემულ ვებგვერდზე და არ შეიყვანო პერსონალური მონაცემები, როგორიცაა, მაგალითად, ბარათის მონაცემები, ინტერნეტბანკის სახელი და პაროლი. |

|  |
| --- |
| **2დ.** ზოგჯერ შეიძლება სოციალურ ქსელში შეგხვდეს რეკლამა, რომელიც რაიმეს მოგებას გპირდება, თუ კი შენი ინტერნეტბანკის, ან ბარათის მონაცემებს შეიყვან. არასდროს შეიყვანო ასეთ ვებგვერდებზე შენი პერსონალური ინფორმაცია, რათა არ გახდე ფიშინგის მსხვერპლი! ყოველთვის გადაამოწმე ინფორმაცია იმ ბანკთან, რომლის სახელითაც ვრცელდება რეკლამა, ან რომლის სახელითაც მიიღე წერილი. |

**3. ინვესტიციებთან დაკავშირებული თაღლითობა**

|  |
| --- |
| **3ა.** ბოლო წლებში გავრცელდა ე.წ. „ფორექს“ (FOREX) კომპანიები, რომლებიც მომხმარებლებს სთავაზობენ, საკუთარი დანაზოგი დააბანდონ მაღალრისკიან ინვესტიციებში, ელექტრონული პლატფორმის საშუალებით. აღსანიშნავია, რომ „ფორექს“ პლატფორმაზე საშუამავლო საქმიანობა ეროვნული ბანკის ზედამხედველობის ქვეშ მოექცა და მისი განხორციელების უფლება მხოლოდ ლიცენზირებულ საბროკერო კომპანიებს აქვთ. |

|  |
| --- |
| **3ბ.** ამის მიუხედავად, ბაზარზე მაინც გვხვდება არალიცენზირებული კომპანიები, რომლებიც მომხმარებლებს სთავაზობენ დააბანდონ დანაზოგი ე.წ. ფორექს პლატფორმაზე, ან ივაჭრონ უცხოური ვალუტით, რაც ინვესტირებული თანხის სრულად დაკარგვის მაღალ რისკებს უკავშირდება. ასეთი კომპანიები, მომხმარებლების შეცდომაში შეყვანის მიზნით, დასახელებაში ხშირად იყენებენ ისეთ ტერმინებს, როგორიცაა „საბროკერო“, „საინვესტიციო“ და ა.შ., თუმცა ეს არ ნიშნავს, რომ ასეთ კომპანიებს ლიცენზია აქვთ გავლილი ეროვნულ ბანკში. |

|  |
| --- |
| **3გ.** მომხმარებლების მოსაზიდად, ასეთი კომპანიები ხშირად მათ ბონუსებს, უფასო სწავლებას და გარანტირებულად დიდ მოგებას ჰპირდებიან. იმავდროულად ისინი სავაჭროდ იყენებენ გაურკვეველი/არასანდო წარმომავლობის პლატფორმებს, სადაც ხშირად არაკეთილსინდისიერი გზით ხდება კლიენტების სავაჭრო გარიგებებში ხელოვნურად ჩარევა და მათ მიერ „ინვესტირებული“ თანხის წაგება. ეს წაგებული თანხა კი ფსევდო „ბროკერის“ შემოსავლად რჩება.  კომპანია, რომლებიც გთავაზობს უამრავ ბონუსს, დიდ მოგებას და გპირდება, რომ ორკვირიანი სწავლების შემდეგ საუკეთესო „ტრეიდერი“ (ანუ, ფასიანი ქაღალდებით მოვაჭრე) გახდები, დიდი ალბათობით, არაკეთილსინდისიერად და დანაშაულებრივად მოქმედებს! |

|  |
| --- |
| **3დ.** მანამ, სანამ FOREX-ში ინვესტირებას გადაწყვეტ, აუცილებლად მოიძიე ინფორმაცია იმ კომპანიის შესახებ, ვისაც უნდა ანდო შენი თანხა. პირველ რიგში, დარწმუნდი, რომ კომპანიას გააჩნია ეროვნული ბანკის ლიცენზია. აუცილებლად გაეცანი მის ბიზნეს მოდელს (ანუ როგორ ფუნქციონირებს კომპანია, რა პროდუქტს ქმნის, ვინ არის მომხმარებელი, საიდან იღებს მოგებას და ა.შ). ლიცენზირებული საბროკერო კომპანია ვალდებულია, გაგიმჟღავნოს, თუ რა ბიზნეს მოდელს იყენებს. ასევე, მან უნდა გაჩვენოს, თუ სად განხორციელდა თქვენ მიერ დადებული გარიგება. სრულიად წაიკითხე რისკების შესახებ გაფრთხილება, მოიძიე ინფორმაცია იმ ფინანსური ინსტრუმენტების შესახებ, რომლითაც უნდა ივაჭრო და მხოლოდ ყოველივე ამის შემდეგ გადაწყვიტე, გიღირს თუ არა ფულის დაბანდება ამ საქმიანობაში. |

|  |
| --- |
| **3ე.** გაითვალისწინე, რომ ლიცენზირებული FOREX კომპანიის შემთხვევაშიც არსებობს იმის მაღალი შანსი, რომ ინვესტირებული თანხა მთლიანად დაკარგო. ლიცენზირებულ კომპანიაში ფულის დაბანდება ამცირებს თაღლითობის რისკს, თუმცა ვერანაირად ვერ დაგიცავს ბაზარზე ფასების მოულოდნელი ცვლილებებისგან, რა შემთხვევაშიც, ფასების შემცირების გამო შესაძლებელია, დაკარგო თანხა. FOREX-ზე არსებული ფინანსური ინსტრუმენტებით ვაჭრობა მაღალრისკიანია და მოითხოვს სპეციფიურ ცოდნასა და მრავალწლიან გამოცდილებას! |

მწვანე გუნდის ბარათები

**1. საბანკო ბარათებთან დაკავშირებული თაღლითობა**[[9]](#footnote-9)

|  |
| --- |
| **1ა.** ბარათზე მნიშვნელოვანი ინფორმაციაა დატანილი:  ბარათის ნომერი, მოქმედების ვადა, უკანა მხარეს კი უსაფრთხოების კოდი. ამ მონაცემების მოპოვებით, თაღლითს ბარათის ფიზიკურად მოპარვის გარეშეც შეუძლია შენს ბარათზე არსებული თანხის მითვისება. მაგალითად, ინტერნეტით რაიმეს ყიდვა შენი თანხით. |

|  |
| --- |
| **1ბ.** ბარათის მონაცემების მოპარვა კი შესაძლებელია ბარათისთვის სურათის გადაღებით, ბარათის მონაცემების ჩაწერით ან მარტივად, მონაცემების დამახსოვრებით. ეს მაშინ შეიძლება მოხდეს, თუ ბარათს კარგად არ ინახავ და ნებისმიერს შეუძლია მისი აღება. ასევე მაშინ, როცა, მაგალითად, მაღაზიაში ან კვების ობიექტში საფასურს ბარათით იხდი. ამიტომ, ძალიან მნიშვნელოვანია ამ დროს არ გადასცე ბარათი პერსონალს, არამედ ითხოვო პოსტერმინალის მოტანა და თავად გადაიხადო. |

|  |
| --- |
| **1გ.** ბარათის მონაცემების მოპარვა **ფიშინგის** გზითაც არის შესაძლებელი. ფიშინგის დროს, თაღლითი ნამდვილი ორგანიზაციის ვებგვერდის ყალბ ასლს ქმნის. ასეთ ყალბ ვებგვერდზე შეყვანილი ბარათის მონაცემები კი თაღლითის ხელში ხვდება. ამიტომ აუცილებელია დარწმუნდე, რომ ვებგვერდი ნამდვილად სანდოა. დააკვირდი ვებგვერდის მისამართის ველსაც: ის უნდა იწყებოდეს http**s**://-ით და ველში უნდა ჩანდეს მწვანე ჩაკეტილი ბოქლომის სიმბოლო. |

|  |
| --- |
| **1დ.** მიუხედავად იმისა, რომ თაღლითობის რისკი არსებობს, შენ შეგიძლია მისგან თავის დაცვა. არავის ათხოვო ბარათი და არავის გაანდო ბარათზე დატანილი მონაცემები, ასევე ბარათის პინ-კოდი და ბარათით გადარიცხვისას ტელეფონზე მოსული ერთჯერადი კოდი.  თუ ვერ პოულობ ბარათს, ან ეჭვი გაქვს, რომ ბარათის მონაცემები მოპარულია, აუცილებლად დაუკავშირდი ბანკს და დაბლოკე ბარათი, რადგან თაღლითი მანამ შეძლებს მოპარული ბარათით სარგებლობას, სანამ მას არ დაბლოკავ. ბარათის დაბლოკვა ხშირად ინტერნეტბანკითაც არის შესაძლებელი. |

|  |
| --- |
| **1ე.** ბარათებთან დაკავშირებულ თაღლითობასთან საბრძოლველად ერთ–ერთი პრაქტიკული იდეაა სმს–მომსახურების გააქტიურება: ამ გზით, ყოველ ჯერზე, როდესაც შენი ანგარიშიდან რაიმე ოპერაცია განხორციელდება, აუცილებლად მიიღებ ტექსტურ შეტყობინებას და უკეთ შეძლებ როგორც საკუთარი ფინანსების კონტროლს, ისე თაღლითობისგან თავის დაცვას. |

**2. პერსონალურ მონაცემებთან დაკავშირებული თაღლითობა**

|  |
| --- |
| **2ა.** პერსონალურ მონაცემებთან დაკავშირებული თაღლითობის შემთხვევაში, თაღლითი არამხოლოდ ბარათის ან ინტერნეტბანკის მონაცემების მოპოვებას ცდილობს, არამედ, ის მოქმედებს მსხვერპლის სახელით: თუ თაღლითმა საჭირო პერსონალური ინფორმაცია მოიპოვა (მაგალითად, სახელი, გვარი, პირადი ნომერი, ინტერნეტბანკის პაროლი და სხვა), მან შეიძლება მომხმარებლის სახელით განახორციელოს საბანკო ოპერაციები, მაგალითად, აიღოს სესხი ან საკრედიტო ბარათი, გახსნას ახალი ანგარიში, გადარიცხოს და მიითვისოს თანხა. |

|  |
| --- |
| **2ბ.** მომხმარებლის პერსონალური ინფორმაცია თაღლითებმა შეიძლება მოიპოვონ როგორც ფიზიკურად, მაგალითად, ჩვეულებრივი ფოსტიდან პერსონალური მონაცემების შემცველი წერილების მოპარვით, ან სანაგვე ურნაში გადაყრილი საბანკო ინფორმაციის შემცველი დოკუმენტებიდან; ასევე ონლაინ - ფიშინგისა თუ ჯაშუშური პროგრამების გამოყენებით. თაღლითებისთვის პერსონალური მონაცემების შეგროვების ერთ-ერთი საშუალება ასევე სოციალური ქსელია, სადაც მომხმარებლები ყოველდღიურად აზიარებენ პირად ინფორმაციას. |

|  |
| --- |
| **2გ.** თაღლითობისგან თავის დასაცავად ყოველთვის გაუფრთხილდი პერსონალურ მონაცემებს! არ გააზიარო შენი პირადი ნომერი, ბარათის მონაცემები და სხვადასხვა ანგარიშის პაროლები (მაგ., ინტერნეტბანკის, ფეისბუქის, ელ.ფოსტის და ა.შ.); არავის ათხოვო შენი საბანკო საგადახდო ბარათი და პირადობის დამადასტურებელი მოწმობა; მოერიდე საეჭვო ვებგვერდებზე ბარათის მონაცემების შეყვანას. ამასთან, მნიშვნელოვანია, აკონტროლო შენს ანგარიშზე თანხების მოძრაობა.  აუცილებლად აცნობე ბანკს, თუ მისამართს, ტელეფონის ნომერს ან ელ. ფოსტას შეიცვლი, რათა ბანკმა შეძლოს შენთან დაკავშირება და მნიშვნელოვანი ინფორმაციის მოწოდება. |

**3. ფინანსური პირამიდა**[[10]](#footnote-10)

|  |
| --- |
| **3ა.** ე.წ. „ფინანსური პირამიდა“ ერთ–ერთი გავრცელებული თაღლითური სქემაა, რომლის ფარგლებშიც, ორგანიზაცია იზიდავს თანხას მომხმარებლებისგან და სანაცვლოდ მათ მაღალ სარგებელს (საპროცენტო განაკვეთს) ჰპირდება. ხშირად ის სარგებელი, რომელსაც ფინანსური პირამიდა გვთავაზობს, გაცილებით უფრო მაღალია, ვიდრე საპროცენტო განაკვეთები, რომლებიც ბაზარზეა გავრცელებული (მაგ., რომლებსაც ბანკები გვთავაზობენ). |

|  |
| --- |
| **3ბ.** ფინანსური პირამიდა რეალურ ბიზნესს არ აწარმოებს. ერთადერთი გზა იმისთვის, რომ პირამიდამ მიიღოს შემოსავალი და შესაბამისად, საკუთარ წევრებს გადაუხადოს დაპირებული სარგებელი, არის ახალი ან უკვე არსებული წევრებისაგან დამატებითი თანხის მოზიდვა. სწორედ ახალი და/ან არსებული წევრებისგან მოზიდულ თანხებს ანაწილებს ფინანსური პირამიდა ძველ მონაწილეებზე. ამიტომ, ადრე თუ გვიან, როდესაც ახალი წევრების და შესაბამისად, ახალი თანხების მოძიება შეუძლებელი ხდება, ფინანსური პირამიდა აუცილებლად იშლება, ხოლო მისი მონაწილეები ზარალდებიან. |

|  |
| --- |
| **3გ.** ხშირად, ფინანსური პირამიდის შემთხვევაში, სარგებლის მისაღებად შეიძლება, შემოგთავაზონ რაიმე ნივთის ან მომსახურების, მაგალითად, აქსესუარის, კოსმეტიკური საშუალებების, ტურისტული საგზურების და ა.შ., ყიდვა ან გაყიდვა. თუმცა, მათი ფასი საბაზროზე გაცილებით მაღალია. ამგვარი სქემის მიზანია, წევრმა დამატებით გაყიდოს აღნიშნული ნივთი ან მომსახურება და ამ გზით სხვებიც "გააწევრიანოს" სქემაში. |

|  |
| --- |
| **3დ.** სანამ რომელიმე კომპანიაში დააბანდებდეთ ფულს, კარგად გაეცანით ამ ბიზნესის საქმიანობას. ასევე, დასვით კითხვები და მოიძიეთ ინფორმაცია შემდეგ საკითხებზე: ვინ დაიცავს თქვენს უფლებებს, თუ ფულს ამ კომპანიას მიანდობთ? რომელიმე სახელმწიფო ორგანიზაცია ზედამხედველობს ამ კომპანიის საქმიანობას? რა გსმენიათ ამ კომპანიის შესახებ ახალ ამბებში? ხომ არ გთხოვთ ეს კომპანია სხვა წევრების მიყვანას იმის სანაცვლოდ, რომ მიიღოთ თქვენი სარგებელი? ხომ არ გთხოვთ ეს კომპანია რაიმე ნივთის ან მომსახურების არაგონივრულად მაღალ ფასში შეძენას?  დაიმახსოვრეთ, რომ მცირე დროში გამორჩეულად მაღალი საპროცენტო სარგებლის მიღების დაპირება კარგი მანიშანებელია იმისა, რომ სარისკო, შესაძლოა, არაკეთილსინდისიერ ბიზნესთანაც კი გქონდეთ საქმე! |

**პასუხის ფურცლები (მე-9 კლასელებისთვის)**

*წითელი გუნდის პასუხის ფურცლები*

|  |
| --- |
| 1. **ბანკომატთან დაკავშირებული თაღლითობა** |
| 1ა. |
| 1ბ. |

|  |
| --- |
| 1. **ინტერნეტ-თაღლითობა და „ფიშინგი“** |
| 2ა. |
| 2ბ. |
| 2 გ |
| 2 დ |

|  |
| --- |
| **3. ინვესტიციებთან დაკავშირებული თაღლითობა** |
| 3ა. |
| 3ბ. |
| 3 გ |
| 3დ |
| 3ე |


*მწვანე გუნდის პასუხის ფურცლები*

|  |
| --- |
| 1. **საბანკო ბარათებთან დაკავშირებული თაღლითობა** |
| 1ა. |
| 1ბ. |
| 1გ |
| 1დ |
| 1ე |

|  |
| --- |
| **2. პერსონალურ მონაცემებთან დაკავშირებული თაღლითობა** |
| 2ა. |
| 2ბ. |
| 2გ |

|  |
| --- |
| 1. **ფინანსური პირამიდა** |
| 3ა. |
| 3ბ. |
| 3გ. |
| 3დ. |

**დანართი 3: საბანკო-საგადახდო ბარათის ნიმუში**

****

****

გაკვეთილი

**# 11**

# 11.ფინანსური თაღლითობა (ნაწილი II)

**გაკვეთილის მოკლე შინაარსი**

ამ გაკვეთილზე მოსწავლეები ფინანსური თაღლითობის გავრცელებულ ფორმებს კიდევ ერთხელ, უფრო დეტალურად განიხილავენ. გაკვეთილზე ყურადღება გამახვილდება იმ ნაბიჯებზე, რომლებიც მომხმარებლებმა უნდა გადადგან თაღლითობის თავიდან ასარიდებლად და მის უარყოფით შედეგებთან საბრძოლველად. ბავშვები ასევე ისწავლიან, როგორ ამოიცნონ გაყალბებული ფული. ბავშვები ჩაერთვებიან შემოქმედებითი წერის სავარჯიშოში, რომლის ფარგლებშიც შეთხზავენ 5–სტრიქონიან ლექსებს, რომლებსაც „სინქუენი“ (Cinquain) ეწოდება. „სინქუენი“ ჰაიკუს მსგავსი პოეტური ფორმაა, რომელიც საშუალებას გვაძლევს, რთული ინფორმაცია (ჩვენს შემთხვევაში, თაღლითობის შესახებ) მოკლედ და ლაკონურად, ჩვენი სიტყვებით გადმოვცეთ. „სინქუენის“ მთავარი დანიშნულებაა, რამდენიმე საკვანძო სიტყვის მიღმა ლექსის/თხზულების ავტორის ცოდნა და ჩანაფიქრი წარმოაჩინოს.

**გაკვეთილის მიზნები**

* ბავშვები კიდევ ერთხელ განიხილავენ, თუ რა ფორმის თაღლითობასთან შეიძლება მოუწიოთ შეჯახება.
* მოსწავლეები დაისახავენ სტრატეგიებს ფინანსური თაღლითობის თავიდან ასარიდებლად და თაღლითობის შედეგებთან საბრძოლველად.
* ბავშვები ისწავლიან, თუ როგორ უნდა ამოიცნონ ყალბი ბანკნოტები.

**მასალა**

* ბარათები მე–2 აქტივობისთვის (ჯგუფური სამუშაო – მოზაიკა)
* ლარის რომელიმე ნომინალის ბანკნოტი საჩვენებლად
* დაფაზე წინასწარ მომზადებული შაბლონი მე–4 სავარჯიშოსთვის („სინქუენი“)

**ხანგრძლივობა**

* ერთი საათი და 10 წთ

**აქტივობების განრიგი**

1. წინა გაკვეთილის მიმოხილვა 5 წთ

2. ჯგუფური სამუშაო– ფინანსური თაღლითობის მოზაიკა 30 წთ

3. გამოკითხვა: „თავი დავიცვათ თაღლითობისგან!“ 20 წთ

4. შემოქმედებითი წერა: „სინქუენი“ 15 წთ

|  |  |
| --- | --- |
| სავარჯიშო | 1. წინა გაკვეთილის მიმოხილვა |
| მიზანი | წინა გაკვეთილზე ნასწავლი ძირითადი საკითხების გახსენება |
| მასალა | არა |
| დრო | 5 წთ |

1. მოუხმეთ ბავშვებს წრეზე;
2. სთხოვეთ, გაიხსენონ, თაღლითობის რა ფორმები განიხილეს წინა გაკვეთილზე?
3. ერთად იმსჯელეთ, რატომ უნდა ვიყოთ ფრთხილად ჩვენი პერსონალური მონაცემების ინტერნეტით გაზიარებისას?

|  |  |
| --- | --- |
| სავარჯიშო | 2. ჯგუფური სამუშაო– მოზაიკა |
| მიზანი | ბავშვები ერთმანეთს ახალ მასალას სახალისო და დინამიური გზით ასწავლიან. |
| მასალა | საინფორმაციო ბარათების თითო წყება 5 ბავშვიანი გუნდებისთვის |
| დრო | 30 წთ |

1. დაყავით მოსწავლეები 5–ბავშვიან გუნდებად და დაარქვით თითოეულ გუნდს სახელი – მაგ. ლომები, ვეფხვები, ზვიგენები, ჟირაფები, და ა.შ.
2. დაურიგეთ გუნდებს საინფორმაციო ბარათების თითო წყება (იხ. დანართი). გუნდის თითოეულ წევრს ერთი ბარათი უნდა შეხვდეს.
3. ახლა სთხოვეთ ბავშვებს, რომლებსაც ბარათი N1 შეხვდათ, ერთად დასხდნენ; მათ, ვისაც ბარათი N2 შეხვდათ – ერთად, და ა.შ.
4. მიეცით ახალ ჯგუფებს 10 წუთი, რათა შეისწავლონ ბარათებზე მოცემული ინფორმაცია და გახდნენ „ექსპერტები“. ბავშვები უნდა დაეხმარონ ერთმანეთს ახალი ინფორმაციის სწავლაში, ამისთვის კი უნდა დასვან კითხვები, განიხილონ მასალა და შეამოწმონ ერთმანეთის ცოდნა.
5. 10 წუთის გასვლის შემდეგ, სთხოვეთ ბავშვებს, დაუბრუნდნენ თავიანთ თავდაპირველ გუნდებს (ლომები, ვეფხვები, ზვიგენები, ჟირაფები, და ა.შ.).
6. აუხსენით ბავშვებს, მათ თითოეულ გუნდში ყველა მოსწავლემ რიგრიგობით უნდა შეასრულოს როგორც მასწავლებლის, ისე მოსწავლის როლი. თამაში იწყება იმ მოსწავლით, რომელსაც ბარათი N1 შეხვდა. ეს „მასწავლებელი“ დანარჩენ მოსწავლეებს უხსნის იმ ინფორმაციას, რომელიც მის ბარათზეა მოცემული. „მოსწავლეები“ ისმენენ, სვამენ შეკითხვებს და აკეთებენ ჩანაწერებს. ეს ჩანაწერები, შემდეგ გამოკითხვისას გამოადგებათ. შემდეგ, იმ მოსწავლის რიგი დგება, რომელსაც ბარათი N2 შეხვდა. ეს პროცესი მანამ გაგრძელდება, სანამ გუნდის ყველა წევრი არ მოირგებს როგორც მასწავლებლის, ისე მოსწავლის როლს.
7. ახლა შეაგროვეთ საინფორმაციო ბარათები და უთხარით ბავშვებს, რომ ზეპირი გამოკითხვისთვის მოემზადონ. ბავშვებს შეუძლიათ გამოიყენონ საკუთარი ჩანაწერები, რათა სწორად უპასუხონ შეკითხვებს.

|  |
| --- |
| **შენიშვნა ფასილიტატორს:**   * მას შემდეგ, რაც ბავშვები გაეცნობიან ბარათზე მოცემულ ინფორმაციას, და სანამ ისინი თავდაპირველ გუნდებს დაუბრუნდებიან, შეგიძლიათ გამოართვათ მათ ბარათები. ამ გზით, თავდაპირველ გუნდებში დაბრუნებული ბავშვები ერთმანეთს ნასწავლ ინფორმაციას მოუყვებიან, ნაცვლად იმისა, რომ ეს ინფორმაცია პირდაპირ ბარათებიდან წაიკითხონ. ამ შემთხვევაში, აუცილებლად თავიდანვე აცნობეთ მათ, რომ გუნდებში დაბრუნებამდე ჩამოერთმევათ ბარათები. თუმცა, თუ ატყობთ, რომ ბავშვებს უჭირთ ინფორმაციის დამახსოვრება და მოყოლით გადაცემა, შეგიძლიათ დართოთ ნება, დაიტოვონ ბარათები; თუმცა, ყურადღება მიაქციეთ, რომ ბარათის მფლობელი ნამდვილად ასწავლიდეს თანაგუნდელებს ახალ ინფორმაციას და ბავშვები ამ ინფორმაციას პირდაპირ ერთმანეთის ბარათებიდან არ კითხულობდნენ. |

|  |  |
| --- | --- |
| სავარჯიშო | 3. გამოკითხვა: „თავი დავიცვათ თაღლითობისგან!“ |
| მიზანი | მოსწავლეები პასუხს მათთვის ჯერ კიდევ ახალ შეკითხვებზე სცემენ. შესაბამისად, გამოჩნდება, თუ რამდენად კარგად აითვისეს მათ მასალა |
| მასალა | ლარის ბანკნოტი, პროექტორი/ლეპტოპი |
| დრო | 20 წთ |

**გამოკითხვა: დაიცავი თავი თაღლითობისგან**

**1. როგორ უნდა მიხვდე, რომ საბანკო საგადახდო ბარათთან დაკავშირებულ თაღლითობის მსხვერპლი გახდი?**

შესაძლო პასუხებია:

* საბანკო ამონაწერში უცხო ტრანზაქციები შეამჩნიე.
* შეამჩნიე, რომ მოულოდნელად, შენი ბარათის ლიმიტს გასცდი.
* ბარათი დაკარგე, და იღებ სმს–ებს შენი ბარათით განხორციელებული გადარიცხვების შესახებ, რომელთა შესახებაც არაფერი იცი.

**2.** **რა უნდა მოიმოქმედო თუ აღმოაჩენ, რომ საბანკო საგადახდო ბარათთან დაკავშირებული თაღლითობის მსხვერპლი ხარ?**

სასწრაფოდ უნდა აცნობო ბანკს ამის შესახებ და სთხოვო ბარათის დაბლოკვა ან თუ გაქვს ამის შესაძლებლობა, ბარათი თავადვე დაბლოკო ინტერნეტბანკიდან.

**3. როგორ უნდა მოიქცე, თუ ვიღაც არაკომფორტულად გაგრძნობინებს თავს ბანკომატის ან სწრაფი გადახდის აპარატის გამოყენებისას (მაგ. ზედმეტად ახლოს დგას შენთან, აკვირდება, თუ რა კოდის შეყვანას ცდილობ, ან რა ინფორმაცია ჩნდება ეკრანზე)?**

უნდა გააუქმო ტრანზაქცია, საგულდაგულოდ შეინახო შენი ბარათი და გამოიყენო სხვა ბანკომატი/სწრაფი გადახდის აპარატი.

**4. როგორ უნდა მოიქცე, თუ საკვებ ან სავაჭრო ობიექტში ბარათით გადახდისას, პერსონალი ბარათის გატანებას გთხოვს?**

ბარათი პერსონალს არ უნდა გადასცე, არამედ სთხოვო პოს-ტერმინალის მოტანა და თავად შეასრულო ბარათით გადახდა.

**5. როგორ უნდა დაიცვა თავი ინტერნეტთაღლითობისგან?**

შესაძლო პასუხებია:

-არავის გაუზიარო შენი ბარათის მონაცემები, ინტერნეტბანკის სახელი და პაროლი.

- არ დაუჯერო ელექტრონულ წერილებს, რომელიც თანხის მოგებას, ან მემკვიდრეობის მიღებას გპირდება და ამისთვის შენს საბანკო მონაცემებს ითხოვს. ან ისეთ ელექტრონულ წერილებს, რომელიც ბმულზე გადასვლას და ამ ბმულზე ინტერნეტბანკის, ან ბარათის მონაცემების შეყვანას ითხოვს.

- არ დაუჯერო გათამაშებებს სოციალურ ქსელში, რომელიც თითქოსდა ბანკის სახელითაა და გათამაშებაში მონაწილეობისთვის მოცემული ბმულიდან ინტერნეტბანკში შესვლას ითხოვს.

**6. რას ნიშნავს „ყალბი“ ფული?**

ეს არის არალეგალური გზით დამზადებული ბანკნოტები ან მონეტები – ანუ „ფული“, რომელიც არ არის გამოშვებული საქართველოს ეროვნული ბანკის ან, უცხოური ვალუტის შემთხვევაში, შესაბამისი ქვეყნის ცენტრალური ბანკის მიერ. ყალბი ფული შესაძლოა წააგავდეს ნამდვილ ფულს, თუმცა მასზე არ იქნება დატანილი დამცავი ნიშნები. ყალბი ფულის დამზადება კანონით ისჯება.

**7. რა დამცავი ნიშნები აქვს ქართულ ლარს?**

ამ კითხვაზე პასუხის გასაცემად, თავად შეგიძლიათ აჩვენოთ ბავშვებს მაგ., 5 ან 10 ლარიანი ბანკნოტი, მოუხმოთ თქვენთან და ერთად შეამოწმოთ დამცავი ნიშნები. (წყლის ნიშანი, ვერტიკალური დამცავი ძაფი, ირისისებური ზოლი, რელიეფური საღებავი, ჰოლოგრამა და ა.შ.)

აჩვენეთ ბავშვებს ლარის ბანკნოტების დამცავი ნიშნები საქართველოს ეროვნული ბანკის ვებგვერდზეც: <https://nbg.gov.ge/georgian-money/banknotes>

**შენიშვნა ფასილიტატორს:**

ინფორმაცია ყალბი ფულისა და ლარის დამცავი ნიშნების შესახებ შესაძლებელია იხილოთ ფინანსური განათლების პორტალზე:

<https://finedu.gov.ge/ge/taghlitoba-qalbi-fulis-gamoqenebit-1>

|  |  |
| --- | --- |
| სავარჯიშო | 4. შემოქმედებითი წერა: „სინქუენი“ |
| მიზანი | მოსწავლეები თაღლითობას საკუთარი სიტყვებით ხსნიან |
| მასალა | წინასწარ დაფაზე დახატული „სინქუენის“ შაბლონი. |
| დრო | 15 წთ |

1. დაყავით კლასი 3 ან 4 გუნდად. აუხსენით გუნდებს, რომ საკუთარ რვეულებში დაწერენ „სინქუენს“. განუმარტეთ, რომ ეს არის 5–სტრიქონიანი ლექსი, რომელიც რთული საკითხის (მაგ. თაღლითობის) მარტივად და ლაკონურად ასახსნელად გამოიყენება.
2. სავარჯიშო დაფაზე „სინქუენის“ შაბლონის ჩვენებით დაიწყეთ. აუხსენით ბავშვებს, რომ პირველი საგანი, რომელზეც „სინქუენს“ ჯგუფთან ერთად დაწერთ, იქნება **ვაშლი.**
3. ლექსის მე–2 ხაზში ბავშვები დაწერენ ვაშლის 2 მნიშვნელოვან მახასიათებელს/თვისებას. გახსოვდეთ, რომ ეს არის თავისუფალი, შემოქმედებითი აქტივობა. შესაბამისად, თქვენ არ ეძებთ ზუსტ პასუხს; თქვენ ბავშვებს საშუალებას აძლევთ, რომ ვაშლი საკუთარი სიტყვებით აღწერონ.
4. მე–3 ხაზში ბავშვები ჩაწერენ 3 ზმნას, რომლებიც აღწერს, თუ რა ქმედებებს უკავშირდება მოცემული საგანი.
5. მე–4 ხაზში ბავშვები ჩაწერენ 4–სიტყვიანი წინადადებას ან გამონათქვამს, რომელიც მოცემულ საგანს უკავშირდება.
6. დაბოლოს, მე–5 ხაზში მოსწავლეები ჩაწერენ 1 სიტყვას, რომელიც წარმოაჩენს ან შეაჯამებს მოცემული საგნის შინაარსს, ან მის მიმართ მოსწავლეების დამოკიდებულებას.

|  |  |  |
| --- | --- | --- |
| **რისგან შედგება თითოეული სტრიქონი?** | **ფორმა** | **მაგალითი** |
| **1** სიტყვა | \_\_\_\_ | ვაშლი |
| **2** მნიშვნელოვანი მახასიათებელი/თვისება | ------ ------ | წითელი ტკბილი |
| **3**  ზმნა (მაგ. რას აკეთებს ეს საგანი? რა სარგებელი მოაქვს მას?)  *[სიტყვები უმჯობესია მესამე პირში ჩაიწეროს]* | ------ ------ ------ | დარგვა მოკრეფა წახემსება  *[რგავენ; კრეფენ; წაიხემსებენ]* |
| **ოთხსიტყვიანი** ფრაზა ან გამოთქმა | ------ ------ ------ ------ | ვაშლი გემრიელი და სასარგებლოა |
| **ერთსიტყვიანი** შეჯამება  [მაგ. სინონიმი, მეტაფორა, ა.შ.] | ------- | ჯანმრთელობა |

1. მიეცით გუნდებს 5 წუთი „სინქუენის“ დასაწერად თაღლითობის თემაზე. სთხოვეთ თითოეულ გუნდს, რომ საკუთარი ნაშრომი თანაკლასელებს გაუზიარონ.

**დანართი: საინფორმაციო ბარათები მე–2 სავარჯიშოსთვის**

|  |
| --- |
| *საინფორმაციო ბარათი 1*  **როგორ უნდა მიხვდე, რომ საბანკო საგადახდო ბარათთან დაკავშირებული თაღლითობის მსხვერპლი ხარ?**  არსებობს არაერთი ნიშანი, რომელიც მიუთითებს, რომ შესაძლოა საბანკო ბარათთან დაკავშირებული თაღლითობის მსხვერპლი ხარ: თუ შენი საბანკო ბარათი, ან ბარათის მონაცემები მოიპარეს და საბანკო ამონაწერში უცხო ტრანზაქციები შეამჩნიე (მაგ., ნივთის შეძენა ისეთ მაღაზიაში, რომელსაც ვერ იხსენებ), ან იღებ სმს-ებს შენი ბარათით განხორციელებული გადარიცხვების შესახებ, რომელთა შესახებაც არაფერი იცი. ან თუ აღმოაჩინე, რომ შენი ბარათის ლიმიტს გასცდი, მაშინ, არის შანსი, რომ შენ თაღლითობის მსხვერპლი ხარ! გახსოვდეს, რომ ბარათის ფიზიკურად მოპარვა არ არის აუცილებელი იმისთვის, რომ თაღლითებმა შენი ბარათიდან თანხის მითვისება შესძლონ. მათ ამის გაკეთება ბარათის მონაცემების გამოყენებითაც შეუძლიათ.  **რა უნდა მოიმოქმედო, თუ აღმოაჩენ, რომ საბანკო ბარათთან დაკავშირებული თაღლითობის მსხვერპლი ხარ?**  დაუყოვნებლივ აცნობე შენს ბანკს, რომ ბარათი დაკარგე ან მოგპარეს, ან რომ გაქვს ეჭვი, რომ შენს ბარათს თაღლითები იყენებენ. თითქმის ყველა ბანკს აქვს 24–საათიანი ცხელი ხაზის ნომერი; დაუყოვნებლივ დაუკავშირდი ბანკს და სთხოვე, დაბლოკონ ბარათი. საჭიროებისამებრ, მიმართე სამართალდამცავ ორგანოებს (პოლიციას), მით უმეტეს, თუ ბარათთან ერთად სხვა ნივთებიც (მაგალითად, ჩანთა) დაკარგე ან მოგპარეს!  ზოგიერთ ბანკში ბარათის დაბლოკვა ინტერნეტბანკით, ან სმს-ითაც არის შესაძლებელი. დააზუსტე ეს ყველაფერი შენს ბანკთან, სანამ ბარათით სარგებლობას დაიწყებ. |

|  |
| --- |
| *საინფორმაციო ბარათი 2*  **როგორ დავიცვათ თავი საბანკო ბარათთან დაკავშირებული თაღლითობისგან?**  **არ დატოვო ბარათი ყურადღების გარეშე**  მაგალითად, სკოლაში ან სახლში: არსად, სადაც მასზე ხელი სხვა ადამიანებს მიუწვდება.  **არასოდეს გაუზიარო სხვებს შენი პინ–კოდი!**  ასევე არ დააწერო პინ-კოდი ბარათს, ან ბარათი და ფურცელზე ამოწერილი პინ-კოდი საფულეში ერთად არ შეინახო.  **არავის გაუზიარო ბარათის მონაცემები**  არ გაგზავნო ბარათის მონაცემები - ნომერი, მოქმედების ვადა, უსაფრთხოების კოდი - ტელეფონით ან ელ. ფოსტის საშუალებით და არ გაუზიარო ეს მონაცემები შენს მეგობრებსა და ოჯახის წევრებსაც კი.  **არ გაუზიარო სხვას 3D სერვისით მიღებული შეტყობინება**  ბარათის 3D სერვისი ნიშნავს ბანკის მიერ ერთჯერადი კოდის (იგივე პაროლის) გამოგზავნას, რომელიც საჭიროა ინტერნეტში ბარათით გადახდის დასადასტურებლად. არავის გაუზიარო ეს კოდი.  **არ გაატანო ბარათი მომსახურე პერსონალს**  თუ სავაჭრო ან საკვებ ობიექტებში გადახდისას პერსონალი გთხოვს ბარათი გაატანო იმისთვის, რომ პოს-ტერმინალის მეშვეობით განხორციელდეს გადახდა, აუცილებლად სთხოვე პოს-ტერმინალის მოტანა და თავად დაადე (ან მოათავსე) ბარათი. რადგან ბარათის სხვისთვის გადაცემის შემთხვევაში ყოველთვის არსებობს ბარათის მონაცემების მოპარვის საშიშროება.  **ისარგებლე ბანკის SMS მომსახურებით**  ეს საშუალებას მოგცემს, მომენტალურად მიიღო ინფორმაცია შენი ბარათით განხორციელებული ოპერაციების შესახებ და დროულად აღმოაჩინო თაღლითობის შემთხვევა. თუ გაიგე, რომ შენი ბარათით სხვა სარგებლობს, სასწაფოდ შეატყობინე ბანკს და დაბლოკე ბარათი. |

|  |
| --- |
| *საინფორმაციო ბარათი 3*  **როგორ დავიცვათ თავი ინტერნეტთაღლითობისგან?**  **არავის გაუზიარო შენი საბანკო ინფორმაცია**  მაგალითად, ინტერნეტბანკის მომხმარებლის სახელი და პაროლი, ტელეფონით მიღებული ერთჯერადი კოდი, ბარათის ნომერი, მოქმედების ვადა და უსაფთხოების კოდი.  **სიფრთხილე გამოიჩინე ელექტრონულ წერილებთან**  არ დაუჯერო ელექტრონულ წერილებს და შეტყობინებებს, რომლებიც თითქოსდა შენი ბანკისგან, ან სხვა ნაცნობი ორგანიზაციისგან მოდის და წერილშივე მოცემულ ბმულზე გამისამართებს, ამ ბმულზე კი, რომელიც შენი ინტერნეტბანკის ან გადახდის ვებგვერდის ჰგავს, შენი საბანკო მონაცემების შეყვანას გთხოვენ.  ამას გარდა, შეიძლება ხშირად მიიღო თაღლითური ელექტრონული წერილი, რომელშიც წერია, რომ გარკვეული თანხა მოიგეთ, ან მემკვიდრეობით გერგოთ, და იმისთვის, რომ თანხა ჩაგერიცხოს, უნდა მიუთითო შენი ბარათის ან ინტერნეტბანკის მონაცემები. არ გაება ამგვარ მახეში!  **არ დაუჯერო სხვადასხვა შეთავაზებას**  რომლებიც რაიმეს მოგებას ან გათამაშებაში მონაწილეობას გპირდება და ამისთვის შეთავაზებაში მოცემულ ბმულზე გადასვლით ინტერნეტბანკში შესვლას გთხოვს. ხშირად ასეთი შეთავაზება, ვითომდა ბანკის სახელით ვრცელდება. აუცილებლად გადაამოწმე ინფორმაცია ბანკთან!  **შეამოწმე გადახდის ვებგვერდის მისამართი**  როცა ინტერნეტით რამეს ყიდულობ და ბარათის მონაცემებს უთითებ, აუცილებლად დააკვირდი ვებგვერდის მისამართს. დაცული ვებგვერდის მისამართი უნდა იწყებოდეს http**s**://-ით და არა http://-ით. მისამართშის ველში კი უნდა ჩანდეს მწვანე ჩაკეტილი ბოქლომის სიმბოლო. |

|  |
| --- |
| *საინფორმაციო ბარათი 4*  **რა უნდა გავითვალისწინოთ ბანკომატით სარგებლობისას?**  **დარწმუნდი, რომ ბანკომატით სარგებლობა უსაფრთხოა**  თუკი ბანკომატის სიახლოვეს ვინმე თავს არაკომფორტულად გაგრძნობინებს (მაგალითად, ზედმეტად ახლოს მოდის, გესაუბრება, ცდილობს დაინახოს, თუ რა კოდს კრეფ), აუცილებლად გააუქმე ტრანზაქცია, გაეცალე იმ ადგილს და სხვა ბანკომატი გამოიყენე!  **სიფრთხილე გამოიჩინე უცნობებთან**  ბანკომატის გამოყენებისას არ მიიღო დახმარება გარშემომყოფებისგან, იმ შემთხვევაშიც კი, როდესაც მათ კარგი განზრახვა აქვთ, და არასოდეს მოადუნო ყურადღება.  **დააკვირდი ბანკომატს, ხომ არ ეტყობა დაზიანებები, ან ხომ არ არის მასზე უცხო მოწყობილობები**  თუკი ბანკომატს რაიმე უჩვეულოს შეატყობ – მაგალითად, ნელა მუშაობს, უმიზეზოდ ციმციმებს, ან ეტყობა, რომ ვიღაც მის გატეხვას ცდილობდა, არავითარ შემთხვევაში არ გამოიყენო ეს ბანკომატი! ამ პრობლემის შესახებ კი დაუყოვნებლივ აცნობე ბანკს.  **იყავი ყურადღებით და**  ტრანზაქციის დასრულებისას, არ დაგავიწყდეს ბარათისა და ფულის ბანკომატიდან აღება და საფულეში შენახვა!  **აცნობე ბანკს პრობლემის შესახებ**  თუკი ბანკომატი ბარათს არ აბრუნებს, ან ფულს არ გაძლევს, დაუყოვნებლივ აცნობე ბანკს ამ პრობლემის შესახებ.  ზემოთ ჩამოთვლილი სიფრთხილის წესები სწრაფი გადახდის აპარატებზეც ვრცელდება: თუ აპარატი ფულს არ იღებს, ან სხვა პრობლემა აქვს, დაუყოვნებლივ დაუკავშირდი აპარატის გამომშვებ კომპანიას და აცნობე ამის შესახებ! |

|  |
| --- |
| *საინფორმაციო ბარათი 5*  **როგორ ამოვიცნოთ ყალბი ფული?**  **რა არის ყალბი ფული?**  გაყალბებული ფული არანამდვილი ფულია, რომელიც არალეგალურად მზადდება. ფულის გაყალბება დანაშაულია და ისჯება კანონით. ქაღალდის ფულის, ანუ ბანკნოტების, გარდა შესაძლებელია მონეტების გაყალბებაც!  **ვის აქვს საქართველოში ფულის გამოშვების უფლება?**  საქართველოში მხოლოდ საქართველოს ეროვნულ ბანკს აქვს ქაღალდის ფულისა და მონეტების გამოშვების უფლება. ქართული ლარი მაღალი ხარისხის ქაღალდზე იბეჭდება, რომელზეც დამცავი ნიშნებია დატანილი, რათა მომხმარებლები დარწმუნდნენ, რომ ფული არ არის გაყალბებული.  **რა დამცავი ნიშნები აქვს ქართულ ლარს?**  ლარის ბანკნოტები დაცულია როგორც მოსახლეობისთვის განკუთვნილი და ადვილად დასანახი, ისე სპეციალური ხელსაწყოებით ამოსაცნობი ნიშნებით.  მოსახლეობისთვის განკუთვნილი დამცავი ნიშნების აღმოჩენა შესაძლებელია ბანკნოტზე გამჭოლ შუქზე გახედვისას, მისი სხვადასხვა კუთხით დახრისას ან ხელით შეხებისას. მაგალითად:   * თუ ბანკნოტს **გამჭოლ შუქზე გახედავ,** დაინახავ „წყლის ნიშანს“ ნომინალის შესაბამისი პორტრეტის (მაგ., 20 ლარიანისთვის - ილია ჭავჭავაძე), ნომინალის ციფრისა (მაგ., 20) და ლარის სიმბოლოს (₾) გამოსახულებით. ბანკნოტის უკანა მხარეს კი - ვერტიკალურ წყვეტილ ხაზს, რომელიც შუქზე გახედვისას ერთიანდება. * თუ ბანკნოტს **სხვადასხვა კუთხით დახრი,** დაინახავ წინა მხარეს ჰოლოგრამის გამოსახულების ცვალებად ეფექტს, უკანა მხარეს კი ირისისებური ზოლის ფერების ცვალებადობას. * თუ ბანკნოტს **ხელით** **შეეხები**, მის წინა მხარეზე იგრძნობ გრაფიკულ დეტალებზე (მაგ., პორტრეტზე) დატანილ საღებავის ფენას, რომელიც რელიეფურია.   ფულის შესახებ, უფრო დაწვრილებით, მე–12 გაკვეთილზე ისწავლი. |



გაკვეთილი

**# 12**

# 

# 12.შესავალი ფულისა და ვალუტის სამყაროში

**გაკვეთილის მოკლე შინაარსი**

ამ გაკვეთილზე ბავშვები ფულისა და ვალუტის შესახებ ისაუბრებენ. ბავშვები ისწავლიან ფულის განვითარების ისტორიას უძველესი დროიდან თანამედროვე ელექტრონულ ფულამდე, გაეცნობიან სხვადასხვა ქვეყნის ვალუტას და ივარჯიშებენ ვალუტის კონვერტაციაში.

**გაკვეთილის მიზნები**

* ბავშვები განიხილავენ, თუ როგორ განვითარდა ფული უძველესი დროიდან თანამედროვეობამდე.
* ბავშვები გაეცნობიან სხვადასხვა ქვეყნის ვალუტას და ივარჯიშებენ „ვალუტის კონვერტაციაში“.

**მასალა**

* დაფაზე ან ე.წ. „ფლიპჩარტზე“ (Flipchart) წინასწარ გამზადებული „ვვვ“ ცხრილი.
* ფულის ისტორიის ბარათების 1 წყება ყოველი 10 მოსწავლისთვის.
* ქვეყნებისა და ვალუტების შესახებ სასწავლო ბარათების 1 წყება ყოველი 4–5 მოსწავლისთვის.
* ერთი A4 ფორმატის ფურცელი ყოველი 4 – 5 მოსწავლისთვის.
* სახაზავები და მაკრატლები.

**ხანგრძლივობა**

* 1 სთ და 10 წთ.

**ინსტრუქციები ფასილიტატორისთვის**

* როგორც ყოველთვის, დღესაც გირჩევთ, „ვვვ“ ცხრილი დაფაზე ან ე.წ. „ფლიპჩარტზე“ (Flipchart) წინასწარ, გაკვეთილის დაწყებამდე მოამზადოთ.
* საქმეს გაიმარტივებთ, თუ მე–3 აქტივობისთვის სასწავლო ბარათებს (ქვეყნებისა და ვალუტების შესახებ) წინასწარ გაამზადებთ.
* თუ შესაძლებელია, გირჩევთ ამ გაკვეთილის ჩატარების შემდგომ ბავშვები საქართველოს ეროვნული ბანკის ფულის მუზეუმში წაიყვანოთ (ყვარელი).

**აქტივობების განრიგი**

1. წინა გაკვეთილის მიმოხილვა 5 წთ

2. „ვვვ“ ცხრილი ფულისა და ვალუტის შესახებ 5 წთ

3. ფულის ისტორია 15 წთ

4. სასწავლო ბარათები: ქვეყნები და ვალუტები 25 წთ

5. ფინანსური განათლების ბარათების დამზადება 15 წთ

6. „ვვვ“ ცხრილი შეჯამებისთვის 5 წთ

|  |  |
| --- | --- |
| სავარჯიშო | 1. წინა გაკვეთილის მიმოხილვა |
| მიზანი | წინა გაკვეთილზე ნასწავლი ძირითადი საკითხების გახსენება |
| მასალა | არა |
| დრო | 5 წთ. |

მოუხმეთ ბავშვებს წრეზე და დაუსვით შემდეგი შეკითხვები:

* რომელი აქტივობით დავიწყეთ წინა გაკვეთილი?
* რა მოხდა ამის შემდეგ?
* წინა გაკვეთილიდან რომელი სავარჯიშო გახსოვთ ყველაზე კარგად?
* წინა გაკვეთილიდან ფინანსური თაღლითობისგან თავის დაცვის რომელი გზები დაგამახსოვრდათ?
* წინა გაკვეთილიდან ყალბი ფულის შესახებ რა ინფორმაცია დაგამახსოვრდათ?

|  |  |
| --- | --- |
| სავარჯოშო | 2. „ვვვ“ ცხრილი ფულისა და ვალუტის შესახებ |
| მიზანი | ბავშვები მიმართავენ გონებრივ იერიშს იმის გამოსავლენად, თუ რა იციან და რისი სწავლა სურთ ფულისა და ვალუტის შესახებ |
| მასალა | დაფაზე წინასწარ დახაზული „ვვვ“ ცხრილი |
| დრო | 5 წთ |

|  |  |  |
| --- | --- | --- |
| რა **ვ**იცით ფულისა და ვალუტის შესახებ? | რა გვინდა, რომ **ვ**იცოდეთ ფულისა და ვალუტის შესახებ? | რა **ვ**ისწავლეთ ფულისა და ვალუტის შესახებ? |
|  |  |  |

1. მოუხმეთ ჯგუფს დაფასთან, სადაც „ვვვ“ ცხრილია გამოსახული (იხ. ზემოთ).
2. სთხოვეთ მოსწავლეებს, გაგიზიარონ, თუ რა იციან ფულისა და ვალუტის შესახებ. ჩამოწერეთ პასუხები პირველ სვეტში.
3. შემდგომ, ჰკითხეთ მოსწავლეებს, თუ რისი სწავლა სურთ ფულისა და ვალუტის შესახებ. ჩამოწერეთ პასუხები მეორე სვეტში.
4. განუმარტეთ ბავშვებს, რომე მესამე სვეტს გაკვეთილის დასასრულს ერთად შეავსებთ.

|  |  |
| --- | --- |
| სავარჯიშო | 3. ფულის ისტორია |
| მიზანი | ბავშვები ფულის განვითარების ისტორიიდან რამდენიმე საკვანძო მოვლენას ეცნობიან. |
| მასალა | ფულის ისტორიის ბარათების ერთი წყება ყოველი 10 მოსწავლისთვის. |
| დრო | 15 წთ |

1. დაყავით მოსწავლეები 10–ბავშვიან გუნდებად. გაუთავისუფლეთ შესაბამისი სივრცე, რათა ყველამ შეძლოს საკუთარი გუნდის წევრებთან ერთად დადგომა.
2. აუხსენით გუნდებს, რომ შემდეგი დავალება აქვთ: რაც შეიძლება სწრაფად უნდა გადანაწილდნენ ერთ რიგად სიმაღლის მიხედვით: ყველაზე დაბალი მოსწავლე მარცხენა კუთხეში, ხოლო ყველაზე მაღალი მოსწავლე – მარჯვენა კუთხეში დადგება. გაიმარჯვებს ის გუნდი, რომელიც პირველი შეასრულებს ამ დავალებას.
3. ახლა კი უთხარით მოსწავლეებს, რომ ისევ უნდა გადანაწილდნენ ერთ რიგად, ამჯერად, შემდეგი კრიტერიუმების მიხედვით:
   * ასაკი (ყველაზე უმცროსი – მარცხენა კუთხეში, ხოლო ყველაზე უფროსი – მარჯვენა კუთხეში დადგება).
   * ყველაზე დიდი ოჯახი (ბავშვი ყველაზე ნაკლები დედმამიშვილით – მარცხნივ, ხოლო ყველაზე მეტი დედმამიშვილით – მარჯვნივ დადგება).

კვლავაც, გაიმარჯვებს ის გუნდი, რომელიც ყველაზე სწრაფად შეასრულებს ამ დავალებას.

1. სთხოვეთ მოსწავლეებს, დარჩნენ თავიანთ გუნდებში. გუნდებს „ფულის ისტორიის“ ბარათების თითო წყება მიეცით და სთხოვეთ, ბარათები ისე გადაინაწილონ, რომ თითო ბავშვს თითო ბარათი შეხვდეს (იხ. დანართი 1).
2. აუხსენით ბავშვებს, რომ 5 წუთი აქვთ ისე გადასანაწილებლად, რომ ფულის ისტორია ქრონოლოგიური თანმიმდევრობით წარმოაჩინონ. ის, ვისაც შეხვდება ბარათი ფულის ისტორიაში ყველაზე ადრეული განვითარებით, უნდა დადგეს მარცხნივ, ხოლო ის, ვისაც შეხვდება ბარათი ფულის ისტორიაში უახლესი მიღწევებით – მარჯვნივ. მათ შორის კი ბარათები სწორი თანმიმდევრობით უნდა გადანაწილდეს.
3. 5 წუთის შემდეგ ჰკითხეთ რომელიმე გუნდს, რომ მისმა წევრებმა ხმამაღლა წაიკითხონ თავიანთ ბარათებზე მოცემული ინფორმაცია. გუნდებმა უნდა დაიწყონ ყველაზე ადრეული განვითარებით და დაასრულონ უახლესი მიღწევებით. მათ შორის კი ბარათები სწორი თანმიმდევრობით უნდა იყოს გადანაწილებული.
4. საჭიროებისამებრ, აუხსენით ბავშვებს, თუ რას ნიშნავს ქრონოლოგიური თანმიმდევრობა.

|  |  |
| --- | --- |
| სავარჯიშო | 4. სასწავლო ბარათები: ქვეყნები და ვალუტები |
| მიზანი | მოსწავლეები იმახსოვრებენ სხვადასხვა ქვეყნის ვალუტას და წაივარჯიშებენ ვალუტის კონვერტაციაში |
| მასალა | ყოველი 5 მოსწავლისთვის „ქვეყნების და ვალუტების“ ბარათების ერთი წყება |
| დრო | 25 წთ |

*ქვეყნებისა და ვალუტების დაწყვილება*

1. დაყავით კლასი 4 ან 5–ბავშვიან გუნდებად და თითოეულ გუნდს ქვეყნებისა და ვალუტების ბარათების 1 წყება მიეცით (იხ. დანართი 2). აუხსენით ბავშვებს, რომ ბარათები ქვეყნებისა და მათი შესაბამისი ვალუტის წყვილებისგან შედგება. ყოველი ქვეყნის ბარათისთვის მოიძებნება შესაბამისი ვალუტის ბარათი. სთხოვეთ მოსწავლეებს, „აჭრან“ ბარათები, ამოატრიალონ (წარწერებით ქვემოთ) და მაგიდაზე/იატაკზე გაშალონ.
2. პირველი მოთამაშე ატრიალებს ბარათს და ხმამაღლა კითხულობს მასზე მოცემული ვალუტის ან ქვეყნის სახელს. შემდეგ ის ატრიალებს მეორე ბარათს და ხმამაღლა კითხულობს მასზე მოცემული ვალუტის ან ქვეყნის სახელს. თუ ეს ორი ბარათი ერთმანეთს შეესაბამება, მაშინ მოთამაშეს მიაქვს ისინი. ამის შემდეგ, მოთამაშე ახალ ბარათებზე გადადის: თუ მის მიერ აღებული 2 ბარათი ერთმანეთს არ შეესაბამება, მაშინ მოთამაშე მათ თავიანთ ადგილზე აბრუნებს.
3. ახლა მე–2 მოთამაშის ჯერი დგება. ისიც ატრიალებს ორ ბარათს და ხმამაღლა კითხულობს მათზე მოცემული ქვეყნის ან ვალუტის დასახელებას. თუკი ბარათები ერთმანეთს შეესაბამება, მაშინ მოთამაშე იღებს მათ. ხოლო თუ ბარათები ერთმანეთს არ შეესაბამება, მაშინ მოთამაშე მათ ისევ საკუთარ ადგილას აბრუნებს.
4. ბარათის კუთხეში დატანილი სიმბოლოს მიხედვით მოთამაშეებს შეუძლიათ შეამოწმონ, აიღეს თუ არა შესაბამისი ბარათები. მაგალითად, **ქვეყნის ბარათი A** შეესაბამება **ვალუტის ბარათ A**-ს. თამაშის წესების მიხედვით, თითოეული მოსწავლე უნდა შეეცადოს, რომ დაიმახსოვროს თუ სად დევს თითოეული ბარათი. თამაში დასრულდება მაშინ, როდესაც მოთამაშეები მაგიდიდან/იატაკიდან ყველა ბარათს აიღებენ. გაიმარჯვებს ის მოთამაშე, რომელიც ყველაზე მეტ ბარათს დააგროვებს.

*ვალუტის კონვერტაცია*

1. იმისთვის, რომ ბავშვებმა “ვალუტის კონვერტაციაში” წაივარჯიშონ, ჩამოწერეთ დაფაზე ბარათებზე მოცემული რამდენიმე ვალუტისა და ლარის ოფიციალური გაცვლითი კურსი (მიმდინარე თარიღით).

**შენიშვნა ფასილიტატორს:** ლარის მიმართ უცხოური ვალუტების გაცვლის ოფიციალური კურსები ქვეყნდება საქართველოს ეროვნული ბანკის მიერ ვებგვერდზე:

<https://nbg.gov.ge/monetary-policy/currency>

* + სთხოვეთ თითოეულ გუნდს, რომელსაც უცხოური ვალუტა შეხვდა, შემდეგი გამოთვლები გააკეთონ:
    - * რამდენ ლარს უდრის 200, 1000, 150, 75, 0.5, 0.75 [ვალუტა]? *(შენიშვნა: რიცხვები შეგიძლიათ ცვალოთ მოსწავლეების ასაკისა და მოცემული ვალუტის მიხედვით; ამოსახსნელად გუნდებს 5 წუთი დაუთმეთ).*
  + დასასრულს, სთხოვეთ ბავშვებს დაასახელონ, თუ რომელ ვალუტას აქვს ლართან მიმართებაში ყველაზე მაღალი ან დაბალი ღირებულება? სხვა სიტყვებით, რომელი მათგანით შეძლებთ ყველაზე მეტი ან ნაკლები ლარის ყიდვას? სთხოვთ მოიფიქრონ, თუ რა ფორმით შეიძლება აისახოს მათ ცხოვრებაზე ლარის კურსის ცვლილება (მაგ., უცხოეთში მოგზაურობასთან მიმართებაში)?

|  |  |
| --- | --- |
| სავარჯიშო | 5. ფინანსური განათლების ბარათების დამზადება |
| მიზანი | ბავშვები იხსენებენ განვლილ გაკვეთილებზე ნასწავლ მასალას სახალისო გზით. |
| მასალა | A4 ფორმატის ფურცელი ყოველი 4 ან 5 მოსწავლისთვის; სახაზავები და მაკრატლები. |
| დრო | 15 წთ |

1. აუხსენით მოსწავლეებს, რომ ახლა ისინი ფინანსურ განათლებასთან დაკავშირებულ თემებზე სასწავლო ბარათებს დაამზადებენ.
2. დაურიგეთ თითოეულ გუნდს A4 ფორმატის ფურცელი და სახაზავი. შემდეგ, გამოიყენეთ დაფა და ფურცლები და აჩვენეთ ბავშვებს, თუ როგორ უნდა დახაზონ საკუთარ ფურცელზე 2 სვეტისა და 5 – 6 სტრიქონისგან შემდგარი ცხრილი.
3. აუხსენით მოსწავლეებს, რომ თითოეული სტრიქონი ბარათების წყვილს წარმოადგენს. სთხოვეთ ბავშვებს გაიხსენონ ფინანსური განათლების რომელიმე საკითხი, რომელმაც განსაკუთრებით დააინტერესათ, მაგალითად: ძირითადი საბანკო პროდუქტები. სთხოვეთ დაასახელონ 5–6 საბანკო პროდუქტი და ჩამოწერეთ ისინი ცხრილის პირველ სვეტში. ახლა სთხოვეთ მოიფიქრონ თითოეული პროდუქტისთვის ძალიან მოკლე, არაფორმალური განმარტება და ჩამოწერეთ პასუხები მეორე სვეტში.
4. აჩვენეთ ბავშვებს, თუ როგორ უნდა დაჭრან ფურცლები ისე, რომ სასწავლო ბარათები მიიღონ.
5. მიეცით ბავშვებს თავისუფლება, აირჩიონ თემები, რომლებიც თავად აინტერესებთ. როდესაც გუნდები დაასრულებენ ბარათების დამზადებას, სთხოვეთ გაცვალონ ერთმანეთში ბარათები და მე–3 სავარჯიშო გაითამაშონ.

|  |  |
| --- | --- |
| სავარჯიშო | 6. „ვვვ“ ცხრილი ფულისა და ვალუტის შესახებ |
| მიზანი | ბავშვები კიდევ ერთხელ მიმართავენ გონებრივ იერიშს იმის გამოსავლენად, თუ რისი სწავლა სურდათ და რა ისწავლეს ფულისა და ვალუტის შესახებ |
| მასალა | დაფაზე წინასწარ მომზადებული „ვვვ“ ცხრილი |
| დრო | 5 წთ |

1. კიდევ ერთხელ მოუხმეთ ბავშვებს „ვვვ“ ცხრილთან და შეახსენეთ, რომ ახლა დროა მესამე შეკითხვას გასცენ პასუხი: *რა ვისწავლეთ დღეს ფულისა და ვალუტის შესახებ?*
2. სთხოვეთ ბავშვებს, რომ ამ შეკითხვას საკუთარი სიტყვებით უპასუხონ. ჩამოწერეთ გაჟღერებული პასუხები მე–3 სვეტში.
3. გაკვეთილის დასასრულს, აუხსენით ბავშვებს, რომ დამატებითი ინფორმაცია ფულის შესახებ საქართველოს ეროვნული ბანკის მიერ მომზადებულ საბავშვო ბროშურაში - „მოგზაურობა ფულის სამყაროში“ - შეუძლიათ იხილონ: <https://finedu.gov.ge/storage/files/doc/%E1%83%9B%E1%83%9D%E1%83%92%E1%83%96%E1%83%90%E1%83%A3%E1%83%A0%E1%83%9D%E1%83%91%E1%83%90%20%E1%83%A4%E1%83%A3%E1%83%9A%E1%83%98%E1%83%A1%20%E1%83%A1%E1%83%90%E1%83%9B%E1%83%A7%E1%83%90%E1%83%A0%E1%83%9D%E1%83%A8%E1%83%98.pdf>

ეს ბროშურა ბავშვებს ფულის ისტორიას, ფორმებს, მნიშვნელობასა და ფუნქციებს ასწავლის. ბროშურაში მკითხველები ასევე გაეცნობიან ინფორმაციას თანამედროვე ქართული ფულისა და ლარის დამცავი ნიშნების, ასევე, უცხოური ვალუტებისა და გამორჩეული ბანკნოტების შესახებ.

**დანართი 1: ფულის ისტორიის ბარათები**

|  |
| --- |
| უძველეს დროში, ფულის გამოგონებამდე, ადამიანები ერთმანეთს ჩუქნიდნენ, სესხად აძლევდნენ ან პირდაპირ ცვლიდნენ ერთმანეთში საქონელს. მაგალითად, ცხვარი შეიძლებოდა მარცვლეულსა ან ბოსტნეულზე გაცვლილიყო. საქონელგაცვლას „ბარტერი“ ეწოდება. ბარტერის ყველაზე ადრეული მაგალითები ეგვიპტეში ძვ. წ. 9000 წელს გვხვდება. მხარეები, რომლებიც ბარტერულ გარიგებაში იყვნენ ჩართულნი, ერთმანეთში თანხმდებოდნენ, თუ რა ღირებულება ჰქონდა ამა თუ იმ საქონელს. მაგალითად, მხარეები შეიძლება შეთანხმებულიყვნენ, რომ 10 ქათმით 1 ღორის, ხოლო 15 კვერცხით – 1 კგ. ხორბლის ყიდვა იყო შესაძლებელი. ცხოველის ტყავი, მარილი, იარაღი და სამუშაო ინსტრუმენტები ადვილად გაცვლად საქონლად მიიჩნეოდა. |

|  |
| --- |
| ძვ. წ. 1200 წელს, ინდოეთის სანაპიროებზე საქონლის გაცვლა–გამოცვლის, ანუ ბარტერის პროცესში, აქტიურად გამოიყენებოდა ნიჟარები. ნიჟარა მონეტის წინამორბედად შეგვიძლია მივიჩნიოთ. |

|  |
| --- |
| ძვ. წ. 1100 წელს, ჩინეთში, ბარტერულ გარიგებებში აქტიურად დაიწყეს ბრინჯაოს გამოყენება. ბრინჯაო ნელ–ნელა ფულის უნივერსალურ ფორმად იქცა. |

|  |
| --- |
| პირველი მონეტები თანამედროვე თურქეთის ტერიტორიაზე, ლიდიას სამეფოში ძვ. წ. 600 წელს დამზადდა. ეს მონეტები იყო მრგვალი, მზადდებოდა ოქროსა და ვერცხლის ნაზავით, და მათზე ლომი იყო გამოსახული. |

|  |
| --- |
| ჩვ. წ. მე-10 საუკუნიდან ჩინეთში ქაღალდის ფულის აქტიურად გამოყენება დაიწყეს. ამ ადრეულ ფულზე დატანილი იყო გაფრთხილება, რომლის მიხედვითაც, ფულის გამყალბებლებს თავის მოკვეთით დასჯიდნენ! |

|  |
| --- |
| 1290 წელს მარკო პოლომ ჩინეთში იმოგზაურა და აღმოაჩინა, რომ იქ ქაღალდის ფულს იყენებდნენ. მან ეს გამოგონება ევროპაში ჩამოიტანა. |

|  |
| --- |
| ქაღალდის ფული ევროპაში 1661 წლამდე არ არსებობდა. ამ წელს, შვედეთში პირველი ბანკნოტი დაიბეჭდა. |

|  |
| --- |
| 1860 წელს „ვესტერნ იუნიონმა“ (Western Union) ფულის ტელეგრაფით გადარიცხვის მეთოდი გამოიგონა. |

|  |
| --- |
| 1946 წელს ნიუ იორკში ბანკირმა ჯონ ბრიგსმა პირველი საკრედიტო ბარათი გამოიგონა. |

|  |
| --- |
| 1967 წელს ლონდონში გამომგონებელმა ჯონ შეფერდ ბარონმა პირველი ბანკომატი გამოიგონა. ამბობენ, რომ ჯონს ეს იდეა, არქიმედეს მსგავსად, აბაზანაში დაებადა! |

**დანართი 2:****ქვეყნისა და ვალუტის ბარათები**

|  |  |
| --- | --- |
| **ქვეყნის ბარათი A**  საქართველო | **ვალუტის ბარათი A**  ლარი / GEL |
| **ქვეყნის ბარათი B**  ევროზონა – ევროკავშირის 19 ქვეყანა | **ვალუტის ბარათი B**  ევრო / EUR |
| **ქვეყნის ბარათი C**  ჩინეთი | **ვალუტის ბარათი C**  იუანი / CNY |
| **ქვეყნის ბარათი D**  იაპონია | **ვალუტის ბარათი D**  იენი / JPY  C:\Users\tgujabidze\Desktop\1000_yen_banknote_2004.jpg |
| **ქვეყნის ბარათი E**  ამერიკის შეერთებული შტატები (აშშ) | **ვალუტის ბარათი E**  დოლარი /USD |
| **ქვეყნის ბარათი F**  სომხეთი | **ვალუტის ბარათი F**  დრამი / MDL |
| **ქვეყნის ბარათი G**  აზერბაიჯანი | **ვალუტის ბარათი G**  მანათი / MKD  C:\Users\tgujabidze\Desktop\100_manat_obv.jpg |
| **ქვეყნის ბარათი** **H**  დიდი ბრიტანეთი | **ვალუტის ბარათი H**    ფუნტი / GBP |
| **ქვეყნის ბარათი I**  თურქეთი | **ვალუტის ბარათი I**  ლირა / TRY |

****

გაკვეთილი

**# 13**

# 13.საბანკო ბარათები

**გაკვეთილის მოკლე შინაარსი**

ამ გაკვეთილზე ბავშვები ისწავლიან ბანკომატით სარგებლობის წესებს. მოსწავლეები ერთმანეთს შეადარებენ სადებეტო და საკრედიტო ბარათებს და შეაფასებენ როგორც მათს სარგებლიანობას, ისე მათთან დაკავშირებულ რისკებს. გაკვეთილის აქტივობები მოსწავლეებისგან დამოუკიდებელი და კრიტიკული აზროვნების გამოჩენას მოითხოვს.

**გაკვეთილის მიზნები**

* ბავშვები ისწავლიან ბანკომატით სარგებლობას.
* მოსწავლეები განიხილავენ საკრედიტო და სადებეტო ბარათების ძირითად მახასიათებლებს და გაიაზრებენ როგორც თითოეულის სარგებლიანობას, ისე დაკავშირებულ რისკებს.
* ბავშვები განიხილავენ სხვადასხვა გზას, რომლითაც საქონლისა თუ მომსახურების სანაცვლოდ საფასურის გადახდაა შესაძლებელი.

**მასალა**

* „ბანკომატის ბარათების“ 1 წყება ყოველი 4 მოსწავლისთვის.
* წინასწარ გამზადებული 1 საინფორმაციო ფურცელი „საკრედიტო ბარათი და სადებეტო ბარათი“ ყოველი 4 მოსწავლისთვის.
* A4 ფორმატის ფურცლები.
* წინასწარ გამზადებული კუბები (იხ. „ინსტრუქციები ფასილიტატორისთვის“).
* კუბებით თამაშისთვის დაფაზე, ან ე.წ. „ფლიპჩარტზე“ (Flipchart) წინასწარ ჩამოწერილი შეკითხვები.

**ხანგრძლივობა**

* 1 საათი და 15 წუთი

**ინსტრუქციები ფასილიტატორისთვის**

* ამ გაკვეთილზე ბავშვებს ვენის დიაგრამის აგებაში უნდა დაეხმაროთ. ვენის დიაგრამა ორი ან მეტი წრისგან შედგება, რომლებიც ნაწილობრივ კვეთს ერთმანეთს, რის შედეგადაც, საერთო სივრცე წარმოიქმნება. ვენის დიაგრამები სხვადასხვა მოვლენების, იდეებისა თუ საგნების ერთმანეთთან შესადარებლად და მათ შორის მსგავსებების გამოსაკვეთად გამოიყენება. მაგალითად, თუ გვსურს ერთმანეთს თბილისი და ბათუმი შევადაროთ, ვენური დიაგრამა საშუალებას მოგვცემს ნათლად გამოვხატოთ, თუ რა მსგავსებები და განსხვავებებია ამ ორ ქალაქს შორის.
* იმის გათვალისწინებით, თუ რამდენად კარგად იცნობენ თქვენი მოსწავლეები ვენის დიაგრამას, შეიძლება ამ მეთოდის უფრო დეტალურად ახსნა მოგიწიოთ. სანამ მოსწავლეებს ვენის დიაგრამის დამოუკიდებლად აგებას სთხოვთ, გირჩევთ, მათთან ერთად წაივარჯიშოთ რაიმე მარტივ და ნაცნობ საბანკო თემაზე – მაგ., შეადარეთ ერთმანეთს ვადიანი და უვადო დეპოზიტები.
* „თამაში კუბებით“ სწავლების ისეთი მეთოდია, რომელიც საშუალებას გვაძლევს ერთსა და იმავე საკითხს სხვადასხვა კუთხიდან შევხედოთ. ამ სავარჯიშოში ქაღალდის ან მუყაოს ფურცლებით ავაგებთ კუბს, რომლის გვერდებზეც შემდეგ დავალებებს წავაწერთ:
* აღწერე;
* შეადარე;
* დააკავშირე;
* შეაფასე;
* გამოიყენე;
* იკამათე მის სასარგებლოდ ან საწინააღმდეგოდ.

წინასწარ უნდა მოამზადოთ კუბების საკმარისი რაოდენობა დანართ 3-ში მოცემული ფორმის მიხედვით, რათა ყოველ 6–მოსწავლიან გუნდს ერთი კუბი შეხვდეს. დაიმახსოვრეთ, რომ ეს კუბები მომავალში სხვა სავარჯიშოებისთვისაც შეგიძლიათ გამოიყენოთ.

**აქტივობების განრიგი**

1. წინა გაკვეთილის მიმოხილვა 5 წთ

2. ბანკომატით სარგებლობის წესები 15 წთ

3. ვენის დიაგრამა: „საკრედიტო ბარათი და სადებეტო ბარათი“ 25 წთ

4. თამაში კუბებით: „საკრედიტო ბარათი და სადებეტო ბარათი“ 15 წთ

5. როლური თამაში: „საკრედიტო ბარათი და სადებეტო ბარათი“ 15 წთ

|  |  |
| --- | --- |
| სავარჯიშო | 1. წინა გაკვეთილის მიმოხილვა |
| მიზანი | წინა გაკვეთილზე ნასწავლი ძირითადი საკითხების გახსენება. |
| მასალა | არა |
| დრო | 5 წთ. |

მოუხმეთ ბავშვებს წრეზე და დაუსვით შემდეგი შეკითხვები:

* რომელი აქტივობით დავიწყეთ წინა გაკვეთილი?
* რა მოხდა ამის შემდეგ?
* წინა გაკვეთილიდან რომელი სავარჯიშო გახსოვთ ყველაზე კარგად?
* წინა გაკვეთილიდან რა ისწავლეთ ფულის ისტორიის შესახებ?

|  |  |
| --- | --- |
| სავარჯიშო | 2. ბანკომატით სარგებლობის წესები |
| მიზანი | ბავშვები განიხილავენ, ბანკომატით სარგებლობის წესებს |
| მასალა | ბარათების 1 წყება ყოველი 4 მოსწავლისთვის (დანართი 1) |
| დრო | 15 წთ |

1. დაიწყეთ სავარჯიშო ბავშვებისთვის გამამხნევებელი შეკითხვების დასმით:

* რომელ თქვენგანს გამოუყენებია ბანკომატი?
* იცით, თუ სად მდებარეობს ბანკომატი ამ ქუჩაზე/უბანში?
* რა რისკები უკავშირდება ბანკომატით სარგებლობას?
* რა რჩევას მისცემდით იმ ადამიანს, რომელიც ბანკომატით ცხოვრებაში პირველად სარგებლობს?

1. სთხოვეთ მოსწავლეებს, 4–ბავშვიან გუნდებად გადანაწილდნენ. თითოეულ გუნდს კარგად „აჭრილი“ ბარათების 1 წყება გადაეცით (იხ. დანართი 1). აუხსენით, რომ გუნდებს 5 წუთი აქვთ იმისთვის, რომ ბარათზე მოცემული აბზაცები შესაბამის სათაურებს შეუსაბამონ და შემდგომ, სათაურები და აბზაცები ისე დაალაგონ, რომ მაქსიმალურად ლოგიკური და თანმიმდევრული ტექსტი მიიღონ.
2. ამის შემდეგ, გუნდების 5 წუთი აქვთ იმისთვის, რომ მიღებული ტექსტი შეისწავლონ.
3. 5 წუთის შემდეგ სთხოვეთ გუნდებს, რომ თანაკლასელებს საკუთარი სათაურების თანმიმდევრობა გაუზიარონ. თუ ჯგუფების მიერ წარმოდგენილ პასუხებს შორის განსხვავებებს აღმოაჩენთ, სთხოვეთ გუნდებს დაასაბუთონ საკუთარი პოზიცია.

|  |
| --- |
| **რჩევა ფასილიტატორს:**  თქვენთვის ცალკე ამოიწერეთ სათაურების თანმიმდევრული ჩამონათვალი. მე–5 და მე–6 ნაბიჯების რიგითობა შეიძლება შეიცვალოს: ზოგი ადამიანი ბანკომატს მხოლოდ ბალანსის შესამოწმებლად იყენებს; ამასთან, ზოგს შესაძლოა ბალანსის შემოწმება თანხის გამოტანამდე სურდეს.  1. გამოიჩინე სიფრთხილე!  2. მოათავსე საბანკო საგადახდო ბარათი ბანკომატში.  3. აირჩიე ენა.  4. შეიყვანე პინ–კოდი.  5. მიუთითე და გამოიტანე სასურველი თანხა **ან**  6. შეამოწმე ბალანსი ანგარიშზე.  7. დაასრულე ოპერაცია.  8. არ დაგავიწყდეს ბანკომატიდან ბარათის და ფულის გამოტანა! |

|  |  |
| --- | --- |
| სავარჯიშო | 3. ვენის დიაგრამა: „საკრედიტო ბარათი და სადებეტო ბარათი“ |
| მიზანი | ბავშვები განიხილავენ საკრედიტო და სადებეტო ბარათებს შორის ძირითად მსგავსებებსა და განსხვავებებს. |
| მასალა | 1 საინფორმაციო ფურცელი “საკრედიტო ბარათი და სადებეტო ბარათი“ და A4 ფორმატის სამუშაო ფურცლები ყოველი 4 მოსწავლისთვის. |
| დრო | 25 წთ |

1. იმისთვის, რომ ბავშვებს ხელი შეუწყოთ ახალი მასალის ათვისებაში, დახაზეთ დაფაზე ვენის დიაგრამა. წრეებს დაარქვით სახელები: თბილისი და ბათუმი. სთხოვეთ ბავშვებს დაფიქრდნენ თბილისსა და მის თავისებურებებზე (მაგ. საკვები, გეოგრაფია, ამინდი, მოსახლეობის რაოდენობა) და შესაბამის წრეში ჩამოწერეთ გაჟღერებული პასუხები. გაიმეორეთ იგივე ნაბიჯები ბათუმისთვის.
2. შემდეგ, სთხოვეთ მოსწავლეებს, დაასახელონ ის მახასიათებლები, რომლებიც თბილისსა და ბათუმს აერთიანებს, და გაჟღერებული პასუხები საერთო სივრცეში ჩამოწერეთ.
3. დაჰყავით მოსწავლეები 4– ან 5–ბავშვიან გუნდებად. დაურიგეთ გუნდებს A4 ფორმატის ფურცლები და თითო საინფორმაციო ფურცელი „საკრედიტო ბარათი და სადებეტო ბარათი“ (იხ. დანართი 2).
4. სთხოვეთ გუნდებს ფურცელზე დახაზონ 2 დიდი წრე, რომლებიც ერთმანეთს კვეთს. საერთო სივრცე უნდა იყოს საკმარისად დიდი, რომ მოსწავლეებმა რამდენიმე სიტყვის ჩაწერა შეძლონ.
5. სთხოვეთ მოსწავლეებს ერთ წრეს დაარქვან *საკრედიტო ბარათი,* ხოლო მეორე წრეს – *სადებეტო ბარათი.*
6. ამის შემდეგ, სთხოვეთ მოსწავლეებს დაფიქრდნენ იმაზე, თუ რა აერთიანებს საკრედიტო და სადებეტო ბარათებს. საერთო მახასიათებლები ბავშვებმა საერთო სივრცეში უნდა ჩამოწერონ. შემდეგ, ბავშვები უნდა დაფიქრდნენ, თუ რა ნიშნით განსხვავდება ერთმანეთისგან სადებეტო და საკრედიტო ბარათები. აუხსენით ბავშვებს, რომ განმასხვავებელი მახასიათებლები დიაგრამის შესაბამის წრეებში თანმიმდევრულად უნდა ჩამოწერონ.
7. ურჩიეთ ბავშვებს, რომ თითოეული ბარათის მახასიათებლების გამოსავლენად დასვან შეკითხვები, მაგალითად: რისთვის გამოიყენება სადებეტო ბარათი? რა რისკები უკავშირდება საკრედიტო ბარათს?
8. სთხოვეთ გუნდებს, წაიკითხონ საკუთარი ვერსიები: რა საერთო მახასიათებლები აქვთ სადებეტო და საკრედიტო ბარათებს? რა განმასხვავებელი ფუნქციები აქვთ სადებეტო ბარათებს? რა განმასხვავებელი ფუნქციები აქვთ საკრედიტო ბარათებს?

|  |  |
| --- | --- |
| სავარჯიშო | 4. თამაში კუბებით: „საკრედიტო ბარათი და სადებეტო ბარათი“ |
| მიზანი | ბავშვები კიდევ ერთხელ ადარებენ ერთმანეთს საკრედიტო და სადებეტო ბარათებს და განიხილავენ მათ შორის განსხვავებებს |
| მასალა | 1 კუბი ყოველი 6 მოსწავლისთვის |
| დრო | 15 წთ |

1. აწიეთ ერთ–ერთი კუბი და აჩვენეთ ბავშვებს, რომ კუბის თითოეულ გვერდზე სხვადასხვა დავალებაა მოცემული.
2. დაფაზე ჩამოწერეთ 6 დავალება და ბავშვებს აუხსენით, თუ რა შეკითხვები იგულისხმება თითოეული დავალების ქვეშ.

|  |
| --- |
| **რას გულისხმობს კუბის გვერდებზე მოცემული დავალებები:**   * ***აღწერე*** *[ახლოდან დააკვირდი საგანს (ან წარმოიდგინე) და აღწერე: რას ხედავ? რა ფერია? რა ფორმა აქვს? რა ზომისაა?]* * ***შეადარე*** *[რას წააგავს ეს საგანი? რისგან განსხვავდება ეს საგანი?]* * ***დააკავშირე*** *[რას გაგონებს ეს საგანი? (შეიძლება დააკავშირო სხვა საგანთან, ადგილთან, ან ადამიანთან). მოუხმე წარმოსახვის უნარს და დაფიქრდი, თუ რა გახსენდება ამ საგნის წარმოდგენისას].* * ***შეაფასე*** *[აღწერე, თუ როგორ მიიღება ეს საგანი (არ არის აუცილებელი იცოდე ზუსტი პასუხი – შეგიძლია გამოიგონო ეს პროცესი)].* * ***გამოიყენე*** *[როგორ შეიძლება ამ საგნის გამოყენება?]* * ***იკამათე მის სასარგებლოდ ან მის საწინააღმდეგოდ*** *[აირჩიე პოზიცია და მოიფიქრე არგუმენტები ამ საგნის სასარგებლოდ ან საწინააღმდეგოდ – ლოგიკური, სახალისო, ა.შ.]* |

1. სთხოვეთ რომელიმე 6 მოსწავლეს, გაითამაშონ ეს თამაში შემდეგ თემაზე: თვითმფრინავები. თითოეული მოსწავლე გააგორებს კუბს და შეასრულებს დავალებას, რომელზეც კუბი მიუთითებს.
2. შემდგომ, დაყავით მოსწავლეები 6–ბავშვიან გუნდებად. მიეცით თითოეულ გუნდს 1 კუბი, და სთხოვეთ, რომ ითამაშონ ჯერ საკრედიტო ბარათების, ხოლო შემდგომ – სადებეტო ბარათების თემაზე.

|  |  |
| --- | --- |
| სავარჯიშო | 5. როლური თამაში: „საკრედიტო ბარათი და სადებეტო ბარათი“ |
| მიზანი | მოსწავლეები საკუთარი სიტყვებით გადმოსცემენ, თუ რა სარგებლობა და მნიშვნელობა აქვს თითოეულ ბარათს. |
| მასალა | არა |
| დრო | 15 წთ |

1. დაყავით მოსწავლეები 3–ბავშვიან გუნდებად. აუხსენით, რომ აქვთ 5 წუთი იმისთვის, რომ მოემზადონ როლური თამაშისთვის. 1–ლი პერსონაჟი არის ბანკის თანამშრომელი, რომელიც ჰყიდის საკრედიტო ბარათს, მე–2 პერსონაჟი არის ბანკის თანამშრომელი, რომელიც ჰყიდის სადებეტო ბარათს, ხოლო მე–3 პერსონაჟი არის მომხმარებელი.
2. როლური თამაში იწყება შემდეგი სცენით: მომხმარებელი მიდის ბანკში და აცხადებს, რომ სურს შეიძინოს საბანკო ბარათი.
3. ორივე თანამშრომელი ცდილობს დაარწმუნოს მომხმარებელი, რომ მან უნდა აირჩიოს მის მიერ შეთავაზებული ბარათი.
4. 5 წუთის გავლის შემდეგ, სთხოვეთ რამდენიმე გუნდს საკუთარი როლური თამაში დანარჩენი კლასის წინაშე წარმოადგინონ.
5. თითოეული დადგმის ბოლოს, ჰკითხეთ მომხმარებელს დაასახელოს, თუ რომელი ბარათის შეძენა გადაწყვიტა და რატომ.

**დანართი 1: ბარათები სავარჯიშოსთვის „ბანკომატით სარგებლობის წესები“**

|  |
| --- |
| **გამოიჩინე სიფრთხილე!** |
| ყოველთვის უნდა ეცადო, რომ ბანკომატი დღის განმავლობაში გამოიყენო – სასურველია, ხალხმრავალ ქუჩაში. თუ ბანკომატს ღამის საათებში იყენებ, აუცილებლად დარწმუნდი, რომ ის სივრცე, სადაც ბანკომატია განთავსებული, კარგად არის განათებული. გამოიჩინე განსაკუთრებული სიფრთხილე, თუ ბანკომატის სიახლოვეს სხვა ადამიანებსაც შენიშნავ. დადექი ბანკომატთან ახლოს, რათა არავინ დაინახოს, თუ რა ინფორმაცია შეგყავს აპარატში და რა ინფორმაციაა მოცემული შენს ბარათზე (ბარათის ნომერი, მოქმედების ვადა, უსაფრთხოების (cvv) კოდი). ყურადღება მიაქციე თავად აპარატსაც: თუ ატყობ, რომ ბანკომატს (მათ შორის, ბარათის შესაცურებელ ჭრილს) დაზიანებები აქვს, ზედმეტად ნელა მუშაობს, ან სხვა აშკარა პრობლემები აქვს, მაშინ არავითარ შემთხვევაში არ გამოიყენო ეს ბანკომატი და ამ პრობლემის შესახებ აცნობე ბანკს. |
| **მოათავსე საბანკო საგადახდო ბარათი ბანკომატში** |
| მოათავსე ბარათი ბანკომატის სპეციალურ ჭრილში. ჩვეულებრივ, ბანკომატის ეკრანი ან ციმციმა განათებები მიუთითებს, თუ სად უნდა მოათავსო ბარათი. თუ შენს საბანკო ბარათს საქართველოს გარეთ იყენებ, მაშინ შესაძლოა ბანკომატის გამოყენების სანაცვლოდ დამატებითი საკომისიოს გადახდა მოგიწიოს. |
| **აირჩიე ენა** |
| ბანკომატები, ჩვეულებრივ, მომსახურებას რამდენიმე ენაზე გვთავაზობენ. ბარათის მოთავსების შემდეგ ბანკომატი მოგცემს საშუალებას აირჩიო, თუ რომელ ენაზე გსურს მომსახურების მიღება. |
| **შეიყვანე პინ–კოდი** |
| პინ–კოდი შენი პერსონალური, საიდუმლო კოდია. ის 4–ნიშნა პაროლს წარმოადგენს, რომელსაც იმისთვის იყენებ, რომ შენს საბანკო ანგარიშზე მოიპოვო წვდომა. ძალიან მნიშვნელოვანია, რომ პინ–კოდი დაიზეპირო და არავის გაუმხილო. როდესაც ბანკომატი მოგთხოვს პინ–კოდის შეყვანას, აკრიფე ეს კოდი, ოღონდ დარწმუნდი, რომ კლავიატურას სათანადოდ ეფარები, რათა უკან ან გვერდით მდგომმა ადამიანებმა არ დაინახონ შენი პინ–კოდი. |
| **მიუთითე სასურველი თანხა და გამოიტანე ფული** |
| ბანკომატი მოგთხოვს დაასახელო, თუ რა მოცულობის თანხის გატანა გსურს ანგარიშიდან. ჩვეულებრივ, ბანკომატი სტანდარტულ ჩამონათვალს გთავაზობს – მაგ. 5, 10, 20, 50, ან 100 ლარი – რომელთაგანაც შეგიძლია აირჩიო სასურველი მოცულობა. ამასთან, სურვილის შემთხვევაში, გაქვს შესაძლებლობა თავად მიუთითო განსხვავებული თანხა. ბანკები, როგორც წესი, აწესებენ შეზღუდვებს იმ თანხაზე, რომლის გატანაც ერთი ანგარიშიდან ერთი დღის განმავლობაში არის შესაძლებელი. ეს ლიმიტი დამოკიდებულია როგორც შენს მომსახურე ბანკზე, ისე შენი ბარათის ტიპზე. |
| **შეამოწმე ნაშთი ანგარიშზე** |
| ბანკომატის საშუალებით შესაძლებელია გარკვევა, თუ რა თანხა არის მოცემულ მომენტში შენს ანგარიშზე – სხვა სიტყვებით, შესაძლებელია ნაშთის შემოწმება. შესაბამისი ოპერაციის არჩევის შემთხვევაში ბანკომატი ამ რიცხვს ეკრანზე გაჩვენებს, ან მოგცემს საშუალება ამობეჭდო ქვითარი, რომელზეც ეს მოცულობა იქნება გამოსახული. |
| **დაასრულე ოპერაცია** |
| როდესაც განახორციელებ სასურველ ტრანზაქციას, უნდა მიჰყვე ეკრანზე მითითებულ დავალებებს, რათა დაიბრუნო ბარათი. ხშირ შემთხვევაში, ბანკომატმა შენი ბარათი შეიძლება თანხის მოცემამდე დააბრუნოს (შესაბამისი ხმოვანი სიგნალის თანხლებით) – ამ გზით, ბანკი თავიდან იცილებს ბარათის ბანკომატში ჩარჩენის რისკს. ამასთან, სანამ ბარათს დაგიბრუნებდეს, ბანკომატი, როგორც წესი, გეკითხება, თუ გსურს სხვა ტრანზაქციის განხორციელება. თუ დაასრულე ოპერაცია და გინდა შენი ბარათი მიიღო უკან, მაშინ უბრალოდ აირჩევ „არა“–ს. ამასთან, თუკი დააჭერ ღილაკს X, რომელიც, ჩვეულებრივ, წითლად არის აღნიშნული, მაშინ ავტომატურად დაასრულებ ოპერაციას და დაიბრუნებ ბარათს. |
| **არ დაგავიწყდეს ბარათისა და ფულის გამოტანა!** |
| როდესაც გეჩქარება, ძალიან ადვილია დაგავიწყდეს ფულის ან ბარათის ბანკომატიდან გამოტანა, მაგრამ ფრთხილად იყავი და დაიმახსოვრე, რომ ბანკომატით სარგებლობის დასრულების შემდეგ ბარათი და ფული დაუყოვნებლივ უნდა შეინახო საფულეში! |

**დანართი 2: საინფორმაციო ფურცელი „საკრედიტო ბარათი და სადებეტო ბარათი”**

**მსგავსებები**

ორივე ბარათს სტანდარტული ზომა (85 მმ x 54 მმ) და მომრგვალებული კუთხეები აქვს. ორივე ბარათის წინა მხარეს გამოსახულია ბარათის მფლობელის სახელი, გვარი და 16–ნიშნა ბარათის ნომერი. ორივე ბარათზე დატანილია მოქმედების ვადა – ის გიჩვენებს, თუ რომელ თარიღამდე შეძლებ ბარათით სარგებლობას. ბარათის უკანა მხარეს მოცემულია 3-ნიშნა უსაფრთხოების (CVV) კოდი, და ასევე შესაძლებელია მოცემული იყოს ბარათის მფლობელის ხელმოწერა. ზოგიერთ ბარათზე (მაგ. AMEX-ის ტიპის ბარათზე) უსაფრთხოების კოდი შეიძლება 4-ნიშნა იყოს. უსაფრთხოების კოდს, როგორც წესი, ონლაინ გადახდების დროს უთითებ, და ის არავის უნდა გაანდო.

ორივე ბარათს ასევე მოჰყვება პინ–კოდი, რომელიც თავდაპირველად დალუქული კონვერტით და/ან sms-ით გადმოგეცემა, და რომელიც ანგარიშიდან თანხის განაღდების ან მაღაზიაში რაიმეს შეძენისას პოს-ტერმინალზე გატარების დროს შეგიძლია გამოიყენო. შენ უკვე კარგად იცი, რომ პინ–კოდს უნდა მოუფრთხილდე!

ზოგადად, უსაფრთხოების მიზნით, ბარათებზე ჩართულია თანხის მოხმარების სხვადასხვა ლიმიტები, მაგალითად:

* 1 დღის განმავლობაში 1 მომხმარებლის მიერ ბანკომატიდან თანხის განაღდების ლიმიტი – ანუ იმ თანხის შეზღუდვა, რომლის ბანკომატით განაღდებაც ერთ მომხმარებელს 24 საათის განმავლობაში შეუძლია.
* 24 საათში გარკვეული რაოდენობის, მაგალითად, 10 უკონტაქტო ტრანზაქციის შესრულების ლიმიტი – „უკონტაქტო“ ტრანზაქცია ისეთი ტრანზაქციაა, რომლის დროსთან საკმარისია ბარათის მხოლოდ ტერმინალთან მიახლოება, და პინ–კოდის მითითება არ არის საჭირო. ამ შეზღუდვის მიხედვით, 1 დღის განმავლობაში ვერავინ შეძლებს უკონტაქტო ტრანზაქციის 10–ზე მეტჯერ შესრულებას.
* პროდუქტის შეძენის დროს უკონტაქტო ბარათით, ანუ პინ–კოდის აკრეფის გარეშე, მხოლოდ გარკვეულ თანხამდე, მაგალითად, 45 ან 50 ლარამდე ტრანზაქციის შესაძლებლობა – ეს ნიშნავს, რომ მომხმარებელი ამ თანხაზე მეტი ღირებულების ტრანზაქციის განხორციელებას ვერ შეძლებს პინ–კოდის აკრეფის გარეშე.

|  |  |
| --- | --- |
| *სადებეტო ბარათები*  სადებეტო ბარათი ყველაზე გავრცელებული საბანკო ბარათია, რომელიც საშუალებას გაძლევს გამოიყენო შენს მიმდინარე ან საბარათე ანგარიშზე არსებული თანხა. სადებეტო ბარათით შეგიძლია ბანკომატით გაანაღდო თანხა, განახორციელო ინტერნეტ-გადახდები და პოს-ტერმინალის საშუალებით გადაიხადო რაიმე ნივთის/მომსახურების ღირებულება. ბანკომატიდან თანხის განაღდებისას - და ხშირ შემთხვევაში, რაიმეს შეძენის დროსაც - უნდა მიუთითო პინ–კოდი.  სადებეტო ბარათი არ არის სასესხო პროდუქტი, ანუ, მას არ იღებენ თანხის სესხების მიზნით. თუმცაღა, სადებეტო ბარათზე ზოგიერთი ბანკი გაძლევს საშუალებას გაააქტიურო ე.წ. „ოვერდრაფტი“ – ანუ ფუნქცია, რომლის მიხედვითაც, შეძლებ გარკვეული თანხის ფარგლებში დახარჯო უფრო მეტი, ვიდრე ანგარიშზე გაქვს; თუმცა შემდეგ, ჩვეულებრივი სესხივით, მოგიწევს გამოყენებული ფულის და ზემოდან მასზე დარიცხული პროცენტის დაბრუნება.  ძალიან მარტივად, სადებეტო ბარათის გამოყენება ნიშნავს საკუთარი თანხის ხარჯვას ბარათის მეშვეობით. საკრედიტო ბარათი კი პირიქით, ბანკის თანხაა, რომელიც სესხად გადმოგეცემა.  სადებეტო ბარათის გამოყენებისას, როგორც წესი, გიწევს ნაკლები საკომისიოების გადახდა, ვიდრე საკრედიტო ბარათის გამოყენებისას. | *საკრედიტო ბარათები*  საკრედიტო ბარათი სასესხო პროდუქტია, რომელიც საშუალებას გაძლევს ბანკიდან გარკვეული თანხა ისესხო იმისთვის, რომ მაღაზიაში/ინტერნეტით შეიძინო ნივთი, ან თანხა ნაღდი ფულის სახით გამოიტანო.  თუ რაიმეს შეძენა გსურს, მაგრამ მიმდინარე ანგარიშზე ამ დროს არ გაქვს საკმარისი თანხა, შეგიძლია ამ ნივთის საფასური საკრედიტო ბარათით დაფარო.  საკრედიტო ბარათზე არის დაწესებული ე.წ. ლიმიტი, რომელიც განსაზღვრავს, თუ რა თანხის სესხება შეუძლია მომხმარებელს. ლიმიტი თავიდანვე მომხმარებელთან შეთანხმებით დგინდება.  დაიმახსოვრე, რომ როგორც წესი, თვის ბოლოს მოგიწევს ნასესხები თანხის ბანკისთვის დაბრუნება, და ამასთან, პროცენტის გადახდა, ვინაიდან საკრედიტო ბარათი სესხის ნაირსახეობაა და ბანკი მას ისევე უყურებს, როგორც, მაგალითად, სამომხმარებლო სესხს.  საკრედიტო ბარათი შეიძლება არ მოგცეს ბანკმა (ისევე როგორც სხვა ნებისმიერი ტიპის სესხი), თუ ის არ არის დარწმუნებული, რომ შეძლებ მის გადახდას (მაგ., არ გაქვს შემოსავალი, საკრედიტო ბიუროს მონაცემებით ჩანს რომ სესხებს დროულად არ ფარავ, ა.შ.)  საკრედიტო ბარათიდან ფულის ბანკომატით განაღდება გაცილებით უფრო ძვირია, ვიდრე სადებეტო ბარათიდან. თუმცა, თუ საკრედიტო ბარათით, სადებეტოს მსგავსად, შეძლებ ნივთის საფასური პირდაპირ გადაიხადო მაღაზიაში ისე, რომ არ მოგიწევს საკომისიოს გადახდა.  საკრედიტო ბარათზე შესაძლოა შეთავაზებული იყოს ფასდაკლება და ე.წ. „ქეშბექის“ (cashback) ფუნქცია, რაც გულისხმობს, რომ წახალისების მიზნით, ყოველი გადახდისას, მომხმარებელს მცირე თანხა უკან უბრუნდება. |

**დანართი 3: ფორმა სავარჯიშოსთვის „თამაში კუბებით“**

|  |  |
| --- | --- |
| აღწერე | შეადარე |
| შეაფასე | გამოიყენე |
| დააკავშირე | იკამათე |



გაკვეთილი

**# 14**

# 14.საბანკო ამონაწერი

**გაკვეთილის მოკლე შინაარსი**

ამ გაკვეთილზე ბავშვები საბანკო ამონაწერს გაარჩევენ, რაც მათ არა მხოლოდ პირადი ფინანსების კონტროლსა და განკარგვაში დაეხმარება, არამედ საბანკო დოკუმენტებთან მუშაობასაც ასწავლის. დღევანდელი გაკვეთილი საფუძველს მოამზადებს იმისთვის, რომ ბავშვებმა შემდეგ გაკვეთილზე პირადი ბიუჯეტის შედგენა შეძლონ.

**გაკვეთილის მიზნები**

* ბავშვები ისწავლიან, თუ როგორ უნდა განიხილონ თანხების მოძრაობა საბანკო ანგარიშზე;
* ბავშვები ისწავლიან, თუ რა ინფორმაციაა მოცემული საბანკო ამონაწერის თითოეულ ველში, და რატომ უნდა ადევნონ თვალყური საკუთარ ფინანსებს;
* ბავშვები შეეჩვევიან საბანკო ტერმინოლოგიასა და დოკუმენტებს, რაც მათ მომავალში ხელს შეუწყობს საბანკო სისტემასთან ეფექტიან ურთიერთობაში.

**მასალა**

* თორნიკეს საბანკო ამონაწერის თითო ასლი ყველა მოსწავლისთვის
* თორნიკეს დღიურიდან ჩანაწერების 1 წყება ყოველი 5 მოსწავლისთვის

**ხანგრძლივობა**

* 55 წუთი

**აქტივობების განრიგი**

1. წინა გაკვეთილის მიმოხილვა 5 წთ

2. გამამხნევებელი თამაში: „იარე/შეჩერდი“ / „Zip. Zap. Zoom” 5 წთ

3. ჯგუფური სამუშაო: თორნიკეს საბანკო ამონაწერის წაკითხვა 15 წთ

4. ჯგუფური სამუშაო: თორნიკეს დღიური 25 წთ

5. გაკვეთილის შეჯამება 5 სთ

|  |  |
| --- | --- |
| სავარჯიშო | 1. წინა გაკვეთილის მიმოხილვა |
| მიზანი | წინა გაკვეთილზე ნასწავლი ძირითადი საკითხების გახსენება |
| მასალა | არა |
| დრო | 5 წთ. |

მოუხმეთ ბავშვებს წრეზე და დაუსვით შემდეგი შეკითხვები:

* რომელი აქტივობით დავიწყეთ წინა გაკვეთილი?
* რა მოხდა ამის შემდეგ?
* წინა გაკვეთილიდან რომელი სავარჯიშო გახსოვთ ყველაზე კარგად?
* წინა გაკვეთილიდან რა ისწავლეთ სადებეტო და საკრედიტო ბარათების შესახებ?

|  |  |
| --- | --- |
| სავარჯიშო | 2. გამამხნევებელი თამაში: „იარე/შეჩერდი“ |
| მიზანი | ეს სავარჯიშო ბავშვებს განწყობის ამაღლებაში დაეხმარება და ახალი მასალის ასათვისებლად მოამზადებს |
| მასალა | არა |
| დრო | 5 წთ |

1. აუხსენით ბავშვებს, რომ მათი დავალებაა ოთახის გარშემო ისეირნონ და ხელები თავისუფლად აამოძრაონ. სთხოვეთ, რომ სიარულისას ერთმანეთს შეხედონ და გაუღიმონ. უთხარით: „შეჩერდი“. შემდეგ უთხარით: „იარე“. შემდეგ, ისევ უთხარით: „შეჩერდი“. რამდენჯერმე გაუმეორეთ ბავშვებს ეს დავალებები.
2. სთხოვეთ ბავშვებს, შეჩერდნენ. აუხსენით, რომ ახლა შეცვლით მითითებებს: როდესაც გაიგებენ სიტყვას „იარე“, უნდა გაჩერდნენ, ხოლო როდესაც გაიგებენ სიტყვას „შეჩერდი“ – უნდა იარონ. გაიმეორეთ ეს აქტივობა 1–2 წუთის განმავლობაში.
3. სთხოვეთ ბავშვებს შეჩერდნენ. დაამატეთ ახალი მითითებები: როდესაც გაიგებენ სიტყვას „დაიყვირე“, საკუთარი სახელი რაც შეიძლება ხმამაღლა უნდა დაიყვირონ, ხოლო როცა გაიგებენ მითითებას „ახტი“ – რაც შეიძლება მაღლა უნდა ახტნენ. „იარე“ და „შეჩერდი“ ისევ შებრუნებულ მითითებებად რჩება. რამდენიმე წუთის განმავლობაში გააგრძელეთ ეს თამაში, და პერიოდულად, არეული თანმიმდევრობით, მიუთითეთ: „იარე“/“შეჩერდი“/“დაიყვირე“/“ახტი“. ამის შემდეგ, აუხსენით, რომ ცვლით მითითებებს: როდესაც გაიგებენ მითითებას „დაიყვირე“, უნდა ახტნენ, ხოლო როდესაც გაიგებენ მითითებას „ახტი“ – უნდა დაიყვირონ.
4. გააგრძელეთ ეს თამაში და ნელ–ნელა დაამატეთ ახალი მითითებები, როგორიცაა: „გაიღიმე“/“შეიჭმუხნე“; „ტაში დაუკარი“/“დააცემინე“. შემდეგ კი, როგორც თავდაპირველი მითითებების შემთხვევაში, შეაბრუნეთ მითითებები.

**შენიშვნა ფასილიტატორს:** უფროსკლასელებს შეგიძლიათ შემდეგი თამაში შესთავაზოთ: „Zip, Zap, Zoom!”

* მოუხმეთ ბავშვებს წრეზე და აუხსენით თამაშის წესები:
  + პირველი მოსწავლე აირჩევს რომელიმე სხვა მოსწავლეს წრეზე, „გადასცემს“ მას ტაშს, და დაიძახებს კოდურ სიტყვას: „Zip”!
  + მეორე მოსწავლემ, რომელიც „მიიღებს“ ტაშს, სწრაფად უნდა „გადასცეს“ ტაში მესამე მოსწავლეს, და დაიძახოს „Zap”!
  + მესამე მოსწავლემ, რომელიც „მიიღებს“ ტაშს, სწრაფად უნდა „გადასცეს“ ტაში შემდეგ მოსწავლეს, და დაიძახოს „Zoom”! და ა.შ.
  + მოსწავლე, რომელიც არასწორ კოდურ სიტყვას დაიძახებს, ან დააგვიანებს ტაშის „გადაცემას“, გამოეთიშება თამაშს.
  + თამაში გრძელდება მანამ, სანამ არ დარჩება ერთი გამარჯვებული.

|  |  |
| --- | --- |
| სავარჯიშო | 3. ჯგუფური სამუშაო: თორნიკეს საბანკო ამონაწერის წაკითხვა |
| მიზანი | ბავშვები საბანკო ამონაწერის ზოგად ფორმატს ეცნობიან. |
| მასალა | თითო მოსწავლისთვის საბანკო ამონაწერის 1 ასლი. |
| დრო | 15 წთ |

**საბანკო ამონაწერის წაკითხვა**

1. სავარჯიშოს დაწყებამდე, მოსწავლეებს საბანკო ამონაწერები დაურიგეთ (დანართი 1). მიეცით 5 წუთი, რათა ინდივიდუალურად გადახედონ ამონაწერს. უთხარით, რომ სხვადასხვა ბანკის ამონაწერის ფორმატი ერთმანეთისგან განსხვავებულია, თუმცა საერთო, საკვანძო ინფორმაცია ყველგან არის მითითებული. დღევანდელ გაკვეთილზე ბავშვები საბანკო ამონაწერის ოდნავ გამარტივებულ ფორმას გაეცნობიან.

2. აუხსენით, რომ საბანკო ამონაწერის თავსართში, ჩვეულებრივ, მოცემულია ანგარიშის მფლობელის შესახებ ინფორმაცია. სთხოვეთ ბავშვებს, დაასახელონ:

* ბანკის დასახელება;
* ანგარიშის მფლობელის სახელი და გვარი (თორნიკე მაისურაძე);
* ანგარიშის მფლობელის ანგარიშის ნომერი და ვალუტა (GE08PB0000000123456789; ლარი (GEL));
* ანგარიშის მფლობელის ბანკის ფილიალის მისამართი (ბათუმის ქ. N1);

3. ჰკითხეთ მოსწავლეებს, თუ რამდენს შეადგენს საწყისი ნაშთი? განუმარტეთ, რომ ეს ის თანხაა, რომელიც მომხმარებელს ანგარიშზე ათვლის წერტილში, ანუ, მოცემული პერიოდის დასაწყისში აქვს.

4. მოსწავლეებს განუმარტეთ, რომ ამონაწერში შეყვანილია ყველა ოპერაცია (ტრანზაქცია), რომელიც ანგარიშიდან მოცემული პერიოდის განმავლობაში განხორციელდა. აუხსენით, რომ ერთობლივად იმუშავებთ, რათა გაერკვეთ საბანკო ამონაწერის სტრუქტურაში. უთხარით, რომ უცხო სიტყვებმა – როგორიცაა ბრუნვა, კრედიტი, დებეტი – არ უნდა დააბნიოს: რეალურად, ეს ტერმინები ძალიან მარტივ ცნებებს გამოხატავს. სთხოვეთ მოსწავლეებს, რომ თანაკლასელებს გაუზიარონ, თუ რა ინფორმაციაა მოცემული თითოეულ სვეტში:

1. თარიღი – ტრანზაქციის განხორციელების თარიღი.
2. დანიშნულება – ტრანზაქციის დანიშნულება, კერძოდ: ტრანზაქციის ფორმა (მაგ. ბანკომატში თანხის განაღდება (ATM), ობიექტში პოს–ტერმინალით თანხის გადახდა (POS), პირადი გადარიცხვა), ასევე, ობიექტის დასახელება და მისამართი. ამ ნაწილში ხშირად გადახდის ზუსტი თარიღი და მოცულობაცაა მითითებული.
3. ბრუნვა (დებეტი) – თანხა, რომელიც თორნიკეს ანგარიშიდან იჭრება.
4. ბრუნვა (კრედიტი) – თანხა, რომელიც თორნიკეს ანგარიშზე ირიცხება.
5. ჯამური ბრუნვა – მთლიანი თანხა, რომელიც მთელი პერიოდის (ანუ, 2 კვირის) განმავლობაში ჩაირიცხა თორნიკეს ანგარიშზე და ჩამოიჭრა თორნიკეს ანგარიშიდან. *(შენიშვნა ფასილიტატორს: აუცილებლად აჩვენეთ რა რიცხვების დაჯამებით მიიღება ამონაწერში ჯამური ბრუნვის მაჩვენებელი. აუხსენით, რომ საბანკო ტერმინმა „ჯამური ბრუნვა“ არ უნდა დააბნიოს ისინი.)*
6. ნაშთი **–** თანხა, რომელიც თითოეული ტრანზაქციის შედეგად რჩება ანგარიშზე, ანუ ბალანსზე (შენიშვნა ფასილიტატორს: ბავშვებთან ერთად გამოითვალეთ სხვადასხვა ტრანზაქციის შედეგად ანგარიშზე დარჩენილი ნაშთი).
7. დამატებითი ინფორმაცია – ამ ველში მოცემულია ტრანზაქციის ტიპი, პირადი გადარიცხვის შემთხვევაში – თანხის მიმღების ან გამომგზავნის სახელი, გვარი, პირადი ნომერი და ტრანზაქციასთან დაკავშირებული სხვა დეტალები.

5. სთხოვეთ მოსწავლეებს, საბანკო ამონაწერი შემდეგი სავარჯიშოსთვისაც შეინახონ

|  |  |
| --- | --- |
| სავარჯიშო | 4. ჯგუფური სამუშაო: თორნიკეს დღიური |
| მიზანი | მოსწავლეები ქრონოლოგიურ ჭრილში განიხილავენ პერსონაჟის საბანკო ამონაწერს, გააკეთებენ მარტივ გამოთვლებს, და მსჯელობენ იმაზე, თუ სად, როდის, და რა მოცულობის თანხა გადაირიცხა თორნიკეს ანგარიშიდან |
| მასალა | თორნიკეს დღიურიდან ჩანაწერების 1 წყება ყოველი 5 მოსწავლისთვის |
| დრო | 25 წთ |

1. სთხოვეთ მოსწავლეებს, რომ 5–ბავშვიან გუნდებად გადანაწილდნენ.
2. აუხსენით ბავშვებს, რომ თორნიკე (რომლის საბანკო ამონაწერსაც კითხულობდნენ) უკანასკნელ პერიოდში დღიურში აკეთებდა ჩანაწერებს, თუმცა ჩანაწერების თავზე თარიღებს არ უთითებდა. ბარათები სხვადასხვა დღეს გაკეთებული ჩანაწერებისაგან შედგება და გუნდების ამოცანაა ჩანაწერების ქრონოლოგიურად დალაგება, ჩანაწერების საბანკო ამონაწერთან დაკავშირების გზით.
3. გამოუყავით ბავშვებს 15 წუთი იმისთვის, რომ წაიკითხონ ბარათები, ჩახედონ საბანკო ამონაწერს, და შეეცადონ, რომ ბარათები ქრონოლოგიური თანმიმდევრობით დააწყონ.
4. სთხოვეთ მოსწავლეებს დაასახელონ, თუ რომელი ბარათი მოდის პირველი (დაასახელონ ბარათის **პირველი** წინადადება) და დაასაბუთონ საკუთარი არჩევანი. თუ ბავშვები თანხმდებიან პასუხზე, სთხოვეთ რომელიმე მათგანს, ხმამაღლა წაიკითხოს შესაბამის ბარათზე მოცემული ჩანაწერი. გააგრძელეთ ეს პროცესი მანამ, სანამ თორნიკეს დღიური ქრონოლოგიურად არ გაიმართება. **შენიშვნა ფასილიტატორს:** თითოეული ჩანაწერის თარიღი და პირველი წინადადება თქვენთვის ქვემოთ მოცემულ ჩანართში არის წარმოდგენილი.

|  |
| --- |
| **ჩანართი ფასილიტატორისთვის: თორნიკეს დღიური (პასუხები)**  10იანვარი: *„დავინახე, რომ ანანო სკოლიდან თავის მეგობრებთან, ელენესთან და ნინისთან ერთად გავიდა“.*  11 იანვარი: *„დღეს გიო სკოლაში ახალი ქუდით მოვიდა“.*  12 იანვარი: *„დათას ზუსტად ისეთივე ქუდი უყიდია, როგორც გიოს!“*  14 იანვარი: *„გუშინდელი დღე ისეთი მოსაწყენი იყო, რომ დღიურშიც კი არაფერი ჩამიწერია“.*  17 იანვარი: *„მძულს ორშაბათი დღე!“*  18 იანვარი: *„დღეს, ისტორიის გაკვეთილზე, მასწავლებელმა შოტლანდიელი მეფის, რობერტ I-ის შესახებ მოგვიყვა“.*  19 იანვარი: *„რა მაგარი საღამო იყო!“*  20 იანვარი: „*მე ყველაზე იღბლიანი ადამიანი ვარ მთელს თბილისში!“*  22 იანვარი: *„დღეს შაბათია და ავტო–სამრეცხაოსკენ ავტობუსით წავედი“.* |

|  |  |
| --- | --- |
| სავარჯიშო | 5. გაკვეთილის შეჯამება |
| მიზაბი | გაკვეთილზე ნასწავლი მასალის შეაჯამება |
| მასალა | ერთი მწვანე და ერთი ლურჯი ბურთი |
| ბურთი | 5 წთ |

1. მოუხმეთ ბავშვებს წრეზე და სთხოვეთ, ტაში დაუკრან. ჩამოატარეთ მწვანე და ლურჯი ბურთები ერთმანეთის საპირისპირო მიმართულებით.

2. როდესაც დაიძახებთ „შეჩერდით!“, მოსწავლე, რომლის ხელშიც იმ მომენტში ლურჯი ბურთი აღმოჩნდება, სთხოვს მოსწავლეს, რომლის ხელშიც მწვანე ბურთი აღმოჩნდება დაასახელოს ერთი რამ, რაც დღევანდელ გაკვეთილზე ისწავლა.

**დანართი 1: თორნიკე მაისურაძის საბანკო ამონაწერი**

**პირველი ბანკი**

ფილიალი: ბათუმის ქუჩა N1 სერვის–ცენტრი

ვებ–გვერდი:www.pirvelibank.ge

ტელეფონი: (322) 123456

თარიღი: 25/01/2020

**ანგარიშის მფლობელი:** თორნიკე მაისურაძე

**ამონაწერის პერიოდი:** 10/01/20-24/01/20

**ანგარიშის ნომერი:** GE08PB0000000123456789 GEL

**საწყისი ნაშთი:** 200 ₾

|  |  |  |  |  |  |
| --- | --- | --- | --- | --- | --- |
| **თარიღი** | **დანიშნულება** | **ბრუნვა (დებეტი)** | **ბრუნვა (კრედიტი)** | **ნაშთი** | **დამატებითი ინფორმაცია** |
| 10 იან. 2020 | POS - სუპერმარკეტი „პოპი“ | 10.00 |  | 190.00 | „პირველი ბანკის“ ბარათით სავაჭრო ობიექტში ტერმინალით შესრულებული ტრანზაქცია |
| 10 იან. 2020 | POS - სასუსნავების მაღაზია „მსუნაგი“ | 3.00 |  | 187.00 | „პირველი ბანკის“ ბარათით სავაჭრო ობიექტში ტერმინალით შესრულებული ტრანზაქცია |
| 10 იან. 2020 | POS - ყვავილების მაღაზია „ტიტა“ | 5.00 |  | 182.00 | „პირველი ბანკის“ ბარათით სავაჭრო ობიექტში ტერმინალით შესრულებული ტრანზაქცია |
| 10 იან. 2020 | ATM - რუსთაველის ქ. N1, თბილისი | 20.00 |  | 162.00 | „პირველი ბანკის“ ბარათით ბანკომატში შესრულებული ტრანზაქცია |
| 11 იან. 2020 | ATM – ალაზნის ქ. N2, თბილისი | 15.00 |  | 147.00 | „პირველი ბანკის“ ბარათით ბანკომატში შესრულებული ტრანზაქცია |
| 12 იან. 2020 | POS - სპორტული მაღაზია „გოლი“ | 100.00 |  | 47.00 | „პირველი ბანკის“ ბარათით სავაჭრო ობიექტში ტერმინალით შესრულებული ტრანზაქცია |
| 14 იან. 2020 | პირადი გადარიცხვა |  | 100.00 | 147.00 | სოფო მაისურაძე (პ/ნ: 012345678910) |
| 17 იან. 2020 | POS - პიცერია „ტომატო“ | 9.00 |  | 138.00 | „პირველი ბანკის“ ბარათით სავაჭრო ობიექტში ტერმინალით შესრულებული ტრანზაქცია |
| 18 იან. 2020 | POS - მუსიკალური მაღაზია „როკი“ | 20.00 |  | 118.00 | „პირველი ბანკის“ ბარათით სავაჭრო ობიექტში ტერმინალით შესრულებული ტრანზაქცია |
| 18 იან. 2020 | ATM – მტკვრის ქ. N3, თბილისი | 10.00 |  | 108.00 | „პირველი ბანკის“ ბარათით ბანკომატში შესრულებული ტრანზაქცია |
| 19 იან. 2020 | POS - “საქართველოს ქსელები“ | 5.00 |  | 103.00 | „პირველი ბანკის“ ბარათით სავაჭრო ობიექტში ტერმინალით შესრულებული ტრანზაქცია |
| 20 იან. 2020 | POS - ბურგერ–ბარი | 6.00 |  | 97.00 | „პირველი ბანკის“ ბარათით სავაჭრო ობიექტში ტერმინალით შესრულებული ტრანზაქცია |
| 22 იან. 2020 | ATM – არაგვის ქ. N4, თბილისი | 15.00 |  | 82.00 | „პირველი ბანკის“ ბარათით ბანკომატში შესრულებული ტრანზაქცია |
|  | **ჯამური ბრუნვა** | **218.00** | **100.00** |  |  |

**საბოლოო ნაშთი: 82 ₾**

**დანართი 2: ჩანაწერები თორნიკეს დღიურიდან**

-----------------------------------------------------------------------------------------------------------------------------------––––

**დავინახე, რომ ანანო სკოლიდან თავის მეგობრებთან, ელენესთან და ნინისთან ერთად გადიოდა.** თითქმის მოვიკრიბე გამბედაობა, რომ ანანოსთან მივსულიყავი და გამოვლაპარაკებოდი, მაგრამ ბოლო წამს ძალიან შემრცხვა და გადავიფიქრე. თანაც, ელენეს, მის საუკეთესო მეგობარს, ძალიან არ მოვწონვარ, და თუ მათთან მივიდოდი, ალბათ დამცინებდა. ელენე დიდად გულზე არც მე მეხატება. გიომ და დათამ შეამჩნიეს, რომ ანანოს ვუყურებდი და დამცინეს. გიოს და დათას ვუთხარი, რომ ანანოს კი არ ვუყურებდი, არამედ ანანოს უკან მდგომ მოტოციკლს. მათ, რა თქმა უნდა, არ დამიჯერეს. მე პომიდორივით გავწითლდი. როდესაც სახლში დავბრუნდი, აღმოჩნდა, რომ სტუმრად ჩემი დეიდაშვილები მოსულიყვნენ. დედამ მთხოვა, მაღაზიაში გავსულიყავი და ორცხობილები მეყიდა. მე რუსთაველის ქუჩაზე მდებარე სუპერმარკეტ „პოპში“ შევირბინე და შოკოლადის ორცხობილები ვიყიდე.

სახლში რომ ვბრუნდებოდი, სასუსნავების მაღაზიაში ანანო დავინახე. ის მარტო იყო! როგორც კი შევედი, ანანო მოტრიალდა და მაღაზიიდან გავიდა. ვერც კი დამინახა! დახლთან მდგომმა გამყიდველმა გაბრაზებული სახით მკითხა, რისი შეძენა მსურდა. სანამ რაიმეს მოვიფიქრებდი, მარწყვის ნაყინი შევუკვეთე, რომელშიც 3 ლარი გადავიხადე. სინამდვილეში საერთოდაც არ მინდოდა ნაყინი! უბრალოდ, ძალიან დავიბენი და ნაჩქარევი გადაწყვეტილება მივიღე. გამყიდველი უფრო გაღიზიანდა, როდესაც ვუთხარი, რომ ბარათით მინდოდა გადახდა, მაგრამ რა მექნა, ნაღდი ფული არ მქონდა.

სასუსნავების მაღაზიიდან რომ გამოვედი, გიო შემხვდა. ვკითხე, სად მიდიოდა. გიომ მიპასუხა, რომ თმის შესაჭრელად მიდიოდა. უცებ გამახსენდა, რომ 15 იანვარს სასკოლო წვეულება გვაქვს! საერთოდ დამვიწყებია! უცებ გონება გამინათდა: ჩემ ირგვლივ ქუჩა მოვათვალიერე, და კუთხეში მაღაზია „ტიტა“ შევამჩნიე. სასწრაფოდ შევვარდი მაღაზიაში, გვირილების თაიგული ვიყიდე, და ანანოს გავუგზავნე, რაც 5 ლარი დამიჯდა. თაიგულს ბარათიც დავურთე, რომელსაც დავაწერე: „იმედია, შაბათს წვეულებაზე გნახავ. იდუმალი თაყვანისმცემელი“. ყვავილების გაგზავნის შემდეგ გადავწყვიტე შაბათის წვეულებისთვის ბანკომატიდან ფულის გამოტანა – შეიძლება, იქ ანანოსთვის ლიმონათის ყიდვა დამჭირდეს – და ბანკომატისკენ გავეშურე. ვინაიდან ეს „პირველი ბანკის“ ერთადერთი ბანკომატია მთელს ქუჩაზე, მასთან ხშირად დიდი რიგებია; თუმცა, დღეს გამიმართლა, და ადვილად შევძელი ჩემი ფულის გამოტანა. თავიდან 10 ლარის გამოტანას ვგეგმავდი, მაგრამ შემდეგ, გადავიფიქრე, და 20 ლარი გამოვიტანე. როცა ბოლოსდაბოლოს სახლში დავბრუნდი, დედა გაბრაზებული დამხვდა, რატომ დაიგვიანეო. მკითხა, თუ სად იყო შოკოლადის ორცხობილა. უცებ მივხვდი, რომ ორცხობილა სასუსნავების მაღაზიაში დამრჩა! მომიწია სირბილით უკან დაბრუნება! როცა სახლში დავბრუნდი, ჩემი დეიდაშვილები უკვე წასულები დამხვდნენ. დედა ასეთი გაბრაზებული არასდროს მინახავს! მისთვის თავი რომ ამერიდებინა, ჩუმად შევედი ჩემს ოთახში და საშინაო დავალებების მომზადება დავიწყე. საღამოსკენ სამზარეულოში შევედი და ჩემი ნაყიდი ორცხობილა გავსინჯე – ძალიანაც გემრიელი აღმოჩნდა!

-----------------------------------------------------------------------------------------------------------------------------------––––

**დღეს გიო სკოლაში ახალი ქუდით მოვიდა.** დათამ გიოს დასცინა და უთხრა, რომ ამ ქუდში 9 წლის ბავშვს ჰგავს. გიომ დათას არაფერი უპასუხა. ამ ბოლო დროს, დათა დათრგუნული ჩანს და ვცდილობთ, არ გავაღიზიანოთ. სკოლის შემდეგ, დათამ შემოგვთავაზა, ავტობუსით ქალაქის ცენტრში წავიდეთ და ბოულინგი ვითამაშოთო. როდესაც ავტობუსიდან ჩამოვდიოდით, აღმოვაჩინე, რომ ნაღდი ფული სახლში დამრჩენია! მსოფლიოში ყველაზე დიდი იდიოტი ვარ! მომიწია ბანკომატიდან კიდევ 15 ლარის გამოტანა! ნელ–ნელა ვხვდები, რომ ამდენ ფულს არ უნდა ვხარჯავდე! მგონი დროა ფულის გონივრულად მართვა დავიწყო. ზაფხულში დროებითი სამუშაო მქონდა და ცოტა ფულის დაგროვება შევძელი. ამასთან, შაბათობით ავტო–სამრეცხაოში ვმუშაობ და მცირე, მაგრამ ჩემი საკუთარი შემოსავალიც მაქვს. ამ დღეებში ვეცდები ნამდვილი ბიუჯეტი შევადგინო – იქნებ ამ გზით ცოტა უფრო ჭკვიანურად ვმართო საკუთარი ფინანსები!

------------------------------------------------------------------------------------------------------------------------------------------

**დათას ზუსტად ისეთი ქუდი უყიდია, როგორც გიოს!** სკოლაში ისე იქცეოდა, თითქოს არაფერი მომხდარა. რა თქმა უნდა, დავცინე, თუმცა ისეთი გაბრაზებული სახით შემომხედა, რომ ეგრევე გავჩუმდი.

შუადღეს შესვენებაზე დავინახე, რომ ანანო ელენეს და ნინის რაღაცას უყვებოდა. ძალიან დავინტერესდი: ნეტავ, იმ თაიგულის შესახებ უყვება, რომელიც იდუმალი თაყვანისმცემლისგან მიიღო?! იქნებ ყვავილებს მის სახლამდე ჯერ არ მიუღწევია?

ანანომ ამოიხედა, შეამჩნია, რომ ვუყურებდი, და სახე მოეღუშა. ეს ელენემ და ნინიმაც შენიშნეს. თავის დაცვის მიზნით წავილუღლუღე, რომ მათ უკან მდგომ მოტოციკლს ვუყურებდი, მაგრამ ცხადია, ამჯერად მოტოციკლი მათ უკან აღარ იდგა – მხოლოდ ძველი, დაჟანგული ველოსიპედი. სამივე გაოცებული და დამცინავი სახით მიყურებდა – თავი იდიოტი მეგონა.

სახლისკენ მიმავალ გზაზე სპორტული მაღაზიის ვიტრინაში პოსტერს მივაშტერდი: პოსტერზე ახალგაზრდა, სპორტული აღნაგობის ბიჭი კლდის თავზე იდგა და ჰორიზონტისკენ ხელს იშვერდა; თან თავდაჯერებული ღიმილი ჰქონდა. ნამდვილ მსახიობს ჰგავდა. ალბათ ძალიან სასაცილო ამბავს ყვებოდა, რადგან პოსტერზე გამოსახული ორი ლამაზი გოგო მას უყურებდა და იცინოდა. ბიჭს ღია მწვანე, ბზინვარე ბოტასები ეცვა. არ მიყვარს მწვანე ფერი, მაგრამ ასეთი მაგარი და განსაკუთრებული ბოტასები ჯერ არსად მინახავს! სანამ რაიმეს გავიაზრებდი, უკვე მაღაზიაში ვიყავი და ამ ბოტასებს ვიზომებდი. რომ ჩავიცვი, აღმოვაჩინე, რომ ძალიან არაკომფორტული იყო და თანაც აშკარად პატარა მქონდა. აღმოჩნდა, რომ მაღაზიაში დიდი ზომები არ ჰქონდათ, მაგრამ ჩავთვალე, რომ აუცილებლად უნდა მქონოდა ეს ბოტასები! რომ არ გადამეფიქრა, სასწრაფოდ შევიძინე ბოტასები ჩემი ბარათით. სახლში ბოტასები ქაღალდის პარკით წავიღე, რომ დედას ან და–ძმას არ შეემჩნიათ. სახლში რომ მივედი, დედამ მაინც მკითხა, პარკში რა გაქვსო. ვუთხარი, რომ სკოლისთვის წიგნები ვიყიდე და სასწრაფოდ ჩემს ოთახში შევვარდი. ბოტასების ყუთი ლოგინის ქვეშ დავმალე და თავი ეგრევე ნამდვილ იდიოტად ვიგრძენი. რატომ ავყევი რეკლამას ასე მარტივად? მე ხომ ბიუჯეტის შედგენას ვაპირებდი? ჭკუას ვერასოდეს ვისწავლი? ეხლა უკვე მართლა ძალიან ვღელავ, რომ ბევრად მეტს ვხარჯავ, ვიდრე უნდა ვხარჯავდე! მორჩა, მეტს აღარ დავხარჯავ!

---------------------------------------------------------------------------------------------------------------

**გუშინდელი დღე ისეთი მოსაწყენი იყო, რომ დღიურშიც კი არაფერი ჩამიწერია.** სამაგიეროდ, დღეს ჩემი დაბადების დღეა! ჩემმა უფროსმა დამ, სოფომ, ბათუმიდან მისალოცი ბარათი გამომიგზავნა, სადაც მიუთითა, რომ ფულსაც მიგზავნიდა. ძალიან გამეხარდა, მაგრამ კონვერტში ფული ვერ ვიპოვე. იატაკზე დავიწყე ძებნა – იქნებ, დამივარდათქო – მაგრამ შოკოლადის ორცხობილის ნამცეცების გარდა ვერაფერი ვიპოვე. ამ დროს დედა შემოვიდა სამზარეულოში და მკითხა, თუ რატომ ვხოხავდი იატაკზე. ავუხსენი, რომ სოფომ ბათუმიდან ფული გამომიგზავნა, მაგრამ ფული დაიკარგა! დედამ მითხრა, რომ ნაღდი ფულის გამოგზავნის ნაცვლად, სოფომ ფული ალბათ საბანკო ანგარიშზე ელექტრონულად გადმომირიცხა. დედა დამეხმარა ინტერნეტში ჩემი ანგარიშის შემოწმებაში და ფულსაც მივაგენით! სოფოს ჩემთვის ანგარიშზე 100 ლარი ჩაურიცხავს! სოფო, ძალიან მიყვარხარ! სასწრაფოდ გავიქეცი და გიოსნაირი ქუდი ვიყიდე – გიოს და დათას უნდა დავცინო, ძალიან სასაცილო იქნება! შემდეგ კი ფეხბურთის მოედანზე გავეშურე, სადაც გიოს და დათას შევხვდი. გიომ რომ დამინახა, გაკვირვებულმა წამოიძახა: „შენც ჩემნაირი ქუდი გაქვს?“ მე დათას გავხედე, ვიფიქრე გაიცინებდა, მაგრამ დათამ, როგორც ჩვევია, ორივეს შემოგვიბღვირა. არ გამომივიდა ხუმრობა. დავიწყეთ ფეხბურთის თამაში და მთელი საღამოს განმავლობაში ერთმანეთისთვის ხმა აღარ გაგვიცია.

------------------------------------------------------------------------------------------------------------------------------------------

**მძულს ორშაბათი დღე!** სკოლაში ვბრუნდები ჩემს ცხოვრებაში ალბათ ყველაზე უიღბლო შაბათ–კვირის შემდეგ. იმდენად უსიამოვნო დღეები იყო, რომ მოყოლაც არ მინდა. საიდან დავიწყო? შაბათი, 15 იანვარი, სკოლის წვეულების დღე იყო. მთელი დღის განმავლობაში, სანამ ავტოსამრეცხაოში ვმუშაობდი, წვეულებაზე ვფიქრობდი. სახლიდან წვეულებაზე ფეხით წავედი, რაც ძალიან გამიჭირდა, რადგან ახალი ბოტასები პირველად მეცვა, და ძალიან მიჭერდა. ბოტასი იმდენად უხეში აღმოჩნდა, რომ შეუძლებელი იყო ნაბიჯის გადადგმა – მეგონა, რომ რკინის ფეხსაცმელი მეცვა! რობოტივით დავდიოდი – ოღონდ, ჟანგიანი რობოტივით. ძალიან მტკიოდა ფეხები! ელენემ და ნინიმ როგორც კი დამინახეს, მკითხეს, მოტოციკლს ხომ არ ეძებო, და ხარხარი ატეხეს. მადლობა ღმერთს, ბოტასებზე მაინც არ დამცინეს! ჩემი ბოტასები ფოსფორისფრად ანათებს, და ყველას ყურადღებას იქცევს! თითქმის მთელი საღამოს განმავლობაში ვიჯექი და სხვების ცეკვას ვუყურებდი – მე თვითონ ვერ მოძრაობდი. ანანოს ვაკვირდებოდი, და ვცდილობდი გამბედაობა მომეკრიბა, რომ გამოვლაპარაკებოდი. წვეულების დამთავრებამდე 10 წუთით ადრე, როგორც იქნა, მივედი ანანოსთან და ვთხოვე, ჩემთან ეცეკვა. ანანომ გამიღიმა და გამომყვა. ისე ვნერვიულობდი, მეგონა, დრო გაჩერდა. ბოლო სიმღერას ძალიან სწრაფი რითმი ჰქონდა. ახალ ბოტასებში ფეხები ისე მტკიოდა, რომ ცეკვის მაგივრად დავხტოდი. გიო და დათა მთელი გულით დამცინოდნენ. სანამ დავიშლებოდით, ანანომ გამიცინა და მითხრა: „რა მაგარი მოცეკვავე ყოფილხარ!“

კვირას მე და დედა სტუმრად ბაბუასთან და ბებიასთან, სოფელში წავედით. ბაბუამ მთხოვა, ბაღის მოვლაში დავხმარებოდი. უარი ვერ ვუთხარი, და ოთხი საათის განმავლობაში ბაღში ვმუშაობდით. დღეს კი საინტერესო არაფერი მომხდარა. საღამოს, ჩემი პატარა და ახალ პიცერიაში წავიყვანე, რომელიც ჩვენს სახლთან გაიხსნა. პიცის საფასური ჩემი ბარათით გადავიხადე. რა სასიამოვნოა, როცა ნორმალური ფეხსაცმელები გაცვია!

------------------------------------------------------------------------------------------------------------------------------------------

**დღეს, ისტორიის გაკვეთილზე, მასწავლებელმა შოტლანდიელი მეფის, რობერტ I-ის შესახებ მოგვიყვა.** შოტლანდიასა და ინგლისს შორის ომის დროს, ერთ–ერთ ბრძოლაში დამარცხების შემდეგ, რობერტ I–ს გაქცევა და გამოქვაბულში დამალვა მოუწია. გამოქვაბულში შოტლანდიის მეფემ პატარა ობობა დაინახა, რომელიც აბლაბუდის ქსელის გაბმას ცდილობდა, თუმცა არ გამოსდიოდა; ობობას ქსელი წყდებოდა. მიუხედავად ამისა, ობობა არ დანებდა და მრავალი მცდელობის შემდეგ მოახერხა ლამაზი აბლაბუდის ქსელის გაბმა. ობობას გამტანობით შთაგონებულმა მეფემ ფიცი დადო, რომ მანამ არ შეწყვეტდა ინგლისის წინააღმდეგ ბრძოლას, სანამ არ დაამარცხებდა. დრო გამოხდა და რობერტ I-მა მართლაც დაამარცხა ინგლისელები.

შუადღეს, მე დათა და გიო ავტობუსით მცხეთაში წავედით იქაური გუნდის წინააღმდეგ ფეხბურთის სათამაშოდ. სამწუხაროდ, 4–0 წავაგეთ. თბილისში დაბრუნებული, სახლისკენ გზას ფეხით გავუყევი. შაბათი საღამოს იმედგაცრუების შედეგად, გული და ფეხები ჯერ კიდევ მტკიოდა. უეცრად, მუსიკალური მაღაზიის ვიტრინის წინაშე აღმოვჩნდი. უზარმაზარი პოსტერი 19 იანვრის როკ–ფესტივალს უკეთებდა რეკლამას. დავფიქრდი ანანოზე და ჩემს მორიდებულობაზე; ელენეს, ნინის, დათას და გიოს დაცინვაზე. მერე კი გამახსენდა რობერტ I–სა და ობობას ისტორია. სასწრაფოდ შევედი მაღაზიაში და ვიკითხე, ფესტივალის ბილეთები თუ ჰქონდათ დარჩენილი. აღმოჩნდა, რომ ბილეთები ჯერ კიდევ ჰქონდათ, და მე ორი ბილეთი ჩემი ბარათით ვიყიდე. გარეთ რომ გამოვედი, მობილური ტელეფონით ანანოს დავურეკე (ანანოს ნომერი რამდენიმე კვირის წინ ელენეს გამოვართვი, სანაცვლოდ კი შოკოლადი მივეცი და მათემატიკის დავალება გადავაწერინე). როგორც კი ანანომ მიპასუხა, ეგრევე ვახალე: „თორნიკე ვარ. ორი ბილეთი მაქვს ოთხშაბათის როკ–ფესტივალზე. წამოხვალ ჩემთან ერთად?“ ცოტა ხანი ტელეფონში სიჩუმე იყო. მომეჩვენა, რომ ეს სიჩუმე საუკუნემდე გაიწელა! ანანომ როგორც იქნა მიპასუხა: „კი“. ისე მიხაროდა, რომ სულ დამავიწყდა ფეხბურთში სამარცხვინო წაგება და სახლში სირბილით წავედი. გზად ბანკომატიდან 10 ლარი გამოვიტანე, რომ ფესტივალზე ანანოსთვის ლიმონათი მეყიდა. მიუხედავად აღტაცებისა, კარგად ვხვდებოდი, რომ ძალიან ბევრ ფულს ვხარჯავდი! თუ ასე გავაგრძელებ, საერთოდ ამოვწურავ ჩემს დანაზოგს! გადაწყვეტილია: აუცილებლად უნდა შევადგინო ბიუჯეტი!

------------------------------------------------------------------------------------------------------------------------------------------

**რა მაგარი საღამო იყო!** 5 წუთის წინ დავბრუნდი ფესტივალიდან, რომელიც ძალიან მომეწონა! რა თქმა უნდა, ყველაფერს მარტივად არ ჩაუვლია: სახლიდან რომ გამოვედი და ავტობუსში ჩავჯექი, მივხვდი, რომ მე და ანანო არ შევთანხმებულვართ, თუ სად შევხვდებოდით! სასწრაფოდ ამოვიღე ჯიბიდან ტელეფონი და ვცადე ანანოსთან დარეკვა, მაგრამ აღმოვაჩინე, რომ ანგარიშზე თანხა აღარ მქონდა. საკუთარი თავის მიკვირს: ხომ შეიძლება ოდესმე რამე დავგეგმო?!!! როგორც კი ავტობუსიდან ჩამოვედი, სასწრაფოდ მივედი „საქართველოს ქსელების“ მაღაზიაში და ანგარიშზე 5 ლარი ჩავრიცხე. ანანომ ეგრევე მიპასუხა, როგორც კი დავურეკე, და შეხვედრის ადგილზე შევთანხმდით.

---------------------------------------------------------------------------------------------------------------

------------------------------------------------------------------------------------------------------------------------------------------

**მე ყველაზე იღბლიანი ადამიანი ვარ მთელს თბილისში!** გაკვეთილების შემდეგ, ანანომ შემომთავაზა ბურგერ–ბარში მასთან ერთად წასვლა, სადაც სულ 2 საათი დავყავით. ანანომ საკუთარი ბურგერის სანაცვლოდ გადაიხადა, ხოლო მე ჩემი ბურგერის საფასური ჩემი გასაცოდავებული ბარათით დავფარე. ანანომ შაბათს თავის მეგობრებთან ერთად პარკში გასეირნება შემომთავაზა. სანამ ერთმანეთს დავემშვიდობებოდით, მთხოვა ჩემი ახალი, ბრჭყვიალა ბოტასები აღარ ჩამეცვა.

------------------------------------------------------------------------------------------------------------------------------------------

**დღეს შაბათია და ავტოსამრეცხაოსკენ ავტობუსით წავედი.** სამსახურში შემდეგ, ბანკომატიდან 15 ლარი გამოვიტანე, წიგნის მაღაზიაში შევედი და ბლოკნოტი და კალკულატორი ვიყიდე. ახლა მაგიდასთან ვზივარ და შემდეგი 2 თვისთვის ბიუჯეტს ვადგენ. რადგანაც ანანოსთან მეტი დროის გატარებას ვაპირებ, მინდა დავრწმუნდე, რომ ჩემს ფინანსებს სათანადოდ ვანაწილებ: ვაპირებ დანაზოგის ნაწილი ვადიან დეპოზიტზე განვათავსო, რათა ვერ შევძლო ფულის უმიზეზოდ დახარჯვა, ხოლო მეორე ნაწილი – მიმდინარე ანგარიშზე, რათა ყოველდღიური ხარჯები დავფარო და ანანოსთან ერთად ხანდახან კინოსა და ბოულინგზე ვიარო ხოლმე.

**----------------------------------------------------------------------------------------------------------------------------------------**--



გაკვეთილი

**# 15**

# 15. პირადი ბიუჯეტი

**გაკვეთილის მოკლე შინაარსი**

ეს გაკვეთილი განაგრძობს წინა გაკვეთილზე განხილულ საკითხებს, და ბავშვებს პირადი ფინანსების ანალიზსა და ეფექტურად მართვაში დაეხმარება. ამ გაკვეთილზე ბავშვები ისწავლიან, თუ როგორ უნდა შეადგინონ პირადი ბიუჯეტი, რაც გონივრული ფინანსური გადაწყვეტილებების მიღების, დაზოგვისა და არააუცილებელი ხარჯების შემცირების მნიშვნელოვანი წინაპირობაა.

**გაკვეთილის მიზნები**

* ბავშვები ისწავლიან, თუ როგორ უნდა შეადგინონ პირადი ბიუჯეტი;
* ბავშვები იმსჯელებენ ფულის დაზოგვისა და ხარჯების შემცირების გზებზე;
* ბავშვები გააანალიზებენ საკუთარ ფინანსურ ქცევებსა და დამოკიდებულებებს.

**მასალა**

* თორნიკეს საბანკო ამონაწერის თითო ასლი ყოველი 3 მოსწავლისთვის.
* „თორნიკეს შემოსავლები და ხარჯები“ ყოველი 5 მოსწავლისთვის
* 1–თვიანი ბიუჯეტის ფურცლის 2–2 შაბლონი ყველა მოსწავლისთვის.
* 1 ბურთი.

**ხანგრძლივობა**

* 50 წუთი

**აქტივობების განრიგი**

1. გამამხნევებელი თამაში: „გავიხსენოთ წინა გაკვეთილი“ 5 წთ

2. გამოკითხვა თორნიკეს საბანკო ამონაწერის შესახებ 15 წთ

3. თორნიკეს ბიუჯეტი 25 წთ

4. გაკვეთილის შეჯამება 5 წთ

|  |  |
| --- | --- |
| სავარჯიშო | 1. გამამხნევებელი თამაში: „გავიხსენოთ წინა გაკვეთილი“ |
| მიზანი | ეს სავარჯიშო ბავშვებს მოტივაციის ამაღლებაში დაეხმარება და წინა გაკვეთილზე ნასწავლ მასალას გაახსენებს. |
| მასალა | 1 ბურთი |
| დრო | 5 წთ. |

1. მოუხმეთ მოსწავლეებს წრეზე.
2. გადაუგდეთ ბურთი რომელიმე მოსწავლეს, და სთხოვეთ დაასახელოს ერთი რამ, რაც წინა გაკვეთილიდან განსაკუთრებით დაამახსოვრდა.
3. ამის შემდეგ სთხოვეთ, გადაუგდოს ბურთი სხვა მოსწავლეს, და დაუსვას იგივე შეკითხვა.
4. ნელ-ნელა ცვალეთ შეკითხვები. შესაძლო შეკითხვებია:

* რომელი აქტივობით დავიწყეთ წინა გაკვეთილი?
* რა მოხდა ამის შემდეგ?
* წინა გაკვეთილიდან რომელი სავარჯიშო გახსოვთ ყველაზე კარგად?
* წინა გაკვეთილიდან საბანკო ამონაწერის რომელი კომპონენტები დაგამახსოვრდათ ყველაზე მეტად?

|  |  |
| --- | --- |
| სავარჯიშო | 2. გამოკითხვა თორნიკეს საბანკო ამონაწერის შესახებ |
| მიზანი | მოსწავლეები შეამოწმებენ, თუ რამდენად სწორად შეუძლიათ საბანკო ამონაწერის წაკითხვა. |
| მასალა | თორნიკეს საბანკო ამონაწერის 1 ასლი ყოველი 3 მოსწავლისთვის. |
| დრო | * + 1. წთ |

1. დაყავით მოსწავლეები 3–ბავშვიან გუნდებად და აუხსენით, რომ ახლა ჩაატარებთ გამოკითხვას წინა გაკვეთილზე განხილულ თორნიკეს საბანკო ამონაწერთან დაკავშირებით.
2. დაურიგეთ გუნდებს თორნიკეს ამონაწერის ასლები. დარწმუნდით, რომ თითოეულ გუნდში ერთ ბავშვს მაინც აქვს ფურცელი და კალამი, რათა ჩაიწეროს პასუხები.
3. დასვით შეკითხვები თანმიმდევრობით. თითოეული შეკითხვისთვის სწორი პასუხის მოსაფიქრებლად ბავშვებს 60 წამი დაუთმეთ.
4. როდესაც ყველა შეკითხვას დასვამთ, სთხოვეთ გუნდებს, რომ ერთმანეთში გაცვალონ პასუხის ფურცლები და გაარჩიონ ერთმანეთის პასუხები (შენიშვნა ფასილიტატორს: სწორი პასუხები ქვემოთ მოცემულ ჩანართში *დახრილადაა* წარმოდგენილი).
5. ხმამაღლა განიხილეთ თითოეული შეკითხვა: წაიკითხეთ კითხვა, და სთხოვეთ თითოეულ გუნდს, წაიკითხოს სხვა გუნდის მიერ გაცემული პასუხები. საჭიროებისამებრ, დასვით დამატებითი შეკითხვები და გააკეთეთ განმარტებები. თითოეული სწორი პასუხის შემდეგ სთხოვეთ ბავშვებს, რაც შეიძლება ხმაურიანად დაუკრან ტაში.

**გამოკითხვა თორნიკეს საბანკო ამონაწერის შესახებ**

|  |
| --- |
| **1. რა პერიოდს ასახავს საბანკო ამონაწერი?**  *პასუხი: 2020 წლის 10 იანვრიდან 24 იანვრის ჩათვლით.*  **2. რა ანგარიშის ნომერია მითითებული ამონაწერზე?**  *პასუხი:* GE08PB0000000123456789  **3. თქვენი აზრით, რა ვალუტაშია ანგარიში გახსნილი?**  *პასუხი: ლარში.*  **4. რამდენჯერ გადაიხადა თორნიკემ თანხა სადებეტო ბარათით?**  *პასუხი: 8–ჯერ.*  **5. ჯამში, რამდენი გადაიხადა თორნიკემ სადებეტო ბარათით?**  *პასუხი: 158 ₾.*  **6. რა რიცხვში ჩაერიცხა თორნიკეს თანხა ანგარიშზე? საიდან?**  *პასუხი: 2020 წლის 14 იანვარი. წყარო: სოფო მაისურაძე (თორნიკეს და).*  **7. რამდენჯერ გამოიტანა თორნიკემ თანხა ბანკომატიდან?**  *პასუხი: 4–ჯერ.*  **8. ჯამში, რა თანხა გამოიტანა თორნიკემ ბანკომატიდან?**  *პასუხი: 60₾.*  **9. რამდენს შეადგენს საწყისი ნაშთი?**  *პასუხი: 200₾.*  **10. რამდენს შეადგენს საბოლოო ნაშთი?**  *პასუხი: 82 ₾.* |

|  |  |
| --- | --- |
| სავარჯიშო | 3. თორნიკეს ბიუჯეტი |
| მიზანი | მოსწავლეები სწავლობენ პირადი ბიუჯეტის შედგენას. |
| მასალა | თითო „თორნიკეს შემოსავლები და ხარჯები“ ყველა გუნდისთვის  ყველა მოსწავლისთვის ბიუჯეტის ფურცლის შაბლონის 2–2 ასლი. |
| დრო | 25 წთ |

1. სავარჯიშოს დაწყებამდე, აუხსენით მოსწავლეებს, თუ რა არის პირადი ბიუჯეტი:

***ბიუჯეტი*** – ეს არის ფულის გონივრულად მართვის გეგმა, რომელშიც აისახება გარკვეულ პერიოდში (მაგალითად, 1 თვეში, 1 კვირაში და ა.შ.) ჩვენი ყველა შემოსავალი, დანაზოგი და ხარჯი. ბიუჯეტს ადამიანები ადგენენ როგორც პირადი თუ ოჯახის შემოსავლების დასაგეგმად, ისე სახელმწიფოებისა და საწარმოებისათვის (ანუ, კომპანიებისათვის). ყოველთვის უნდა შეეცადოთ, რომ ხარჯოთ საკუთარი შესაძლებლობების ფარგლებში! სწორედ თქვენი ფინანსური შესაძლებლობების რეალურად შეფასებაში დაგეხმარებათ ბიუჯეტი. იმ შემთხვევაში, თუ ხარჯავთ უფრო მეტს, ვიდრე გამოიმუშავებთ, მაშინ ვამბობთ, რომ თქვენი ბიუჯეტი „დეფიციტურია“ – ანუ, ვერ შეძლებთ სასურველი მიზნების მიღწევას, მეტის დაზოგვას, ან მოულოდნელ ფინანსურ ხარჯებთან გამკლავებას (როგორიცაა, მაგალითად, მოულოდნელად გაფუჭებული კომპიუტერის შეკეთება). ამის საპირისპიროდ, თუ გამოიმუშავებთ უფრო მეტს, ვიდრე ხარჯავთ, მაშინ თქვენი ბიუჯეტი „პროფიციტულია“, ანუ გაქვთ საკმარისი თანხა, რომ მეტი დაზოგოთ, მიაღწიოთ საკუთარ ფინანსურ მიზნებს, და დაფაროთ მოულოდნელი ხარჯი. ბიუჯეტის ყოველთვიურად შედგენის შემთხვევაში, უკეთ შეძლებთ აკონტროლოთ, თუ სად მიდის თქვენი ფული, და რამდენად კარგად ანაწილებთ თქვენს შემოსავალს.

1. დაყავით კლასი 5–ბავშვიან გუნდებად.
2. დაურიგეთ გუნდებს თითო-თითო „თორნიკეს შემოსავლები და ხარჯები“ და ბიუჯეტის ფურცლის შაბლონი (დანართი 1). აუხსენით, რომ 5–10 წუთი აქვთ იმისთვის, რომ გუნდურად იმუშაონ, და თორნიკეს ფინანსური მონაცემების მიხედვით შეავსონ 1 თვის ბიუჯეტის ფურცლის შაბლონი. ამ ეტაპზე, ბავშვებმა ჯერ არ იციან პირადი ბიუჯეტის შედგენის პრინციპები, თუმცა საინტერესოა, როგორ გაუმკლავდებიან ისინი ამ დავალებას დამოუკიდებლად. სანამ ბავშვები მუშაობენ, დახაზეთ დაფაზე ბიუჯეტის შაბლონი.
3. 5 წუთის გასვლის შემდეგ, დაფაზე დახაზული შაბლონი ბავშვებთან ერთად უნდა შეავსოთ. იმისთვის, რომ თავიდან აირიდოთ ხმაური, გუნდებს რიგ–რიგობით სთხოვეთ დაგეხმარონ ბიუჯეტის კონკრეტული მუხლების შევსებაში.

* აუხსენით გუნდებს, რომ ჩვეულებრივ, ბიუჯეტის ფურცლის თავსართში, სახელთან ერთად, ბიუჯეტის პერიოდი იწერება (1 კვირა, 2 კვირა, 1 თვე, ა.შ.)
* ბიუჯეტის მარცხენა მხარეს ბიუჯეტის პუნქტებია მოცემული, ხოლო მარჯვენა მხარეს – თითოეული პუნქტის შესაბამისი თანხა. ბიუჯეტის პუნქტებია:

1. **შემოსავალი** – შემოსავლად ითვლება როგორც ხელფასი, ისე ჯიბის ფული, ნაჩუქარი ფული, სტიპენდია, და ა.შ.
2. **ხარჯები** – დანახარჯები ორ ნაწილად იშლება:
   * + - * *აუცილებელი* *ხარჯი* (მაგ., კალამი, ახალი ფეხსაცმელი (თუ ძველი დაპატარავდა), საკვები) - ანუ ისეთი ხარჯი, რომელიც საჭიროებებზე იხარჯება;
         * *არააუცილებელი ხარჯი* (მაგ., კონცერტის ან მუზეუმის ბილეთი, ახალი ტელეფონი (თუ ძველი მუშაობს), სახლის ნაცვლად პიცერიაში ვახშმობა და ა.შ.) - ანუ ისეთი ხარჯი, რომელიც სურვილებზე იხარჯება;
         * *დანაზოგი* – ყოველ თვე, უნდა შეეცადო, რომ გარკვეული თანხა, თუნდაც ძალიან მცირე, დაზოგო. ბიუჯეტში, დანაზოგი ხშირად დანახარჯში გადის, ვინაიდან ეს ფული ცალკე (მაგ. ბანკში ან ყულაბაში) ინახება, და ხელმისაწვდომი აღარაა.
3. **ჯამური შემოსავალი** – ამ ნაწილში მარტივად შეკრებ ყველა შემოსავალს, რომელსაც თვის განმავლობაში მიიღებ.
4. **ჯამური ხარჯი** და დანაზოგი– ამ ნაწილში მარტივად შეკრებ ყველა ხარჯს, რომლის გაწევაც თვის განმავლობაში მოგიწევს, და დანაზოგს, რომელსაც სამომავლოდ გადადებ.
5. **ნაშთი** = ჯამური შემოსავლები – ჯამური ხარჯები და დანაზოგები. დადებითი ნაშთი კარგი შედეგია, პროფიციტულ ბიუჯეტს მიუთითებს და გვაჩვენებს, რომ ჩვენ გონივრულად ვმართეთ ფინანსები მიმდინარე თვეს. ხოლო თუ ჯამური ნაშთი უარყოფითია, ანუ დანახარჯებმა გადააჭარბა შემოსავლებს, ე.ი. ბიუჯეტი „დეფიციტურია“, და არც ისე გონივრულად ვმართეთ საკუთარი ფული მიმდინარე თვეს.
6. გაამახვილეთ ყურადღება იმაზე, რომ თორნიკეს ამონაწერის ბოლოშიც იყო მოცემული ჯამური დანახარჯი და ჯამური შემოსავალი. უბრალოდ, ამ მონაცემებს „ჯამური ბრუნვა“ ერქვა საბანკო ენაზე!
7. თუკი რომელიმე გუნდი სხვა გუნდებისგან განსხვავებულ პასუხებს დააფიქსირებს, ჰკითხეთ, თუ რატომ ფიქრობს ასე.
8. ჰკითხეთ მოსწავლეებს: რა რჩევას მისცემდით თორნიკეს, როგორ შეუძლია გააუმჯობესოს თავისი ფინანსური გადაწყვეტილებები? *(სავარაუდო პასუხია: კინოში ხშირად სიარულის ნაცვლად, ცურვის აბონემენტი იყიდოს).*
9. სავარჯიშოს დასასრულს, ჰკითხეთ ბავშვებს: თქვენი აზრით, რაში გვეხმარება ბიუჯეტის შედგენა? *(სავარაუდო პასუხებია: იმის გადაწყვეტაში, თუ მოცემულ თვეს რამდენის დახარჯვა შემიძლია; იმის გადაწყვეტაში, თუ რამდენის დაზოგვა შემიძლია; უაზრო და ზედმეტი ხარჯების გამოვლენაში; შემოსავლის გონივრულად გადანაწილებაში; შესაძლებლობების ფარგლებში ხარჯვაში და ა.შ.).*
10. სთხოვეთ ბავშვებს სახლში წაიღონ ბიუჯეტის ფურცლის ცარიელი შაბლონი. აუხსენით, რომ მათი დავალებაა მომავალი თვისთვის შეადგინონ საკუთარი ბიუჯეტი. ბიუჯეტის შედგენა გაკვეთილზევე შეუძლიათ დაიწყონ.

|  |  |
| --- | --- |
| სავარჯიშო | 4. გაკვეთილის შეჯამება |
| მიზანი | დღის განმავლობაში მიღებული ინფორმაციის შეჯამება |
| მასალა | 1 მწვანე და 1 ლურჯი ბურთი |
| დრო | 1. წთ |

1. სთხოვეთ მოსწავლეებს დადგნენ წრეზე და დაუკრან ტაში. ჩამოატარეთ წრეზე მწვანე და ლურჯი ბურთები ერთმანეთის საპირისპირო მიმართულებით.
2. როდესაც დაიძახებთ „შეჩერდით“, იმ მოსწავლემ, რომლის ხელშიც ამ დროს აღმოჩნდება ლურჯი ბურთი, უნდა სთხოვოს მეორე მოსწავლეს, რომელსაც ხელშიც მწვანე ბურთი უჭირავს, დაასახელოს ერთი რამ, რაც დღევანდელ გაკვეთილზე ისწავლა.
3. გაკვეთილის დასასრულს, აუხსენით ბავშვებს, რომ პირადი ფინანსების მართვისა და ბიუჯეტის შედგენის შესახებ დამატებითი ინფორმაცია საქართველოს ეროვნული ბანკის მიერ მომზადებულ საბავშვო ბროშურაში - „ფინანსური განათლების სახელმძღვანელო“ შეუძლიათ იხილონ:

<https://finedu.gov.ge/storage/files/doc/%E1%83%A4%E1%83%98%E1%83%9C%E1%83%90%E1%83%9C%E1%83%A1%E1%83%A3%E1%83%A0%E1%83%98%20%E1%83%92%E1%83%90%E1%83%9C%E1%83%90%E1%83%97%E1%83%9A%E1%83%94%E1%83%91%E1%83%98%E1%83%A1%20%E1%83%A1%E1%83%90%E1%83%AE%E1%83%94%E1%83%9A%E1%83%9B%E1%83%AB%E1%83%A6%E1%83%95%E1%83%90%E1%83%9C%E1%83%94%E1%83%9A%E1%83%9D.pdf>

ასევე უყურონ ეროვნული ბანკის გაკვეთილს პირადი ბიუჯეტის შესახებ „ტელესკოლაში:“

<https://1tv.ge/video/1254995/>

**დანართი 1: „თორნიკეს შემოსავლები და ხარჯები“ და ბიუჯეტის ფურცლის შაბლონი**

**1) თორნიკეს შემოსავლები და ხარჯები**

როგორც გახსოვთ, თორნიკემ შემდეგი თვისთვის (თებერვლისთვის) ბიუჯეტის შედგენა გადაწყვიტა. დაეხმარეთ მას! ქვემოთ მოცემული ფაქტების მიხედვით შეავსეთ ბიუჯეტის ფურცლის შაბლონი.

*1–28 თებერვალი, 2020:*

1. თორნიკე შაბათ–კვირას ავტოსამრეცხაოში მუშაობს. მას დიდად არ მოსწონს თავისი სამსახური, თუმცა საკუთარი შემოსავალი აქვს, რითიც ამაყობს. თორნიკეს საათში 10 ლარს უხდიან და ის შაბათ–კვირას 3–3 საათის განმავლობაში მუშაობს.
2. თორნიკეს დედა ჯიბის ფულის სახით კვირაში 10 ლარს აძლევს.
3. თორნიკეს ბებია და ბაბუა ქუთაისში ცხოვრობენ და თორნიკეს ყოველ თვე 50 ლარს უგზავნიან.
4. თორნიკე ყოველთვიურად ყიდულობს სატრანსპორტო აბონემენტს, რომელიც 10 ლარი ჯდება.
5. თორნიკე ყოველდღე სკოლაში სადილობს, რაც უფასოა. ამას გარდა, შაბათ–კვირას თორნიკე ყოველთვის სახლში ჭამს. თუმცა თორნიკე ხანდახან სახლში ვერ ასწრებს სადილობას და დადის პიცერიაში ან ყიდულობს სასუსნავებს, რაშიც კვირაში 10 ლარი ეხარჯება.
6. თორნიკეს სწავლის ფულს მშობლები იხდიან, თუმცა თორნიკეს ხანდახან უწევს საკანცელარიო წიგნების ან რვეულების შეძენა. ჩვეულებრივ თვეს, ამისთვის 20 ლარი ეხარჯება.
7. თორნიკეს ძალიან უყვარს კინოში სიარული და თვეში ერთხელ დადის. თუმცა თებერვალში 3 ახალი ფილმი გამოდის, რომლების გამოტოვებაც არ უნდა! ამასთან, ყველა მათგანზე ანანოს დაპატიჟებაც სურს. კინოს ერთი ბილეთი 10 ლარი ღირს.
8. თებერვალში ანანოს დაბადების დღეა. დიდი ხანია ანანოს „ბეჭდების მბრძანებლის“ მე–3 ტომის წაკითხვა უნდა, რომელიც 10 ლარი ღირს.
9. თორნიკეს ძალიან უნდა ცურვაზე სიარული, რომლის აბონემენტიც თვეში 80 ლარი ჯდება. თუმცა, გადაწყვიტა, რომ თებერვალში არ დაიწყოს ცურვაზე სიარული – ამ თვეში სხვა ხარჯები აქვს. ზაფხულისთვის ხომ არ გადადოს ჯანმრთელობაზე ზრუნვა?
10. რამდენიმე დღის წინ თორნიკემ ქუდი დაკარგა. ეს მისი ერთადერთი ქუდი იყო, რადგან ძალიან ხშირად კარგავს ქუდებს! არადა ახლა თებერვალია და ყოველდღე თოვს. ამასთან, თორნიკეს დაუპატარავდა ზამთრის ფეხსაცმელი. ახალი ქუდი 8, ხოლო ფეხსაცმელი – 100 ლარი ღირს.

**2) ბიუჯეტის ფურცლის შაბლონი**

*ცარიელი ბიუჯეტის ფურცელი*

|  |  |
| --- | --- |
| სახელი და გვარი:  ბიუჯეტის პერიოდი: | |
| ბიუჯეტის პუნქტები | რაოდენობა (თანხა) |
| შემოსავალი |  |
| სამსახური |  |
| ჯიბის ფული |  |
| საჩუქარი / სტიპენდია / დახმარება / სხვა |  |
| ჯამური შემოსავალი |  |
| ხარჯები |  |
| *აუცილებელი ხარჯები* |  |
| საკვები |  |
| სასკოლო/საკანცელარიო ნივთები |  |
| ტანისამოსი (მაგ. ქუდი, ქურთუკი) |  |
| ტრანსპორტი (მაგ. ავტობუსის აბონემენტი) |  |
| ჯანმრთელობა (მაგ. წამალი, ცურვის აბონემენტი) |  |
| სხვა |  |
| *არააუცილებელი ხარჯები* |  |
| კინო / თეატრი / მუზეუმი / პარკი |  |
| საჩუქარი (მეგობრისთვის, ძმისთვის) |  |
| ახალი ტექნიკა |  |
| სხვა |  |
| *დანაზოგი* |  |
| ჯამური ხარჯები და დანაზოგი ერთად |  |
| ნაშთი (დეფიციტი ან პროფიციტი) |  |

*შევსებული ბიუჯეტის ფურცელი* **(მხოლოდ ფასილიტატორისთვის!)**

|  |  |
| --- | --- |
| სახელი და გვარი: თორნიკე მაისურაძე  ბიუჯეტის პერიოდი: 1–28 თებერვალი, 2020 | |
| ბიუჯეტის პუნქტები | რაოდენობა (თანხა) |
| შემოსავალი |  |
| სამსახური | 240 ₾ |
| ჯიბის ფული | 40 ₾ |
| საჩუქარი / სტიპენდია / დახმარება / სხვა | 50 ₾ |
| ჯამური შემოსავალი | 330 ₾ |
| ხარჯები |  |
| *აუცილებელი ხარჯი* |  |
| საკვები | 40 ₾ |
| სასკოლო/საკანცელარიო ნივთები | 20 ₾ |
| ტანისამოსი (ქუდი) | 8 ₾ |
| ფეხსაცმელი | 100 ₾ |
| ტრანსპორტი | 10 ₾ |
| ჯანმრთელობა (მაგ. წამალი, ცურვის აბონემენტი) | 0 ₾ |
| სხვა | 0 ₾ |
| *არააუცილებელი ხარჯი* |  |
| კინო / თეატრი / მუზეუმი / პარკი | 60 ₾ |
| საჩუქარი მეგობრისთვის | 10 ₾ |
| ახალი ტექნიკა | 0 ₾ |
| სხვა | 0 ₾ |
| *დანაზოგი* | **0 ₾** |
| ჯამური ხარჯები და დანაზოგი ერთად | 248 ₾ |
| ნაშთი (დეფიციტი ან პროფიციტი) | 82 ₾ |



www.nbg.gov.ge | T +995 (32) 2 406 406 | info@nbg.ge | Tbilisi, Georgia

[www.finedu.gov.ge](http://www.finedu.gov.ge) | info@finedu.gov.ge

1. უფროსკლასელებს, დამატებით, შეგიძლიათ ეს ინფორმაციაც მიაწოდოთ: საქართველოში 2018 წლიდან არსებობს **დეპოზიტების დაზღვევის** სისტემაც, რაც გულისხმობს, რომ თითოეულ ბანკში ჩვენ მიერ განთავსებული თანხა 15,000 ლარამდე ავტომატურად დაზღვეულია, ეს კი იმას ნიშნავს, რომ ბანკის გაკოტრების ან ლიკვიდაციის შემთხვევაში, ეს თანხა აუცილებლად აგინაზღაურდებათ. დეპოზიტების დაზღვევა მომხმარებლების დანაზოგების დაცვის ერთ-ერთი მნიშვნელოვანი ინსტრუმენტია. [↑](#footnote-ref-1)
2. გაითვალისწინეთ, რომ **მე-9 კლასელებისთვის,** დამატებით, საფონდო ბირჟის შესახებ ბარათის გამოყენებაც შეგიძლიათ. ამ შემთხვევაში, კლასი **5-ბავშვიან** გუნდებად უნდა დაყოთ, რათა თითო წევრს თითო ბარათი შეხვდეს. [↑](#footnote-ref-2)
3. აღნიშნული საინფორმაციო ბარათი შეგიძლიათ გამოიყენოთ მე-9 კლასელებთან მუშაობისას. ამ შემთხვევაში, სავარჯიშოს დასაწყისში კლასის **5-ბავშვიან** გუნდებად დაყოფა მოგიწევთ, რათა გუნდის თითოეულ წევრს თითო ბარათი შეხვდეს [↑](#footnote-ref-3)
4. უფროსკლასელებს შეგიძლიათ ასწავლოთ ნომინალური და ეფექტური საპროცენტო განაკვეთები:

   **ნომინალური საპროცენტო განაკვეთი** – ბანკის მიერ სესხზე ან დეპოზიტზე დაწესებული წლიური საპროცენტო განაკვეთი, რომელიც მითითებულია ხელშეკრულებაში და რომელიც გამოითვლება სესხის ან დეპოზიტის ძირითადი თანხიდან. ნომინალური საპროცენტო განაკვეთი ასახავს სესხზე ან დეპოზიტზე დარიცხულ პროცენტს, თუმცა არ გვაჩვენებს სხვა ფინანსურ ხარჯებს, რომლებიც ჩვენს დეპოზიტს ან სესხს უკავშირდება, როგორიცაა, მაგ. სესხის გატანის საკომისიო, ან ანგარიშის მომსახურების საკომისიო და სხვა. **ეფექტური საპროცენტო განაკვეთი** – ჯამური წლიური საპროცენტო განაკვეთი, რომელიც ასევე მითითებულია ხელშეკრულებაში და რომლის გამოთვლისას გათვალისწინებულია ყველა აუცილებელი ფინანსური ხარჯი (მაგ. სესხის დამტკიცების საკომისიო), მიღებული/მისაღები სარგებელი (დეპოზიტის შემთხვევაში), დასარიცხი/დარიცხული პროცენტი (სესხის შემთხვევაში) და ამ ხარჯების გაწევის/სარგებლის მიღების პერიოდი; მაგ., თუ განათავსეთ თანხა ერთწლიან დეპოზიტზე და ამ პერიოდში იხდით ანგარიშის მომსახურების საკომისიოს, მიიღებთ უფრო ნაკლებ ეფექტურ საპროცენტო განაკვეთს, ვიდრე ამ საკომისიოს არარსებობისას მიიღებდით, ვინაიდან თქვენთვის მისაღებ ნომინალურ პროცენტს აკლდება საკომისიოს სახით გადახდილი თანხა. ამრიგად, ნომინალური საპროცენტო განაკვეთი ვერ წარმოაჩენს სრულად იმ ხარჯს, რომლის გაწევაც მომხმარებელს უწევს და სარგებელს, რომელსაც მომხმარებელი იღებს. ბანკი ვალდებულია გაამჟღავნოს ორივე განაკვეთი! [↑](#footnote-ref-4)
5. იხ. ბარათები დანართში. [↑](#footnote-ref-5)
6. რჩევა ფასილიტატორს: აუხსენით ბავშვებს, რომ თუკი ბანკი ცვლის ხელშეკრულების რომელიმე მნიშვნელოვან პირობას, ამის შესახებ ბანკმა წინასწარ აუცილებლად უნდა აცნობოს მომხმარებელს! [↑](#footnote-ref-6)
7. დანართებში მოცემულია ბარათების ორი ვერსია: მარტივი ვერსია მე-7 და მე-8 კლასელებისთვის და შედარებით რთული ვერსია მე-9 კლასელებისთვის. ბავშვების ასაკიდან გამომდინარე შეგიძლიათ აირჩიოთ შესაბამისი ვერსია. [↑](#footnote-ref-7)
8. **რჩევა ფასილიტატორს**: ბავშვებს შეგიძლიათ დანართ 3-ში მოცემული ბარათის ნიმუში აჩვენოთ და მიუთითოთ, თუ სად წერია უსაფრთხოების კოდი, ბარათის ნომერი, მფლობელის სახელი და მოქმედების ვადა. [↑](#footnote-ref-8)
9. **რჩევა ფასილიტატორს:** ბავშვებს შეგიძლიათ დანართ 3-ში მოცემული ბარათის ნიმუში აჩვენოთ და მიუთითოთ, თუ სად წერია უსაფრთხოების კოდი, ბარათის ნომერი, მფლობელის სახელი და მოქმედების ვადა. [↑](#footnote-ref-9)
10. **რჩევა ფასილიტატორს:** გაკვეთილის ბოლოს, ბავშვებს აჩვენეთ ეროვნული ბანკის ვიდეორგოლი „რა არის ფინანსური პირამიდა?!“ (<https://youtu.be/vNmWQFHbgyE>). ამას გარდა, აუხსენით, რომ ფინანსური პირამიდების შესახებ დამატებითი ინფორმაცია შეუძლიათ იხილონ ეროვნული ბანკის ფინანსური განათლების ვებგვერდზე: <https://finedu.gov.ge/ge/finansuri-piramida-2> ისევე, როგორც დანარჩენი გაკვეთილების შემთხვევაში, სამიზნე აუდიტორიის ასაკის მიხედვით, შეგიძლიათ გაართულოთ ან გაამარტივოთ ფინანსური პირამიდის შესახებ ტექსტი. [↑](#footnote-ref-10)